Split (3)

train · 79.3k rows

text stringlengths 31 26.1k	summary stringlengths 11 1.19k
សារព័ត៌មានថ្មីៗ បានបញ្ចូលជាបន្តបន្ទាប់ព័ត៌មានទាក់ទងនឹងការវិវត្តនៃស្ថានភាពកូវីដ-១៩ ដោយផ្អែកតាមរបាយការណ៍របស់បណ្តារដ្ឋបាលខេត្តពាក់ព័ន្ធ។ ខេត្តបាត់ដំបង សៀមរាប និងឧត្តរមានជ័យ ផ្តល់របាយការណ៍លំអិតជាងគេទាក់ទងនឹងស្ថានភាពឆ្លង ដោយរដ្ឋបាលខេត្តទាំងនេះ ផ្តល់នូវតួលេខសរុបទាក់ទងនឹងករណីឆ្លងក្នុងមូលដ្ឋានរបស់ខ្លួន បន្ថែមពីលើរបាយការណ៍ប្រចាំថ្ងៃ។ ខាងក្រោមនេះ ជាករណីកូវីដ-១៩ តាមបណ្តាខេត្ត នាថ្ងៃទី១៤ ខែឧសភា៖ តាកែវ៖ ឆ្លងថ្មី៣០នាក់ ដោយពាក់កណ្តាលជាកម្មការិនីកររោងចក្រសាន់បូរ ក្នុងចំណោមអ្នកវិជ្ជមានកូវីដ-១៩ទាំង៣០នាក់នេះ កម្មការិនីរោងចក្រសាន់បូរមានចំនួន១៤នាក់ អាជីវករផ្សារយាយត្រប់ ក្នុងស្រុកសំរោងចំនួន៧នាក់ អាជីវករផ្សារសំរោងយ៉ោងចំនួន២នាក់,អាជីវករផ្សារត្រាំខ្នារម្នាក់,កម្មការនីរោងចក្រជេឌីម្នាក់,អាជីវករបុរី១០០ខ្នងភ្នំពេញម្នាក់,កម្មកររោងចក្រសាន់លូភ្នំពេញម្នាក់, កសិករម្នាក់ និងកុមារអាយុ១ឆ្នាំម្នាក់ នៅស្រុកបាទី និងជាងដែកម្នាក់ទៀត នៅស្រុកព្រៃកប្បាស។ បាត់ដំបង៖ ឆ្លងថ្មី៩នាក់ ក្នុងនោះ៤នាក់ ជាពលករមកថៃ តាមសេចក្ដីប្រកាសព័ត៌មានរបស់រដ្ឋបាលខេត្ត ពលករដែលត្រឡប់មកពីប្រទេសថៃទាំង៤នាក់នោះ ជាអ្នកស្រុកបាណន់ មានស្រ្តីវ័យ៣៣ឆ្នាំម្នាក់ បុរសវ័យ៣នាក់ទៀត អាយុ៣៥ឆ្នាំ,៤៦ឆ្នាំ និង៣២ឆ្នាំ។ ចំណែកឯ អ្នកឆ្លងកូវីដចំនួន៥នាក់ទៀត មានមកពីភ្នំពេញ ខេត្តព្រះសីហនុ,ពោធិ៍សាត់,កំពង់ស្ពឺ និងប៉ោយប៉ែត។ ជាមួយគ្នានេះ ខេត្តបាត់ដំបងក៏បានអ្នកជាសះស្បើយពីកូវីដចំនួន២នាក់ផងដែរ។ ចាប់ផ្តើមពីមានការរាលដាលកូវីដ-១៩ បាត់ដំបងមានអ្នកជំងឺសរុប៨៥នាក់ ដោយសះស្បើយ៣១នាក់ ស្លាប់១នាក់ និងកំពុងសម្រាកព្យាបាល៥៣នាក់។ កំពង់ធំ៖ ករណីថ្មី៥នាក់ ដោយ២នាក់មកពីថៃ និង៣នាក់ពីភ្នំពេញ អ្នកឆ្លងថ្មីទាំង៥នាក់នេះ មានស្រ្តីវ័យ៣៣ឆ្នាំម្នាក់ និងបុរសវ័យ៣៩ឆ្នាំម្នាក់ទៀត បានធ្វើដំណើរពីប្រទេសថៃ មកស្រុកកំណើតខ្លួននៅស្រុកប្រាសាទសំបូរ ខេត្តកំពង់ធំ។ ចំណែកឯ៣នាក់ទៀតបានធ្វើដំណើរមកពីភ្នំពេញ មានស្រ្តីម្នាក់ និងបុរសម្នាក់ អាយុ១៩ឆ្នាំ និងម្នាក់ទៀតជាស្រ្តីអាយុ២២ឆ្នាំ។ ក្នុងចំណោមអ្នកជំងឺទាំង៥នាក់នេះ មានម្នាក់សម្រាកព្យាបាលនៅមន្ទីរពេទ្យបង្អែកបារាយណ៍-សន្ទុក និង៤នាក់ សម្រាកព្យាបាលនៅមន្ទីរពេទ្យខេត្ត។ ព្រៃវែង៖ ករណីថ្មី៣នាក់ តាមរយៈការធ្វើតេស្តរហ័ស (Rapid Test) ក្នុងចំណោមនោះ មានបុរសវ័យ៣៧ឆ្នាំម្នាក់ រស់នៅស្រុកពាមជរ បុរសម្នាក់ទៀតអាយុ២៦ឆ្នាំ រស់នៅស្រុកពាមរក៍ និងបុរសម្នាក់អាយុ៣៦ឆ្នាំ រស់នៅស្រុកកំចាយមារ បានធ្វើដំណើរមកពីរាជធានីភ្នំពេញ។ ប៉ៃលិន៖ ២ករណី ដោយ១ទៅពីតំបន់ក្រហមរាជធានីភ្នំពេញ និង១ទៀតពីក្រុងតាខ្មៅ ករណីថ្មី២នាក់នោះ មានម្នាក់ឈ្មោះ សុខ ឆេងហុង អាយុ២៤ឆ្នាំ បានធ្វើដំណើរចេញតំបន់ក្រហម រាជធានីភ្នំពេញ មកកាន់ខេត្តប៉ៃលិន និងម្នាក់ទៀត ឈ្មោះ ប៊ុន ទាវ បានធ្វើដំណើរចេញពីក្រុងតាខ្មៅ ខេត្តកណ្ដាល។ រដ្ឋបាលខេត្តប៉ៃលិន ក៏បានបញ្ជាក់ផងដែរថា អ្នកដែលបានប៉ះពាល់ ជាមួយអ្នកជំងឺទាំង២ខាងលើ មានចំនួន១៥នាក់ បានរកឃើញអវិជ្ជមានកូវីដ-១៩ផងដែរ។ សៀមរាប៖ ករណីថ្មី២ និងស្លាប់១នាក់ អ្នកជំងឺទាំង២នាក់នេះ ជាប្តីប្រពន្ធនឹងគ្នា ដោយប្រពន្ធអាយុ២៣ឆ្នាំ និងប្តីអាយុ៣៣ឆ្នាំ រស់នៅក្នុងសង្កាត់ស្វាយដង្គំ ក្រុងសៀមរាប បានធ្វើដំណើរពីខេត្តបន្ទាយមានជ័យ នៅថ្ងៃទី១០ ខែឧសភា ឆ្នាំ២០២១។ ចំណែកឯ បុរសវ័យ៣៦ឆ្នាំម្នាក់ បានស្លាប់ដោយសារកូវីដ-១៩ដែលរកឃើញកាលពីថ្ងៃទី១០ ខែឧសភា ឆ្នាំ២០២១។ មកដល់ពេលនេះ សៀមរាបមានអ្នកជំងឺកូវីដ-១៩ចំនួន៨១នាក់ សះស្បើយចំនួន២០នាក់ ៥៩នាក់កំពុងសម្រាកព្យាបាល និង២នាក់បានស្លាប់។ កំពង់ចាម៖ សះស្បើយ៣០នាក់ គ្មានករណីថ្មី អ្នកជាសះស្បើយកូវីដ-១៩ ចំនួន៣០នាក់ ដោយ១៣នាក់ ជាអ្នកស្រុកកងមាស ២នាក់ជាអ្នកស្រុកកំពង់សៀម ៤នាក់ជាអ្នកស្រុកបាធាយ ៧នាក់ជាអ្នកស្រុកស្រីសន្ធរ និង២នាក់ជាអ្នកស្រុកចំការលើ ខេត្តកំពង់ចាម។ ស្វាយរៀង៖ ៥ករណី ដោយ២នាក់មកពីថៃ និង៣នាក់ពីភ្នំពេញ អ្នកជំងឺឈ្មោះ ប៉ែន ដុំ និងចាន់ ម៉េ មានស្រុកកំណើតនៅភូមិខ្នុរខាងត្បូង ឃុំស្វាយអង្គ ស្រុកស្វាយជ្រំ ដូចគ្នា។ ពួកគាត់ជាចំណាកស្រុកដែលទើបត្រឡប់មកពីថៃ តាមច្រកទ្វារព្រំដែនកម្ពុជា-ថៃ ខេត្តបន្ទាយមានជ័យ ខណៈអ្នកប៉ះពាល់២០នាក់ទៀតរង់ចាំលទ្ធផលសំណាក។ រីឯ៣ករណីទៀត ស្ថិតក្នុងស្រុករមាសហែក ក្នុងនោះមានបុរសឈ្មោះ ជា សុខសាន កម្មកររោងចក្រហុងវ៉ា សង្កាត់ចោមចៅទី២ ខណ្ឌពោធិ៍សែនជ័យ, បុរសឈ្មោះ ជិន ខ្ទើង និងស្ត្រីឈ្មោះ កុច យ៉ាយ កម្មកររោងចក្រឌីឡាក់ សង្កាត់ចោមចៅ១។ ភ្នំពេញ៖ ២០១ករណី ដោយ៧៥ករណីនៅខណ្ឌមានជ័យ កាលពីថ្ងៃទី១៤ ខែឧសភា ភ្នំពេញ រកឃើញ២០១ករណីបន្ថែមទៀត ដែលក្នុងនោះខណ្ឌមានជ័យមានដល់ទៅ៧៥ករណី ដែលច្រើនជាងគេក្នុងចំណោម១១ខណ្ឌ។ ព័ត៌មានបន្ថែមទាក់ទងនឹងភ្នំពេញ សូមអាន នៅទីនេះ។ របាយការណ៍ទូទាំងប្រទេស៖ កម្ពុជាមានករណីកូវីដ-១៩ថ្មី ចំនួន៣៣៥នាក់បន្ថែមទៀត ខណៈ៨៧៣នាក់ទៀតសះស្បើយ និងគ្មានអ្នកស្លាប់។ នេះបើតាមសេចក្តីជូនព័ត៌មានរបស់ក្រសួងសុខាភិបាលនាព្រឹកថ្ងៃទី១៥ ខែឧសភា។ សរុបមកដល់ពេលនេះ កម្ពុជាមានករណីសរុបចំនួន២១ ៨៣៤នាក់ សះស្បើយសរុបចំនួន១០ ៧៤០នាក់ និងស្លាប់ចំនួន១៤៧នាក់៕	ក្រោយរកឃើញករណីឆ្លងកូវីដ-១៩ជាបន្តបន្ទាប់ រដ្ឋបាលខេត្តនីមួយៗបានចេញរបាយការណ៍ពីចំនួនអ្នកឆ្លង និងសះស្បើយរៀងៗខ្លួន ខណៈក្រសួងសុខាភិបាល ប្រកាសតែចំនួនអ្នកឆ្លងសរុប និងករណីស្លាប់ប៉ុណ្ណោះ។
នាជំនួបវគ្គ១៦ក្រុម នៅរាត្រីថ្ងៃទី២៣ ខែកុម្ភៈ Yaremchuk ជាអ្នកស៊ុតគ្រាប់បាល់ចុងក្រោយ ដើម្បីជួយ Benfica តាមស្មើក្រុមភ្ញៀវ Ajax ក្នុងលទ្ធផល ២-២។ អ្វីដែលគួរភ្ញាក់ផ្អើល ខ្សែប្រយុទ្ធវ័យ២៦ឆ្នាំរូបនេះ បានអបអរគ្រាប់បាល់របស់ខ្លួន ដោយដោះអាវបង្ហាញសញ្ញាត្រីភាគី ដែលតំណាងការគាំទ្រប្រទេសអ៊ុយក្រែន ដែលកំពុងមានបញ្ហាជាមួយរុស្ស៊ី។ ការបង្ហាញសញ្ញាគាំទ្ររបស់ Yaremchuk លើប្រទេសខ្លួនអ៊ុយក្រែន កើតឡើងចំពេលកម្តៅនយោបាយកាន់តែកើនឡើងខ្លាំង រហូតប្រឈមសង្គ្រាមរវាងអ៊ុយក្រែន និងរុស្ស៊ី។ បញ្ហានេះ កើតឡើងបន្ទាប់ពីប្រធានាធិបតីរុស្ស៊ី វ្ល៉ាឌីមៀ ពូទីន ប្រកាសទទួលស្គាល់ស្គាល់តំបន់ដាច់ចេញពីគ្នាចំនួន២ នៅអ៊ុយក្រែនជារដ្ឋឯករាជ្យ ដែលបស្ចិមលោក និងបណ្តាប្រទេសមួយចំនួនចាត់ទុកទង្វើនេះ ជាការបំពានច្បាប់អន្តរជាតិ និងមិនគោរពធម្មនុញ្ញអង្គការសហប្រជាជាតិ។ ជុំវិញការបង្ហាញសារបែបនយោបាយក្នុងកីឡារបស់ Yaremchuk នៅមិនទាន់មានស្ថាប័នកីឡាណាដូចជាសហព័ន្ធកីឡាបាល់ទាត់អឺរ៉ុប (UEFA) ដាក់ពិន័យឬក៏អត់នោះទេ។ ជំនួបជើងទី២ វគ្គ១៦ក្រុមចុងក្រោយក្របខណ្ឌកំពូលអឺរ៉ុប Ajax នឹងត្រូវទទួល Benfica វិញនៅថ្ងៃទី១៥ ខែមីនា៕	Roman Yaremchuk ខ្សែប្រយុទ្ធ Benfica អបអរគ្រាប់បាល់តាមស្មើ Ajax Amsterdam ដោយបង្ហាញរូបតំណាងការគាំទ្រអ៊ុយក្រែន ដែលជាប្រទេសកំណើតរបស់ខ្លួន ក្នុងការប្រកួត UEFA Champions League ជើងទី១ វគ្គ១៦ក្រុមចុងក្រោយ។ Yaremchuk ធ្វើបែបនេះ ស្របពលភាពតានតឹងរវាងអ៊ុយក្រែន និងរុស្ស៊ីកំពុងឡើងកំដៅខ្លាំង។
ប្រសិនបើអ្នកក្អក សម្លេងរបស់អ្នកគឺស្អក ឬអ្នកមានហៀរសំបោរ ជំងឺផ្តាសាយ គឺជាពិរុទ្ធភាពបំផុត។ ជំងឺផ្តាសាយទូទៅមានគ្រោះថ្នាក់តិចជាងជំងឺគ្រុនផ្តាសាយ ដែលវាយប្រហារច្រមុះបំពង់ក និងសួត។ ហើយអ្នកអាចមានរោគសញ្ញាខ្លាំង ៗ ដូចជាគ្រុនក្ដៅឈឺក្រពះនិងឈឺក្បាល។ មូលហេតុដទៃទៀតនៃការឈឺបំពង់កអាចរួមមាន ៖ ការបំពុលខ្យល់អាកាស ដូចជាផ្សែងបារី និងផ្សែងយានយន្តជាដើម ការប្រើហួសកម្រិត (ការបញ្ចេញសំលេង ឬការនិយាយរយៈពេលយូរ) អាលែកស៊ី បំពង់កឈឺ ជំងឺរលាកបំពង់ក។ យ៉ាងណាមិញ ដើម្បីបន្ធូរបន្ថយអាការៈ និងផលវិបាកនៃរោគពងបែកមាត់ ឬការឈឺបំពង់ក យើងខ្ញុំសូមណែនាំបងប្អូននូវផលិតផលដែលមានគុណភាពខ្ពស់ ព្រមទាំងត្រូវបានទទួលស្គាល់ និងប្រើប្រាស់ដោយក្រុមវេជ្ជបណ្ឌិត និងអ្នកជំងឺទូទៅជាច្រើននាក់។ កាល់សិបទីន © ជាឱសថបៀបបំបាត់ការឈឺចាប់បំពង់ក និងព្យាបាលជំងឺពងបែកមាត់បានយ៉ាងឆាប់រហ័ស និងមានប្រសិទ្ធភាពខ្ពស់។ លោកអ្នកបៀមម្តងមួយគ្រាប់ ហើយអាចប្រើបានពី ៣ ទៅ ៦ គ្រាប់ក្នុងមួយថ្ងៃ។ យ៉ាងណាមិញ សូមពិគ្រោះជាមួយឱសថការី ឬវេជ្ជបណ្ឌិតរបស់អ្នកក្នុងការប្រើប្រាស់ ដើម្បីសុវត្ថិភាព និងប្រសិទ្ធភាពខ្ពស់៕ ត្រួតពិនិត្យដោយ www.health.com.kh	មូលហេតុទូទៅបំផុតដែលអ្នកឈឺបំពង់ក គឺដោយសារជំងឺផ្តាសាយ ឬជំងឺគ្រុនផ្តាសាយ។ វាអាចគ្រាន់តែជាបញ្ហាមួយក្នុងចំណោមបញ្ហាជាច្រើនដែលអ្នកទទួលបានបញ្ហានេះ។ រោគសញ្ញានៃជំងឺផ្តាសាយហាក់ដូចជាវិវត្តទៅជាយឺតៗ ប៉ុន្តែជំងឺគ្រុនផ្តាសាយតែងតែកើតឡើងយ៉ាងឆាប់រហ័ស។
មន្ត្រីរដ្ឋាភិបាល មេដឹកនាំធុរកិច្ច និងអ្នកជំនាញផ្នែកទូរគមនាគមន៍ និងហេដ្ឋារចនាសម្ព័ន្ធបានមកជួបជុំគ្នា ក្នុងកិច្ចប្រជុំកំពូលរយៈពេលពេញមួយថ្ងៃនេះ ដើម្បីរួមគ្នាដោះស្រាយបញ្ហា និងស្វែងរកឱកាសជុំវិញការចែករំលែកបទពិសោធន៍ និងចំណេះដឹងស្តីពីការគ្រប់គ្រងបង្គោលអង់តែន បទប្បញ្ញត្តិនៃវិស័យទូរគមនាគមន៍ និងក្របខ័ណ្ឌអាជ្ញាប័ណ្ណនៅកម្ពុជា។ ឯកឧត្តម ត្រាំ អ៊ីវតឹក រដ្ឋមន្ត្រី ក្រសួងប្រៃសណីយ៍ និងទូរគមនាគមន៍ ថ្លែងក្នុងពិធីបើកកិច្ចប្រជុំកំពូលនេះ ដោយបានបង្ហាញពីបរិយាកាសនៃវិស័យទូរគមនាគមន៍នៅកម្ពុជា ក្នុងពេលបច្ចុប្បន្ន និងអនាគត។ ឯកឧត្តមបានលើកឡើងអំពីមហិច្ឆតារបស់កម្ពុជា ក្នុងការតភ្ជាប់ទំនាក់ទំនងតាមប្រព័ន្ធឌីជីថល នៅត្រឹមឆ្នាំ២០២០ ហើយបានទទួលស្គាល់ពីតួនាទីដ៏សំខាន់មិនអាចខ្វះបាន នៃភាពជាដៃគូរវាងស្ថាប័នរដ្ឋ និងវិស័យឯកជន ក្នុងការសម្រេចបាននូវការត្រៀមខ្លួនជាស្រេចក្នុងវិស័យ ICT។ ឯកឧត្តមបានបន្ថែមថា៖ «កិច្ចប្រជុំកំពូលនេះ ជាការជួបជុំផ្លាស់ប្តូរ ចែករំលែកចំណេះដឹង បទពិសោធន៍ និងមតិយោបល់រវាងមន្ត្រីជាន់ខ្ពស់ និងតួអង្គសំខាន់ៗក្នុងឧស្សាហកម្មទូរគមនាគមន៍ ដោយវាបានបង្កើតឲ្យមានជាការពិភាក្សាគ្នា ដើម្បីរិះរកវិធីសាស្ត្រយ៉ាងសម្រេចឲ្យបាននូវចក្ខុវិស័យនៃ ICT របស់កម្ពុជា។ រាជរដ្ឋាភិបាលសង្ឃឹមថា កម្ពុជានឹងមានប្រព័ន្ធអ៊ិនធឺណិតប្រើប្រាស់១០០% នៅតំបន់ប្រជុំជន និង ៧០% នៅតំបន់ជនបទនាឆ្នាំ ២០២០ ហើយការសហការគ្នាយ៉ាងសកម្ម និងជិតស្និទ្ធជាមួយក្រុមហ៊ុនហេដ្ឋារចនាសម្ព័ន្ធ ដែលមានជំនាញ គឺជាគន្លឹះដ៏សំខាន់ដើម្បីធានាថា យើងកំពុងស្ថិតនៅលើផ្លូវត្រឹមត្រូវ។ តាមរយៈគំនិតផ្តួចផ្តើមរបស់ edotco ក្នុងការនាំមកនូវការតភ្ជាប់តាមរយៈហេដ្ឋារចនាសម្ព័ន្ធទូរគមនាគមន៍ និងដំណោះស្រាយប្រកបដោយភាពច្នៃប្រឌិតនេះ វាពិតជាបានបង្ហាញឲ្យឃើញកាន់តែច្បាស់ ពីការគាំទ្រចំពោះចក្ខុវិស័យ ICT របស់ប្រទេសកម្ពុជា ហើយក្នុងឱកាសនេះខ្ញុំក៏សម្តែងនូវការថ្លែងអំណរគុណ យ៉ាងជ្រាលជ្រៅដល់ភាគីពាក់ព័ន្ធទាំងអស់ចំពោះការដឹកនាំ និងបង្កលក្ខណៈឲ្យបានជាកិច្ចពិភាក្សាដ៏មានសារសំខាន់នាពេលនេះ។» លោក Suresh Sidhu អគ្គនាយកក្រុមហ៊ុន edotco Group បានមានប្រសាសន៍ថា៖ «យើងពិតជាមានសេចក្តីសោមនស្សរីករាយណាស់ ក្នុងការបង្កឲ្យមានឱកាសនៃការជួបជុំអ្នកជំនាញខាងវិស័យទូរគមនាគមន៍ និងហេដ្ឋារចនាសម្ព័ន្ធសម្រាប់កិច្ចប្រជុំកំពូលនៅកម្ពុជានាឆ្នាំនេះ។ edotco ជាក្រុមហ៊ុនឈានមុខគេ ក្នុងការផ្តល់ជូនសេវាកម្មហេដ្ឋារចនាសម្ព័ន្ធទូរគមនាគមន៍ និងការវិនិយោគទុននៅតំបន់អាស៊ី ហើយបាននឹងកំពុងធ្វើប្រតិបត្តិការ ជាមួយដៃគូដ៏រឹងមាំក្នុងការជួយកសាងប្រទេសជាតិ លើវិស័យទូរគមនាគមន៍។ យើងបានគាំទ្រដល់ចក្ខុវិស័យ ICT ឆ្នាំ ២០២០ របស់ប្រទេសកម្ពុជា តាមរយៈការផ្តល់នូវវេទិកាដ៏មានតម្លៃនាពេលនេះ សម្រាប់ការភ្ជាប់ទំនាក់ទំនងរវាងភាគីសំខាន់ៗ ដែលត្រូវការជាចាំបាច់ដើម្បីបង្កើនការយល់ដឹងអំពីការតភ្ជាប់ និងការអភិវឌ្ឍហេដ្ឋារចនាសម្ព័ន្ធទូរគមនាគមន៍នៅក្នុងប្រទេស ហើយក៏នឹងរិះរកពីដំណោះស្រាយ ប្រកបដោយភាពច្នៃប្រឌិត ដែលមាននៅក្នុងវិស័យនេះផងដែរ»។ លោក Phillip Wong នាយកគ្រប់គ្រងនៃ ក្រុមហ៊ុន edotco ប្រចាំនៅកម្ពុជា បានថ្លែងឲ្យដឹងថា៖ «យើងបានទទួលការលើកទឹកចិត្ត និងការគាំទ្រយ៉ាងពេញទំហឹងពីរាជរដ្ឋាភិបាលកម្ពុជា តាមរយៈក្របខ័ណ្ឌគតិយុត្ត និងគំនិតផ្តួចផ្តើមជាច្រើននៃអភិបាលកិច្ច អេឡិចត្រូនិក (e-Governance) ដែលបានធ្វើផែនការយ៉ាងយកចិត្តទុកដាក់ ដើម្បីធ្វើឲ្យការតភ្ជាប់កាន់តែមានភាពប្រសើរឡើង។ ថ្ងៃនេះយើងបានឃើញពីគាំទ្រ និងតួនាទីដ៏សំខាន់របស់ក្រុមហ៊ុនបង្គោលអង់តែនដែលមានឯករាជ្យភាពដូចជា៖ ក្រុមហ៊ុន edotco ជាដើម និងភាគីពាក់ព័ន្ធសំខាន់ជាច្រើនទៀត ដែលមានវត្តមាននៅទីនេះ សុទ្ធសឹងតែអាចធ្វើជាដៃគូដ៏ល្អ និងទុកចិត្តបានក្នុងការឈានទៅសម្រេចនូវមហិច្ឆតានេះ»។ ប្រធានបទសំខាន់ៗនៃកិច្ចប្រជុំកំពូលនេះ គឺផ្តោតលើការពិភាក្សាស្តីពីការតភ្ជាប់ ICT និងការត្រៀមខ្លួនជាស្រេចរបស់កម្ពុជា និងទស្សនៈរបស់វិនិយោគិនចំពោះការវិនិយោគវិស័យហេដ្ឋារចនាសម្ព័ន្ធ ហើយវាគ្មិន និងអ្នកជំនាញដែលចូលរួមការពិភាក្សារួមមាន៖ ឯកឧត្តមបណ្ឌិត កាន ចន្ទមេត្តា រដ្ឋលេខាធិការក្រសួងប្រៃសណីយ៍ និងទូរគមនាគមន៍ លោក Thomas Hundt នាយកប្រតិបត្តិក្រុមហ៊ុន Smart Axiata លោក Patrick Tangney អនុប្រធានក្រុមហ៊ុនបង្គោលអង់តែន Irrawaddy towers លោក Carlos Katsuya ប្រធានផ្នែកវិនិយោគទុន និងប្រធានផ្នែកទូរគមនាគមន៍ ប្រព័ន្ធផ្សព្វផ្សាយ និងបច្ចេកវិទ្យាប្រចាំតំបន់អាស៊ីអឺរ៉ុប និង MENA នៃ IFC លោក Sachin Gupta នាយកចាត់ការទូទៅនៃ New Street Capital Asia និងលោក Suresh Sidhu អគ្គនាយកក្រុមហ៊ុន edotco Group។ ជាមួយនឹងកំណើន GDP ថេរក្នុងកម្រិត ៧.០% កម្ពុជា គឺជាប្រទេសមួយក្នុងចំណោមបណ្តាប្រទេស ដែលមានការរីកចម្រើនលូតលាស់លឿនបំផុតក្នុងទ្វីបអាស៊ី ហើយក៏បានត្រៀមខ្លួនជាស្រេចក្នុងការអភិវឌ្ឍវិស័យICTផងដែរ។ ដោយមានអ្នកប្រើប្រាស់អ៊ិនធឺណិត រហូតដល់ទៅ ៧.២ លាននាក់ និងអ្នកប្រើប្រាស់ទូរស័ព្ទជិត២០ លាននាក់ ទីផ្សារអ៊ិនធឺណិត នឹងផ្តល់ជូននូវឱកាសដ៏ធំធេង សម្រាប់ការអភិវឌ្ឍប្រទេស ខណៈដែលការជ្រៀតចូលនូវអ៊ិនធឺណិត ត្រូវបានគេរំពឹងថានឹងបន្តកើនឡើងយ៉ាងខ្លាំងបន្ថែមទៀត។ (អត្ថបទពាណិជ្ជកម្ម)	រាជធានីភ្នំពេញ៖ ក្រុមហ៊ុន edotco Group ហៅកាត់ថា(edotco) ដែលជាក្រុមហ៊ុនឈានមុខគេក្នុងតំបន់ ក្នុងការផ្តល់ជូនសេវាកម្មចម្រុះផ្នែកហេដ្ឋារចនាសម្ព័ន្ធទូរគមនាគមន៍ ជាមួយនឹងប្រតិបត្តិការនៅតំបន់អាស៊ីអាគ្នេយ៍ និងអាស៊ីខាងត្បូង បានរៀបចំកម្មវិធីពិសេសឲ្យអ្នកជំនាញវិស័យទូរគមនាគមន៍ជាច្រើនរូប មកពីជុំវិញតំបន់បានជួបជុំគ្នា ដើម្បីពិភាក្សាពីការអភិវឌ្ឍផែនការមេនៃវិស័យ ICT ឆ្នាំ ២០២០ របស់កម្ពុជា នៅក្នុងកិច្ចប្រជុំកំពូលអន្តរជាតិ ស្តីពីហេដ្ឋារចនាសម្ព័ន្ធ ដែលរៀបចំឡើងដោយ edotco នៅរាជធានីភ្នំពេញ ប្រទេសកម្ពុជា។
ក្រុមហ៊ុនធានារ៉ាប់រងអាយុជីវិត ហ្វតតេ ឡាយហ្វ៍ អឹសួរ៉ិនស៍(ខេមបូឌា) ម.ក នៅថ្ងៃនេះបានប្រកាសជ្រើសរើស កញ្ញា ឡរ៉ា ម៉ម ដែលជាតារាចម្រៀង និងជានាយកប្រតិបត្តិនៃផលិតកម្ម បារាមី ជាឯកអគ្គរាជទូតសុច្ឆន្ទៈទីមួយរបស់ខ្លួន។ ការជ្រើសតាំងនេះបានធ្វើឡើងបន្ទាប់ពីការចេញនូវវីដេអូតន្ត្រីដ៏ល្បីដែលមានចំណងជើងថា Be With You នៅខែ វិច្ឆិកានេះដែលមានការចូលរួមពី កញ្ញា ឡរ៉ា ម៉ម, វណ្ណដា និងក្រុមប៉ូឡារិច។ វីដេអូដែលទទួលបានការចូលទស្សនាជាង ១,៥ លានដងរួចមកហើយនេះ ត្រូវបានផលិតឡើង និងចូលរួមសហការជាមួយ ក្រុមហ៊ុនធានារ៉ាប់រងអាយុជីវិត ហ្វតតេ ឡាយហ្វ៍។ លោក Charles Cheo ប្រធានក្រុមប្រឹក្សាភិបាលនៃក្រុមហ៊ុនធានារ៉ាប់រង ហ្វតតេ បានមានប្រសាសន៍ថា យុវជនដែលទើបតែចាប់ផ្តើមប្រឡូកនៅក្នុងវិស័យការងារ និងបង្កើតក្រុមគ្រួសារផ្ទាល់ខ្លួន គឺជាក្រុមអតិថិជនគោលដៅដែលយើងតែងតែព្យាយាមផ្សព្វផ្សាយពត៌មានឱ្យដល់ពួកគាត់ ប៉ុន្តែវាមានភាពលំបាកបន្តិចដោយសារវិសាលភាពទូលំទូលាយនៃពត៌មានជាច្រើន រួមទាំងពត៌មានក្នុងប្រព័ន្ធឌីជីថល ដែលបាននឹងកំពុងប្រកួតប្រជែងគ្នាឆក់យកចំណាប់អារម្មណ៍របស់ពួកគាត់។ យើងខ្ញុំមានក្តីរំភើបរីករាយក្រៃលែងដែលបានចាប់ដៃគូសហការជាមួយ កញ្ញា ឡរ៉ា ម៉ម និងសិល្បករដទៃទៀតរបស់ ផលិតកម្ម បារាមី។ ពួកគេនឹងនាំមកនូវភាពច្នៃប្រឌិត ប្លែកថ្មី ដែលអនុញ្ញាតឱ្យពួកគេមានលទ្ធភាពខ្ពស់ក្នុងការ ការដណ្ដើមចំណាប់អារម្មណ៍ក្នុងប្រព័ន្ធឌីជីថល និងជួយជំរុញកេរ្តិ៍ឈ្មោះ ហ្វតតេ និងផ្សព្វផ្សាយផលិតផលក៏ដូចជាពត៌មានផ្សេងៗដែលយើងបាននឹងកំពុងផ្តល់ជូនទៅកាន់ទីផ្សារ។ "Be With You" គឺជាភាពជោគជ័យដ៏ធំធេងមួយ ហើយយើងជឿជាក់ថា ក្នុងពេលដ៏ខ្លីខាងមុខ ពួកគេនឹងនាំយកនូវអ្វីថ្មីបន្ថែមទៀត។ " កញ្ញា ឡរ៉ា ម៉ម បានមានប្រសាសន៍ថា ជាទូទៅ សេវាធានារ៉ាប់រងមិនមែនជាផលិតផលដែលគេយកមកផ្សាភ្ជាប់ជាមួយនឹងសិល្បៈបែប Pop ឬយុវវ័យនោះទេ ប៉ុន្តែឋិតនៅក្នុងគ្រាដ៏លំបាកមួយនេះយើងគួរតែផ្សាភ្ជាប់នឹងសិល្បៈបែប Pop និងយុវវ័យ ពីព្រោះវាបានបង្ហាញនូវសារៈសំខាន់យ៉ាងខ្លាំងនៃការរៀបចំផែនការទុកជាមុនដើម្បីឱ្យប្រាកដថាគ្រប់ក្រុមគ្រួសារត្រូវបានយកចិត្តទុកដាក់ខ្ពស់បំផុតមិនថាក្នុងកាលៈទេសៈណាក៏ដោយ។ នាងខ្ញុំមានការកោតសរសើរ ហ្វតតេ ជាយូរមកហើយដោយសារ ហ្វតតេ ជាក្រុមហ៊ុនមួយដែលមានភាពច្នៃប្រឌិតខ្ពស់។ នេះជាមូលហេតុដែលធ្វើឱ្យនាងខ្ញុំមានក្ដីរំភើបរីករាយក្រៃលែងដែលបានក្លាយជាឯកអគ្គរាជទូតសុច្ឆន្ទៈតំបូងគេបង្អស់របស់ក្រុមហ៊ុនធានារ៉ាប់រងអាយុជីវិត ហ្វតតេ ឡាយហ្វ៍។	តារាចម្រៀង និងនាយកប្រតិបត្តិផលិតកម្ម បារមី ឡរ៉ា ម៉ម មានគោលបំណងផ្សព្វផ្សាយ និងបញ្ជ្រាបកេរ្តិ៍ឈ្មោះរបស់ ហ្វតតេ ក្នុងសង្គមយុវវ័យខ្មែរ
ជាពិសេសនោះគឺរថយន្តមាននៅក្នុងស្តុកស្រាប់ ទិញភ្លាមទទួលបានរថយន្តភ្លាម សម្រាប់ការបង់ប្រាក់អាចធ្វើបានតាមរយៈសាច់ប្រាក់ ឬការបង់រំលស់ដែលមានអត្រាការប្រាក់ទាបជាងគេគឺលោកអ្នកអាចបង់ប្រចាំខែត្រឹមតែ $197 ក្នុងមួយខែ ឬបង់ប្រាក់កក់ដំបូងត្រឹមតែ $5,580 តែប៉ុណ្ណោះជាមួយនឹងលក្ខខណ្ឌនៃការបង់រំលស់ងាយៗ និងការអនុម័តឆាប់រហ័សត្រឹមតែ 2-3 ថ្ងៃលោកអ្នកអាចយករថយន្តថ្មីទៅប្រើប្រាស់បានតាមតម្រូវការ។ រថយន្ត Ford EcoSport ថែមទាំងមានរូបរាងស្រស់ស្អាតខុសប្លែកពីរថយន្តដ៏ទៃដែលស័ក្តិសមសម្រាប់មនុស្សគ្រប់វ័យ និងគ្រប់តម្រូវការដែលរថយន្តនេះមានបណ្តោយ 4325mm ទទឹង 1765mm កម្ពស់ 1656mm និងកម្ពស់ពីដីរហូតដល់ទៅ 209mm ដោយសារតែមានកម្ពស់ខ្ពស់បែបនេះទើបធ្វើឲ្យរថយន្តងាយស្រួលក្នុងការបត់បែនគ្រប់កាលៈទេសៈ ការចូលចតដែលមានកម្ពស់ខ្ពស់ និងអាចបើកបរកាត់ទឹកបានជម្រៅជ្រៅដោយគ្មានបញ្ហា។ ជារួមសម្រាប់រូបរាងផ្នែកខាងក្រៅយើងឃើញថាពិតជាធំជាងរថយន្ត SUV ខ្នាតតូចដ៏ទៃ ចំណែកឯរូបរាងផ្នែកខាងក្នុងវិញក៏មានភាពទូលាយដែរ ។ ជាពិសេសនោះគឺនៅត្រង់កាប៊ីនផ្នែកខាងមុខ និងតាបឡូដែលមានភាពស្រឡះងាយស្រួលក្នុងការមើលផ្លូវ និងបើកបរ ហើយផ្នែកខាងក្រោយក៏មានភាពធំទូលាយ ហើយកៅអីផ្នែកខាងក្រោយក៏អាចបត់បានដើម្បីងាយស្រួលក្នុងការផ្ទុកនូវអីវ៉ាន់ធំៗផងដែរ។ រថយន្ត Ford EcoSport ត្រូវបានបំពាក់មកជាមួយម៉ាស៊ីន EcoBoost 1.0L ជំនាន់ថ្មីដែលអាចផលិតបានកម្លាំងសេះរហូតដល់ទៅ 125 PS និងកម្លាំងរមួល 170 Nm បូករួមជាមួយនឹងប្រអប់លេខ 6 វគ្គអូតូ ដែលអាចប្រើប្រាស់បានទាំងលេខអូតូ និងលេខដៃ កាន់តែទំនើបនោះគឺមាន Paddle Shift សម្រាប់បញ្ចូលលេខដៃនៅលើដៃចង្កូតផ្ទាល់តែម្តង រីឯចង្កូតវិញ គឺជាចង្កូតបូមអេឡិចត្រូនិចដែលធូរងាយស្រួលបើកបរនៅក្នុងក្រុង និងជួយបន្តឹងឲ្យមានលំនឹងពេលបើកបរល្បឿនលឿន ឬផ្លូវតាមខេត្ត។ ជាប្រព័ន្ធសុវត្ថិភាព និងបច្ចេកវិទ្យាទំនើបលើសដៃគូប្រកួតប្រជែងនោះគឺកាមេរ៉ាមានខ្សែគំនូសពណ៍សដែលអាចពង្រីកបង្រួមបាន និងសេនសឺជុំវិញរហូតដល់ទៅ 8 គ្រាប់ មានអេក្រង់កំសាន្តទំហំ 8 អ៊ីញ ដែលមានភាពរស់រវើកប្រើប្រាស់បច្ចេកវិទ្យា SYNC 3 ជំនាន់ថ្មីអាចភ្ជាប់ផ្ទាល់ទៅនឹង Apple CarPlay, Android Auto និង Google Map។ ក្រៅពីនេះរថយន្ត Ford EcoSport នៅមានប្រព័ន្ធសុវត្ថិភាព និងបច្ចេកវិទ្យាទំនើបៗចុងក្រោយជាច្រើនទៀត ដូច្នេះបើបងប្អូនចង់ជ្រាបច្បាស់បន្ថែមសូមអញ្ជើញមកសាកសួរព័ត៌មានក៏ដូចជា បើកបរសាកល្បងជាមួយរថយន្តនេះនៅតាមបណ្តាអគារតាំងបង្ហាញរថយន្ត Ford គ្រប់សាខាដូចជា៖ អគារតាំងបង្ហាញរថយន្ត Ford សាខាព្រះមុនីវង្ស ដែលស្ថិតនៅអគារលេខ 444 ផ្លួវព្រះមុនីវង្ស ជាប់ទូតវៀតណាម លេខទូរស័ព្ទទំនាក់ទំនង៖ 078 999 773 អគារតាំងបង្ហាញរថយន្ត Ford សាខាទឹកថ្លា ដែលស្ថិតនៅតាមបណ្តោយផ្លូវទៅព្រលានយន្តហោះ លេខទូរស័ព្ទទំនាក់ទំនង៖ 095 939 939 អគារតាំងបង្ហាញរថយន្ត Ford សាខាទួលសង្កែ ដែលស្ថិតនៅលើផ្លូវ 105 ជិតផ្សារសាំហាន់ លេខទូរស័ព្ទទំនាក់ទំនង៖ 078 935 935 អគារតាំងបង្ហាញរថយន្ត Ford សាខាខេត្តសៀមរាប ដែលស្ថិតនៅអគារលេខ 593 តាមបណ្តោយផ្លូវជាតិលេខ 6A លេខទូរស័ព្ទទំនាក់ទំនង៖ 077 666 357 អគារតាំងបង្ហាញរថយន្ត Ford សាខាខេត្តកំពង់ចាម ដែលស្ថិតនៅអគារលេខ 940 តាមបណ្តោយផ្លូវជាតិលេខ 7 ភូមិបឹងស្នាយ សង្កាត់សំបួរមាស ក្រុងកំពង់ចាម លេខទូរស័ព្ទទំនាក់ទំនង៖ 078 999 883៕ (អត្ថបទពាណិជ្ជកម្ម)	តើលោកអ្នកកំពុងតែស្វែងរករថយន្តថ្មីដែលមានតម្លៃសមរម្យ និងងាយស្រួលក្នុងការបង់រំលស់មែនទេ? ប្រាកដណាស់ថ្ងៃនេះដែរយើងខ្ញុំសូមណែនាំរថយន្ត SUV ថ្មីមួយប្រភេទដែលមានវត្តមាននៅទីផ្សារប្រទេសកម្ពុជាអស់រយៈពេលជាច្រើនឆ្នាំមកហើយ និងត្រូវបានអតិថិជនទទួលស្គាល់ពីសមត្ថភាព ភាពធន់រឹងមាំ ប្រព័ន្ធសុវត្ថិភាព និងបច្ចេកវិទ្យាទំនើបៗនោះគឺរថយន្ត Ford EcoSport ដែលមានតម្លៃត្រឹមតែជាង 2 ម៉ឺនដុល្លាតែប៉ុណ្ណោះ ជាមួយនឹងជម្រើស 7 ពណ៍ដូចជា៖ ស ខ្មៅ ខៀវ ក្រហម ទឹកប្រាក់ ទឹកក្រូចក្រម៉ៅ និងប្រផេះ។
MoU នេះត្រូវបានចុះហត្ថលេខាដោយ លោកស្រី ជា សិរី ទេសាភិបាលធនាគារជាតិនៃកម្ពុជា និងលោកសាស្ត្រាចារ្យ Tetsuya Watanabe ប្រធានវិទ្យាស្ថានស្រាវជ្រាវសេដ្ឋកិច្ចសម្រាប់អាស៊ាន និងអាស៊ីបូព៌ា (ERIA)។ បើតាមសេចក្តីប្រកាសព័ត៌មានរបស់ធនាគារជាតិនៃកម្ពុជាចុះថ្ងៃទី២៦មេសា ក្របខណ្ឌនៃកិច្ចសហប្រតិបត្តិការនេះ នឹងជួយកសាងសមត្ថភាពរបស់ភាគីពាក់ព័ន្ធ តាមរយៈការរៀបចំសិក្ខាសាលាដើម្បីពិភាក្សា ក៏ដូចជា ពិគ្រោះយោបល់ទាក់ទងនឹងបរិវត្តកម្មបៃតង និងនវានុវត្តន៍ឌីជីថល និងស្វែងរកឱកាសក្នុងដំណើរអភិវឌ្ឍន៍គោលការណ៍បរិស្ថាន សង្គម និងអភិបាលកិច្ច (ESG) និងហិរញ្ញប្បទានឌីជីថលបៃតងនៅប្រទេសកម្ពុជា។ លោកស្រី ជា សិរី ទេសាភិបាលធនាគារជាតិនៃកម្ពុជា។ (រូបភាព៖ ហ្វេសប៊ុកធនាគារជាតិកម្ពុជា) «អនុស្សរណៈយោគយល់នេះ ក៏អនុញ្ញាតឱ្យមានការអនុវត្តគម្រោងស្រាវជ្រាវរួមគ្នា ជុំវិញទិដ្ឋភាពហិរញ្ញប្បទានឌីជីថលបៃតងផងដែរ»។ ធនាគារជាតិនៃកម្ពុជាបញ្ជាក់ដូច្នេះ និងបានបន្តថា កន្លងមកកម្ពុជាបានចូលរួមក្នុងក្របខណ្ឌអន្តរជាតិតាមរយៈគំនិតផ្តួចផ្តើម និងកិច្ចពិភាក្សា ជាមួយស្ថាប័នមួយចំនួនដូចជា ក្រុមការងារបរិយាបន្នហិរញ្ញវត្ថុបៃតង (IGFWG) បណ្តាញសម្រាប់ប្រព័ន្ធហិរញ្ញវត្ថុបៃតង (NGFS) ក្រុមការងារអាស៊ានលើកិច្ចការបណ្តាញធនាគារនិងហិរញ្ញវត្ថុប្រកបដោយចីរភាព (ASEAN Taskforce on Sustainable Finance) អង្គការ UNESCAP សម្ព័ន្ធសម្រាប់បរិយាបន្នហិរញ្ញវត្ថុ (AFI) និងសាជីវកម្មហិរញ្ញវត្ថុអន្តរជាតិ (IFC) ជាដើម ក្នុងកិច្ចការពង្រឹងការចូលរួមផ្តល់ហិរញ្ញប្បទានបៃតង។ លោកb Tetsuya Watanabe ប្រធានវិទ្យាស្ថានស្រាវជ្រាវសេដ្ឋកិច្ចសម្រាប់អាស៊ាន និងអាស៊ីបូព៌ា (ERIA)។ រូបភាព៖ ហ្វេសប៊ុកធនាគារជាតិនៃកម្ពុជា ធនាគារជាតិនៃកម្ពុជា ក៏បានវិនិយោគទុនបម្រុងអន្តរជាតិមួយផ្នែក លើសញ្ញាបណ្ណបៃតង ព្រមទាំងបានក្លាយជាសមាជិកនៃគណៈកម្មការពិគ្រោះយោបល់សម្រាប់មូលនិធិបៃតង ក្នុងតំបន់អាស៊ីអាគ្នេយ៍ ក្នុងឆ្នាំ២០២២ផងដែរ៕	ភ្នំពេញ៖ ធនាគារជាតិនៃកម្ពុជា និងវិទ្យាស្ថានស្រាវជ្រាវសេដ្ឋកិច្ចសម្រាប់អាស៊ាន និងអាស៊ីបូព៌ា (ERIA) បានចុះហត្ថលេខា លើអនុស្សរណៈយោគយល់ ស្តីពី«កិច្ចសហប្រតិបត្តិការ ក្នុងការអភិវឌ្ឍយុទ្ធសាស្ត្រសម្រាប់ហិរញ្ញប្បទានឌីជីថលបៃតងនៅកម្ពុជា» កាលពីថ្ងៃទី២៦ ខែមេសា ឆ្នាំ២០២៤។
បន្ទាប់ពីចាញ់ការបោះឆ្នោតនៅក្នុងឆ្នាំ២០១៨ លោក ណាជីប រ៉ាហ្សាក់ អតីតនាយករដ្ឋមន្រ្តីម៉ាឡេស៊ី ត្រូវបានចាប់ខ្លួនពីបទអំពើពុករលួយ និងបង្វិលលុយជិត ១០លានដុល្លារពីក្រុមហ៊ុន SRC International ដែលជាផ្នែកមួយនៃមូលនិធិរដ្ឋ 1MDB។ កាលពីឆ្នាំមុន តុលាការម៉ាឡេស៊ី បានកាត់ទោសអតីតនាយករដ្ឋមន្រ្តីម៉ាឡេស៊ីរូបនេះឱ្យជាប់ពន្ធនាគាររយៈពេល ១២ឆ្នាំ និងពិន័យជាប្រាក់ចំនួន៤៩លានដុល្លារ ដោយផ្អែកលើបទចោទចំនួន ៧ករណី ក្នុងនោះមានដូចជា ពុករលួយ, ការលាងលុយកខ្វក់ និងការបំពានទំនុកចិត្ត។ បន្ទាប់ពីសេចក្តីសម្រេចនោះ លោក ណាជីប បានបន្តដាក់ពាក្យបណ្តឹងមកតុលាការឧទ្ធរណ៍។ ក្នុងសវនាការថ្ងៃទី៨ ខែធ្នូ តុលាការឧទ្ធរណ៍បន្តគាំទ្រសាលក្រមមុន ដែលកាត់ទោសឱ្យជាប់ពន្ធនាគាររយៈពេល ១២ឆ្នាំ និងច្រានចោលពាក្យបណ្តឹងលោកណាជីប។ «យើងច្រានចោលបណ្តឹងឧទ្ធរណ៍លើបទចោទចំនួន៧ និងគាំទ្រសាលក្រមលើកមុន»។ លោកចៅក្រម Abdul Karim Abdul Jalil ដែលជាប្រធាននៃអង្គជំនុំជម្រះបានសង្កត់ធ្ងន់បែបនេះ ដោយបន្ថែមថា វាគ្មានហេតុផលល្អឡើយក្នុងការច្រានចោលសេចក្តីសម្រេចមុន។ បន្ទាប់ពីការច្រានចោលនេះ លោក Shafee Abdullah មេធាវីលោកណាជីប បានប្រាប់តុលាការថា លោកនឹងបន្តដាក់ពាក្យបណ្តឹងជំទាស់ទៅតុលាការសហព័ន្ធ ដែលជាតុលាការខ្ពស់បំផុតរបស់ម៉ាឡេស៊ី និងជាអង្គជំនុំជម្រះចុងក្រោយ។ មុនសវនាការនេះ មេធាវីលោក ណាជីប ក៏បានស្នើឱ្យតុលាការពន្យារពេលដែរ ដោយសារតែសមាជិកមេធាវីលោក ណាជីប ឆ្លងជំងឺកូវីដ-១៩ ប៉ុន្តែតុលាការច្រានចោល និងរៀបចំសវនាការតាមប្រព័ន្ធវីដេអូជំនួស។ ទន្ទឹមនេះ លោក ណាជីប បានដាក់ភស្តុតាងបន្ថែមទៀត ហើយត្រូវបានតុលាការបន្តបដិសេធទទួលយក។ សូមបញ្ជាក់ថា លោកណាជីប គឺជាអតីតនាយករដ្ឋមន្រ្តីម៉ាឡេស៊ីលើកដំបូង ដែលរងបទចោទប្រព្រឹត្តអំពើពុករលួយ។ កន្លងមក តុលាការបានអនុញ្ញាតឱ្យអតីតមេដឹកនាំរូបនេះ នៅក្រៅឃុំបណ្តោះអាសន្ន មុនសេចក្តីសម្រេចរបស់តុលាការឧទ្ធរណ៍។ នៅក្នុងខែតុលា តុលាការឧទ្ធរណ៍ បានផ្តល់លិខិតឆ្លងដែនដល់លោកណាជីប ដើម្បីអាចឱ្យលោកទៅមើលចៅរបស់ខ្លួននៅសិង្ហបុរី៕	តុលាការឧទ្ធរណ៍ម៉ាឡេស៊ី នៅថ្ងៃទី៨ ខែធ្នូ នៅតែបន្តរក្សាសាលក្រមចេញដោយតុលាការថ្នាក់ក្រោមចេញកាលពីឆ្នាំមុន ដែលកាត់ទោសលោក ណាជីប រ៉ាហ្សាក់ អតីតនាយករដ្ឋមន្រ្តីឱ្យជាប់ពន្ធនាគារ១២ឆ្នាំ និងពិន័យជាប្រាក់ប្រមាណ៤៩លានដុល្លារពាក់ព័ន្ធសំណុំរឿងពុករលួយ។ មិនតែប៉ុណ្ណោះ តុលាការ ក៏បានច្រើនចោលការដាក់ភស្តុតាងថ្មីពីសំណាក់មេធាវីលោក ណាជីប ផងដែរ។
ក្រោយការចែករំលែកតៗគ្នាក្នុងបណ្តាញសង្គម ក្រសួងសុខាភិបាល បានស្រាវជ្រាវឃើញភាព មិនប្រក្រតីរបស់មន្ទីរសម្រាកព្យាបាល សុធារិទ្ធបែកចាន លើករណីយករថយន្តសង្គ្រោះទៅដឹកជនរងគ្រោះដោយសារគ្រោះថ្នាក់ចរាចរណ៍កាលពីថ្ងៃទី៦ ខែឧសភា ហើយក្រោយមកបានទារថ្លៃសេវាព្យាបាលច្រើនលើសលុប ដោយមិនមានតារាងច្បាស់លាស់ ឬការជូនដំណឹងជាមុនដល់ជនរងគ្រោះ។ ថ្លែងប្រាប់សារព័ត៌មានថ្មីៗ តាមទូរស័ព្ទ លោកស្រី ឱ វណ្ណឌីន បានបញ្ជាក់ថា ក្រោយពី ចេញលិខិតព្រមានទៅខាងមន្ទីរពេទ្យរួចហើយ ក្រសួងសុខាភិបាលបានសម្រេចយកទឹកប្រាក់ថ្លៃព្យាបាលចំនួន ១,៨០០,០០០រៀល សងទៅភាគីជនរងគ្រោះវិញ។ លោកស្រី ឱ វណ្ណឌិន បានបញ្ជាក់ដូច្នេះថា៖ «គ្លីនីកឯកជន ត្រូវដាក់តារាងតម្លៃព្យាបាលឱ្យបានច្បាស់លាស់ សម្រាប់អតិថិជន ហើយអតិថិជនត្រូវដឹងពីតម្លៃព្យាបាលមុន កុំឱ្យព្យាបាលរួច មានបញ្ហាថ្លៃពេក ឬមានការទាមទារតម្លៃលើស»។ ជនរងគ្រោះដោយសារគ្រោះថ្នាក់ចរាចរណ៍នោះ ជាប្តីប្រពន្ធដែលរស់នៅស្រុកភ្នំក្រវាញ ខេត្តពោធិ៍សាត់ ហើយពួកគាត់ស្នាក់នៅផ្ទះជួលរួមជាមួយប្អូនប្រុសនៅសង្កាត់ក្រាំងពង្រ ខណ្ឌពោធិ៍សែនជ័យ។ គ្រោះថ្នាក់ចរាចរណ៍បានកើតឡើងនៅតាមបណ្តោយផ្លូវជាតិលេខ៥១។ ក្រៅពីលិខិតព្រមានកាលពីថ្ងៃទី៨ ខែឧសភា លោកស្រី ឱ វណ្ណឌីន ជំនួសមុខឲ្យរដ្ឋមន្ត្រីក្រសួងសុខាភិបាល បានសម្រេចផាកពិន័យវេជ្ជបណ្ឌិត គូរ គឹមហៀក ប្រធាន និងវេជ្ជបណ្ឌិត ស្រស់ សុភ័ក្ត្រា ម្ចាស់ទុនមន្ទីរពេទ្យមន្ទីរសម្រាកព្យាបាល សុធារិទ្ធបែកចាន តាមច្បាប់ផងដែរ។ ជាមួយគ្នានេះដែរ ក្រសួងសុខាភិបាលក៏បានអំពាវនាវ ដល់ម្ចាស់គ្លីនិកឯកជនទាំងអស់ ត្រូវមានការចាត់ចែងខ្ពស់ អនុវត្តតាមការណែនាំរបស់ក្រសួងសុខាភិបាល។ គ្លីនិកទាំងអស់ត្រូវមានច្បាស់អនុញ្ញាតត្រឹមត្រូវជៀសវាង បង្កនូវសកម្មភាពអសកម្មផ្សេងៗ ដែលជះឥទ្ធិពលដល់សេវាសុខាភិបាល៕	លោកស្រី ឱ វណ្ណឌីន រដ្ឋលេខាធិការ និងជាអ្នកនាំពាក្យក្រសួងសុខាភិបាល បានយកថវិកា១លាន៨សែនរៀល ទៅសងអ្នកជំងឺពីរនាក់ដែលរងគ្រោះថ្នាក់ចរាចរណ៍វិញ បន្ទាប់ពីពួកគាត់ ត្រូវបានមន្ទីរពេទ្យឯកជនមួយនៅឃុំបែកចាន ស្រុកអង្គស្នួល ខេត្តកណ្តាល ទារថ្លៃព្យាបាលលើសប្រក្រតី។ កាលពីថ្ងៃទី៨ ខែឧសភា ម្សិលមិញនេះ លោកស្រី ឱ វណ្ឌឌីន ក៏បានចេញលិខិតព្រមានដល់ប្រធាន និងម្ចាស់ទុនរបស់មន្ទីរពេទ្យនោះផងដែរ។
អគ្គលេខាធិការអង្គការណាតូ លោក Jens Stoltenberg កំពុងធ្វើទស្សនកិច្ចនៅកូរ៉េខាងត្បូង ដោយផ្តើមពីថ្ងៃទី២៩ ដល់ថ្ងៃទី៣០ មករា មុននឹងទៅជប៉ុន។ ដំណើរទស្សនកិច្ចរបស់ប្រមុខសម្ព័ន្ធយោធាណាតូ ធ្វើឡើងគោលបំណងពង្រឹងទំនាក់ទំនងជាមួយប្រទេសអាស៊ីទាំងពីរ ស្របពេលមានសង្រ្គាមនៅអ៊ុយក្រែន និងការកើនឡើងនៃការប្រកួតប្រជែងរបស់ចិន។ ថ្លែងនៅវិទ្យាស្ថាន Chey Institute for Advanced Studies ក្នុងក្រុងសេអ៊ូល លោក Stoltenberg បានអរគុណភាគីកូរ៉េខាងត្បូង ដែលបានផ្តលជំនួយមិនមែនអាវុធទៅអ៊ុយក្រែន ហើយបានជំរុញឱ្យក្រុងសេអ៊ូលធ្វើបែបនោះបន្ថែមទៀត ខណៈអ៊ុយក្រែនត្រូវការជាចាំបាច់នូវគ្រាប់កាំភ្លើង។ កន្លងមក ប្រធានាធិបតីកូរ៉េខាងត្បូង លោក យូន សុកយ៉ល ធ្លាប់បានអះអាងថា ច្បាប់របស់ខ្លួនបានប្រឆាំងនឹងការផ្តល់ជំនួយយោធាទៅភាគីមានជម្លោះ។ អគ្គលេខាធិការអង្គការណាតូ បានបន្តទៀតថា អាល្លឺម៉ង់ ស៊ុយអែត និងន័រវែសក៏មានគោលនយោបាយស្រដៀងកូរ៉េខាងត្បូងដែរ ប៉ុន្តែប្រទេសទាំងនោះ បានផ្លាស់ប្តូរវា។ «ប្រសិនបើយើងមិនចង់ឱ្យរបបផ្តាច់ការ និងការជិះជាន់ទទួលជ័យជម្នះ ពេលនោះ គឺប្រជាជនអ៊ុយក្រែនត្រូវការអាវុធ ហើយនេះជាការពិត»។ លោក Stoltenberg បានសង្កត់ធ្ងន់បែបនេះ នៅថ្ងៃទី៣០ ខែមករា។ ក្នុងថ្ងៃទី២៩ ខែមករា លោក Stoltenberg ក៏បានជួបជាមួយរដ្ឋមន្រ្តីការបរទេសកូរ៉េខាងត្បូង លោកផាក ជីនផង ដោយភាគីទាំងពីរ បានជជែកពីកិច្ចសហប្រតិបត្តិការ កូរ៉េខាងជើង និងញ្ហាផ្សេងៗ។ លោក ផាក បានប្រាប់ប្រមុខអង្គការណាតូថា ដោយមានបញ្ហាប្រឈមសកលមិនធ្លាប់មានពីមុនមក រដ្ឋាភិបាលក្រុងសេអ៊ូលជឿថា សាមគ្គីភាពរវាងប្រទេសដែលមានតម្លៃរួមគ្នាលើសេរីភាព ប្រជាធិបតេយ្យ និងនីតិរដ្ឋ គឺពិតជាសំខាន់ណាស់។ ចំណែក លោក Stoltenberg ក៏បានប្រាប់ប្រមុខការទូតកូរ៉េខាងត្បូង ជុំវិញក្តីបារម្ភកូរ៉េខាងជើងផ្តល់ជំនួយយោធាទៅរុស្ស៊ីផង។ តាមការចុះផ្សាយរបស់ទីភ្នាក់ងារព័ត៌មានKCNA នៅថ្ងៃទី២៩ ខែមករា កូរ៉េខាងជើង បានចាត់ទុកទស្សនកិច្ចរបស់ប្រមុខអង្គការណាតូ ជាការផ្តើមនៃការប្រឈមមុខ និងសង្រ្គាម ដោយវាជាការនាំពពកខ្មៅនៃសង្រ្គាមត្រជាក់ថ្មីមកតំបន់អាស៊ី-ប៉ាស៊ីហ្វិក។ គួររំឭកថា នៅក្នុងឆ្នាំ២០២២ កន្លងមក ប្រធានាធិបតីកូរ៉េខាងត្បូង និងនាយករដ្ឋមន្រ្តីជប៉ុន ត្រូវបានអញ្ជើញឱ្យចូលរួមក្នុងកិច្ចប្រជុំអង្គការណាតូ។ បញ្ហានេះ ត្រូវបានចិនរិះគន់យ៉ាងខ្លាំង និងថាប្រទេសទាំងពីរមានបំណងចង់នាំយកអង្គការណាតូមកតំបន់អាស៊ី-ប៉ាស៊ីហ្វិកថែមទៀត៕	ប្រមុខសម្ព័ន្ធយោធាណាតូ (NATO) លោក Jens Stoltenberg នៅថ្ងៃទី៣០ ខែមករា បានជំរុញឱ្យកូរ៉េខាងត្បូង បង្កើនការផ្តល់ជំនួយយោធាទៅអ៊ុយក្រែន ដែលកំពុងរងការវាយប្រហារយ៉ាងខ្លាំងពីរសំណាក់រុស្ស៊ី។
ការកម្ចាត់គ្រឿងញៀន និងការបោសសម្អាតអំពើពុករលួយ ជាគោលនយោបាយសំខាន់២របស់លោក Rodrigo Duterte តាំងពីលោកធ្វើយុទ្ធនាការស្វែងរកសំឡេងឆ្នោតមកម្ល៉េះ។ ជាប់ឆ្នោតភា្លម លោក Duterte ក៏បានអនុវត្តនយោបាយអាទិភាពរបស់លោកភ្លាមដែរ។ លោក បានប្រកាសសង្គ្រាមប្រឆាំងគ្រឿងញៀន ដោយបានសម្លាប់ឧក្រិដ្ឋជនគ្រឿងញៀនជាច្រើនពាន់នាក់ ហើយមន្ត្រីជាច្រើនក៏ត្រូវអស់តំណែងដោយសារជាប់ពាក់ព័ន្ធសកម្មភាពពុករលួយដែរ។ ថ្លែងពីពិធីបើកការដ្ឋានសាងសង់មជ្ឈមណ្ឌលគ្រឿងញៀននៅថ្ងៃទី២៥ ខែមីនា លោកប្រធានាធិបតី Duterte និយាយថា គ្រាន់តែក្នុងខែមីនាមួយប៉ុណ្ណោះ លោកបណ្ដេញមន្ត្រីរដ្ឋាភិបាល៩២នាក់ចេញពីតំណែងពួកគេ ដោយសារតែរឿងពុករលួយនេះ។ លោកបន្តថា មន្ត្រីម្នាក់ក្នុងចំណោម៩២នាក់ គឺជាមនុស្សដែលធ្លាប់ធ្វើការជាមួយលោកតាំងឆ្នាំ១៩៩៨ មក។ បើតាមសារព័ត៌មាន ABS-CBN News លោក Duterte មិនបានប្រាប់អត្តសញ្ញាណមនុស្សជំនិតរូបនោះឡើយ។ ប្រធានាធិបតី Duterte តែងចាត់ទុករឿងកម្ចាត់អំពើពុករលួយជារឿងសំខាន់ ហើយក៏មិនដែលអត់ឱនឲ្យអ្នកណាដែរ ទោះជាមន្ត្រីថ្នាក់ខ្ពស់ក៏ដោយ។ កាលពីដើមខែមីនា លោក Duterte បានប្រាប់ឲ្យមន្ត្រីថ្នាក់ខ្ពស់ម្នាក់លាលែងពីតំណែងជុំវិញករណីពុករលួយ។ លោក Peter Laviña ត្រូវបានស្នើឲ្យលាលែងពីតំណែងប្រធានរដ្ឋបាលធារាសាស្ត្រជាតិ បន្ទាប់ពីលោករងការចោទប្រកាន់ថាបានកំហែងបោកយកលុយគេ។ ទាក់ទងរឿងនេះ ប្រធានាធិបតីហ្វីលីពីនរូបនេះ ខកចិត្តខ្លាំងណាស់នឹងការចោទប្រកាន់លើលោក Peter Laviña ដែលជាមិត្តយូរឆ្នាំរបស់លោក។ ប៉ុន្តែលោកត្រូវទុកមនោសញ្ចេតនាដោយឡែក និងបានសម្រេចចិត្តប្រាប់ឲ្យលោក Peter Laviña លាលែង ដើម្បីបង្ហាញភាពម៉ឺងម៉ាត់របស់លោកក្នុងប្រយុទ្ធប្រឆាំងអំពើពុករលួយនៅហ្វីលីពីន។ តាំងបីចូលកាន់តំណែងនៅពាក់កណ្ដាលឆ្នាំ២០១៦ មក លោក Duterte បានសន្យាហើយថា រដ្ឋាភិបាលរបស់លោក ត្រូវតែស្អាតស្អំដាច់ខាត់តាំងពីថ្នាក់លើដល់ថ្នាក់ក្រោម។ មិនត្រឹមតែបណ្ដេញចេញពីតំណែងឡើយ ពេលខ្លះលោក Duterte ថែមទាំងគំរាមសម្លាប់មន្ត្រីពុករលួយទៀតផង។ ខ្លួនលោកផ្ទាល់វិញ ក៏មិនមែនជាករណីលើកលែងដែរ។ លោកប្រកាសក្ដែងៗថា បើសមាជិកគ្រួសារ សាច់ញាតិរបស់ណាមួយជាប់ពាក់ព័ន្ធពុករលួយ លោកមិននៅធ្វើជាប្រធាធិបតីឡើយ៕	ប្រធានាធិបតីហ្វីលីពីន Rodrigo Duterte បាននិយាយថា លោកបានបណ្ដេញមន្ត្រីរដ្ឋាភិបាល៩២នាក់មកពីស្ថាប័នខុសៗគ្នាក្នុងខែមីនានេះ ដោយសារពួកគេទាំងនោះប្រព្រឹត្តអំពើពុករលួយ។ លោក Duterte ដែលចាត់ទុកការបោសសម្អាតគ្រឿងញៀនជាអាទិភាពនៃរដ្ឋាភិបាល បានបណ្ដេញមន្ត្រីជាច្រើននាក់ពីតំណែងរួចហើយដែរ។ សូម្បីក្រុមគ្រួសារលោក ក៏មានការលើកលែងដែរ ហើយបើក្នុងករណីកូនៗលោកប្រព្រឹត្តអំពើពុករលួយ លោកក៏នឹងលាលែងពីតំណែងភ្លាមដែរ។
បើទោះបីចាប់ផ្តើមការប្រកួតដំបូង Spurs ធ្វើបានល្អខ្លាំងដោយខ្សែប្រយុទ្ធ Harry Kane និងដៃគូ Son Heung-Min បង្កភាពគ្រោះថ្នាក់លើ Newcastle ក្តី ប៉ុន្តែឱកាសរកគ្រាប់បាល់ឱ្យ Spurs ទាំងនោះ ត្រូវបានជួយសង្រ្គោះដោយអ្នកចាំទី Nick Pope។ Newcastle មានប្រៀបវិញលើ Spurs រហូតស៊ុតនាំមុខ ២-០ ត្រឹមវគ្គទីមួយ ។ ចំណែក Spurs តាមបាន ១គ្រាប់មកវិញក្នុងវគ្គទីពីរ។ ក្រោយក្រុមភ្ញៀវនាំមុខ ២-០ មុនត្រឹមវគ្គទីមួយ អ្នកគាំទ្រ Spurs បានស្រែកចំអកខ្លាំងនូវពាក្យមិនល្អចំពោះក្រុមដែលដឹកនាំដោយលោក Conte និងបានបង្ហាញការខកចិត្ត អំឡុងពេលសម្រាក់បញ្ចប់វគ្គទីមួយ ។ ចូលដល់វគ្គទី២ អ្នកគាំទ្រនៅបន្តស្រែកចំអកដដែល បើទោះ Kane អាចស៊ុត ១គ្រាប់មកវិញក្តី។ នេះជាបរាជ័យលើកទី៣ សម្រាប់ Spurs ក្នុង ៥ប្រកួតចុងក្រោយនៃ Premier League ប៉ុន្តែលោក Conte ដែលកំពុងជួបបញ្ហាកីឡាករដែលជាកូនសោរសំខាន់ៗអវត្តមានព្រោះរបួស បានអង្វរអ្នកគាំទ្រកុំឱ្យមើលតែលើបរាជ័យរបស់ Spurs និងបង្កបញ្ហាឱ្យធំជាងនេះ ។ «អ្នកគាំទ្រគួរតែយល់ច្បាស់ ថាយើងបានធ្វើអស់ពីសមត្ថភាពរបស់យើងគ្រប់ពេលវេលាទាំងអស់ ដូចទៅនឹងការប៉ះ Newcastle យើងបានប្តេជ្ញាចិត្តខ្ពស់ណាស់។ ពិតណាស់ក្នុងកាលៈទេសៈនេះ យើងកំពុងតែជួបបញ្ហាព្រោះយើងមិនមានកីឡាករដែលជាកូនសោរសំខាន់ៗ ៣ឬ៤ រូបក្នុងក្រុមពេលពេលនេះ យើងស្ថិតក្នុងបញ្ហា [] យើងកំពុងព្យាយាមពង្រឹងពីមួយដំណាក់កាលទៅមួយដំណាក់កាល តែអ្នកទាំងអស់គ្នាគឺត្រូវការពេលវេលា និងការអត់ធ្មត់។»។ Conte និយាយប្រាប់ទូរទស្សន៍ Sky Sports បែបនេះ។ ក្រោយឈ្នះលើ Spurs ក្រុម Newcastle រកបាន ៣ពិន្ទុបន្ថែមឡើងមកឈរនៅចំណាត់ថ្នាក់ លេខ៤ មាន ២១ពិន្ទុ ខណៈ Spurs បន្តមាន ២៣ពិន្ទុ ឈរលេខ៣។ ចំណែកការប្រកួតបន្ទាប់របស់ Spurs នឹងបន្តស្វាគមន៍ក្រុមខ្លាំងពីព័រទុយហ្គាល់ Sporting CP នៅថ្ងៃទី២៦ ខែតុលា ជំនួប UEFA Champions League ដែលជាប្រកួតទី៥ ក្នុងវគ្គសន្សំពិន្ទុ៕	លោក Antonio Conte អ្នកចាត់ការក្រុម Tottenham Hotspur ថ្ងៃទី២៤ ខែតុលា បានអង្វរសុំអ្នកគាំទ្រ Spurs ឱ្យមានការអត់ធ្មត់ ក្រោយពួកគេខកចិត្តខ្លាំងចំពោះលទ្ធផល ចាញ់ក្រុម Newcastle United ក្នុងទឹកដីខ្លួនឯង ២-១ នៃក្របខណ្ឌ Premier League។
មណ្ឌលប្រឡងប្រឡងបាក់ឌុបឆ្នាំ២០២១នេះ មានចំនួន២០៤មណ្ឌល ចែកចេញជា៤ ៦៥១ បន្ទប់។ បើយោងតាមការប្រកាសរបស់ក្រសួងអប់រំ ចុះថ្ងៃទី១០ ខែវិច្ឆិកា ក្នុងចំណោមមណ្ឌលប្រឡងសរុប មណ្ឌលប្រឡងថ្នាក់វិទ្យាសាស្ត្រមានចំនួនតែ៧៣មណ្ឌលប៉ុណ្ណោះ ពោលគឺតិចជាងថ្នាក់សង្គមជិតពាក់កណ្តាល។ ថ្នាក់សង្គម មានចំនួន ១៣១មណ្ឌលប្រឡងនៅទូទាំងប្រទេស។ លោក រស់ សុវាចា អ្នកនាំពាក្យក្រសួងអប់រំ បានបញ្ជាក់ប្រាប់សារព័ត៌មានថ្មីៗ តាមប្រព័ន្ធតេឡេក្រាមថា បេក្ខជនប្រឡងបាក់ឌុបឆ្នាំនេះ មានចំនួន ១១៥ ១៣៩នាក់ ក្នុងនោះសិស្សស្រីមានចំនួន ៦០ ៦៦១នាក់។ បើទោះជាកាលបរិច្ឆេទប្រឡងត្រូវបានលើកទៅដល់ថ្ងៃទី២៧ ខែធ្នូ ចុងឆ្នាំ២០២១ក្តី ប៉ុន្តែអ្នកនាំពាក្យរូបនេះ គូសបញ្ជាក់ថា ការប្រឡង នឹងនៅតែបន្តអនុវត្តន៍គោលការណ៍ច្បាប់ យុត្តិធម៌ តម្លាភាព និងលទ្ធផលទទួលយកបានដដែល ហើយក៏នឹងស្របទៅតាមវិធានការសុវត្ថិភាពសុខភាពផងដែរ។ យោងតាមសេចក្តីប្រកាសដដែល រាជធានីភ្នំពេញ មានចំនួនមណ្ឌលប្រឡងច្រើនជាងគេ គឺចំនួន ២៨មណ្ឌល ក្នុងនោះថ្នាក់វិទ្យាសាស្ត្រ និងសង្គម មាន១៤មណ្ឌលប្រឡងដូចគ្នា។ បន្ទាប់មកទៀតគឺខេត្តកណ្តាល ដែលមានមណ្ឌលប្រឡងចំនួន១៨ ក្នុងនោះ ១៣មណ្ឌលសម្រាប់ថ្នាក់សង្គម។ ខេត្តតាកែវ មាន១៧មណ្ឌលប្រឡង ក្នុងនោះថ្នាក់សង្គម មាន១១មណ្ឌល។ ចំណែកឯខេត្តព្រៃវែង មាន១៣មណ្ឌលប្រឡង ក្នុងនោះថ្នាក់សង្គមមានមណ្ឌលប្រឡងចំនួន១០ ខណៈខេត្តកំពង់ចាម និងសៀមរាប មាន១២មណ្ឌលប្រឡងដូចគ្នា ហើយខេត្តកំពង់ស្ពឺ មាន១១មណ្ឌលប្រឡង។ សម្រាប់ខេត្តកំពង់ធំ កំពត និងបាត់ដំបង មាន១០មណ្ឌលប្រឡងរៀងខ្លួន ខណៈខេត្តត្បូងឃ្មុំ មាន៩មណ្ឌលខេត្តកំពង់ឆ្នាំង មាន៨មណ្ឌល។ ខេត្តបន្ទាយមានជ័យ និងស្វាយរៀងមាន៧មណ្ឌលប្រឡងដូចគ្នា។ ខេត្តពោធិ៍សាត់ និងព្រះសីហនុ មាន៥មណ្ឌលប្រឡងដូចគ្នាដែរ។ រីឯខេត្តក្រចេះ មាន៤មណ្ឌលប្រឡង ខណៈខេត្តព្រះវិហារ និងឧត្តរមានជ័យមាន ៣មណ្ឌលប្រឡងរៀងខ្លួន។ ដោយឡែកខេត្តកែប កោះកុង ប៉ៃលិន ស្ទឹងត្រែង មណ្ឌលគិរី និងរតនគិរី សុទ្ធតែមាន២មណ្ឌលប្រឡងដូចគ្នា ក្នុងនោះ១មណ្ឌលសម្រាប់ថ្នាក់សង្គម និង ១មណ្ឌលទៀតសម្រាប់វិទ្យាសាស្ត្រ។ សូមជម្រាបថា ក្រសួងអប់រំ បានពន្យារពេលប្រឡងបាក់ឌុប ពីថ្ងៃទី៦ ខែធ្នូ ទៅថ្ងៃទី២៧ ខែធ្នូ ឆ្នាំ២០២១នេះវិញ ក្រោមហេតុផលផ្តល់ឱកាសដល់សិស្សានុសិស្ស មានពេលរៀនបន្ថែមសម្រាប់ត្រៀមប្រឡង។ យ៉ាងណាក៏ដោយ ក្រសួងអប់រំ នៅមិនទាន់បញ្ជាក់កាលបរិច្ឆេទប្រកាសលទ្ធផលបាក់ឌុបនេះនៅឡើយ ខណៈកាលបរិច្ឆេទនៃការបើកបវេសនកាលឆ្នាំសិក្សា២០២១-២០២២ នឹងចាប់ផ្តើមនៅថ្ងៃទី១០មករា ឆ្នាំ២០២២៕ អត្ថបទទាក់ទង ប្តូរកាលបរិច្ឆេទ៖ ប្រឡងបាក់ឌុប លើកទៅថ្ងៃ២៧ធ្នូ ២០២១វិញ សិស្សមួយចំនួន បារម្ភពីសមត្ថភាពរបស់ខ្លួន ខណៈការប្រឡងបាក់ឌុប ជិតមកដល់	បេក្ខជនជាង ១១ម៉ឺននាក់ នឹងចូលរួមប្រឡងបាក់ឌុបឆ្នាំ២០២១នេះ ក្នុងនោះជាង ៦ម៉ឺននាក់ជានារី។ លោក រស់ សុវាចា អ្នកនាំពាក្យក្រសួងអប់រំ បានបញ្ជាក់ប្រាប់សារព័ត៌មានថ្មីៗដូច្នេះ ខណៈដែលមណ្ឌលប្រឡង ប្រឡងបាក់ឌុបឆ្នាំនេះ មានចំនួន ២០៤មណ្ឌល ក្នុងនោះថ្នាក់សង្គមមានចំនួន១៣១មណ្ឌល ច្រើនជាងមណ្ឌលប្រឡងថ្នាក់វិទ្យាសាស្ត្រជិតពាក់កណ្តាល ខណៈដែលថ្នាក់នេះ មានតែ៧៣មណ្ឌលប៉ុណ្ណោះ។
សូមអញ្ជើញលោក អ្នកនាង ទស្សនាបទសម្ភាស រវាងកញ្ញា ជឿន ស្រីណយ អ្នកសារព័ត៌មានThmeyThmey25 និង លោក ឃឹម ហ្វីណង់ អភិបាលស្រុកបន្ទាយស្រី ដូចតទៅ៖ វាលស្រែខៀវស្រងាត់នារដូវវស្សាស្ថិតនៅអមសងខាងផ្លូវចូលភូមិព្រះដាក់នៃស្រុកបន្ទាយស្រីបានធ្វើឱ្យអារម្មណ៍របស់ភ្ញៀវទេសចរជាតិ និងអន្តរជាតិ ហាក់សប្បាយរីករាយជាមួយភាពស្ងប់ស្ងាត់ខ្យល់អាកាសបរិសុទ្ធ។ ស្នាមញញឹមនៃប្រជាជនក្នុងតំបន់នោះ ក៏ជាភាពកក់ក្ដៅមួយរបស់ភ្ញៀវទេសចរ។កត្តារួមផ្សំទាំងនេះ បានធ្វើឱ្យស្រុកបន្ទាយស្រី ក្លាយជាស្រុកទេសចរណ៍ជាពិសេសទេសចរណ៍ជនបទ។ បើតាម លោក ឃឹម ហ្វីណង់ អភិបាលស្រុកបន្ទាយស្រី ការអភិវឌ្ឍស្រុកនេះ ឱ្យក្លាយជាស្រុកទេសចរណ៍គឺស្ថិតក្រោមគោលការណ៍អភិវឌ្ឍ ប្រកបដោយចីរភាព។ ពោលគឺលោក ផ្សព្វផ្សាយឱ្យប្រជាជនក្នុងភូមិនីមួយៗរក្សាអត្តសញ្ញាណរបស់ខ្លួន រួមបញ្ចូលនឹងការបង្កើតសេវាកម្មទេសចរណ៍ដើម្បីក្លាយជាចំណុចពិសេសនៃការទាក់ទាញ។ « ការអភិវឌ្ឍដោយចីរភាព គឺជាការអភិវឌ្ឍទាំងឡាយណាដែលអាច ធ្វើឱ្យមានការផ្លាស់ប្ដូរនៅពេលបច្ចុប្បន្ន តែមិនមានវិនាសកម្ម ដល់ភាពយូរអង្វែងនៃធនធាន បរិស្ថាន និងអនាគត។ ការអភិវឌ្ឍបែបនេះ ត្រូវការប្រយ័ត្នច្រើន ដូចជាការអភិវឌ្ឍណា ដែលបំប្លែងនៃអត្តសញ្ញាណដើម យើងមិនសូវស្វាគមន៍នោះទេ។ យើងចាប់យកចំណុចពិសេសរបស់យើងដូចជាបរិស្ថានស្អាត អនាម័យល្អ ទំនៀមទម្លាប់រស់នៅបែបបុរាណ របស់ប្រជាពលរដ្ឋ មកផ្សព្វផ្សាយ ដល់ទេសចរ »។ នេះជាការបញ្ជាប់បន្ថែមរបស់លោកអភិបាលស្រុកបន្ទាយស្រី។ ជាមួយគ្នានោះ ដើម្បីឱ្យភ្ញៀវទេសចរ កាន់តែចាប់អារម្មណ៍ទៅស្រុកបន្ទាយស្រី លោកបានណែនាំឱ្យប្រជាជននៅទីនោះ មានមោទកភាពចំពោះ អត្តសញ្ញាណរបស់គាត់ ដែលមានភូមិចាស់ ជាភូមិបុរាណ ហើយបានក្លាយជាទេសចរណ៍ជនបទ។ ជាពិសេសពួកគាត់មិនត្រូវខ្មាសអៀន ក្នុងការរស់នៅតាមបែបប្រពៃណី ជនបទនោះទេ។ ក្នុងបទសម្ភាសជាមួយសារព័ត៌មាន ThmeyThmey25 នៅទឹកដីភូមិព្រះដាក់ អភិបាលស្រុកវ័យក្មេងរូបនេះ បានរៀបរាប់យ៉ាងដូច្នេះ៖ « បើយើងនិយាយពីផ្នែកបដិសណ្ឋារកិច្ច ប្រជាជនក្នុងតំបន់នេះ គាត់មិនទាន់បានរៀនច្រើនឱ្យដូចនឹងអ្នកទីក្រុងទេ។ យើងត្រូវទទួលស្គាល់ថាទីនេះ ជាទីជនបទ ដែលប្រជាពលរដ្ឋជាអ្នកស្រែ អ្នកស្រុក។ តែបើយើងសម្លឹងមើល យើងនឹងឃើញ ភាពខុសប្លែកនេះគឺជា អត្តសញ្ញាណរបស់ពួកគាត់ ។ គាត់បដិសណ្ឋារកិច្ចដោយបេះដូង។ យើងគ្រាន់តែរម្លឹកគាត់ថា ការបដិសណ្ឋារកិច្ច គឺជាការស្វាគមន៍ រួសរាយរាក់ទាក់ និងត្រូវមានភាពស្មោះត្រង់»។ បន្ថែមពីនេះ ស្រុកបន្ទាយស្រីមានសក្តានុពល ទេសចរណ៍វប្បធម៌ ដែលមានប្រាសាទបន្ទាយស្រី មានឈ្មោះល្បីរន្ទឺ ដល់ទេសចរជាតិ និងអន្តរជាតិ និងប្រាសាទជាច្រើនទៀត។ ជាមួយគ្នានេះអតីតរាធានីខ្មែរ ភ្នំគូលែន ក៏ជាផ្នែកមួយទាក់ទាញទេសចរណ៍ បែបជំនឿ និងផ្សងព្រេង។ លោក ឃឹម ហ្វីណង់ ក៏បានពង្រឹកផលិតផលទេសចរណ៍ថ្មីៗ ដូចជាតំបន់ទេសចរណ៍ បឹងឈូក និងតំបន់កសិ-ទេសចរណ៍ មួយចំនួនទៀត។ សក្តានុពលទេសចរណ៍ជារឿងសំខាន់មួយ តែរឿងទទួលភ្ញៀវទេសចរ ដោយបង្ការជាមួយការការពារពីជំងឺកូវីដ-១៩ ក៏ជារឿងមួយ ដែលរដ្ឋបាលស្រុកបន្ទាយស្រីយកចិត្តទុកដាក់ផងដែរ។ ការទទួលទេសចរនាពេលបច្ចុប្បន្ន គឺស្ថិតក្នុងបរិបទថ្មី ដោយភ្ញៀវទេសចរត្រូវរក្សាគម្លាត ពាក់ម៉ាស់ និងអនុវត្ត៣កុំ ៣ការពារ។ ជុំវិញការទទួលទេសចរក្នុងបរិបទកូវីដ-១៩ លោក ឃឹម ហ្វីណង់ បានពង្រឹង និងផ្សព្វផ្សាយ ដល់ប្រជាជនពីផលប៉ះពាល់នៃជំងឺកូវីដ-១៩ និងការការពារ។ អភិបាលស្រុកបន្ទាយស្រីបន្ថែមដូច្នេះថា៖ «ខ្ញុំជឿថា ស្រុកបន្ទាយស្រីមានប្រជាពលរដ្ឋយល់ដឹងពីបញ្ហាកូវីដ-១៩ច្រើន។ ជាក់ស្ដែងខ្ញុំបានជួបប្រជាពលរដ្ឋគាត់ថាឥឡូវលក់ដាច់ជាងមុន ខុសប្លែកពីពេលបិទខ្ទប់ខេត្តសៀមរាប។ អ៊ីចឹងខ្ញុំយល់ថាពួកគាត់បានយល់ហើយថា ពីការពារកុំឱ្យមានផ្ទុះកូវីដក្នុងសហគមន៍ ដើម្បីពួកគាត់ទទួលបានចំណូល។ ផ្ទុយទៅវិញបើគាត់មិនការពារនោះ នឹងមានការបិទខ្ទប់ដែលធ្វើឱ្យប៉ះពាល់ជីវភាពពួកគាត់។ កន្លងមកក៏យើងបានចែកសាប៊ូ និងណែនាំពួកគាត់ពីការការពារ»។ លោក ឃឹម ហ្វីណង់ នឹងបង្កើតការប្រកួតប្រជែង ទីតាំងទេសចរណ៍មួយ និងទីតាំងទេសចរណ៍មួយទៀត។ ទីតាំងណាមានការការពារល្អ ហើយធានាបានថាមានសុវត្ថិភាព គ្មានការឆ្លងជំងឺកូវីដ-១៩ តំបន់នោះនឹងក្លាយជាទិសដៅទេសចរណ៍សំខាន់ក្នុងស្រុកបន្ទាយស្រី៕	សៀមរាប៖បន្ទាយស្រី ជាស្រុកតូចជាងគេក្នុងខេត្តសៀមរាប ដែលនៅជាប់ក្រុងសៀមរាបតែម្ដង។ ដ្បិតតូចជាងគេ តែស្រុកនេះ ត្រូវបានជាប់ឈ្មោះជាស្រុកទេសចរណ៍។ ក្រៅសក្តានុពលទេសចរណ៍មានស្រាប់ការរក្សាអត្តសញ្ញាណ និងរស់នៅបែបជនបទ របស់ប្រជាជននៅទីនោះ បានក្លាយជាចំណុចពិសេសដែលទាក់ទាញទេសចរនៅស្រុកបន្ទាយស្រី។
លោក Steven Zhang ប្រធានក្លិប Inter Milan ចាប់ផ្តើមរិះគន់លោក Paolo Dal Pino ប្រធានក្របខណ្ឌ Serie A ឥតសំចៃមាត់ ជុំវិញការដោះស្រាយរបស់លោកចំពោះវិបត្ដិមេរោគឆ្លងដែលកើតមានដំបូងនៅទឹកដីចិន រហូតធ្វើឲ្យប៉ះពាល់ដល់វិស័យបាល់ទាត់អ៊ីតាលី។ ការប្រកួតក្នុងក្របខណ្ឌ Serie A មួយចំនួនរាប់បញ្ចូលទាំងជំនួបដ៏ធំរវាង Inter ទល់នឹង Juventus ផង សុទ្ធតែត្រូវបានពន្យារពេល ក្រោយក្រុមមានមូលដ្ឋានក្នុងក្រុង Milan មួយនេះ លេងដោយបិទទ្វារកីឡដ្ឋានរួចមកហើយសម្រាប់ពាន Europa League។ ការពន្យារពេលប្រកួត Derby រវាង Inter និង Juventus បានធ្វើឲ្យលោក Zhang មិនពេញចិត្តឡើយ។ លោក Zhang ដែលជាអ្នកជំនួញជនជាតិចិន បានសរសេរនៅលើបណ្តាញសង្គម Instagram របស់ខ្លួនដោយសំដៅទៅប្រធាន Serie A ថា៖«ការប្រកួតតាមកាលវិភាគ និងចាត់ទុកសុខភាពសាធារណៈជាការពិចារណាលំដាប់ទី២។ អ្នកនិយាយអំពីភាពជាអ្នកលេងកីឡា និងការប្រកួតប្រជែងដោយយុត្តិធម៌។ តើយើងមិនការពារកីឡាករ ឬគ្រូបង្វឹករបស់យើងទេឬ ដែលឲ្យគាត់លេងមិនឈប់ឈរនោះ?»។ អ្នកជំនួញវ័យ២៩ឆ្នាំរូបនេះ ចង់ឲ្យលោក Dal Pino ទទួលខុសត្រូវចំពោះការអាក់ខានប្រកួតរបស់ក្រុមមួយចំនួននៅលីគកំពូលអ៊ីតាលី ខណៈក្រុមខ្លះអាចលេងធម្មតា អំឡុងពេល COVID-19 កំពុងរាលដាលខ្លាំងនៅអ៊ីតាលី។ «មែនហើយខ្ញុំកំពុងនិយាយទៅកាន់អ្នក [Dal Pino]។ ប្រធាន Serie A ដល់ពេលដែលអ្នកត្រូវក្រោកឈរឡើងហើយទទួលខុសត្រូវ! នេះជាអ្វីដែលត្រូវធ្វើនៅឆ្នាំ ២០២០!»។ នេះជាការបន្ថែមរបស់លោក Zhang។ ជុំវិញករណីនេះដែរ នាយកប្រតិបត្តិក្លិប Inter លោក Beppe Marotta ក៏បានរិះគន់ការគ្រប់គ្រងលីគ ដោយលើកឡើងថារដូវកាលនេះទំនងជាមិនអាចបញ្ចប់ឡើយដោយសារមានភាពរអាក់រអួលក្នុងការលើកពេលប្រកួត ដោយបារម្ភពី COVID-19 នោះ។ អ៊ីតាលីមានតួលេខអ្នកស្លាប់ដោយសារកូរ៉ូណាវីរុស (COVID-19) យ៉ាច្រើនរហូតដល់ចំនួន៧៩នាក់ និងឆ្លងជាង២៥០២នាក់ ហើយគិតត្រឹមព្រឹកថ្ងៃទី៤ ខែមីនា ដែលជាចំនួនលើសគេក្នុងបណ្តាប្រទេសនៅតំបន់អឺរ៉ុប៕	កីឡាបាល់ទាត់រអ៊ីតាលីកំពុងច្របូកច្របល់ដោយសារការផ្ទុះឡើងនៃវីរុសដ៏កាចសាហាវ COVID-19 ក្នុងប្រទេសនេះ ខណៈក្រុម Inter Milan ក៏ត្រូវបានគេបំភ្លេចចោល ក្រោយអាក់ខានជាច្រើនប្រកួត ជាពិសេសជំនួបសំខាន់ទល់នឹងក្រុមយក្ស Juventus។
លោក យិន តុល បានប្រាប់ ក្រុមការងារជាអ្នកតំណាងក្រុមហ៊ុន ដែលបានចុះទៅប្រគល់ទឹកប្រាក់ចំនួន ១០០ លានរៀល ដល់កន្លែងស្នាក់នៅផ្ទាល់ថា សព្វថ្ងៃនេះបើនិយាយពីកម្រិតជីវភាពគ្រួសារគឺមានភាពលំបាកខ្លាំង រហូតចាកចេញពីស្រុកកំណើត ដែលស្ថិតនៅស្រុកឈូក ខេត្តកំពត មកស្នាក់នៅជាមួយម្ដាយមីង ធ្វើការជាជាងសំណង់ ដើម្បីបានចំណូលផ្គត់ផ្គង់ការចំណាយប្រចាំថ្ងៃជាមួយគ្រួសារ ដែលសូម្បីតែផ្ទះស្នាក់នៅផ្ទាល់ខ្លួនក៏មិនទាន់មានផង។ លោក បានបន្តឱ្យដឹងទៀតថា ការឈ្នះរង្វាន់ធំពីក្រុមហ៊ុនភេសជ្ជៈប៉ូវកម្លាំង ខារ៉ាបាវ នាពេលនេះក៏ជារឿងចៃដន្យបំផុត ព្រោះតាំងពីដើមរៀងមក លោកតែងនិយាយលេងជាមួយគ្រួសារថា ថ្ងៃណាមួយ លោកនឹងមានសំណាងបានឈ្នះរង្វាន់ ១០០លាន ពី ខារ៉ាបាវ ដូចគេ មុនៗជាមិនខាន ប៉ុន្តែពេលនេះការគិត និងការនិយាយលេងនោះបានក្លាយជាការពិតហើយ។ លោក យិន តុល បញ្ជាក់ដូច្នេះ៖«កាលពីសប្ដាហ៍កន្លងទៅនេះ បន្ទាប់ពីសម្រាក់ពីការងារ ហើយអស់កម្លាំង លោកបានទិញភេសជ្ជ ខារ៉ាបាវ ពីអ្នកលក់ដែលស្ថិតនៅមុខវត្ត ក្បែរកន្លែងធ្វើការ និងក្បែរផ្ទះស្នាក់នៅផងដែរនោះ ចំនួនមួយកំប៉ុង ដើម្បីទទួលទាន ។ លុះស្រាប់តែពេលគាស់ក្រវិលកំប៉ុងភ្លាមក៏ឃើញមានរង្វាន់១០០លានរៀលនៅនឹងក្រវិលកំប៉ុងតែម្ដង។ ភ្លាមនោះ លោកក៏បានស្រែកប្រាប់អ្នកលក់ និងមនុស្សនៅជិតគ្នាឱ្យជួយមើល ហើយក៏ទូរស័ព្ទជូនដំណឹងដល់ក្រុមហ៊ុនតាមរយៈលេខដែលមាននៅនឹងក្រវិលកំប៉ុងស្រាប់។ ក្រោយពីទទួលបានប្រាក់រង្វាន់ធំ ១០០លានរៀលនេះ លោកនឹងយកមួយចំនួនទិញដីសង់ផ្ទះ ហើយទុកមួយចំនួនទៀតសម្រាប់បង្កើតមុខរបរទ្រទ្រង់ជីវភាពគ្រួសារទៅថ្ងៃអនាគត»។ សូមបញ្ជាក់ផងដែរថា ជាការថ្លែងអំណរគុណចំពោះអតិថិជន ក្រុមហ៊ុន ភេសជ្ជៈប៉ូវកម្លាំង ខារ៉ាបាវ បានបង្កើនរង្វាន់យ៉ាងសន្ធឹកសន្ធាប់ នូវចំនួនទឹកប្រាក់សុទ្ធរហូតដល់ ១០០លានរៀល ចំនួន៦០ រង្វាន់ , ម៉ូតូ HONDA Dream ចំនួន៦០ រង្វាន់ , ទូរស័ព្ទដៃ iPhone ចំនួន៦០ រង្វាន់ រួមជាមួយការផ្តល់ជូនរង្វាន់1កប៉ុង រាប់លានកំប៉ុង ដោយគ្មានការកំណត់នោះទេ ។ សូមចំណាំ ៖ សម្រាប់រង្វាន់ពិតប្រាកដ គឺមានតែនៅសម្បកកំប៉ុង ដែលមានអក្សរខ្មែរជាសញ្ញាសម្គាល់តែប៉ុណ្ណោះ៕ (អត្ថបទពាណិជ្ជកម្ម)	ទឹកប្រាក់ ១០០លានរៀល របស់ភេសជ្ជៈប៉ូវកម្លាំង ខារ៉ាបាវ បានបន្តធ្លាក់ទៅដល់ដៃបុរសម្នាក់ដែលមានឈ្មោះ យិន តុល អាយុ ២៤ឆ្នាំ បច្ចុប្បន្នមានមុខរបរជាកម្មករសំណង់។ បច្ចុប្បន្ន យុវជនដែលមានសំណាងរូបនេះ ស្នាក់នៅផ្ទះជាមួយម្ដាយមីង ដែលស្ថិតក្នុងទីធ្លាវត្តប្រសិទ្ធី ភូមិស្ទឹងច្រាល ឃុំអូរបាក់រទេះ ស្រុកកំពង់សិលា ខេត្តព្រះសីហនុ។
មានការឈឺចាប់៖ មនុស្សភាគច្រើនដែលរលាកសរសៃប្រសាទភ្នែក មានការឈឺចាប់នៅនឹងភ្នែក ពេលធ្វើចលនាភ្នែក។ ងងឹតភ្នែក៖មនុស្សភាគច្រើនតែងតែមើលមិនច្បាស់ក្នុងរយៈពេលខ្លីមួយ ឬអាចឈានដល់ខ្វាក់ភ្នែក។ការកត់សំគាល់ឃើញថាការបាត់បង់ការមើលឃើញ អាចកើតមានក្នុងពេលប៉ុន្មានម៉ោងឬ២ទៅ៣ថ្ងៃ។ការហាត់ប្រាណ ឬការងូតទឹកក្តៅឬងូតទឹកផ្កាឈូកក៏អាចធ្វើអោយអ្នកងងឹតភ្នែកមួយភ្លែតបានដែរ។ដូច្នេះបញ្ហាងងឹតភ្នែកគឺអាស្រ័យទៅតាមស្ថានភាពជាក់ស្តែង។ ងងឹតពណ៌ ៖ ការរលាកសរសៃប្រសាទភ្នែក តែងតែប៉ះពាល់ដល់ការបែងចែកពណ៌។អ្នកអាចសម្គាល់ឃើញថាពណ៌ដែលអ្នកឃើញមានលក្ខណៈខុសធម្មតា ដូចជា ស្រាលជាងមុនជាដើម។ ពន្លឺភ្លើង៖ អ្នកដែលរលាកសរសៃប្រសាទភ្នែក ភាគច្រើន តែងតែឃើញពន្លឺភ្លើង ទោះបីជាមិនមានពន្លឺភ្លើងចាំងមកក៏ដោយ៕	ជាធម្មតាការរលាកសរសៃប្រសាទភ្នែក តែងតែប៉ះពាល់លើភ្នែកតែម្ខាង។ចំណែកឯរោគសញ្ញាអាចមានដូចជា ៖
អតីតខ្សែបម្រើជម្រើសជាតិអេស្ប៉ាញរូបនេះ បានរងរបួសជង្គង់ឆ្វេងកាលពីដើមខែកក្កដា ខណៈកំពុងហ្វឹកហាត់ជាមួយក្រុម Real Sociedad ដើម្បីត្រៀមចូលរដូវកាលទី៤ របស់ខ្លួននៅក្របខណ្ឌ La Liga របស់អេស្ប៉ាញ។ «ថ្ងៃនេះជាថ្ងៃដ៏សោកសៅមួយសម្រាប់ខ្ញុំ»។ Silva បាននិយាយនៅក្នុងវីដេអូខ្លីមួយដែលត្រូវបានបង្ហោះលើបណ្តាញសង្គម Twitter របស់ខ្លួនដោយរៀបរាប់ពីចំណុចសំខាន់ៗមួយចំនួននៃអាជីពកីឡាករបាល់ទាត់របស់ខ្លួនជិត២០ឆ្នាំ។ កីឡាករកូនកាត់ជប៉ុន-អេស្ប៉ាញវ័យ៣៧ឆ្នាំរៀបរាប់ថា៖«ថ្ងៃនេះជាពេលដែលត្រូវនិយាយលាពីអាជីពដែលខ្ញុំស្រឡាញក្នុងជីវិត។ ថ្ងៃនេះជាពេលដែលត្រូវនិយាយលាមិត្តរួមការងាររបស់ខ្ញុំ ដែលប្រៀបដូចជាគ្រួសាររបស់ខ្ញុំ។ ខ្ញុំនឹងនឹកអ្នកទាំងអស់គ្នា»។ Silva ចាប់ផ្តើមអាជីពនេះដំបូងនៅឆ្នាំ២០០៤ជាមួយក្លិប Valencia ដោយជួយក្រុមអេស្ប៉ាញនេះឈ្នះ Copa del Rey ពីរដង មុនផ្លាស់ទៅ Man City នៅឆ្នាំ២០១០។ ១០ឆ្នាំនៅអង់គ្លេស Silva ជួយក្រុមមេឃខៀវឈ្នះ Premier League ៤លើក FA Cup ២លើកជាប់គ្នា និង League Cups ៥លើក។ ឆ្នាំ២០២០ រូបគេបានផ្លាស់ទៅអេស្ប៉ាញវិញដោយចូលរួមជាមួយ Real Sociedad រហូតប្រកាសបញ្ចប់អាជីពនៅឆ្នាំ២០២៣នេះ។ Silva ដែលជាកីឡាករលេចធ្លោនៅតំបន់បម្រើ ក៏បានជួយក្រុមជម្រើសជាតិអេស្ប៉ាញឈ្នះជើងឯក FIFA World Cup ឆ្នាំ២០១០ផងដែរ។ ជាប់ជម្រើសជាតិពីឆ្នាំ២០០៦ដល់២០១៨ Silva បង្ហាញខ្លួនបាន១២៥ប្រកួត និងស៊ុតបញ្ចូលទីបាន៣៥គ្រាប់៕	David Silva អតីតអតីតខ្សែបម្រើឆ្នើម Manchester City នៅថ្ងៃទី២៧ ខែកក្កដា បានប្រកាសចូលនិវត្តន៍ពីអាជីពកីឡាករបាល់ទាត់ត្រឹមវ័យ៣៧ឆ្នាំ។ ការប្រកាសបញ្ចប់អាជីព ធ្វើឡើងប៉ុន្មានថ្ងៃប៉ុណ្ណោះបន្ទាប់ពី Silva បានរងរបួសសរសៃពួរ (ACL) ក្នុងការហ្វឹកហាត់ជាមួយ Real Sociedad មុនបើករដូវកាលថ្មី។
តៃវ៉ាន់ រងការគំរាមកំហែងពីចិនកាន់តែខ្លាំងឡើងចាប់តាំងពីទស្សនកិច្ចប្រធានសភាតំណាងអាម៉េរិក លោកស្រី ណាន់ស៊ី ផេឡូស៊ី ក្នុងខែសីហា។ ជាមួយការគំរាមនៅនឹងមុខ កោះមួយនេះមមាញឹកពង្រឹងវិស័យការពារជាតិតាមរយៈការទិញសព្វាវុធពីអាម៉េរិក ហើយថ្មីៗនេះបានប្រកាសបន្លាយពេលបំពេញកាតព្វកិច្ចយោធារបស់ប្រជាជនពី ៤ខែទៅដល់១ឆ្នាំ ថែមទៀត។ ចុងក្រោយនេះ អាម៉េរិកបានអនុម័តលក់ប្រព័ន្ធមីនសម្រាប់ពង្រាយការពាររថក្រោះ និងលក់ឧបករណ៍យោធាផ្សេងទៀតទៅឱ្យតៃវ៉ាន់ក្នុងតម្លៃប្រហែល១៨០លានដុល្លារ។ «ការលក់អាវុធនេះបម្រើផលប្រយោជន៍ជាតិ សេដ្ឋកិច្ច និងសន្តិសុខរបស់អាមេរិក ដោយគាំទ្រដល់កិច្ចប្រឹងប្រែងបន្តរបស់អ្នកទទួលដើម្បីធ្វើទំនើបកម្មកងកម្លាំងប្រដាប់អាវុធ និងដើម្បីរក្សាបានសមត្ថភាពការពារដែលអាចទុកចិត្តបាន។ ការលក់អាវុធនឹងជួយកែលម្អសន្តិសុខរបស់អ្នកទទួល និងជួយរក្សាស្ថិរភាពនយោបាយ តុល្យភាពយោធា និងវឌ្ឍនភាពសេដ្ឋកិច្ចក្នុងតំបន់»។ សេចក្ដីថ្លែងការណ៍របស់មន្ទីរបញ្ចកោណលើកឡើងបែបនេះ នៅថ្ងៃទី២៨ ខែធ្នូ ក្រោយការផ្ដល់ភ្លើងបៃតងពីក្រសួងការបរទេស។ ក្រសួងការពារជាតិតៃវ៉ាន់ ក៏បានចេញសេចក្តីថ្លែងការណ៍បញ្ជាក់ជុំវិញការអនុម័តលក់ប្រព័ន្ធប្រឆាំងរថក្រោះរបស់ទីក្រុងវ៉ាស៊ីនតោន ថា វានឹងចូលជាធរមានក្នុងរយៈពេល១ខែក្រោយ ហើយប្រព័ន្ធការពារនឹងជួយបង្កើនសមត្ថភាពយោធារបស់កោះនេះ។ ក្រសួងការពារជាតិតៃវ៉ាន់អះអាងថា ការលក់អាវុធយោធាជាបន្តបន្ទាប់របស់អាម៉េរិកជាមូលដ្ឋានគ្រឹះនៃការរក្សាស្ថិរភាព និងសន្តិភាពក្នុងតំបន់។ ទីក្រុងវ៉ាស៊ីនតោន បានផ្តល់អាវុធដល់កោះតៃវ៉ាន់ជាយូរមកហើយក្រោមលក្ខខណ្ឌនៃច្បាប់ទំនាក់ទំនងតៃវ៉ាន់។ នៅក្នុងខែកញ្ញា រដ្ឋបាលអាម៉េរិកបានអនុម័តលក់អាវុធជាង១ពាន់លានដុល្លារទៅឱ្យតៃវ៉ាន់ ដែលជាចំនួនដ៏ធំបំផុតក្នុងអាណត្តិរបស់លោកប្រធានាធិបតី ចូ បៃឌិន ក្នុងនោះរួមមានមីស៊ីលប្រឆាំងនាវារហូតដល់៦០គ្រាប់ និងមីស៊ីលបាញ់លើអាកាសរហូតដល់ ១០០គ្រាប់។ នៅដើមខែធ្នូ ក្រសួងការបរទេសអាម៉េរិក ឯកភាពលក់គ្រឿងបរិក្ខារយោធាឱ្យតៃវ៉ាន់៤២៥លានដុល្លារបន្ថែម។ លើសពីនេះ អាម៉េរិកបានអនុម័តកញ្ចប់ថវិកាសម្រាប់វិស័យការពារជាតិនៅឆ្នាំ២០២៣ រហូតដល់ ៨៥៨ពាន់លានដុល្លារ ដែលក្នុងនោះក៏មានជំនួយឥតសំណងសម្រាប់តៃវ៉ាន់ ១០ពាន់លានដុល្លារផងដែរ។ ចិនដែលតែងចាត់ទុកតៃវ៉ាន់ជាទឹកដីខ្លួន ខឹងសម្បារយ៉ាងខ្លាំងចំពោះការឯកភាពលក់អាវុធ និងការផ្តល់ជំនួយទាំងអស់របស់អាម៉េរិកកន្លងមក។ ទីក្រុងប៉េកាំងបានព្រមានចាត់វិធានការខ្លាំងក្លា និងម៉ឺងម៉ាត់ដើម្បីការពារអធិបតេយ្យភាព សន្តិសុខ និងផលប្រយោជន៍របស់ខ្លួន៕	ក្រសួងការបរទេសអាម៉េរិក បានបើកភ្លើងបៃតងចំពោះការលក់ប្រព័ន្ធមីនការពាររថក្រោះទៅឱ្យតៃវ៉ាន់ ក្នុងតម្លៃប្រហែល១៨០លានដុល្លារដើម្បីបង្កើនសមត្ថភាពការពារទប់ទល់នឹងចិន។ នេះបើតាមការលើកឡើងរបស់មន្ទីរបញ្ចកោណនៅថ្ងៃទី២៨ ខែធ្នូ។
តាមសេចក្ដីជូនដំណឹងរបស់ សហភាពសហព័ន្ធយុវជនកម្ពុជា (សសយក) រាជធានីភ្នំពេញ អាហារូបករណ៍ត្រូវផ្ដល់ទៅលើមុខជំនាញចំនួន៦ដូចជា អក្សរសាស្ត្រអង់គ្លេស, គ្រប់គ្រង់ពាណិជ្ជកម្ម, គណនេយ្យ, វិទ្យាសាស្ត្រកុំព្យូទ័រ, ច្បាប់ និងការអភិវឌ្ឍសហគមន៍។ អាហារូបករណ៍១០០ភាគរយ មានចំនួន១០កន្លែង ខណៈអាហារូបករណ៍៥០ភាគរយ មាន១០០កន្លែង។ អាហារូបករណ៍នេះ ធ្វើឡើងដើម្បីលើកកម្ពស់ការអប់រំដល់និស្សិតកម្ពុជា ទៅលើការបណ្ដុះបណ្ដាលផងដែរ។ សម្រាប់លក្ខខណ្ឌ ដើម្បីទទួលបានអាហារូបករណ៍នេះ បេក្ខជនត្រូវមានសញ្ញាបត្រ បរិញ្ញាបត្រ និងមានសញ្ញាបត្រមធ្យមសិក្សាទុតិយភូមិ។ បេក្ខជនត្រូវដាក់ពាក្យស្នើរឲ្យបានមុនថ្ងៃទី២០ ខែកុម្ភៈ ឆ្នាំ២០២០។ ក្នុងការស្នើរសុំពាក្យអាហារូបករណ៍ បេក្ខជនត្រូវភ្ជាប់មកជាមួយនូវ ពាក្យអាហារូបករណ៍១ច្បាប់, បង្កាន់ដៃទទួលពាក្យសុំ១ច្បាប់, ជីវប្រវត្តិរូបសង្ខេប១ច្បាប់, សញ្ញាបត្រ១ច្បាប់ និងរូបថត ៤គុណ៦ ចំនួន៣សន្លឹក។ សម្រាប់ការបំពេញបែបបទរួច បេក្ខជនត្រូវមកដាក់ពាក្យស្នើរសុំនៅអាគាររានី ទីស្នាក់ការសហភាពសហព័ន្ធយុវជនកម្ពុជា និងសម្រាប់ព័ត៌មានបន្ថែម ០១២ ៩០៦ ០០៦, ០១៦ ៨៣១ ៣៩៧៕	ភ្នំពេញ៖ សហភាពសហព័ន្ធយុវជនកម្ពុជា (សសយក) រាជធានីភ្នំពេញ ក្រោមកិច្ចសហការជាមួយវិទ្យាស្ថានវិទ្យាសាស្ត្រ និងបច្ចេកវិទ្យាអូស្ត្រាលី (AIST) ប្រកាសផ្ដល់អាហារូបករណ៍៥០ភាគរយ ទៅ១០០ភាគរយ ចំនួន១១០កន្លែង សម្រាប់និស្សិតថ្នាក់បរិញ្ញាបត្រ និងបរិញ្ញាបត្រជាន់ខ្ពស់ នៅវិទ្យាស្ថាន AIST ផ្ទាល់សម្រាប់ឆ្នាំសិក្សា២០១៩-២០២០។
ពីសេតវិមាន លោក ចូ បៃឌិន ប្រធានាធិបតីអាម៉េរិក បានថ្លែងទៅកាន់ប្រជាជនអាម៉េរិកនៅល្ងាចថ្ងៃទី ១៤ ខែកក្កដា អំពីភាពចាំបាច់នៃការួបរួមគ្នា។ លោកបានស្នើឲ្យមានការពិនិត្យមើលនូវអ្វីដែលបានកើតឡើងអំឡុងការប្រមូលផ្តុំយុទ្ធនាការរបស់លោក ដូណាល់ ត្រាំ បេក្ខជនប្រធានាធិបតីរបស់បក្សសាធារណរដ្ឋ នៅរដ្ឋ Pennsylvania។ « គ្មានកន្លែងណាមួយនៅអាម៉េរិក សម្រាប់អំពើហិង្សាបែបនេះ ទោះជាអំពើហិង្សាណាក៏ដោយ»។ លោក បៃឌិន បានសង្គត់ធ្ងន់បែបនេះ ដោយបន្តថា ការប៉ុនប៉ងធ្វើឃាតគឺផ្ទុយពីតម្លៃរបស់អាម៉េរិក។ កន្លងមក មានសេចក្តីរាយការណ៍ថា ការិយាល័យស៊ើបអង្កេតសហព័ន្ធអាម៉េរិក (FBI) បានកំណត់អត្តសញ្ញាណមុខសញ្ញាដែលពាក់ព័ន្ធក្នុងការបាញ់ប្រហារនៅឯការប្រមូលផ្តុំយុទ្ធនាការរបស់លោក ត្រាំ ។ លោក ត្រាំ ត្រូវបានគេបាញ់ចំត្រចៀកអំឡុងពេលប្រមូលផ្តុំជួបអ្នកគាំទ្របោះឆ្នោតនៅថ្ងៃទី ១៣ ខែកក្កដា ហើយបច្ចុប្បន្ន FBI កំពុងស៊ើបអង្កេតការប៉ុនប៉ងធ្វើឃាតនេះ។ FBI បានកំណត់អត្តសញ្ញាណបុរសអាយុ ២០ ឆ្នាំម្នាក់ឈ្មោះ Thomas Matthew Crooks ដែលសង្ស័យក្នុងការបាញ់ប្រហារនេះ។ កំណត់ត្រាអ្នកបោះឆ្នោតរបស់រដ្ឋនេះបង្ហាញថា យុវជនរូបនេះបានចុះឈ្មោះបោះឆ្នោតជាអ្នកគ្រាំបក្សសាធារណរដ្ឋ។ ភ្នាក់ងារសម្ងាត់អាម៉េរិកបានអះអាងថា ខ្មាន់កាំភ្លើង ត្រូវបានសម្លាប់ ហើយយ៉ាងហោចណាស់មនុស្សម្នាក់ដែលចូលរួមក្នុងព្រឹត្តិការណ៍នៅទីក្រុង Butler រដ្ឋ Pennsylvania ក៏បានស្លាប់ដែរ។ មកទល់ពេលនេះ អាជ្ញាធរអាម៉េរិកមិនទាន់ប្រកាសពីមូលហេតុនៃការវាយប្រហារនេះនៅឡើយទេ។ មេដឹកនាំបក្សសាធារណរដ្ឋ និងប្រជាធិបតេយ្យបានថ្កោលទោសភ្លាមៗចំពោះការបាញ់ប្រហារនេះ។ លោកប្រធានាធិបតី ចូ បៃឌិន បានប្រាប់អ្នកសារព័ត៌មានក្រោយឧបទ្ទវហេតុថា៖ « វាឈឺ វាឈឺ ! នេះជាហេតុផលមួយដែលយើងត្រូវបង្រួបបង្រួមប្រទេសនេះ។ យើងមិនអនុញ្ញាតឱ្យរឿងនេះកើតឡើងបានទេ។ យើងមិនអាចទ្រាំទ្រនឹងរឿងនេះបានទេ»។ ព្រឹត្តិការណ៍បាញ់ប្រហារថ្ងៃទី១៣ ខែកក្កដា ជាការបាញ់ប្រហារលើកដំបូង សំដៅទៅលើប្រធានាធិបតីអាម៉េរិក ឬបេក្ខជនមកពីបក្សធំមួយ ចាប់តាំងពីមានការប៉ុនប៉ងធ្វើឃាតលើប្រធានាធិបតីសាធារណរដ្ឋ Ronald Reagan ក្នុងឆ្នាំ ១៩៨១។ ឧបទ្ទវហេតុនេះ បានកើតឡើងតិចជាងបួនខែមុនការបោះឆ្នោតប្រធានាធិបតីអាម៉េរិកនៅថ្ងៃទី៥ ខែវិច្ឆិកា ដែលលោក បៃឌិន និងលោក ត្រាំ នឹងត្រូវប្រជែងដណ្តើមកៅអីសេតវិមាន៕	ប្រធានាធិបតីអាម៉េរិក ចូ បៃឌិន នៅថ្ងៃទី១៤ ខែកក្កដា បានថ្កោលទោសការប៉ុនប៉ងធ្វើឃាតលើគូប្រជែងបក្សសាធារណរដ្ឋ លោក ដូណាល់ ត្រាំ ដោយអំពាវនាវឲ្យមានការួបរួមគ្នា។ លោកបៃឌិន បង្ហាញភាពរីករាយពេលគូប្រជែងរបស់ខ្លួនបានជាសះស្បើយវិញ ក្រោយពីរងរបួសនៅក្នុងការព្រឹត្តិការណ៍បាញ់ប្រហារនេះ។
សូមស្តាប់សំឡេង៖ ឯកសារជាសំឡេងនេះ ត្រូវបានបង្ហាញនាពិព័រណ៌ Exposition Coloniale Internationale កាលពីឆ្នាំ១៩៣១ នៅសារមន្ទីរ Musee de la Parole et du Geste ។ វាស្ថិតក្នុងសំណុំឯកសារស្រាវជ្រាវ Asie Indochine ចន្លោះពីឆ្នាំ១៨៨៧ ដល់ឆ្នាំ១៩៥៤ ។ ឧបករណ៍ភ្លេងដែលប្រគំនៅក្នុងបទ «ក្រសាំងទាប» នេះ រួមមាន រនាតឯក ឈឹង ខ្លុយ ទ្រអ៊ូ ទ្រឆេ។ បទនេះ ត្រូវបានថតដើម្បីតម្កល់ជាទុកជាឯកសារកាលពីថ្ងៃទី២៧ ខែកក្កដា ឆ្នាំ១៩៣១ ៕ ប្រភព៖ gallica.bnf.fr	បទចម្រៀងប្រពៃណីដែលមានចំណងជើងថា «ក្រសាំងទាប» ត្រូវបានរក្សាទុកនៅក្នុងសារមន្ទី Musee de la Parole et du Geste នៃសាកលវិទ្យាល័យប៉ារីស។ យោងតាមបណ្ណាល័យជាតិបារាំង Gallica បទនេះ ច្រៀងដោយអ្នកចម្រៀងស្ត្រីម្នាក់ឈ្មោះ Nouy នៃវង់ភ្លេងមហោរី កាលពីសម័យបារាំង។
ក្នុងសន្និសីទសារព័ត៌មានស្តីពី «វិធានការក្នុងការបើកដំណើរការគ្រឹះស្ថានសិក្សាឡើងវិញ»នៅថ្ងៃទី២៨ ខែតុលា លោក ហង់ជួន ណារ៉ុន ថ្លែងថា មុននឹងបេក្ខជន ត្រូវអនុញ្ញាតឲ្យ ចូលមណ្ឌលប្រឡង ជំនួយការអប្បមាទ និងគណៈមេប្រយោគ នឹងវាស់កម្តៅពួកគេ និងឲ្យពួកគេលាងដៃជាមុន ហើយក៏ត្រូវពាក់ម៉ាស់ដែរ។ រដ្ឋមន្ត្រីអប់រំ បានបញ្ជាក់ថា បើកាលណាបេក្ខជនប្រឡងណាម្នាក់ មានកម្តៅលើសពី៣៧អង្សា បេក្ខជននោះ នឹងត្រូវដាក់ឲ្យប្រឡងនៅក្នុងបន្ទប់មួយដាច់ដោយឡែក ដែលខាងមណ្ឌលប្រឡងនីមួយៗបានរៀបចំទុកជាស្រេច។ បើតាមលោករដ្ឋមន្រ្តី ក្រសួងនឹងជូនសម្ភារ ដូចជាម៉ាស់ និងទឹកលាងដៃ សម្រាប់ដាក់នៅតាមមណ្ឌលប្រឡង។ លោក មានប្រសាសន៍ថា៖«ក្តៅខ្លះមិនមានកូវីដ-១៩ទេ។ អាចថាគាត់មានកម្តៅ៣៧ ទៅ៣៧កន្លះអង្សា គាត់អាចនឹងមានមូលហេតុផ្សេង។ ការប្រឡងនេះជាការកំណត់អនាគតរបស់សិស្ស។ អ៊ីចឹងយើងនឹងរៀបចំជាបន្ទប់ ដើម្បីអាចឲ្យគាត់ទៅសម្រាក ហូបទឹកអីសិនទៅ។ ចាំវាស់កម្តៅគាត់ម្តងទៀត។ បើសិនជាវាស់កម្តៅទៅអត់ចុះ គឺយើងអនុញ្ញាតឲ្យអង្គុយប្រឡងដាច់ដោយឡែក នឹងមានអ្នកឃ្លាំមើល»។ លោករដ្ឋមន្ត្រី អះអាងថា ក្រសួងនឹងបន្តសហការជាមួយអង្គភាពប្រឆាំងអំពើពុករលួយ ជួយចូលរួមរឹតបន្តឹងការប្រឡងបាក់ឌុប និងត្រួតពិនិត្យលើដំណើរការការប្រឡងដូចឆ្នាំមុនៗដែរ ដើម្បីធានាបានធនធានសិស្ស និងឲ្យសិស្សានុសិស្សខិតខំរៀនសូត្រ។ លោក បញ្ជាក់ថា៖«យើងចង់លើកទឹកចិត្តសិស្សឲ្យខំរៀន។ នៅសល់រយៈពេល២ខែទៀត គាត់ត្រូវខិតខំរៀន»។ លោករដ្ឋមន្ត្រីអប់រំ បង្ហាញតួលេខថា បេក្ខជនប្រឡងបាក់ឌុបក្នុងឆ្នាំនេះ មានជាង១២ម៉ឺននាក់ ហើយមណ្ឌលប្រឡងទូទាំងប្រទេស មាន២១០មណ្ឌល។ លោក បន្តថា បើកាលណាសិស្សប្រឡងបាក់ឌុបក្នុងឆ្នាំនេះ មានអត្រាធ្លាក់ច្រើន ក្រសួងនឹងមិនផ្តល់ឱកាសប្រឡងជាលើកទី២ឡើយ។ សូមរម្លឹកថា ការប្រឡងបាក់ឌុបឆ្នាំ២០១៩កន្លងទៅ មានបេក្ខជនជាង១១,៧ម៉ឺននាក់ ដោយ អ្នកប្រឡងជាប់ មានជិត៨ម៉ឺននាក់ ស្មើនឹងជាង៦៨ភាគរយ។ ក្នុងចំណោមអ្នកប្រឡើងជាប់ និទ្ទេស A មាន៤៤៣នាក់, និទ្ទេស B មានជាង២,៤ពាន់នាក់, និទ្ទេស C មានជាង៥,៨ពាន់នាក់, និទ្ទេស D មានជាង១,៤នាក់, និង និទ្ទេស E មានជាង៥,៦ម៉ឺននាក់៕	ភ្នំពេញ៖ ការប្រឡងសញ្ញាបត្រមធ្យមសិក្សាទុតិយភូមិ (បាក់ឌុប) នឹងប្រព្រឹត្តទៅនៅថ្ងៃទី២១-២២ ខែធ្នូ ឆ្នាំ២០២០។ លោក ហង់ជួន ណារ៉ុន រដ្ឋមន្ត្រីក្រសួងអប់រំ យុវជន និង កីឡា បានបញ្ជាក់ថា នៅតាមមណ្ឌលប្រឡងនីមួយៗនឹងមានជំនួយការអប្បមាទ និងគ្រូចាំវាស់កម្តៅ មុននឹងឲ្យបេក្ខជនចូលបន្ទប់ប្រឡង។ បើកាលណាបេក្ខជនណា មានកម្តៅលើសពី៣៧អង្សា បេក្ខជននោះ នឹងរៀបចំដាក់ឲ្យប្រឡងនៅបន្ទប់មួយដាច់ដោយឡែក ដោយមានការឃ្លាំមើលពីគ្រូ។
អត្ថបទទាក់ទង និយាយមិនកើត ដើរមិនរួច វីរបុរសក្លិប Rangers ហៅអ្នកគាំទ្រចូលរួម «រាត្រីចុងក្រោយ» របស់ខ្លួន Ricksen ធ្លាប់បានបង្ហាញខ្លួនចំនួន២៥០ប្រកួតឲ្យ Rangers នៃលីគកំពូលស្កុតឡែនរយៈពេល៦ឆ្នាំ ពោលចាប់ពីឆ្នាំ២០០០ ដល់ ២០០៦ ដោយជួយក្រុមឈ្នះពានក្នុងស្រុកនេះចំនួន២លើកផង។ ប៉ុន្តែគួរឲ្យសោកស្តាយ សុខភាពរបស់ខ្សែបម្រើសញ្ជាតិហូឡង់រូបនេះបានធ្លាក់ចុះខ្លាំងទៅៗចាប់តាំងពីការធ្វើរោគវិនិច្ឆ័យឃើញថាមានជំងឺ MND នៅរយៈពេលបីបួនឆ្នាំក្រោយ។ ជំងឺកោសិកាប្រសាទ (MND) នេះ ជាជំងឺដែលធ្វើឲ្យប៉ះពាល់ដល់កោសិកាសរសៃប្រសាទរហូតបណ្តាលឲ្យសាច់ដុំចុះខ្សោយ ហើយបើស្ថានភាពកាន់តែអាក្រក់នោះវានឹងធ្វើឲ្យអ្នកជំងឺពិការតែម្តង។ មុនទទួលមរណាភាព Ricksen បានតស៊ូយ៉ាងខ្លាំងក្លាដើម្បីព្យាបាលជំងឺនេះអស់រយៈពេល៦ឆ្នាំមកហើយ។ លោកបានប្រកាសប្រាប់អ្នកគាំទ្យខ្លួនឲ្យចូលរួមការបង្ហាញខ្លួនជាសាធារណៈរបស់លោកចុងក្រោយ «Final Night» កាលពីថ្ងៃទី២៨ ខែមិថុនាកន្លងទៅ តាមរយៈខ្សែវីដេអូខ្លីដ៏គួរឲ្យសង្វេគដែលមានជំនួយពីប្រព័ន្ធសំឡេងកំព្យូទ័រ (Computer-Generated Voice)ផង ថានឹងយកវេលាដើម្បីព្យាបាលជំងឺដោយភាពស្ងប់ស្ងាត់វិញម្តង។ Ricksen ស្រកទម្ងន់សល់តែ៣៨គីឡូក្រាមប៉ុណ្ណោះ នៅពេលលោកសម្រាកព្យាបាលនៅឯមន្ទីរព្យាបាល St. Andrew's Hospice ក្នុងក្រុង Airdrie ភាគខាងជើង Lanarkshire ប្រទេសស្កុតឡែន។ យ៉ាងណា ដោយសារស្ថានភាពជំងឺធ្ងន់ធ្ងរពេកទើបធ្វើឲ្យ Ricksen មិនអាចទ្រាំទ្របានរហូតបាត់បង់ជីវិតនៅត្រឹមវ័យ៤៣ឆ្នាំ។ ក្លិប Rangers ដែលចាត់ទុក Ricksen ជាកីឡាករសំណព្វចិត្តរបស់ខ្លួននោះបានបង្ហាញពីការសោកស្តាយយ៉ាងខ្លាំង ដោយបានជ្រោមជ្រែងប្រកាសពីការស្លាប់របស់អតីតកីឡាករខ្លួនផង។ «នៅពេលនេះសមាជិកក្រុម Rangers រួមជាមួយប្រពន្ធរបស់ Ricksen អ្នកស្រី Veronika និងកូនស្រី Isabella និងក្រុមគ្រួសារ មិត្តភក្តិទាំងអស់មានទុក្ខយ៉ាងខ្លាំងក្រោយមរណភាពនេះ»។ នេះជាសំណេររបស់ក្លិប Rangers នៅលើវេបសាយផ្ទាល់របស់ពួកគេ។ Ricksen បានចាប់ផ្តើមប្រឡូកក្នុងអាជីពជាកីឡាករបាល់ទាត់ចាប់ពីឆ្នាំ១៩៩៤មក ជាមួយក្លិប Fortuna Sittard, AZ Alkmaar ហើយជោគជ័យយ៉ាងធំធេងជាមួយក្លិប Rangers ចន្លោះពីឆ្នាំ២០០០ ដល់ឆ្នាំ២០០៦។ រូបគេបានលេងឲ្យ Zenit Saint Petersburg ៣រដូវកាល មុននឹងត្រឡប់ទៅក្លិបដើម Fortuna របស់ខ្លួន រហូតដល់ធ្លាក់ខ្លួនឈឺនៅឆ្នាំ២០១៣។ គេក៏បានបង្ហាញខ្លួន១២លើកឲ្យក្រុមជម្រើសជាតិហូឡង់ ចន្លោះពីឆ្នាំ២០០០ដល់ឆ្នាំ២០០៣ផងដែរ៕	វីរបុរសក្រុមកីឡាបាល់ទាត់ Rangers លោក Fernando Ricksen ដែលមានជំងឺកោសិកាប្រសាទ (MND) រ៉ាំរ៉ៃតាំងរយៈពេល៦ឆ្នាំ បានទទួលមរណភាពហើយនៅថ្ងៃទី១៨ ខែកញ្ញា ពោលគឺនៅក្នុងអាយុ៤៣ឆ្នាំ។ នេះបើតាមសេចក្តីប្រកាសព័ត៌មានលើវេបសាយផ្លូវការរបស់ក្លិប Rangers។
លោក អ៊ួ តារា អគ្គលេខាធិការសហព័ន្ធកីឡាគុនល្បុក្កតោកម្ពុជាអះអាងថា បច្ចុប្បន្នសហព័ន្ធកំពុងជួបបញ្ហាខ្វះខាតថវិកា ក្នុងការទិញសំបុត្រយន្តហោះឲ្យកីឡាករ និងគ្រូបង្វឹក ដើម្បីចូលរួមប្រកួតនិងសម្តែងក្នុងព្រឹត្តិការណ៍កីឡាសិល្បៈក្បាច់គុនចម្រុះអន្តរជាតិ នៅសាធារណរដ្ឋកូរ៉េ ដែលរៀបចំពីថ្ងៃទី២៦-២៨ ខែតុលា ឆ្នាំ២០១៨។ លោកបន្ថែមថា សហព័ន្ធកំពុងស្វះស្វែងរកជំនួញថវិកាពីសប្បុរសជន និងដៃគូសហការ ដើម្បីបញ្ជូនកីឡាករឲ្យទៅផ្សព្វផ្សាយពីកីឡាអត្តសញ្ញាណក្នុងព្រឹត្តិការណ៍នេះ។ ពាក់ព័ន្ធបញ្ហាថវិកានេះលោក អ៊ួ តារា បានប្រាប់សារព័ត៌មានថ្មីៗយ៉ាងដូច្នេះថា៖«យើងត្រៀមចេញទៅកូរ៉េនៅចុងខែតុលា ប៉ុន្តែឥឡូវនេះយើងកំពុងខ្វះខាតថវិកា សម្រាប់ចំណាយលើសំបុត្រយន្តហោះ។ ឆ្នាំនេះ យើងបានចុះឈ្មោះរួចហើយ ហើយយើងកំពុងស្វះស្វែងរកថវិកា ដើម្បីទិញសំបុត្រយន្តហោះឲ្យកីឡាករ និងគ្រូបង្វឹកយើងបានចូលរួម»។ សម្រាប់លោក អ៊ួ តារា ការចូលរួមព្រឹត្តិការណ៍នេះមានផលប្រយោជន៍ច្រើនសម្រាប់ប្រជាជននិងប្រទេសជាតិ ព្រោះមានកីឡាករមកពីប្រទេសជាច្រើនលើពិភពលោកចូលរួម។ ម្យ៉ាងទៀត វាឱកាសក្នុងការផ្សព្វផ្សាយកីឡាគុនល្បុក្កតោ ដែលជាកីឡាអត្តសញ្ញាណជាតិ ឲ្យពិភពលោកស្គាល់កាន់តែច្បាស់។ មួយវិញទៀត វាការបើកផ្លូវសម្រាប់គុនល្បុក្កតោផងដែរ ដែលបានស្នើសុំចុះបញ្ជីក្នុងសម្បត្តិបេតិកភណ្ឌអរូបិយនៃមនុស្សជាតិរបស់អង្គការយូនីស្កូ។ «កម្មវិធីនឹងពិសេសមែនទែនសម្រាប់ប្រជាជននិងប្រទេសជាតិយើង កាលណាយើងបានចូលរួម គឺទទួលបានផលប្រយោជន៍ច្រើន គឺយើងបានបង្ហាញក្បាច់គុនអត្តសញ្ញាណជាតិឲ្យពិភពលោកស្គាល់ ព្រោះទាំងប្រជាជនកូរ៉េ និងប្រទេសជាច្រើនដែលមានក្បាច់គុនអត្តសញ្ញាណ នឹងចូលរួមសម្តែងរៀងៗខ្លួនក្នុងព្រឹត្តិការណ៍នេះ»។ នេះជាការបញ្ជាក់របស់លោក អ៊ួ តារា។ កម្ពុជាធ្លាប់ចូលរួមក្នុងព្រឹត្តិការណ៍នេះ៣លើករួចមកហើយនៅឆ្នាំ២០១៣, ២០១៥ និង២០១៦ និងធ្លាប់ទទួលបានចំណាត់ថ្នាក់លេខ២ចំនួនពីរលើក គឺនៅឆ្នាំ២០១៣ និង២០១៦។ ប៉ុន្តែដោយសារបញ្ហាខ្វះខាតថវិកា ធ្វើឲ្យកម្ពុជាអវត្តមានពីរលើកនៅឆ្នាំ២០១៧ និង២០១៤ សម្រាប់ការចូលរួមក្នុងព្រឹត្តិការណ៍លំដាប់ពិភពលោកមួយនេះ។ ព្រឹត្តិការណ៍មហោស្រពកីឡាយុទ្ធសិល្ប៍ចម្រុះអន្តរជាតិ រៀបចំដោយសហភាពកីឡាយុទ្ធសិល្ប៍ចម្រុះពិភពលោក World Martial Art Union ដែលមានប្រទេសជាង២០ជាសមាជិក។ ប្រទេសជាសមាជិកទាំងនោះត្រូវបានស្ថាប័ននេះអញ្ជើញឲ្យចូលរួមទាំងអស់ តាមរយៈការយកកីឡាអត្តសញ្ញាណរបស់ប្រទេសរៀងៗខ្លួនមកប្រកួតប្រជែងនិងសម្តែង៕	សហព័ន្ធកីឡាគុនល្បុក្កតោកម្ពុជា កំពុងស្វះស្វែងរកជំនួយថវិកា ដើម្បីទិញសំបុត្រយន្តហោះបញ្ជូនកីឡាករទៅចូលរួមប្រកួតក្នុងព្រឹត្តិការណ៍កីឡាសិល្បៈក្បាច់គុនអន្តរជាតិ(International Martial Art) នៅសាធារណរដ្ឋកូរ៉េ នាខែតុលាខាងមុខ។ ប្រទេសជាង២០ ដែលជាសមាជិករបស់ World Martial Art Union នឹងបញ្ជូនកីឡាអត្តសញ្ញាណរបស់ខ្លួនឲ្យចូលរួមក្នុងព្រឹត្តិការណ៍នេះ។ សម្រាប់កម្ពុជា ការចូលរួមលើកនេះជាឱកាសមួយដ៏ល្អក្នុងការផ្សព្វផ្សាយគុនល្បុក្កតោឲ្យពិភពលោកបានស្គាល់។
ប្រមុខរដ្ឋាភិបាល សម្តេច ហ៊ុន លែងតម្រូវឱ្យពលរដ្ឋនៅក្នុងខេត្តរតនគិរី មណ្ឌលគិរី ស្ទឹងត្រែង និងព្រះវិហារ ពាក់ម៉ាស់ទៀតឡើយ។ សម្តេច មានប្រសាសន៍ថា ៖«ការធ្វើដូច្នេះ ដើម្បីឱ្យប្រជាពលរដ្ឋរបស់យើង មានការទទួលខុសត្រូវដោយខ្លួនឯង ដោយមិនបង្ខំឱ្យពាក់ម៉ាស់ ឬក៏មិនពាក់ម៉ាស់នោះទេ គឺទុកឱ្យពលរដ្ឋជ្រើសរើសខ្លួនឯង»។ ជាមួយគ្នានេះ សម្តេច ហ៊ុន សែន បានបញ្ជាក់ថា អ្នកដែលដំណើរចេញពីខេត្តទាំង៤ខាងលើទៅកាន់ខេត្តផ្សេងៗទៀត គឺត្រូវតែពាក់ម៉ាស់ ប៉ុន្តែអ្នកដែលមកពីខេត្តផ្សេងចូលក្នុងខេត្តរតនគិរី មណ្ឌលគិរី ស្ទឹងត្រែង និងព្រះវិហារ គឺអាចសម្រេចចិត្តបានដោយខ្លួនឯងផងដែរ ថាគួរពាក់ឬមិនពាក់ម៉ាស់។ សម្តេច បន្តបានសង្កត់ធ្ងន់ដូច្នេះ៖«ពលរដ្ឋក្រោយការចាកចេញពីខេត្តទាំង៤នេះ គឺត្រូវតែពាក់ម៉ាស់ជាកាតព្វកិច្ចដែលស្ថិតនៅក្នុងវិធានការសុខាភិបាល៣ការពារ និង៣កុំ»៕	ប្រជាពលរដ្ឋក្នុងខេត្តចំនួន៤ គឺមិនតម្រូវពាក់ម៉ាស់ទៀតនោះទេ ប៉ុន្តែទុកលទ្ធភាពឱ្យប្រជាជនសម្រេចចិត្តដោយខ្លួនឯង ថាតើគួរពាក់ម៉ាស់ ឬមិនគួរពាក់ម៉ាស់។ សម្តេច ហ៊ុន សែន បានប្រកាសបែបនេះ នាយប់ថ្ងៃទី១០មេសា។
ក្រុមកីឡាបាល់ទាត់នៃលីកកំពូល Scottish Premiership របស់ស្កុតឡែន Celtic បានគ្រងតំណែងជើងឯកពានកំពូលនេះ ៦រដូវកាលជាប់គ្នាបើគិតទាំងឆ្នាំនេះទៀត ក្រោយលត់ក្រុម Hearts ៥-០ នាការប្រកួតកាលពីថ្ងៃទី២ មេសានេះ។ ក្រោមការដឹកនាំរបស់អតីតអ្នកចាត់ការទូទៅ Liverpool លោក Brendan Rodgers បាននាំ Celtic ឈរកំពូលតារាង Scottish Premiership ដោយមាន ៨៦ពិន្ទុ ក្នុងចំណោមការប្រកួតទាំង៣០លើក នាំមុខក្រុមលេខ២ Aberdeen រហូតដល់ទៅ២៥ពិន្ទុ។ ៣០ប្រកួតចុងក្រោយ របស់ក្រុមល្បីល្បាញរបស់ស្កុតឡែននេះ មិនដែលស្គាល់ពាក្យថាចាញ់នៅឡើយនោះទេ ដោយឈ្នះ២៨ និងស្មើ២ប្រកួត។ ហើយគេរំពឹងថាក្រុមនេះនឹងក្លាយជាក្រុមដំបូងបង្អស់របស់ស្កុតឡែន ដែលប្រកួតមិនចាញ់សោះ ខណៈនៅសល់តែ៨ប្រកួតទៀតប៉ុណ្ណោះ៕	Celtic បានឈ្នះជើងឯកលីកលំដាប់កំពូលស្កុតឡែន រដូវកាល២០១៦-២០១៧៧ នេះហើយ ទាំងនៅសល់ការប្រកួត៨ដងទៀត និងជាការឈ្នះលើកទី៦ជាប់គ្នាផងដែរ។
ខាងក្រោមនេះ គឺជាអ្វីដែលអ្នកគួរតែធ្វើ នៅពេលជួបមនុស្សឆក់ខ្សែភ្លើង ៖ មុនពេលអ្នកជួយគេ ចូរមើលជុំវិញខ្លួនសិនថា មានអ្វីគួរឲ្យគ្រោះថ្នាក់ឬអត់ ព្រោះចរន្តអគ្គិសនីអាចឆ្លងមកឆក់អ្នកបាន តាមរយៈទឹក ឬដែក។ ចូរទូរស័ព្ទ ហៅឡានសង្គ្រោះភ្លាមៗ។ បន្ទាប់មក ចូរព្យាយាមទាញជនរងគ្រោះ ពីប្រភពឆក់។ អ្នកកអាចផ្តាច់ចរន្តអគ្គិសនីបានដែរ។ បើសិនជាមិនអាចធ្វើបានទេ ចូរឈរនៅលើកន្លែង ឬរបស់ដែលមិនឆ្លងចរន្តដូចជាដុំឈើ ឬកន្លែងដែលស្ងួត និងប្រើឈើរុញជនរងគ្រោះ ពីប្រភពចរន្តអគ្គិសនី។ មិនត្រូវប៉ះជនរងគ្រោះដោយដៃទរទេឡើយ ព្រោះវាអាចឆក់បាន។ ក្រោយពីយកជនរងគ្រោះ ចេញពីប្រភពអគ្គិសនីហើយ ចូរដាក់គេឲ្យគេងផ្អៀង ហើយដាក់ក្បាលកើយលើដៃខ្លួនឯង។ ចូរច្បត់ជង្គង់របស់ជនរងគ្រោះ និងពិនិត្យមើលការដកដង្ហើមរបស់គេផង។ បើសិនជាជនរងគ្រោះ នៅមានដង្ហើម តែមានការរលាកតិចតួច អ្នកអាចលាងវា ជាមួយទឹកចេញក្បាលរ៉ូប៊ីណេបាន។ មិនត្រូវប្រើភួយ គ្របលើជនរងគ្រោះឡើយ ព្រោះវាជាតិអំបោះរបស់ភួយ អាចជាប់នៅកន្លែងដែលរលាកបាន។ បើសិនជាមានការហូរឈាម ចូរគ្រប់គ្រងការហូរឈាម តាមរយៈប្រើក្រណាត់ស្ងួត និងស្អាតខ្ទប់នៅកន្លែងហូរឈាម ហើយប្រើវិធីចង់រឹងកុំឲ្យហូរឈាម។ ចូរចាប់ផ្តើមធ្វើការម៉ាស្សាបេះដូង និងសួត (CPR) បើសិនជាជនរងគ្រោះ មិនមានដង្ហើម។ មិនត្រូវធ្វើ CPR នៅពេលជនរងគ្រោះ កំពុងដកដង្ហើមឡើយ។ ចូរចាំថា មនុស្សម្នាក់ដែលមានរបួស ដោយសារឆក់ខ្សែភ្លើង ត្រូវការការយកចិត្តទុកដាក់ខាងផ្នែកវេជ្ជសាស្ត្រជាបន្ទាន់ ទោះបីជាគេមើលទៅ មានសភាពល្អប្រសើរ ក្រោយពីជួបគ្រោះថ្នាក់រួចក៏ដោយ។ គ្រូពេទ្យអាចនឹងពិនិត្យមើលការរលាក បាក់ឆ្អឹង និងរបួសផ្សេងៗទៀត ហើយបើសិនចាំបាច់ អាចនឹងត្រូវធ្វើតេស្តបន្ថែមទៀតដូចជា ECG, តេស្តឈាម CT Scan ឬ MRI៕ ត្រួតពិនិត្យដោយ www.health.com.kh	នៅពេលមនុស្សម្នាក់ឆក់ខ្សែភ្លើង ចរន្តអគ្គិសនី នឹងឆ្លងចូលក្នុងរាងកាយ ហើយវាក៏បង្កជាការស្ពឹក និងឈឺឈៀបៗ រហូតដល់បេះដូង ឈប់ដើរមួយរំពេចដែរ។ វាអាចបង្កជារបួស នៅកន្លែងដែលឆក់ដូចជា រលាក ឬដំបៅស្បែក។ យ៉ាងណាមិញ ចំពោះករណីឆក់ចរន្តដែលខ្លាំងវិញ វាអាចប៉ះពាល់ដល់ខួរក្បាល និងបេះដូងដែរ។ ចំពោះបេះដូង អាចនាំឲ្យបេះដូងលោតញាប់ ដែលឈានទៅរកការគាំងបេះដូង និងស្លាប់ភ្លាមៗ។ ចំពោះខួរក្បាលវិញ អាចទៅជាប្រកាច់ និងមានជំងឺខួរក្បាលថែមទៀត។ ដូច្នេះហើយ ការយល់ដឹងអំពី វិធីសង្គ្រោះបឋមលើករណីឆក់ខ្សែភ្លើង យ៉ាងហោចណាស់ ក៏អាចជួយជនរងគ្រោះ ពីបញ្ហាខាងលើបានដែរ។
គេហទំព័រ space.com បានធ្វើការពន្យល់ថា អាចម៍ផ្កាយ ឬជាភាសាអង់គ្លេស«Asteriod»គឺជាដុំថ្មដែលជាទំហំពីពីរទីបីម៉ែត្រ រហូតទៅដល់ទំហំជាច្រើនរយគីឡូម៉ែត្រ ដែលមានគន្លងដាលជុំវិញព្រះអាទិត្យដូចជាភពនានាផ្សេងៗដែរ។ អាចម៍ផ្កាយទាំងនេះមានទំហំតូចខ្លាំង ដែលអ្នកជំនាញខាងតារាវិទូមិនអាចចាត់ទុកពួកវាជា«ភព»បានឡើយ។ ទោះបីជាទំហំរបស់វាមានលក្ខណៈតូចមែនក្តី តែវាអាចមានសមត្ថភាពក្នុងការបង្កគ្រោះមហន្តរាយនៅលើភពផែនដីបាន។ អាចម៍ផ្កាយចាប់កំណើតដំបូងកាលពី៤,៦ពាន់លានឆ្នាំមុន ប្រហាក់ប្រហែលជាដំណាលគ្នាដែរជាមួយនឹងភពដទៃទៀត។ វាជាវត្ថុដែលសេសសល់ពីកំណកំណើតនៃភពនៅក្នុងប្រព័ន្ធព្រះអាទិត្យ។ តាមការពិនិត្យតាមតេលេទស្សន៍ អាចផ្កាយដែលមានទំហំធំជាងគេនៅក្នុងប្រព័ន្ធព្រះអាទិត្យគឺ Ceres ដែលមានអង្កត់ផ្ចិតរហូតទៅដល់៩៤០គីឡូម៉ែត្រ។ ចំណែកឯអាចម៍ផ្កាយដែលតូចជាគេ ដែលគេធ្លាប់ជួបប្រទះមានឈ្មោះថា 2015 TC25 មានទំហំត្រឹមតែ២ម៉ែត្រប៉ុណ្ណោះ។ អាចម៍ផ្កាយតូចៗមានរាងមិនច្បាស់លាស់នោះឡើយ។ នៅលើផ្ទៃរបស់អាចម៍ផ្កាយនីមួយៗ សីតុណ្ហភាពអាចធ្លាក់ចុះទៅដល់៧៣អង្សារសេក្រោមសូន្យ។ នៅចន្លោះភពអង្គារ និងភពព្រហស្បតិ៍ គន្លងអាចម៍ផ្កាយមួយមានផ្ទុកអាចម៍ផ្កាយប្រមាណជាង១,១លានដុំ មានទំហំធំជាង១គីឡូម៉ែត្រ។ ភាគច្រើន វាផ្សំពីរូបធាតុដូចជា ស៊ីលីកូន ដែក អាលុយមីញ៉ូម ម៉ាញេស្យូម និង នីកែល ជាដើម។ អង្កការ NASA បានលើកឡើងថា អាចម៍ផ្កាយដែលអាចបង្កគ្រោះថ្នាក់ដល់ពភផែនដីមានចំនួនតិចខ្លាំងណាស់។ អាចម៍ផ្កាយដែលអាចបង្កឲ្យមានគ្រោះមហន្តរាយលើភពផែនដីបានគួរតែមានទំហំចាប់ពីជាង៥០០ម៉ែត្រឡើង។ ចំពោះអាចម៍ផ្កាយដែលមានទំហំតូចជា២៥ម៉ែត្រ នឹងឆេះអស់ងាយនៅពេលដែលជាធ្វើដំណើរចូលក្នុងបរិយាកាសផែនដី ដោយសារតែការកកិតជាមួយនឹងខ្យល់៕	នៅពេលរាត្រី បើអ្នកពិនិត្យមើលមេឃដោយយកចិត្តទុកដាក់ អ្នកប្រាកដជាអាចជួបប្រទះវត្តមាននៃអាចម៍ផ្កាយហោះកាត់ផ្ទៃមេឃជាមួយនឹងល្បឿនយ៉ាងលឿន និងពន្លឺយ៉ាងភ្លឺ។ ភាគច្រើន អាចម៍ផ្កាយទាំងនោះនឹងឆេះអស់នៅក្នុងស្រទាប់បរិយាកាស និងមិនបង្កបញ្ហាអ្វីដល់អ្នករស់នៅលើដីនោះទេ។ តើវត្ថុក្នុងលំហនេះជាអ្វីទៅ? តើវាមានដើមកំណើតមកពីណា?
តាមរយៈសេចក្តីប្រកាសព័ត៌មាន នៅថ្ងៃទី៣ ខែមីនា ក្រសួងប្រៃសណីយ៍ បញ្ជាក់ថា ការប្រើប្រាស់ប្រព័ន្ធនេះ អ្នកស្កេនទាំងអស់ អាចទទួលបានដំណឹងភ្លាមៗ ប្រសិនបើមានករណីពាក់ព័ន្ធនឹងជំងឺកូវីដ-១៩ ហើយម្ចាស់ទីតាំងក៏អាចដឹងពីស្ថានភាពបុគ្គលម្នាក់ៗដែលនៅទីតាំងរបស់ខ្លួនដែរ។ បើតាមក្រសួងប្រៃសណីយ៍ដដែល ទិន្នន័យពីប្រព័ន្ធ QR Code នេះ ក៏បង្ហាញពីបុគ្គលដែលកំពុងធ្វើចត្តាឡីស័កផងដែរ ថាបុគ្គលនោះចេញពីផ្ទះឬទៅទីតាំងណាខ្លះ។ ជាមួយគ្នាដែរនេះ ក្រសួងប្រៃសណីយ៍ អំពាវនាវសាធារណៈជនទាំងអស់ចូលរួមទប់ស្កាត់កូវីដ-១៩ តាមរយៈការប្រើប្រាស់ប្រព័ន្ធខាងលើ ពិសេសអ្នកធ្វើចត្តាឡីស័ក មិនត្រូវចេញពីផ្ទះឬកន្លែងចត្តាឡីស័កឡើយ។ មកដល់ពេលនេះ កម្ពុជាមានករណីកូវីដ-១៩សរុប១០១១នាក់ ដោយ៥០១ករណីពាក់ព័ន្ធនឹងព្រឹត្តិការណ៍សហគមន៍២០កុម្ភៈ។ ក្នុងចំណោម១០១១នាក់នោះ ៥១៧នាក់ហើយ ដែលបានជាសះស្បើយវិញ៕	ភ្នំពេញ៖ ក្រសួងប្រៃសណីយ៍និងទូរគមនាគមន៍ អះអាងថា ក្នុងរយៈពេល១២ថ្ងៃ គឺមានទីតាំងជិត១០ម៉ឺនកន្លែង បានចុះឈ្មោះប្រើប្រាស់ប្រព័ន្ធ QR Code «ទប់ស្កាត់កូវីដ» (QR Code Stop Covid)។ ទន្ទឹមនឹងនេះ អ្នកដែលបានស្កេន QR Code នៅទីតាំងទាំងនោះមានជិត៥លានដង។
ខាងក្រោមនេះគឺជាការណែនាំខ្លះៗអំពីការលេងឆាតមុនពេលគេង៖ ចូរចៀសវាងបច្ចេកវិទ្យាទាំងអស់រួមទាំង ទូរទស្សន៍ ទូរស័ព្ទឆ្លាតវៃ និងថាប្លេតនៅក្នុងបន្ទប់គេង។ វាអាចធ្វើឲ្យអ្នកមិនងងុយគេង ហើយក៏មិនអាចប្រើពេលវេលាដ៏មានតម្លៃនេះនៅជាមួយគ្នាបានដែរ ចូរនិយាយអំពីរឿងដែលអ្នកឆ្លងកាត់ពេញមួយថ្ងៃ ឬប្រធានបទគួរឲ្យចាប់អារម្មណ៍ផ្សេងៗទៀត។ ចូរចៀសវាងការសន្ទនាដែលស៊ីអារម្មណ៍ ព្រោះវានឹងធ្វើឲ្យអ្នកគេងមិនលក់បាន ចូរពន្យាពេលការមិនយល់ព្រមរហូតដល់ថ្ងៃបន្ទាប់បើសិនជាអ្នកចាប់ផ្តើមឈ្លោះគ្នារឿងអ្វីមួយហើយ។ វាមិនមែនជារឿងល្អឡើយក្នុងការពិភាក្សាគ្នានៅពេលអស់កម្លាំង ដូច្នេះចូរយល់ស្របទៅលើអ្វីៗដែលលើកឡើងវិញល្អជាង កុំបារម្ភថា អ្នកមិនមានអារម្មណ៍ចង់និយាយអី។ ពេលខ្លះ គ្រាន់តែគេងដោយស្ងៀមស្ងាត់នៅជិតគ្នា និងថ្នាក់ថ្នមគ្នា ក៏អាចផ្តល់នូវអារម្មណ៍មានសុវត្ថិភាពដែលអ្នកត្រូវការក្នុងការគេងដែរ៕ ត្រួតពិនិត្យដោយ www.health.com.kh	ការនិយាយសន្ទនាគ្នាតិចតួចនៅម៉ោងគេងអាចគ្រាន់តែជាអ្វីដែលគូរសង្សារជាច្រើនត្រូវការដើម្បីជួបគ្នា និងមានពេលវេលាស្ងៀមស្ងាត់ខ្លះនៅជាមួយគ្នាដែរ ប៉ុន្តែចូរប្រាកដថា វានឹងមិនរំខានដល់ការគេងឡើយ។
សារព័ត៌មានថ្មីៗ សូមរំលឹកឈ្មោះបុគ្គលឆ្នើមៗទាំងនោះដូចខាងក្រោម៖ ១៨ ខែមករា- លោក អ៊ា វឌ្ឍនា អ្នកគ្រប់គ្រងទូទៅនៅផលិតកម្មថោន និងជាស្ថាបនិកក្រុមចម្រៀង EV Band បានទទួលមរណភាពនៅមន្ទីរពេទ្យមួយក្នុងប្រទេសបារាំង ដោយជំងឺ។ ៨ ខែកុម្ភៈ- លោក ម៉ា សេរី ប្រធានផ្នែកកីឡាទូរទស្សន៍ CTN និងជាអ្នកអត្ថាធិប្បាយកីឡាដ៏ល្បីល្បាញ មួយរូប បានទទួលមរណភាពក្នុងអាយុ៥៦ឆ្នាំនៅមន្ទីរពេទ្យរុស្ស៊ី ដោយសារជំងឺ។ ៤ ខែមីនា- គ្រូល្ខោនខោល លោកព្រឹទ្ធាចារ្យ យិត សារិន ហៅតា ស្វា ស បានទទួលមរណភាព ក្នុងជន្មាយុ ៩១ ឆ្នាំ ដោយរោគាពាធ។ ១៥ ខែមីនា- សម្ដេច សុខ អាន ឧបនាយករដ្ឋមន្ត្រី រដ្ឋមន្ត្រីទទួលបន្ទុកទីស្តីការគណៈរដ្ឋមន្ត្រី បានទទួលមរណភាព ដោយរោគាពាធ នៅក្នុងមន្ទីពេទ្យក្រុងប៉េកាំង ប្រទេសចិន ក្នុងអាយុ៦៦ឆ្នាំ។ ១២ ខែឧសភា- លោក ជ័យ ប៊ុនឈឿ អាជ្ញាកណ្ដាលប្រដាល់ បានទទួលមរណភាព នៅស្រុកកំណើត ក្នុងក្រុងបាត់ដំបង ខេត្តកំបាត់ដំបង ក្នុងអាយុ៧៩ឆ្នាំ ដោយសារមហារីកសាច់ដុំ។ ៤ ខែមិថុនា- លោក អ៊ិត សេដ្ឋា ពិធីករជើងចាស់ ដែលបម្រើការទូរទស្សន៍ CTN បានទទួលមរណភាពនៅមន្ទីរពេទ្យរុស្ស៊ី ដោយសារជំងឺមហារីក រួមទាំងជំងឺទឹកនោមផ្អែមអស់រយៈពេលជាច្រើនឆ្នាំ។ ១៣ ខែមិថុនា- ម្ចាស់ជ័យលាភីលេខ២ផ្នែកចាប៉ីដងវែងប្រចាំឆ្នាំ២០០២ ព្រឹទ្ធាចារ្យ សួន សាន ហៅស្មៀន សាន បានទទួលមរណភាពនៅមន្ទីរពេទ្យរុស្ស៊ី ក្នុងអាយុ៦៩ឆ្នាំ។ ៥ ខែកក្កដា- ប្រធានសន្តិសុខមជ្ឈមណ្ឌលកីឡា និងសាលាបាល់ទាត់ជាតិបាទី លោក ឆន សុផៃ បានទទួលមរណភាពក្នុងអាយុ៥៧ឆ្នាំ ដោយជំងឺរលាកទងសួត និងស្រោមខួរនៅមន្ទីរពេទ្យកាល់ម៉ែត្រ។ ១០ ខែសីហា- អគ្គលេខាធិការងនៃអាជ្ញាធរជាតិកម្ចាត់មីនកម្ពុជា (ស៊ីម៉ាក់) លោក ចាន់ រដ្ឋា បានទទួលមរណភាពក្នុងអាយុ៤៨ឆ្នាំ។ តាមសារព័ត៌មាននានា គាត់បានបានធ្វើអត្តឃាត ព្រោះតែសម្ពាធការងារ និងជំងឺបាក់ទឹកចិត្ត។ ២៨ ខែកញ្ញា- ព្រឹទ្ធាចារ្យ វណ្ណ ម៉ូលីវណ្ណ វីរស្ថាបត្យករខ្មែរ ទទួលមរណភាពក្នុង អាយុ៩១ឆ្នាំ ដោយរោគាពាធនៅគេហដ្ឋានរបស់លោកក្នុងភូមិ មណ្ឌល ៣ សង្កាត់ស្លក្រាម ក្រុងសៀមរាប ខេត្តសៀមរាប។ ២៨ ខែកញ្ញា- លោក អ៊ុំ ម៉ាន្នូរីន ទទួលមរណភាពដោយជរាពាធក្នុងអាយុ៩៣ឆ្នាំ។ លោកជាសមាជិកព្រឹទ្ធសភា និងបងប្រុសបង្កើត (ឪពុកទីទៃ) របស់សម្តេចព្រះវររាជមាតាជាតិខ្មែរ នរោត្តម មុនិនាថ សីហនុ។ ១៦ ខែតុលា- តារាចម្រៀង សាន ស្រីឡៃ បេក្ខនារីវគ្គផ្តាច់ព្រ័ត្រកម្មវិធីប្រឡងចម្រៀង The Voice Cambodia រដូវកាលទី២ ត្រូវបានអតីតស្វាមីរបស់ខ្លួនបាញ់សម្លាប់ ហើយឃាតករបានសម្លាប់ខ្លួនឯងផងដែរ នៅក្នុងគ្លីនិកកែសម្ផស្សមួយក្នុងរាជធានីភ្នំពេញ។ ២៣ ខែតុលា- តារាសម្តែង វ៉ា នួនសុភា ហៅ កែវ សុរិយា បានទទួលមរណភាពក្នុងអាយុ២៩ឆ្នាំ ដោយសារការចងកធ្វើអត្តឃាត។ ១២ ខែវិច្ឆិកា- អ្នកស្រី ចាន់ ស៊ីផាន់ តារាសម្តែងជើងចាស់ និងគ្រូបង្ហាត់សិល្បៈនៅសាលាវិចិត្រសិល្បៈ បានទទួលមរណភាពក្នុងអាយុ៩៣ឆ្នាំ។ ៨ ខែធ្នូ- លោក អ៊ឹម សិទ្ធី អតីតរដ្ឋមន្ត្រីក្រសួងអប់រំ យុវជន និងកីឡា និងជាតំណាងរាស្ត្រកំពង់ចាមនៃគណបក្សប្រជាជនកម្ពុជា បានទទួលមរណភាពក្នុងអាយុ៧០ឆ្នាំ ដោយសាររោគាពាធ។ ២២ ខែធ្នូ- លោកយាយ ស៊ិន សាម៉ាដឹកឆូ អតីតអ្នកគ្រូផ្នែកចម្រៀង និងល្ខោនខោល បានទទួលមរណ ក្នុងអាយុ៧៧ឆ្នាំ ដោយសារមានជំងឺប្រចាំកាយ ៕	នាអំឡុងពេញមួយឆ្នាំ២០១៧ ឥស្សរជននយោបាយ អ្នកជំនាញខាងសិល្បៈ កីឡា និងសង្គម មួយចំនួនបានទទួលមរណភាព។
Comey appeared Tuesday night on the TV network CBS' "The Late Show" to promote his tell-all memoir "A Higher Loyalty: Truth, Lies and Leadership." In the book, Comey described people around Trump as having a mob or a "Cosa Nostra" quality. He told the late-night talk show host Stephen Colbert that "the leadership style is actually strikingly similar." "I don't mean it in the sense that Donald Trump is out breaking legs or shaking down shop keepers. I mean in the sense that he leads, it's all about the boss," said Comey. Comey's book hit the shelves on Tuesday. "This president is unethical, and untethered to truth and institutional values," writes Comey. "His leadership is transactional, ego driven, and about personal loyalty." Last May, Comey was fired by Trump. The firing came as a shock for even many working inside the FBI, and has prompted an uproar of criticism from Democrats. Comey was appointed as FBI director in 2013, and has been embroiled in controversy during the presidential election in 2016 after announcing an investigation into the emails of Democratic nominee Hillary Clinton days before election day, a move Clinton said was partially the cause of her loss.	WASHINGTON, April 18 -- Former FBI Director James Comey has said U.S. President Donald Trump's leadership style is "strikingly similar" to that of a mob boss in his new memoir.
Vorayuth Yoovidhaya ជាចៅប្រុសរបស់មហាសេដ្ឋីវាល់លានជនជាតិថៃ ដែលជាម្ចាស់ក្រុមហ៊ុនភេសជ្ជៈប៉ូវកំលាំង Red Bull ដ៏ល្បីឈ្មោះនៅក្នុងពិភពលោកធ្លាប់បើករថយន្តបុកប៉ូលិសអូសជាង១០០ម៉ែត្រស្លាប់នៅនឹងកន្លែង។ ទាក់ទងករណីនេះ Vorayuth ត្រូវបានរាជអាជ្ញានៃទីក្រុងបាងកកកោះហៅឲ្យចូលខ្លួនមកដោះស្រាយជាច្រើនដងផងដែរ ប៉ុន្តែអ្នកស្នងមរតកដ៏មហាសាលនេះមិនដែលចូលខ្លួនតាមដីកាកោះនោះទេ។ កាលពីថ្ងៃទី៣ ខែកញ្ញា ឆ្នាំ២០១២ ប៉ូលិសម្នាក់មានឈ្មោះថា Wichian Klanprasert បើកបរនៅតាមបណ្តោយផ្លូវមួយនាទីក្រុងបាងកក ត្រូវបានរថយន្តស៊េរីទំនើបម៉ាក Ferrari បុកស្លាប់ ដែលគេដឹងថាអ្នកបើកបរនោះគឺ Vorayuth នេះឯង។ រហូតដល់ឆ្នាំ២០១៣ ចៅប្រុសរបស់សេដ្ឋីថៃលោក Chaleo Yoovidhya នេះ នៅតែបដិសេធមិនចូលខ្លួនរហូតដល់ទៅ៧លើក ដោយយកលេសថាជាប់រវល់ការងារនៅក្រៅប្រទេស និងមានជំងឺជាប់ខ្លួនទៀតផង។ បើតាមការចុះផ្សាយរបស់ BBC សាច់ញាតិររបស់ប៉ូលីសដែលស្លាប់នោះ បានទទួលប្រាក់ពីគ្រួសារត្រកូល Yoovidhya ហើយ ចំនួនមួយសែនដុល្លារអាមរិក។ ត្រឡប់មកវិញក្រោយពីទទួលយកប្រាក់សំណងនេះ គ្រួសារអ្នកស្លាប់នឹងមិនប្តឹងបន្តទៀតនោះទេ។ ពេលខ្លះវាជារឿងដែលគួរឲ្យចង់សើចសម្រាប់ប្រព័ន្ធច្បាប់ក្នុងប្រទេសថៃដែលមិនអាចធ្វើអ្វីបានសម្រាប់អ្នកមានទ្រព្យស្តុកស្តម្ភ ទោះបីជននោះមានទោសជាឧក្រិដ្ឋជនក៏ដោយ៕	ទាំងភាពមិនប្រក្រតី និងភាពអយុត្តិធម៌ បានកើតមានឡើងនៅក្នុងសង្គមថៃ ខណៈអ្នកមានលុយនិងអំណាចអាចធ្វើអ្វីបានតាមអំពើចិត្ត ដោយគ្មានអ្នកណាអាចប៉ះពាល់បានឡើយ ទោះបីបុគ្គលនោះប្រព្រឹត្តខុស ឬមានទោសជាប់នឹងខ្លួន។ នេះបើតាមការចុះផ្សាយរបស់សារព័ត៌មាន BBC កាលពីថ្ងៃទី២ ខែមេសាកន្លងទៅ។
សមុទ្រចិនខាងត្បូង នៅតែជាប្រធានបទដ៏ក្តៅរវាងចិន និងអាម៉េរិក។ រដ្ឋបាលរបស់លោកប្រធានាធិបតីចូ បៃឌិន តែងរិះគន់ចិនពីការទាមទារដ៏ច្រើនលើសលុបនៅក្នុងដែនសមុទ្រយុទ្ធសាស្ត្រមួយនេះ។ ជាថ្មីម្តងទៀត អនុប្រធានធិបតីអាម៉េរិក បានថ្កោលទោសចិន ពីការសម្លុត និងបង្ខិតបង្ខំប្រទេសដទៃ ដែលជាផ្នែកមួយនៃការទាមទាររបស់ខ្លួន នៅក្នុងសមុទ្រចិនខាងត្បូង។ នៅក្នុងសុន្ទរកថាមួយពីឧទ្យាន Gardens by the Bay អ្នកស្រីហារីស បានសង្កត់ធ្ងន់ថា ចក្ខុវិស័យរបស់អាមេរិករួមបញ្ចូលទាំងសេរីភាពនៃនាវាចរ ដែលសំខាន់សម្រាប់ប្រទេសទាំងអស់។ មេដឹកនាំអាម៉េរិករូបនេះ បានបន្តថាជីវភាពរបស់ប្រជាជនជាច្រើនលាននាក់ ពឹងផ្អែកលើពាណិជ្ជកម្មផ្លូវទឹក ដែលមានតម្លៃជាច្រើនពាន់លានដុល្លារ។ «សកម្មភាពចិន បន្តបំពានសណ្តាប់ធ្នាប់ និងគំរាមកំហែងប្រទេសដទៃ»។ អនុប្រធានាធិបតីអាម៉េរិក បានសង្កត់ធ្ងន់បែបនេះ ដោយបន្ថែមថា រដ្ឋាភិបាលក្រុងវ៉ាស៊ីនតោន នឹងឈរជាមួយសម្ព័ន្ធមិត្ត ដើម្បីប្រឈមមុខនឹងការគំរាមកំហែងមួយនេះ។ យ៉ាងណាក៏ដោយ អ្នកស្រីហារីស មិនបានជំរុញឱ្យប្រទេសក្នុងតំបន់ជ្រើសយកខ្លួន ឬប្រទេសផ្សេងឡើយ ចំណែកអាម៉េរិក ក៏មិនចង់ប្រឆាំងប្រទេសណាមួយនៅក្នុងតំបន់ផងដែរ។ មេដឹកនាំអាម៉េរិក ក៏បានជំរុញឱ្យប្រទេសក្នុងតំបន់អាស៊ីអាគ្នេយ៍ កសាងភាពជាដៃគូ ដើម្បីរៀបចំចក្ខុវិស័យនៃអនាគតរួមគ្នាផងដែរ។ ក្នុងសុន្ទរកថានៅឧទ្យាន Gardens by the Bay អ្នកស្រីហារីស ក៏បានលើកឡើងពីបញ្ហាសិទ្ធិមនុស្សនៅមីយ៉ាន់ម៉ាផងដែរ។ បន្ទាប់ពីទស្សនកិច្ចនៅសិង្ហបុរីអស់រយៈពេល ៣ថ្ងៃ អនុប្រធានាធិបតីអាម៉េរិក បានហោះទៅវៀតណាមហើយ ដើម្បីជជែកពីបញ្ហាជាច្រើនរួមទាំងចិន ពាណិជ្ជកម្ម យោធា និងសន្តិសុខជាដើម។ សូមបញ្ជាក់ថា សមុទ្រចិនខាងត្បូង មិនត្រឹមតែសម្បូរធនធានធម្មជាតិ ត្រី និងជាផ្លូវទឹកដ៏សំខាន់ប៉ុណ្ណោះទេ ប៉ុន្តែវាជាដែនសមុទ្រយុទ្ធសាស្ត្រដ៏សំខាន់របស់ចិន ដើម្បីទប់នឹងដៃគូប្រជែងដ៏មានឥទ្ធិពលរបស់ខ្លួន៕	អនុប្រធានាធិបតីអាម៉េរិក អ្នកស្រីកាម៉ាឡា ហារីស បានលើកឡើងថា រដ្ឋាភិបាលក្រុងវ៉ាស៊ីនតោន នឹងឈរជាមួយសម្ព័ន្ធមិត្តខ្លួន ស្របពេលក្រុងប៉េកាំង បន្តសម្លុត និងបង្ខិតបង្ខំប្រទេសដទៃ ដែលជាផ្នែកមួយនៃការទាមទាររបស់ខ្លួននៅក្នុងសមុទ្រចិនខាងត្បូង។ មេដឹកនាំអាម៉េរិករូបនេះ ក៏បានចាត់ទុក ការទាមទាររបស់ចិននៅក្នុងដែនសមុទ្រមួយនេះ ជាការបំពានសណ្តាប់ធ្នាប់អន្តរជាតិ និងគំរាមកំហែងប្រទេសផ្សេងដែរ។
បណ្តាញសង្គម Facebook, Instagram និងMessenger បានជួបបញ្ហារអាក់រអួលទ្រង់ទ្រាយធំ ដោយគណនីជាច្រើនលាន មិនអាចប្រើប្រាស់បាន។ បញ្ហាដែលបានអូសបន្លាយប្រមាណ២ម៉ោងនេះ បានធ្វើឱ្យបណ្តាញសង្គមរបស់ក្រុមហ៊ុន Meta ធ្លាក់ចុះចំណូល តាមរយៈការផ្សព្វផ្សាយពាណិជ្ជកម្ម។ «ក្រុមហ៊ុន Meta អាចនឹងបាត់បង់ចំណូលប្រមាណ ១០០លានដុល្លារ ដោយសារតែបញ្ហាបច្ចេកទេសនៅទូទាំងសកលលោក»។ លោក Dan Ives នាយកគ្រប់គ្រងនៅទីផ្សារហ៊ុន Wedbush ក្នុងក្រុង New York បានវាយតម្លៃបែបនេះ។ ចំណែកតម្លៃភាគហ៊ុនរបស់ក្រុមហ៊ុន Meta គិតត្រឹមម៉ោង ១១ព្រឹក នៅថ្ងៃទី៦ ខែមីនា បានធ្លាក់ចុះប្រមាណ១,៦ ភាគរយ បើធៀបនឹងថ្ងៃម្សិលមិញ។ តម្លៃភាគហ៊ុន Meta មួយហ៊ុនមានតម្លៃ ៤៩០,២២ដុល្លារ។ ហេតុនេះ វាធ្វើឱ្យតម្លៃភាគហ៊ុនក្រុមហ៊ុន Meta ធ្លាក់ចុះសរុបប្រមាណ ១៨ពាន់លានដុល្លារ។ មកទល់ពេលនេះ តម្លៃហ៊ុនរបស់ក្រុមហ៊ុនយក្សមួយនេះ បានចាប់ផ្តើមកើនឡើងវិញហើយ។ ជាការពិត ការគាំងបណ្តាញសង្គម Facebook នៅយប់ថ្ងៃទី៥ ខែមីនា មិនមែនទើបតែកើតមានលើកទីមួយឡើយ។ កាលពីឆ្នាំ២០២១ Facebook មានបញ្ហារហូតដល់ប្រមាណ៧ម៉ោង និងប៉ះពាល់ដល់អ្នកប្រើប្រាស់ជាច្រើនលាននាក់។ ក្រុមហ៊ុនMeta បានលើកឡើងថា បញ្ហាលើបណ្តាញសង្គមរបស់ខ្លួន កើតមានដោយសារបញ្ហាបច្ចេកទេស៕	ករណីគាំងបណ្តាញសង្គម Facebook, Instagram និងMessenger នៅយប់ថ្ងៃទី៥ ខែមីនា បានរំខានដល់អ្នកប្រើប្រាស់ជាច្រើនលាននាក់ នៅទូទាំងពិភពលោក។ ពាក់ព័ន្ធនឹងបញ្ហារអាក់រអួលនៃបណ្តាញសង្គមនេះ ក្រុមហ៊ុន Meta អាចបាត់ចំណូលរហូតដល់ប្រមាណ ១០០លានដុល្លារ។ នេះបើតាមការប៉ាន់ប្រមាណរបស់អ្នកជំនាញផ្នែកភាគហ៊ុន។
បុរសជនជាតិឥណ្ឌូណេស៊ី ដែលជាសះស្បើយពីជំងឺនោះ រស់នៅបណ្តោះអាសន្នក្នុងក្រុងព្រះសីហនុ និងជាអ្នកធ្វើដំណើរចូលមកកម្ពុជាតាមជើងហោះហើរត្រង់កាលពីថ្ងៃទី២៥ ខែមិថុនា រួមជាមួយអ្នកដំណើរសរុប៤០នាក់ ក្នុងនោះមានខ្មែរ២៤នាក់ វៀតណាម១នាក់ និងឥណ្ឌូណេស៊ី១៥នាក់។ ក្នុងចំណោម៤០នាក់នេះ មាន៩នាក់មានវិជ្ជមានកូវីដ-១៩ និង៣១នាក់ទៀតអវិជ្ជមានកូវីដ-១៩ ប៉ុន្តែត្រូវបានបន្តធ្វើចត្តាឡីស័ក។ គិតត្រឹមថ្ងៃទី១ ខែកក្កដា កម្ពុជាមានអ្នកឆ្លងចំនួន១៤១នាក់ ក្នុងនោះមានស្ត្រី៤០នាក់ និងបុរស១០១នាក់ ជាសះស្បើយចំនួន១៣១នាក់ និងសល់ចំនួន១០នាក់ទៀតកំពុងបន្តការព្យាបាល៕	បុរសជនជាតិឥណ្ឌូណេស៊ី អាយុ២២ឆ្នាំ ដែលបានធ្វើដំណើរមកកម្ពុជាកាលពីថ្ងៃ២៥ ខែមិថុនា បានជាសះស្បើយពីជំងឺ COVID-19 ហើយ ក្រោយទទួលបានលទ្ធផលអវិជ្ជមាន២ដង។ នេះបើតាមការសេចក្តីជូនព័ត៌មានរបស់ក្រសួងសុខាភិបាលនាព្រឹកថ្ងៃទី១ ខែកក្កដា។
សូមស្ដាប់បទសម្ភាសរវាងកញ្ញា ប៉ូ សាគុន អ្នកកាសែតនៃសារព័ត៌មានថ្មីៗ ជាមួយលោកឧទ្ទេសាចារ្យ វ៉ាយ វិបុល ខាងក្រោមនេះ៖	លោក វ៉ាយ វិបុល ជាទីប្រឹក្សាក្រសួងធម្មការនិងសាសនា ជាសមាជិកគណៈកម្មការស្រាវជ្រាវវិជ្ជាហោរាសាស្ត្រ និងទំនៀមទម្លាប់ខ្មែរ នៃគណៈកម្មាធិការជាតិរៀបចំបុណ្យជាតិនិងអន្តរជាតិ ដែលមានចំណេះដឹងជ្រៅជ្រះខាងទំនៀមទម្លាប់ប្រពៃណីខ្មែរបុរាណ។ លោកបានបកស្រាយពីដើមហេតុ ដែលនាំឲ្យប្រជាជនខ្មែរសម័យដើមរៀបចំពិធីមង្គលការរហូតដល់៧ថ្ងៃ រួមទាំងជំនឿដែលនាំឱ្យកើតមង្គលក្នុងគ្រួសារផង។
កីឡារដូវរងាឆ្នាំ ២០២២ ដែលចិនធ្វើម្ចាស់ផ្ទះ នឹងបើកការប្រកួតផ្លូវការនៅថ្ងៃទី៤ ខែកុម្ភៈនេះហើយ។ មន្ត្រី បុគ្គលិក និងអត្តពលិកពីជុំវិញពិភពលោកបានទៅដល់ប៉េកាំងស្ទើទាំងអស់ហើយ ខណៈកីឡាមួយចំនួនក៏បានប្រកួតហើយខ្លះៗផងដែរ។ ស្របពេលគ្នានេះ រដ្ឋាភិបាលរុស្ស៊ីបានប្រកាសពីចំនួនទឹកប្រាក់ដើម្បីលើកទឹកចិត្តដល់អត្តលិកខ្លួនរូបណាដែលអាចដណ្តើមបានមេដាយជូនជាតិពីព្រឹត្តិការណ៍កីឡានេះ។ លោក Mishustin បានប្រកាសក្នុងកិច្ចប្រជុំរដ្ឋាភិបាលថា ចំណោមអត្តពលិករុស្ស៊ីដែលត្រូវបញ្ជូនទៅប៉េកាំងទាំ២១៥នាក់ រូបណាដែលដណ្តើមបានមេដាយមាសនឹងទទួលបានប្រាក់រង្វាន់ ៥២,៤០០ ដុល្លារ មេដាយប្រាក់ ៣២,៨០០ ដុល្លារ និងសំរឹទ្ធនឹងទទួលបាន ២២,៣០០ ដុល្លារ។ នេះបើតាមការចុះផ្សាយរបស់ទីភ្នាក់ងារព័ត៌មាន Xinhua ។ នាយករដ្ឋមន្ត្រីរុស្ស៊ីរូបនេះបន្ថែមថា គ្រូបង្វឹក និងមន្ត្រីបច្ចេកទេសដែលគាំទ្រអត្តពលិករុស្ស៊ីក៏នឹងទទួលបានប្រាក់រង្វាន់ផងដែរ។ «ប្រទេសទាំងមូលគាំទ្រអត្តពលិករបស់យើង ហើយយើងមានមោទកភាពចំពោះពួកគេ។ ក្នុងអំឡុងពេលប្រកួតជាង១៦ថ្ងៃ ប្រជាជនរបស់រុស្ស៊ីទាំងអស់សូមជូនពរឱ្យអត្តពលិករកបានជ័យជម្នះគ្រប់ៗគ្នា»។ លោក Mishustin លើកឡើងដូច្នេះ៕	អត្តពលិករុស្ស៊ីរូបណា ដែលអាចដណ្តើមមេដាយមាសក្នុងព្រឹត្តិការណ៍កីឡាអូឡាំពិក និងប៉ារ៉ាឡាំពិករដូវរងាក្រុងប៉េកាំងឆ្នាំ ២០២២ នឹងទទួលបានប្រាក់រង្វាន់ ៥២,៤០០ ដុល្លារអាម៉េរិក។ នេះបើតាមការបញ្ជាក់របស់នាយករដ្ឋមន្ត្រីរុស្ស៊ីលោក Mikhail Mishustin នៅថ្ងៃ៤ ខែកុម្ភៈ។
លោកស្រីមានប្រសាសន៍ថា៖ «ម៉ោងប្រហែល១រសៀល ខ្ញុំជិះពីកំពង់ធំទៅប៉ោយប៉ែត ចម្ងាយក៏ឆ្ងាយគួរសមដែរ ខ្ញុំអស់កម្លាំងពេកក៏ចង់ហូបវើក WURKZ ដើម្បីប៉ូវកម្លាំងព្រោះជិតដល់ពេលល្ងាចទទួលភ្ញៀវហើយ ដល់តែគាស់ភ្លាមចេញមក៤០លានរៀល ខ្ញុំអរឡើងនិយាយលែងចេញទៅហើយថ្ងៃនោះ»។ លោកស្រីបញ្ចាក់ថា ទឹកប្រាក់ដ៏ច្រើននេះ គាត់នឹងយកទៅបើកមុខរបរជាដេប៉ូលក់ភេសជ្ជៈព្រោះផ្ទះនៅជាប់ថ្នល់ស្រាប់ ហើយមុខរបរនេះជាមុខរបរកំពុងកាក់កបនៅស្រុកស្ទឹងសែន។ លោក ស្រីឃី បន្តថា៖ «គម្រោងចង់បើករកស៊ីនេះមានយូរហើយ។ ខ្ញុំក៏ចង់រកស៊ី ប៉ាវាក៏ចង់រកស៊ី ដល់តែកូនក៏ឱ្យគ្នារៀនជំនាញរកស៊ីដែរ គ្រប់យ៉ាង ចិត្ត និងកាយត្រៀមរួចអស់ហើយ នៅឡើយតែលុយ តែពេលនេះលុយក៏មាន មានអីត្រូវគិតទៀត»៕ (អត្ថបទពាណិជ្ជកម្ម)	គ្រូបង្រៀនម្នាក់ នៅស្រុកស្ទឹងសែន ខេត្តកំពង់ធំ លោកស្រី ឈួន សុខឃី បានទៅចូលរួមកម្មវិធីឡើងផ្ទះបងស្រីរបស់គាត់ នៅក្រុងប៉ោយប៉ែតកាលពីថ្ងៃទី២២ ខែវិច្ឆិកានេះ បានមានសំណាងធំត្រូវរង្វាន់៤០លានរៀលពីភេសជ្ជៈប៉ូវកម្លាំងវើក WURKZ។
នៅក្នុងសេចក្តីណែនាំចុះថ្ងៃទី១៣មីនា លោក ហង់ជួន ណារ៉ុន បានសម្រេចផ្អាករាល់បេសកកម្មផ្លូវការរបស់បុគ្គលិកក្រសួងអប់រំ គ្រប់លំដាប់ថ្នាក់ និងណែនាឱ្យមន្ត្រីខ្លួនចៀសវាងចល័តពីកន្លែងមួយទៅកន្លែងមួយ ឬធ្វើដំណើរឆ្លងខេត្ត។ ក្រសួងអប់រំក៏ណែនាំមន្ត្រីគ្រប់លំដាប់ថ្នាក់ ចៀសវាងការជួបជុំគ្នាច្រើន ដូចជាពិធីមង្គលការ ឡើងផ្ទះ និងពិធីបុណ្យផ្សេងៗ ព្រមទាំងចៀសវាងទៅកន្លែង ដែលមានហានិភ័យឆ្លងជំងឺកូវីដ-១៩ពិសេសកន្លែងដែលមានមនុស្សច្រើន និងកន្លែងដែលបិទជិត គ្មានខ្យល់ចេញ-ចូល។ ក្រៅពីណែនាំពីការធ្វើដំណើរហើយ ក្រសួងអប់រំ ក៏បានណែនាំបុគ្គលិក ឱ្យបន្តប្រុងប្រយ័ត្ន និងពង្រឹងការអនុវត្តវិធានការ «៣ការពារ និង ៣កុំ» ឲ្យបានម៉ឺងម៉ាត់ផងដែរ។ គិតមកដល់ពេលនេះ កម្ពុជាមានអ្នកឆ្លងកូវីដ-១៩ សរុប ១២៦៤នាក់។ ករណីសហគមន៍២០កុម្ភៈ មានដល់ទៅ៧៥១នាក់ ដែលស្ថិតក្នុងរាជធានីភ្នំពេញ កណ្តាល ព្រះសីហនុ ព្រៃវែង ស្វាយរៀង កោះកុង កំពង់ធំ កំពង់ចាម សៀមរាប និងបាត់ដំបង។ អ្នកជំងឺចំនួន ៦៣៩នាក់ទៀតកំពុងបន្តសម្រាកព្យាបាល រីឯម្នាក់ បានស្លាប់កាលពីថ្ងៃទី១១ខែមីនា៕	ភ្នំពេញ៖ ក្រសួងអប់រំ យុវជន និងកីឡា នៅថ្ងៃទី១៣ មីនា នេះបានចេញសេចក្តីណែនាំមន្រ្តីរបស់ខ្លួនជុំវិញការធ្វើដំណើរពីកន្លែងមួយ ទៅកន្លែងមួយ។ ការណែនាំរបស់ក្រសួងអប់រំ ធ្វើឡើងក្រោយការឆ្លងរាលដាលជំងឺកូវីដ-១៩ នៅក្នុងសហគមន៍កាន់តែខ្លាំងក្លា។
បើតាមវេបសាយ Worldometer នាថ្ងៃទី២៦ ខែមីនា អាមេរិកបានរកឃើញអ្នកផ្ទុក COVID-19 រហូតដល់ ១៧១៣៣ករណី និងអ្នកស្លាប់ ២៦៨នាក់ឯណោះ។ ការកើនឡើងបែបនេះធ្វើតួលេខសរុបCOVID-19 នៅអាមេរិកមានរហូតដល់ ៨៥៣៤៤ករណី ខណៈតួលេខស្លាប់ បានកើនរហូតដល់ ១២៩៥ករណី។ ចំណែកអ្នកជាសះស្បើយនៅអាមេរិក មាន១៨៦៨ករណីប៉ុណ្ណោះ។ ចាប់តាំងពីថ្ងៃទី២៣ ខែមីនាមក អាមេរិកបានរកឃើញអ្នកផ្ទុកCOVID-19 លើសពី១ម៉ឺនករណីជារៀងរាល់ថ្ងៃ។ ចំណែកនៅចិន ដែលជាចំណុចផ្ទុះដំបូងនៃCOVID-19 ក្នុងថ្ងៃដដែលនេះ មានត្រឹមតែ ៥៥ករណីតែប៉ុណ្ណោះ។ ការណ៍នេះ បានធ្វើឲ្យករណីសរុបCOVID-19 នៅចិនមាន ៨១៣៤០ករណី។ ក្នុងចំនួនជាង ៨ម៉ឺនករណីនេះ ចិនមានអ្នកស្លាប់ចំនួន ៣២៩២ករណី ខណៈអ្នកជាសះស្បើយ ៧៤៥៨៨ករណី។ សូមបញ្ជាក់ថា កន្លងមកអង្គការសុខភាពពិភពលោក(WHO) បានព្រមានម្តងរួចមកហើយថា អាមេរិកអាចនឹងក្លាយជាទីតាំងផ្ទុះCOVID-19ថ្មី បន្ទាប់ពីចិន និងអ៊ីតាលី៕	គិតត្រឹមថ្ងៃទី២៧ ខែមីនា អាមេរិក មានករណីសរុប នៃជំងឺរលាកសួតដែលបង្កដោយ កូរ៉ូណាវីរុសច្រើនជាងគេបង្អស់ ពោលគឺច្រើនជាង ចិនដែលជាប្រទេសផ្ទុះដំបូងទៅទៀត។ ករណីCOVID-19 សរុបនៅអាមេរិក គឺមានរហូតដល់ជាង ៨៥០០០ករណី ខណៈចិនមានប្រមាណ៨ម៉ឺនករណី ។
មន្ទីរប្រឆាំងគ្រឿងញៀន បានឲ្យដឹងថា បុរសជាជនល្មើសទាំង៣នាក់នោះ គឺជាជនជាតិខ្មែរ វ័យ៥៤ឆ្នាំ ជនជាតិវៀតណាម វ័យ៣៤ឆ្នាំ និងជនជាតិឡាវ វ័យ២៣ឆ្នាំ។ មន្ទីរប្រឆាំងគ្រឿងញៀន បញ្ជាក់ថា៖«បច្ចុប្បន្ន ជនសង្ស័យ និងវត្ថុតាង សមត្ថកិច្ចជំនាញយើងបាន កសាងសំណុំរឿង បញ្ជូនទៅសាលាដំបូងរាជធានីភ្នំពេញ បន្តតាមនីតិវិធី»៕	សមត្ថកិច្ចកម្ពុជា ចាប់បានបុរស៣នាក់ ជាមួយគ្រឿងញៀន១៦០គីឡូក្រាម ដែលពួកគេ លួចនាំពីឡាវ ចូលមកកម្ពុជា។ មន្ទីរប្រឆាំងគ្រឿងញៀន ផ្សាយថា ពួកគេ ត្រូវចាប់ខ្លួន នៅសង្កាត់ផ្សារថ្មី១ ខណ្ឌដូនពេញ រាជធានីភ្នំពេញ កាលពីថ្ងៃទី២៥ ខែតុលា ឆ្នាំ២០២២។
ស្ថិតក្នុងបរិបទនៃការឆ្លងរាលដាលនៃជំងឺកូវីដ-១៩ វិស័យកសិកម្មនៅតែអាចដំណើរការធម្មតា ខណៈអាជីវកម្មតូចធំមួយចំនួនត្រូវបានបិទទ្វារ ជាពិសេសវិស័យទេសចរណ៍។ ដ្បិតវិស័យកសិកម្មអាចដំណើរការទៅពិតមែន ប៉ុន្តែវិស័យនេះ បានជួបបញ្ហាការឡើងថ្លៃថ្នាំ និងជីកសិកម្ម។ ការកើនតម្លៃនៅពេលនេះ ត្រូវបានលោក វេង សាខុន រដ្ឋមន្ត្រីក្រសួងកសិកម្មពន្យល់ថា ដោយសារបញ្ហាមួយចំនួនរបស់ប្រទេសផលិត។ បញ្ហាធ្វើឱ្យថ្នាំនិងជីកសិកម្មឡើងថ្លៃ បណ្ដាលមកពីប្រទេសផ្គត់ផ្គង់ធំៗ ខ្វះវត្ថុធាតុដើមទៅដល់ប្រទេសផលិតថ្នាំ និងជីកសិកម្មនាំចេញ ខណៈប្រទេសផលិតដូចជាប្រទេសចិន វៀតណាម ថៃ កាត់បន្ថយកម្លាំងពលកម្មផលិត ដោយសារបញ្ហាជំងឺកូវីដ-១៩។ ស្របពេលការកាត់បន្ថយកម្លាំងផលិត តម្រូវការជីកសិកម្ម និងថ្នាំកសិកម្ម នៅតែមានតម្រូវនៅប្រទេសកសិកម្មផ្សេងទៀត ក្រៅពីប្រទេសកម្ពុជា ដែលការផ្គត់ផ្គង់មិនអាចបំពេញតាមតម្រូវការបាន ខណៈការដឹកជញ្ជូនទាមទាររយៈពេលយូរ និងតម្លៃខ្ពស់។ ឯការចំណាយលើការវេចខ្ចប់ឡើងវិញ និងក្រុមហ៊ុនផ្គត់ផ្គង់ក្នុងស្រុកមួយចំនួនធំ មិនបានទៅទិញដល់រោងចក្រផលិតផ្ទាល់ ដោយទិញតាមរយៈឈ្មួញកណ្ដាល ជាហេតុធ្វើឱ្យតម្លៃជី និងថ្នាំកសិកម្ម មានតម្លៃថ្លៃជាងរោងចក្រផលិត។ ទន្ទឹមនឹងនេះ តម្រូវការប្រើប្រាស់ក្នុងប្រទេសមានការកើនឡើង ដោយសារអ្នកវិនិយោគមួយចំនួន ពីវិស័យផ្សេងៗងាកមកវិស័យកសិកម្មវិញ ខណៈកម្ពុជាមិនទាន់មានលទ្ធភាពផលិតជីកសិកម្ម បាននៅឡើយ៕	ភ្នំពេញ៖ បច្ចុប្បន្នថ្នាំកសិកម្ម និងជីកសិកម្ម កើនតម្លៃខ្ពស់នៅលើទីផ្សារ។ ការកើនឡើងតម្លៃនេះ ដោយសារប្រទេសផលិតមិនមានលទ្ធភាពផ្គត់ផ្គង់គ្រប់គ្រាន់ ខ្វះវត្ថុធាតុដើមផលិត ការកាត់បន្ថយកម្លាំងពលកម្មផលិត និងការចំណាយពេលច្រើនក្នុងការដឹកជញ្ជូនជាដើម។
នៅថ្ងៃដែលប្រគល់រង្វាន់នៅលំនៅដ្ឋាន អ្នកស្រីបានឲ្យដឹងថា កាលពីសប្ដាហ៍កន្លងទៅ បន្ទាប់ពីសម្រាកពីការរៀបចំផ្ទះ និងដាំស្លរ អ្នកស្រីបានទិញតែបៃតង អ៊ីឈីតាន់ រសជាតិផ្លែគូលែន ដែលមានលក់នៅជិតផ្ទះទទួលទាន លុះពេលមួលគម្របដប ក៏ស្រាប់តែឃើញមានរង្វាន់១០០លានរៀល នៅក្នុងគម្របដបតែម្ដង។ ភ្លាមនោះ អ្នកស្រីពិតជាមានអារម្មណ៍រំភើបរីករាយជាខ្លាំង ហើយបានស្រែកប្រាប់អ្នកជិតខាងឲ្យបានដឹង និងជូនដំណឹងដល់ក្រុមហ៊ុនតាមរយៈលេខទូរស័ព្ទដែលមាននៅនឹងគម្របដបស្រាប់។ អ្នកស្រីបានបញ្ជាក់ថា អ្នកស្រី នឹងយកប្រាក់រង្វាន់នេះមួយចំនួនសម្រាប់ព្យាបាលជំងឺ និងទុកមួយចំនួនទៀត សម្រាប់ប្រើប្រាស់ផ្ទាល់ខ្លួនទៅថ្ងៃអនាគត ព្រោះបច្ចុប្បន្ន វ័យក៏កាន់តែចាស់ទៅហើយ។ គួរបញ្ជាក់ថា ដើម្បីជាការថ្លែងអំណរគុណដល់អតិថិជន ដែលតែងគាំទ្រផលិតផល តែបៃតង អ៊ីឈីតាន់ ក្រុមហ៊ុនបានបង្កើនរង្វាន់ធំ គឺទឹកប្រាក់១០០លានរៀល រហូតដល់៥០រង្វាន់,រង្វាន់ម៉ូតូ HONDA SCOOPY I ចំនួន៥០ គ្រឿង , រង្វាន់ iPhone ចំនួន៥០គ្រឿង , រួមជាមួយរង្វាន់ តែបៃតង អ៊ីឈីតាន់ ហ្វ្រី (Free) ចំនួន ៥,០០០,០០០ (៥លាន) រង្វាន់។ រួសរាន់ឡើង អ្នកក្លាយជាសេដ្ឋីបន្ទាប់ អាចជារូបអ្នក៕	រកឃើញអតិថិជនដែលមានសំណាងម្នាក់ទៀតហើយ ដែលជាម្ចាស់ប្រាក់រង្វាន់១០០លានរៀល ពីតែបៃតង អ៊ីឈីតាន់ នោះគឺអតិថិជន ឈ្មោះ ហាក់ ង៉ិចជូ អាយុ ៦៣ឆ្នាំ។ បច្ចុប្បន្នគាត់ជាស្ដ្រីមេផ្ទះ និងជាពលរដ្ឋរស់នៅភូមិព្រែកថ្មី ឃុំទឹកវិល ស្រុកស្អាង ខេត្ត កណ្តាល។
«អ្នកលេងគុន» ជាកម្មវិធីប្រកួតប្រជែងថ្មីមួយទៀត ដើម្បីលើកកម្ពស់ក្បាច់គុនបុរាណខ្មែរ។ កម្មវិធីប្រកួតនេះ នឹងមានកីឡាករចម្រុះក្បាច់គុន និងស្នៀតពិសេស ចូលរួមប្រកួតប្រជែង ។ កីឡាករ៥ប្រទេស ក្នុងតំបន់អាស៊ាន នឹងត្រូវប្រកួតគ្នាក្នុងកម្មវិធីនេះ រួមមាន កម្ពុជា ឡាវ វៀតណាម ហ្វីលីពីន និងឥណ្ឌូណេស៊ី។ ព្រឹត្តិការណ៍នេះ ត្រូវបានរៀបចំ មាន៧គូប្រកួត៖ ១-(ទម្ងន់ ៥៤គីឡូក្រាម) អ្នកលេងគុនល្បុក្កតោកម្ពុជារន្ទះជើងព្យុះសមុទ្រ ពេជ្រ ពន្លឺ ត្រូវប៉ះជាមួយ អ្នកលេងគុនល្បុក្កតោឡាវកំដាប់ដៃតាន់ Honggvixay sivilay ២-(ទម្ងន់ ៥៣គីឡូក្រាម) អ្នកលេងគុនល្បុក្កតោកម្ពុជាកំដាប់ដៃដែក ពេជ្រ ខាំតៃ ជួបសួរសុខទុកជាមួយនឹង អ្នកលេងគុនល្បុក្កតោវៀតណាម កំលោះសង្ហារជើងរន្ទះ ដៃឥតស្រមោល Hoang Phuc Thuan ៣-(ទម្ងន់ ៦៣គីឡូក្រាម) អ្នកលេងគុនល្បុក្កតោកម្ពុជាជង្គង់ទិព្វរាងសង្ហារ ស៊ូ កក្កដា តតាំងជាមួយអ្នកលេងគុនល្បុក្កតោកឥណ្ឌូនេស៊ី ខ្លាស្ទាវឃ្លានចំនី Muhammad yunus dhae atu ៤-(ទម្ងន់ ៥១គីឡូក្រាម) អ្នកលេងគុនល្បុក្កតោកម្ពុជាដៃរន្ទះ កែងទាលោហិត ណាង សុវណ្ណ ជួបជាមួយនឹង អ្នកលេងគុនល្បុក្កតោវៀតណាម កណ្ដុសរមានពិស Pham Van Giang ៥-(ទម្ងន់ ៦០គីឡូក្រាម) អ្នកលេងគុនល្បុក្កតោកម្ពុជា ខ្លាខ្មៅកំណាចមុខតាន មាស រាជៈ ប៉ះ ជាមួយនឹងអ្នកលេងគុនឥណ្ឌូនេស៊ីនាគកំណាច SanJaya Hutagaol ៦-(ទម្ងន់ ៦៥គីឡូក្រាម) អ្នកលេងគុនល្បុក្កតោកម្ពុជាឥន្រ្ទីពិឃាតក្រញាំភ្លើង រិន សារ័ត្ន នឹងសាកក្បាច់គុនជាមួយនឹង អ្នកលេងគុនល្បុក្កតោហ្វីលីពីនស្ដេចពស់វែក Jiar Orlando Castillo ៧-(ទម្ងន់ ៦២គីឡូក្រាម) អ្នកលេងគុនល្បុក្កតោកម្ពុជា ស្ដេចតោ ចង្គោមពិឃាត ចាន់ រតនា ស្កាតជួបគ្នាជាមួយ អ្នកលេងគុនល្បុក្កតោហ្វីលីពីន ក្របីឡើងករ ស្រេកឃ្លានជ័យជំនះ John Mc Leary Ornido៕	ព្រឹត្តិការណ៍«អ្នកលេងគុន» នឹងដូរកាលបរិច្ឆេទប្រកួតនៅថ្ងៃទី១៦ធ្នូ មកថ្ងៃទី១៥ ខែធ្នូ ឆ្នាំ២០២៣វិញ ដើម្បីចូលរួមអបអរសាទរខួបទី៤៥ របស់សហភាពសហព័ន្ធយុវជនកម្ពុជា (ស.ស.យ.ក)។ នេះបើយោងតាមសេចក្ដីប្រកាសរបស់សហព័ន្ធកីឡាគុនល្បុក្កតោនារសៀលថ្ងៃទី៩ ខែធ្នូនេះ។
សហរដ្ឋអាមេរិកគឺជាអ្នកគាំទ្រអន្តរជាតិដ៏សំខាន់បំផុតរបស់តៃវ៉ាន់និងជាអ្នកផ្គត់ផ្គង់អាវុធដល់កោះនេះ ថ្វីបើមិនមានទំនាក់ទំនងការទូតផ្លូវការក៏ដោយ។ តៃវ៉ាន់ដែលគ្រប់គ្រងតាមបែបប្រជាធិបតេយ្យបានប្រឈមនូវសម្ពាធកើនឡើងផ្នែកយោធាពីចិន។ ចិនចាត់ទុកតៃវ៉ាន់ថាជាទឹកដីរបស់ខ្លួន។ រដ្ឋាភិបាលតៃវ៉ាន់ច្រានចោលការអះអាងរបស់ចិននេះ។ ក្រសួងការពារជាតិតៃវ៉ាន់បានសម្តែងនូវអំណរគុណដល់រដ្ឋសភាសហរដ្ឋអាមេរិកចំពោះការអនុម័តកញ្ចប់ជំនួយនេះកាលពីថ្ងៃសៅរ៍សប្តាហ៍មុន ដោយបានបញ្ជាក់ថាករណីនេះបានបង្ហាញអំពីការគាំទ្រ «ដ៏មុតមាំ» របស់សហរដ្ឋអាមេរិកចំពោះតៃវ៉ាន់។ ក្រសួងការពារជាតិតៃវ៉ាន់បានបន្ថែមថា ខ្លួន «នឹងសម្របសម្រួលការប្រើប្រាស់ថវិកាដែលពាក់ព័ន្ធនេះជាមួយសហរដ្ឋអាមេរិកតាមរយៈយន្តការផ្លាស់ប្តូរដែលមានស្រាប់ ហើយនឹងធ្វើការឱ្យបានខ្លាំងក្លាក្នុងការពង្រឹងសមត្ថភាពត្រៀមប្រយុទ្ធដើម្បីធានានូវសន្តិសុខជាតិ សន្តិភាព និងស្ថិរភាពនៅច្រកសមុទ្រតៃវ៉ាន់»។ ចាប់តាំងពីឆ្នាំ ២០២២ មក តៃវ៉ាន់បានត្អូញត្អែរអំពីការពន្យារពេលរបស់សហរដ្ឋអាមេរិកក្នុងការផ្គត់ផ្គង់ដល់ខ្លួននូវអាវុធនានាដូចជាមីស៊ីល Stringer សម្រាប់បាញ់យន្តហោះជាដើម ដោយសារតែក្រុមហ៊ុនផលិតអាវុធផ្តោតតែទៅលើការផ្គត់ផ្គង់អាវុធដល់អ៊ុយក្រែនដើម្បីជួយប្រទេសនេះក្នុងការប្រយុទ្ធនឹងការឈ្លានពានរបស់កងទ័ពរុស្ស៊ី។ ដោយសង្កត់ធ្ងន់អំពីសម្ពាធរបស់ចិនដែលតៃវ៉ាន់ប្រឈម ក្រសួងការពារជាតិតៃវ៉ាន់បានលើកឡើងកាលពីថ្ងៃទី ២១ ខែមេសាថា ក្នុងអំឡុងពេលមួយថ្ងៃមុនហ្នឹង យន្តហោះយោធាចិន ១៤ គ្រឿងបានហោះកាត់ខ្សែបន្ទាត់ព្រំដែននៅច្រកសមុទ្រតៃវ៉ាន់។ ខ្សែបន្ទាត់ព្រំដែននេះធ្លាប់ត្រូវបានគេចាត់ទុកថាជាព្រំដែនក្រៅផ្លូវការរវាងចិននិងតៃវ៉ាន់ដែលគ្មានយោធានៃភាគីណាមួយអាចឆ្លងកាត់បាន។ ក៏ប៉ុន្តែ កងទ័ពជើងអាកាសរបស់ចិនឥឡូវនេះបានបញ្ជូនយន្តហោះជាប្រចាំឆ្លងកាត់ខ្សែបន្ទាត់នេះ។ ចិនបានបញ្ជាក់ថា ខ្លួនមិនទទួលស្គាល់ថាមានខ្សែបន្ទាត់នេះទេ។ យន្តហោះខ្លះរបស់ចិនកាលពីថ្ងៃសៅរ៍សប្តាហ៍មុនបានហោះទៅកៀកក្នុងចម្ងាយជិត ៧០ គីឡូម៉ែត្រនៃផ្នែកភាគខាងជើងនិងភាគខាងត្បូងនៃកោះតៃវ៉ាន់។ នេះបើយោងតាមផែនទីរបស់ក្រសួងការពារជាតិតៃវ៉ាន់ បើទោះបីជាចម្ងាយនេះស្ថិតនៅក្រៅតំបន់ជាប់ដែនសមុទ្ររបស់តៃវ៉ាន់ក៏ដោយ។ ដែនអាកាសរបស់តៃវ៉ាន់ត្រូវបានកំណត់ចម្ងាយប្រហែល ២២ គីឡូម៉ែត្រពីមាត់សមុទ្រតៃវ៉ាន់។ តៃវ៉ាន់ធ្លាប់បានរាយការណ៍ថាយន្តហោះយោធាចិនបានហោះមកជិតតំបន់ជាប់ដែនសមុទ្ររបស់ខ្លួន។ លោក Wang Ting-yu ដែលជាសមាជិកសភាជាន់ខ្ពស់មកពីគណបក្ស Democratic Progressive Party ដែលជាគណបក្សកាន់អំណាចរបស់តៃវ៉ាន់ និងជាសមាជិកនៃគណៈកម្មាធិការសភាតៃវ៉ាន់ទទួលបន្ទុកកិច្ចការការពារជាតិនិងកិច្ចការបរទេស បាននិយាយថា កងទ័ពតៃវ៉ាន់អាចឆ្លើយតបដោយប្រើយន្តហោះរបស់ខ្លួននិងតាមដានដោយប្រើប្រព័ន្ធមីស៊ីលនៅផ្ទាល់នឹងដី។ លោកបានបញ្ជាក់នៅលើបណ្តាញសង្គមអនឡាញថា៖ «ក៏ប៉ុន្តែ អ្វីដែលបក្សកុម្មុយនីស្តចិនបានធ្វើគឺជាឥរិយាបថបែបបង្កហេតុនិងគ្មានការទទួលខុសត្រូវ»។ កាលពីថ្ងៃទី ២០ ខែមេសា ក្រសួងការពារជាតិតៃវ៉ាន់បានបញ្ជាក់ថា ចិនបានអនុវត្តម្ដងទៀតនូវប្រតិបត្តិការ «ល្បាតត្រៀមប្រយុទ្ធរួម» ដោយមានវត្តមានចូលរួមពីនាវាចម្បាំងនិងយន្តហោះចម្បាំងរបស់ចិននៅជុំវិញកោះតៃវ៉ាន់។ កងទ័ពតៃវ៉ាន់មានទំហំតូច បើប្រៀបជាមួយនឹងកងទ័ពចិន ជាពិសេសកងទ័ពជើងទឹកនិងជើងអាកាសរបស់ចិន៕	ក្រសួងការពារជាតិតៃវ៉ាន់បានបញ្ជាក់កាលពីថ្ងៃទី ២១ ខែមេសាថាខ្លួននឹងពិភាក្សាជាមួយសហរដ្ឋអាមេរិកអំពីថាតើត្រូវប្រើប្រាស់យ៉ាងដូចម្ដេចនូវថវិកាជំនួយរបស់សហរដ្ឋអាមេរិកសម្រាប់តៃវ៉ាន់ដែលបានអនុម័តកាលពីពេលថ្មីៗនេះ។ ថវិកាជំនួយនេះគឺជាផ្នែកមួយនៃកញ្ចប់ថវិកាជំនួយអាមេរិកចំនួន ៩៥ ពាន់លានដុល្លារដែលភាគច្រើនគឺជាជំនួយផ្នែកសន្តិសុខសម្រាប់ប្រទេសអ៊ុយក្រែននិងអ៊ីស្រាអែល។ នេះបើយោងតាមសេចក្ដីរាយការណ៍របស់ទីភ្នាក់ងារសារព័ត៌មាន Reuters។
នៅពេលដែលមនុស្សកាន់តែចាស់ ហានិភ័យនៃការវិវដ្តទៅមានអាការភ្លេចភ្លាំងកាន់តែកើនឡើង។ បញ្ហាភ្លេចភ្លាំងមិនមែនជាជំងឺទេ វាគឺជារោគសញ្ញាទូទៅបំផុត មុនពេលមនុស្សវិវដ្តទៅរកជំងឺវង្វេង ដែលបច្ចុប្បន្នប៉ះពាល់ដល់មនុស្សរាប់លាននាក់។ បច្ចុប្បន្ននេះ ប្រជាជនអាម៉េរិកប្រមាណ ៦,៥លាននាក់ឯណោះដែលកំពុងរស់ក្នុងស្ថានភាពភ្លេចភ្លាំង។ យោងតាមសមាគមន៍អ្នកជំងឺវង្វេង ការភ្លេចភ្លាំង គឺជាអាការបាត់បង់ការចងចាំ ភាសា បាត់បង់សមត្ថភាពដោះស្រាយបញ្ហា និងសមត្ថភាពគិតផ្សេងទៀត ដែលនាំឱ្យរំខានដល់ជីវិតរស់នៅប្រចាំថ្ងៃ។ មជ្ឈមណ្ឌលគ្រប់គ្រង និងបង្ការជំងឺអាម៉េរិក (CDC) បានបង្ហាញពីរោគសញ្ញានៃអាការៈភ្លេចភ្លាំងមានដូចជា ការភ្លេចឈ្មោះមនុស្សជាទីស្រឡាញ់ មានការផ្លាស់ប្តូរអារម្មណ៍ឆាប់រហ័ស មិនអាចចងចាំអនុស្សាវរីយ៍ចាស់ ពិបាកបំពេញភារកិច្ច និងពិបាកទាក់ទងមនុស្សជុំវិញខ្លួន។ អាការភ្លេចភ្លាំង មិនទាន់មានវិធីព្យាបាលនៅឡើយទេ។ ប៉ុន្តែវាមានឱសថមួយចំនួនដែលអាចជួយពង្រឹងស្ថានភាពភ្លេចភ្លាំង។ លើសពីនេះ មនុស្សក៏អាចបង្ការការមានអាការភ្លេចភ្លាំងតាមរយៈរបបអាហារប្រចាំថ្ងៃដែរ។ វាមានសារៈសំខាន់ណាស់ក្នុងការទទួលទានវីតាមីន និងសារធាតុរ៉ែជាច្រើនប្រភេទដើម្បីរក្សាសុខភាព។ វីតាមីនមួយប្រភេទដែលមានតួនាទីជួយទាំងសុខភាពខួរក្បាល និងឆ្អឹង គឺវីតាមីន K ដែលច្រើនតែមានក្នុងបន្លែស្លឹកបៃតង និងអាហារផ្សេងទៀត។ ការសិក្សាថ្មីមួយពីសាកលវិទ្យាល័យ AlMaarefa នៃអារ៉ាប៊ីសាអូឌីត បានបង្ហាញថា វីតាមីន K អាចជួយការពារការចុះខ្សោយនៃការយល់ដឹង។ ការសិក្សាថ្មីនេះបានធ្វើតេស្តដោយផ្តល់វីតាមីន K ដល់សត្វកណ្តុរ។ អ្នកស្រាវជ្រាវបានសាកល្បងរយៈពេល ១៧ខែលើសត្វកណ្តុរ។ កណ្ដុរមួយក្រុមបានទទួលវីតាមីន K ហើយក្រុមមួយទៀតមិនបានទទួលទានទេ។ នៅចុងបញ្ចប់នៃការសិក្សា សត្វកណ្តុរដែលបានទទួលវីតាមីន K មានការធ្លាក់ចុះតិចតួចបំផុតនៃកម្រិតយល់ដឹង ការធ្លាក់ទឹកចិត្ត និងការថប់បារម្ភ។ លើសពីនេះ អ្នកនិពន្ធនៃការសិក្សាបានកត់សម្គាល់ថា សត្វកណ្តុរទាំងនោះក៏មានការចងចាំប្រសើរឡើងដែរ។ គួរបញ្ជាក់ថា វីតាមីន K មានពីរប្រភេទនៅក្នុងអាហារដែលយើងបរិភោគហើយវាជួយដល់សុខភាពមនុស្សបានយ៉ាងច្រើន ដូចជាខួរក្បាល បេះដូង និងឆ្អឹងជាដើម។ វីតាមីន K1 មាននៅក្នុងបន្លែស្លឹកបៃតង ផ្កាខាត់ណា ស្ពៃក្តោប និងប្រេងបន្លែ ខណៈដែលវីតាមីន K2 ភាគច្រើនមាននៅក្នុងសាច់សត្វ ស៊ុត ថ្លើមសត្វ និងអាហារមានជាតិមេ ដូចជាឈីសជាដើម៕	អាការភ្លេចភ្លាំង គឺជាស្ថានភាពដែលកើតឡើងបន្ទាប់ពីមានការប៉ះពាល់មុខងារនៃការយល់ដឹង។ រោគសញ្ញានៃការភ្លេចភ្លាំងរួមមានការបាត់បង់ការចងចាំ និងបាត់បង់សមត្ថភាពក្នុងការបំពេញការងារផ្សេងៗដែលអាចរំខានដល់ការរស់នៅ។ នៅក្នុងការសិក្សាថ្មីមួយ អ្នកវិទ្យាសាស្ត្រ បានសិក្សាអំពីអត្ថប្រយោជន៍នៃវីតាមីន K និងបានរកឃើញថាវាមានឥទ្ធិពលពង្រឹងសមត្ថភាពយល់ដឹង។
កម្ពុជាដាក់គោលដៅសម្រេចអត្រាភាគទានធានារ៉ាប់រងក្នុងសេដ្ឋកិច្ច ៥,៥ភាគរយ នៅឆ្នាំ២០៣០ ។ សមាគមធានារ៉ាប់រងកម្ពុជា បានរៀបចំយុទ្ធសាស្ត្របន្ថែមទៀត ដើម្បីសម្រេចបានគោលដៅទាំងនេះ។ លោក ហ៊ុយ វ៉ាថារ៉ូ ប្រធានសមាគមធានារ៉ាប់រងកម្ពុជាបានប្រាប់សារព័ត៌មានថ្មីៗ នាថ្ងៃទី២៦កក្កដា ថា ដើម្បីសម្រេចគោលដៅនេះ ត្រូវបង្កើនសមត្ថភាពធនធានមនុស្ស ជាមួយនិងយុទ្ធនាការលើកកម្ពស់ចំណេះដឹងសាធារណៈ ,បន្តលើកទឹកចិត្តក្រុមហ៊ុនធានារ៉ាប់រង អភិវឌ្ឍផលិតឱ្យសាមញ្ញ និងងាយយល់ ។ ជាពិសេសពង្រីកសេវាកម្មចែកចាយផលិតផលធានារ៉ាប់រងផងដែរ។ ប្រធានសមាគមធានារ៉ាប់រងកម្ពុជាបានសង្កត់ធ្ងន់ថា ៖« ជាពិសេសការរួមចំណែករបស់ Insur Tech (បច្ចេកវិទ្យាឌីជីថលធានារ៉ាប់រង)ដែលអនុញ្ញាតឱ្យធានារ៉ាប់រងលក់តាមប្រព័ន្ធអនឡាញ នាំឱ្យមានភាពងាយស្រួលដល់ពលរដ្ឋ ក្នុងការស្វែងរកទិញផលិតផលធានារ៉ាប់រង និងស្វែងយល់ពីវាបានច្រើន ហើយក៏មានជម្រើសច្រើនក្នុងការសម្រេចចិត្ត»។ ជុំវិញបញ្ហាវិស័យធានារ៉ាប់រងកំពុងជួបប្រទះ នោះគឺទីផ្សារធានារ៉ាប់រងនៅកម្ពុជាក្មេងខ្ចី ខណៈធនធានមនុស្សនៅក្នុងវិស័យនេះ មានចំនួនតិចនៅឡើយ។ លោក ហ៊ុយ វ៉ាថារ៉ូ បន្ថែមថា៖« បើយើងមើលលើធនារ៉ាប់រងទូទៅមានអាយុប្រហែល ២០ឆ្នាំ ចំណែកធានារ៉ាប់រងអាយុជីវិតវិញមានអាយុខ្ទង់ ១០ឆ្នាំ ប្រៀបធៀបទីផ្សារធានារ៉ាប់រងនៅប្រទេសជិតខាងមិនក្រោមពី៥០ឆ្នាំទេ។ ទន្ទឹមនេះ ដោយសារការរីកចម្រើនក្នុងវិស័យនេះលឿន ចឹងការអប់រំ បណ្តុះបណ្តាលធនធានមនុស្សទៅលើមុខវិជ្ជាធានារ៉ាប់រងមិនទាន់តម្រូវការ»។ សន្ទុះនៃការរីកចម្រើនសេដ្ឋកិច្ចកម្ពុជា ស្របពេលទីផ្សារធានារ៉ាប់រ៉ងនៅមានទំហំតូច ហើយច្បាប់វិនិយោគក៏មានភាពអំណោយផល ដែលវិនិយោគិនបរទេសអាចកាន់កាប់ភាគហ៊ុន ១០០ភាគរយ ដោយពុំចាំបាច់ចងភាគហ៊ុនជាមួយវិនិយោគិនក្នុងស្រុក។ ទាំងនេះគឺជាសក្តានុពលក្នុងវិស័យធានារ៉ាប់រង សម្រាប់វិនិយោគិនដែលចង់ធ្វើអាជីវកម្មលើវិស័យនេះ។ នេះបើតាម លោក វ៉ាថារ៉ូ ។ ទំហំទីផ្សារធានារ៉ាប់រងកម្ពុជា បានកើនឡើងប្រមាណ ៣០០លានដុល្លារ ក្នុងឆ្នាំ២០២១ ដែលរួមចំណែកក្នុងសេដ្ឋកិច្ចកម្ពុជា អត្រា ១,១ ភាគរយ និងដង់ស៊ីតេធានារ៉ាប់រង ចំនួន ១៨,៧៥ដុល្លារ ក្នុងមនុស្សម្នាក់ ។ សូចនាករនេះ បានបង្ហាញថា ទីផ្សារធានារ៉ាប់រងនៅម្ពុជា មានទំហំតូចនៅឡើយ។ ដោយមើលឃើញពីសក្តានុពលនៃការអភិវឌ្ឍក្នុងវិស័យនេះ និយ័តករធានារ៉ាប់រងកម្ពុជានៃអាជ្ញាធរសេវាហិរញ្ញវត្ថុមិនមែនធនាគារ បានកំណត់គោលដៅ សម្រេចឱ្យបានអត្រាភាគទានធានារ៉ាប់រងក្នុងសេដ្ឋកិច្ច ៥,៥ភាគរយ និងដង់ស៊ីតេធានារ៉ាប់រងចំនួន ១៣៥ដុល្លារ ក្នុងមនុស្សម្នាក់ នៅឆ្នាំ២០៣០។ អត្ថបទទាក់ទង កម្ពុជា កំពុងជំរុញការប្រើបច្ចេកវិទ្យាឌីជីថលក្នុងវិស័យធានារ៉ាប់រង ដើម្បីជួយដល់កំណើនសេដ្ឋកិច្ច គួរបញ្ជាក់ថា បច្ចុប្បន្នមានគ្រឹះស្ថានធនារ៉ាប់រង សរុប ៩៤ ។ ក្នុងនោះមានក្រុមហ៊ុនធានារ៉ាប់រងអាយុជីវិតចំនួន ១៤, ក្រុមហ៊ុនធានារ៉ាប់រងទូទៅចំនួន ១៨ ,ក្រុមហ៊ុនធានារ៉ាប់រងខ្នាតតូចចំនួន ៧ ,ក្រុមហ៊ុនធានារ៉ាប់រងបន្តចំនួន ១ ក្រុមហ៊ុនជើងសាធានារ៉ាប់រងចំនួន ១៨ ,ក្រុមហ៊ុនភ្នាក់ងារធានារ៉ាប់រងចំនួន ៣៤ និងក្រុមហ៊ុនវាយតម្លៃហានិភ័យធានារ៉ាប់រងចំនួន ២។ ហើយក្នុងឆ្នាំ ២០២១ ទីផ្សារធានារ៉ាប់រង បានបង្កើតការងារដល់ពលរដ្ឋធ្វើការពេញម៉ោងចំនួន ៣ ៥០០នាក់ និងអ្នកធ្វើការក្រៅម៉ោងប្រមាណ ១ម៉ឺននាក់។ នេះបើយោងតាមនិយ័តករធានារ៉ាប់រងកម្ពុជា៕	ដោយ ៖ ធន់ សេងហុង
អាជ្ញាធរជាតិអប្សរា បានបញ្ជាក់ថា ក្បាលយក្សចំនួន៣ នៅពេញល្អ និងក្បាលយក្ស ៣ទៀតមានត្រឹមតែពាក់កណ្តាល។ អ្នកជំនាញ ក៏បានរកឃើញដងខ្លួនអាសុរៈ ចំនួន៤ និងព្រះសិរទេវតា ចំនួន០៣។ ប៉ុន្តែរូបព្រះសិរទេវតា ចំនួន០២នៅពេញល្អ និង១ទៀតមានត្រឹមពាក់កណ្តាលស្មាដល់បបូរមាត់។ ចំពោះការរកឃើញរូបចម្លាក់ទាំងនេះ ក្រុមអ្នកជំនាញ នឹងត្រួតពិនិត្យ ហើយផ្គុំបំណែកទាំងនោះសាកល្បងដើម្បីដំឡើងពេលជួសជុល។ លោក ឡុង កុសល អ្នកនាំពាក្យអាជ្ញាធរជាតិអប្សរា បានបញ្ជាក់ប្រាប់សារព័ត៌មាន Thmeythmey25 ថា៖« រូបចម្លាក់ ដែលរកឃើញ យើងនឹងពិនិត្យមើល ហើយរៀបចំផ្គុំក្បាលនិងខ្លួនសាកល្បងថា ត្រូវគ្នាឬអត់? បើត្រូវគ្នា យើងនឹងរៀបចំដំឡើងនៅកន្លែងចាស់វិញ ដោយមិនយកទៅរក្សាទុកឡើយ»។ រូបភាពពីអាជ្ញាធរជាតិអប្សរា លោកបន្តថា វាជាចំនុចដ៏ល្អ និងមានតម្លៃណាស់ ដែលយើងបានរកឃើញអ្វីដែលបាត់បង់។ កន្លងមកក្រុមអ្នកជំនាញ ក៏បានប្រទះឃើញចម្លាក់ផ្សេងៗទៀត ពេលធ្វើកំណាយផងដែរ ដូចជាការធ្វើកំណាយប្រាសាទព្រែកក្តី និងប្រាសាទអង្គរវត្តជាដើម។ សូមបញ្ជាក់ថា ខ្លោងទ្វារតាកាវ ដែលស្ថិតនៅទិសខាងលិចនៃប្រាសាទបាយ័ន្ត ត្រូវបានបើកការដ្ឋានជួសជុលកាលពីថ្ងៃទី២១ ខែកុម្ភៈ ឆ្នាំ២០២១ កន្លងទៅនេះ៕ រូបភាពពីអាជ្ញាធរជាតិអប្សរា រូបភាពពីអាជ្ញាធរជាតិអប្សរា	អាជ្ញាធរជាតិអប្សរាបានរកឃើញរូបចម្លាក់ និងបំណែកវត្ថុបុរាណមួយចំនួន នៅការដ្ឋានធ្វើកំណាយបុរាណវិទ្យាស្រាវជ្រាវ ដើម្បីជួសជុលខ្លោងទ្វារ ចម្លាក់យក្ស និងទេវតាលើស្ពានហាលនៃខ្លោងទ្វារតាកាវ។ នៅថ្ងៃទី២២ ខែ កក្កដា នេះ ក្រុមអ្នកស្រាវជ្រាវ បានប្រទះឃើញ ក្បាល និងដងខ្លួនយក្ស ព្រះសិរទេតា និងដងខ្លួនអសុរៈ។
អុី អេហ្វ ជី គឺជាក្រុមហ៊ុនផ្នែកម្ហូបអាហារឈានមុខគេមួយនៅអាស៊ីអាគ្នេយ៍ ហើយកំពុងមានប្រតិបតិ្តការនៅបីប្រទេសគឺ ប្រទេសកម្ពុជា មីយ៉ាន់ម៉ា និងឡាវ។ អុី អេហ្វ ជី ជាដៃគូ Minor Food & Food Passion Group ក៏ដូចជាម៉ាកល្បីរបស់អាមេរិចខាងជើងដូចជា Dairy Queen និង Krispy Kreme ជាដើម។ Nimbly Technologies គឺជាក្រុមហ៊ុនមានមូលដ្ឋាននៅប្រទេសសិង្ហបុរីដែលផ្ដល់ដំណោះស្រាយក្នុងការសម្រួលការងារឲ្យកាន់តែទំនើប រហ័ស និងមានប្រសិទ្ធិភាពខ្ពស់ជាងមុនតាមរយៈការផ្តល់ប្រព័ន្ធឌីជីថលទៅដល់បុគ្គលិកដែលបំពេញកិច្ចការនៅតាមសាខានីមួយៗតែម្ដង។ លោក Martin Darby នាយកគ្រប់គ្រងក្រុមហ៊ុន អុី អេហ្វ ជី មានប្រសាសន៍ថា ប្រវត្តិ និងបេសកកម្មនាពេលបច្ចុប្បន្នរបស់ អុី អេហ្វ ជី គឺដើម្បីស្វែងយល់ពីតម្រូវការរបស់អតិថិជន និងនាំយកនូវភាពរីករាយ តាមរយៈផលិតផលថ្មីៗ និងគួរឱ្យចាប់អារម្មណ៍ពីភោជនីយដ្ឋានរបស់យើង។ កត្តាសំខាន់មួយសម្រាប់បេសកកម្មនេះគឺការផ្តល់ជូននូវផលិតផលដែលមានគុណភាព និងសេវាកម្មល្អឥតខ្ចោះដល់អតិថិជន។ លោកក៏បានបន្ដថា "យើងរីករាយដែលបានស្វែងយល់នូវបច្ចេកវិទ្យាថ្មីជាមួយនឹងក្រុមហ៊ុន Nimbly ដើម្បីសម្រេចបាននូវកំណើនប្រតិបត្តិការជាបន្តបន្ទាប់ស្របជាមួយនឹង ប្រសិទ្ធភាពសេវាកម្ម ភាពរហ័សរហួននិងផលិតភាពខ្ពស់ដែលបច្ចេកវិទ្យាទំនើបនេះអាចផ្តល់មកឲ្យយើង។ លោក Daniel Hazman សហស្ថាបនិក និងជាអគ្គនាយកក្រុមហ៊ុន Nimbly បាននិយាយថា "យើងទន្ទឹងរងចាំ និងរីករាយក្នុងការធ្វើជាដៃគូជាមួយក្រុមហ៊ុន អុី អេហ្វ ជី ដើម្បីជួយសម្រួលដល់ប្រតិបត្តិការរបស់ពួកគេដែលមាននៅទូទាំងអាស៊ីអាគ្នេយ៍តាមរយៈការបង្កើត លំហូរការងារស្វ័យប្រវត្តិ ប្រព័ន្ធ AI និងការមើលទិន្នន័យបានទាន់ពេលវេលា"។ ចាប់ផ្តើមដំបូងក្នុងឆ្នាំ ២០១៨ Nimbly ជាកម្មវិធីទូរស័ព្ទមួយប៉ុណ្ណោះ មុននឹងបានប្រែខ្លួនទៅកម្មវិធីថ្នាក់សហគ្រាសដែលផ្តល់នូវដំណោះស្រាយការគ្រប់គ្រងក្នុងវិស័យផ្សេងៗដូចជា ម្ហូបអាហារ និងភេសជ្ជៈ លក់រាយ រោងចក្រ និងកសិកម្មនៅក្នុងតំបន់ និងសហរដ្ឋអាមេរិក។ ហើយ Nimbly ក៏បានសហការជាមួយនឹងក្រុមហ៊ុនអន្តជាតិជាច្រើនរួចមកហើយ ដូចជា៖ KFC, Under Armor, 7-Eleven, និង Cargill ជាដើម៕ (អត្ថបទពាណិជ្ជកម្ម)	ក្រុមហ៊ុន អុី អេហ្វ ជី ដែលជាបុត្តសម្ព័ន្ធមួយរបស់ក្រុមហ៊ុន អ អិម អេ គ្រុប មានសេចក្តីសោមនស្សរីករាយក្នុងការសហការជាមួយក្រុមហ៊ុន Nimbly Technologies ដើម្បីធ្វើទំនើបកម្មប្រតិបត្តិការរបស់ខ្លួននៅក្នុងប្រទេសកម្ពុជា ឡាវ និងមីយ៉ាន់ម៉ា។
របាយការណ៍ត្រួតពិនិត្យបំណុលសកលប្រចាំត្រីមាសដែលទើបតែចេញផ្សាយដោយ IIF បានលើកឡើងថា បំណុលសកលកំពុងកើនឡើងច្រើនបំផុត លឿនបំផុត ចាប់តាំងពីសង្គ្រាមលោកលើកទីពីរ។ សន្ទុះបំណុលពិភពលោក បានកើន២ត្រីមាសជាប់ៗគ្នា ហើយភាគច្រើនត្រូវបានជំរុញដោយទីផ្សារដែលកំពុងរីកចម្រើនមិនធ្លាប់មានពីមុនដល់ជាង ១០៥ទ្រីលានដុល្លារ ដែលកើនចំនួន ៥៥ទ្រីលានដុល្លារបើធៀបមួយទសវត្សរ៍មុន។ ប្រហែល ២ភាគ៣ នៃបំណុលសរុបចំនួន ៣១៥ទ្រីលានដុល្លារ គឺជំពាក់ដោយប្រទេសដែលមានសេដ្ឋកិច្ចអភិវឌ្ឍ ដោយជប៉ុន និងអាម៉េរិកបានរួមចំណែកច្រើនបំផុត។ ទោះជាយ៉ាងណាក៏ដោយ ផលធៀបបំណុលទៅផលិតផលក្នុងស្រុកសរុប (GDP) នៃប្រទេសទាំងនេះជាទូទៅមាននិន្នាការថយចុះ។ ផលធៀបបំណុលទៅ GDP ត្រូវបានចាត់ទុកថាជាសូចនាករដ៏ល្អ ដើម្បីវាស់ស្ទង់សមត្ថភាពរបស់ប្រទេសមួយក្នុងការសងបំណុល។ ទន្ទឹមនេះ ទីផ្សារដែលកំពុងរីកចម្រើនមានបំណុលសរុប ១០៥ទ្រីលានដុល្លារ ប៉ុន្តែផលធៀបបំណុលទៅ GDP បានកើនឡើងដល់កំណត់ត្រា ២៥៧ភាគរយ។ ជាលទ្ធផល អនុបាតបំណុលសកលធៀប GDP បានកើនឡើងជាលើកដំបូងក្នុងរយៈពេល៣ឆ្នាំ។ ចិន ឥណ្ឌា និងម៉ិកស៊ិក ជាទីផ្សារដែលមានផលធៀបធំបំផុតនៃតួលេខ១០៥ទ្រីលានដុល្លារនេះ។ សម្រាប់ឥណ្ឌា មូលនិធិរូបិយវត្ថុអន្តរជាតិ (IMF) ធ្លាប់បានព្រមានថា បំណុលរបស់ប្រទេសនេះអាចលើសពីទំហំសេដ្ឋកិច្ចនៅចុងទសវត្សរ៍នេះ ក្នុងបរិបទដែលរដ្ឋាភិបាលត្រូវចំណាយប្រាក់យ៉ាងច្រើនជារៀងរាល់ឆ្នាំដើម្បីឆ្លើយតប ទៅនឹងគ្រោះមហន្តរាយធម្មជាតិ។ បើតាមវិទ្យាស្ថាន IIF អតិផរណាខ្ពស់ ការកើនឡើងភាពតានតឹងពាណិជ្ជកម្ម និងភូមិសាស្ត្រនយោបាយ ជាកត្តាដែលអាចបង្កឱ្យមានហានិភ័យធំក្នុងការសងបំណុល ដោយបង្កើនសម្ពាធលើការចំណាយទូទៅនៅទូទាំងពិភពលោក។ ក្នុងចំនោមបំណុលសរុប ៣១៥ ទ្រីលានដុល្លារ មានបំណុលប្រជាជនដែលរួម បំណុលកម្ចីទិញផ្ទះ បំណុលកាតឥណទាន បំណុលសិស្ស...មានចំនួន ៥៩,១ទ្រីលានដុល្លារ ស្មើនឹង១៨,៧ភាគរយនៃបំណុលសរុប។ ចំណែកបំណុលសាជីវកម្មមានចំនួន ១៦៤,៥ទ្រីលានដុល្លារស្មើនឹង ៥២,២ភាគរយ ក្នុងនោះ ៧០,៤ទ្រីលានដុល្លារជាអាជីវកម្មក្នុងវិស័យឯកជន ខណៈបំណុលសាធារណៈមាន ៩១,៤ទ្រីលានដុល្លារ។ IIF បានជឿជាក់ថាកិច្ចខិតខំប្រឹងប្រែងកាត់បន្ថយបំណុលក្រោយជំងឺរាលដាលកូវីដ-១៩បានបញ្ចប់ នៅពេលរដ្ឋាភិបាលចាប់ផ្តើមកាត់បន្ថយពន្ធ និងបង្កើនការចំណាយនៅឆ្នាំនេះ ដែលជាឆ្នាំដែលមានចំនួនបោះឆ្នោតយ៉ាងច្រើននៅទូទាំងពិភពលោក៕	បំណុលសកលសរុបរួមទាំងបំណុលសាធារណៈ សាជីវកម្ម និងប្រជាជនមានចំនួន ៣១៥ទ្រីលានដុល្លារ កើនឡើង ១,៣ទ្រីលានដុល្លារ នៅត្រីមាសទី១ ឆ្នាំ២០២៤ បើធៀបទៅនឹងត្រីមាសមុន។ នេះបើតាមរបាយការណ៍ចុងក្រោយរបស់វិទ្យាស្ថានហិរញ្ញវត្ថុអន្តរជាតិ (IIF)។
កម្ពុជារកចំណូលបានពីពន្ធដារ និងពន្ធគយ សរុប ៤ ៥៣៧ លានដុល្លារ នៅក្នុងឆ្នាំ២០២១។ សម្តេច ហ៊ុន សែន បានថ្លែងដូច្នេះក្នុងពិធីបើកការដ្ឋានសាងសង់ផ្លូវជាតិលេខ៤៨ ភ្ជាប់ពីខេត្តព្រះសីហនុ-កោះកុង នាព្រឹកថ្ងៃទី៣មករា ឆ្នាំ២០២២។ ប្រមុខរដ្ឋាភិបាល បានបញ្ជាក់ថា៖«ទោះបីកម្ពុជាស្ថិតក្នុងវិបត្តិកូវីដ-១៩ ក៏អគ្គនាយកដ្ឋានគយ និងអគ្គនាយកដ្ឋានពន្ធដារ អាចប្រមូលចំណូលបានល្អ ពិសេសនៅឆ្នាំ២០២១ នៅពេលរាជរដ្ឋាភិបាល បើកប្រទេសបានពេញលេញឡើងវិញ»។ បើតាម សម្តេច ហ៊ុន សែន ឆ្នាំ២០២១កន្លងមកនេះ អគ្គនាយកដ្ឋានគយ និងរដ្ឋាករកម្ពុជា ប្រមូលចំណូលបានចំនួន ២ ២៩៤លានដុល្លារ ដែលស្មើនឹង៩៧,១ភាគរយនៃផែនការ ខណៈអគ្គនាយកដ្ឋានពន្ធដារ ប្រមូលចំណូលពន្ធបាន ២៧៨១,៩២លើសផែនការ២៤,០២ភាគរយ នៃច្បាប់គ្រប់គ្រងហិរញ្ញប្រចាំឆ្នាំរបស់ក្រសួងសេដ្ឋ កិច្ចនិងហិរញ្ញវត្ថុ ក្នុងចំនួន ២ ២៤៣លានដុល្លារ ។ សម្តេច ហ៊ុន សែន បានបន្ថែមថា ចំណូលពន្ធគ្រប់ប្រភេទ ដែលកម្ពុជាប្រមូលនេះ គឺមានភាពល្អប្រសើរ នាចុងឆ្នាំ២០២១។ ចំណូលពន្ធដែលកម្ពុជាទទួលបាននេះ បានបង្ហាញនូវសញ្ញាវិជ្ជមាន ក្នុងការងើបឡើងវិញ នៃសេដ្ឋកិច្ចកម្ពុជា ដោយ សម្តេច ហ៊ុន សែន រំពឹង ថា កម្ពុជានឹងសម្រេចបានកំណើនសេដ្ឋកិច្ច ក្នុងរង្វង់៣ភាគរយ នាឆ្នាំ២០២១៕	ភ្នំពេញ៖ ពេញមួយឆ្នាំ២០២១ កម្ពុជាចំណូលពីការ ប្រមូលពន្ធដារ និងពន្ធគយបានជាង ៤ ៥០០លានដុល្លារអាម៉េរិក។ ក្នុងនោះចំណូលដែលកម្ពុជាបានពីពន្ធដារ មាន ២ ២៤៣លានដុល្លារ លើសផែនការរហូត ជាង២៤ភាគរយ។ នេះជាការលើកឡើងរបស់សម្តេច ហ៊ុន សែន។
ខ្ជះខ្ជាយអាហារគឺជាសោកនាដកម្មពិភពលោក។ នេះបើតាមពាក្យបរិហាររបស់អង្គការ សហប្រជាជាតិ។ នៅក្នុងរបាយការណ៍អ.ស.ប.ចេញផ្សាយនាថ្ងៃពុធទី ២៧មីនានេះ ក្នុងមួយថ្ងៃៗ មានម្ហូបអាហារក្នុងបរិមាណស្មើនឹង១ពាន់លានពេល ត្រូវបានគ្រួសារនីមួយៗ នៅលើពិភពលោកចាក់ចោលដោយឥតប្រយោជន៍ នៅឆ្នាំ២០២២។ អាហារដែលចាក់ចោលទាំងអស់នោះនៅល្អអាចបរិភោគបានទេ។ នៅក្នុងរបាយការណ៍ចេញផ្សាយនាថ្ងៃពុធទី ២៧មីនា ២០២៤ កម្មវិធីដើម្បីបរិសា្ថនដែលជាស្ថាប័នរបស់អង្គការសហប្រជាជាតិ ហៅកាត់ថាPNUE (UNEP)បានបរិហារថា ការខ្ជះខ្ជាយអាហារគឺជាសោកនាដកម្មពិភពលោក។ ពិតជាគួរឱ្យហួសចិត្តខ្លាំងណាស់៖ មានអាហាររាប់ពាន់លានចានត្រូវចាក់ចោល ក្នុងពេលដែលមនុស្សរាប់រយលាននាក់កំពុងរងទុក្ខទេវនារស់ប្រឈមនឹងភាពអត់ឃ្លាននិងទុរ្ភិក្ស។ ជាសរុបមានអាហារក្នុងបរិមាណយ៉ាងហោច១ពាន់លានចាន (ពេល) ត្រូវបានគេចាក់ចោលក្នុងមួយថ្ងៃៗនៅឆ្នាំ២០២២ ឬត្រូវជាជាង១ពាន់ពាន់លានដុល្លារ ក្នុងមួយឆ្នាំៗបើគិតជាទឹកប្រាក់។ អាហារចាក់ចោលនេះអាចចិញ្ចឹមគ្រប់ជនរងគ្រោះខ្វះអាហារនៅលើពិភពលោកដែលមានប្រមាណ៨០០ពិភពលោក បានមួយពេលក្នុងថ្ងៃ។ ជាងនេះទៅទៀត បើតាមរបាយការណ៍ដដែល តួលេខប្រាប់អំពីបរិមាណចាក់ចោលអាហារនៅហូបបាន ជាការប៉ាន់ស្មាន ដែលទំនងទាបជាងការពិតជាក់ស្តែងឆ្ងាយណាស់។ នេះជារបាយការណ៍ស្តីពីការខ្ជះខ្ជាយអាហារទីពីរ របស់អង្គការសហប្រជាជាតិដែលផ្តល់ព័ត៌មានបានកាន់តែលម្អិត និងសឱ្យឃើញកាន់តែច្បាស់អំពីទំហំដ៏ធំនៃបញ្ហាខ្ជះខ្ជាយអាហារ។ ផ្សារទំនើប ហាងលក់សាច់ ហាងចាប់ហួយចោលគ្រឿងបរិភោគតែ១២%នៃសំរាមអាហារទេ និងប្រមាណ២៨% សម្រាប់ភោជនីដ្ឋាន អាហារដ្ឋាននៅកន្លែងធ្វើការ...។ ការខ្ជះខ្ជាយនិងចោលអាហារខ្លាំងជាងគេបំផុត គឺនៅតាមផ្ទះ ដែលតំណាងឱ្យដល់ទៅ៦០% នៃការបោះចោលអាហារ ឬត្រូវជា៦៣១លានតោនសំរាមអាហារ ព្រោះហេតុតែទិញហួសសេចក្តីត្រូវការផង មិនចូលចិត្តអាហារសល់ផង និងដោយភាពធ្វេសប្រហែស គ្មានការទុកដាក់អាហារបានត្រឹមត្រូវទើបខូចបោះចោល។ ផ្ទុយពីជំនឿ ការខ្ជះខ្ជាអាហារមិនមែនជាបញ្ហាកើតមានតែនៅក្នុងប្រទេសអ្នកមានទេ ប្រទេសក្រីក្រកំពុងអភិវឌ្ឍក៏ខ្ជះខ្ជាយខ្លាំងណាស់ដែរ។ នេះបើតាមរបាយការណ៍ដដែល។ សម្រាប់ម្ចាស់របាយការណ៍ ការខ្ជះខ្ជាយអាហារ ជាបរាជ័យសម្រាប់បរិស្ថាន ព្រោះវាបញ្ចេញដល់ទៅ១០%នៃឧស្ម័នផ្ទះកញ្ចក់ក្នុងពិភពលោក និងចំណាយដីកសិកម្មធំឥតប្រយោជន៍សម្រាប់ដាំដុះដំណាំដែលគ្មានចូលក្រពះនរណាសោះ។ បើគិតជាប្រទេសវិញ ការចោលអាហារ ជាអ្នកបញ្ចេញឧស្ម័នបំពុលបរិយាកាសធំលំដាប់ទីបី បន្ទាប់ពីសហរដ្ឋអាមេរិកនិងចិន តែមនុស្សម្នាមិនសូវគិតគូរសោះ។ អង្គការសហសហប្រជាជាតិសង្ឃឹមថា របាយការណ៍នេះនឹងដាស់ស្មារតីមនុស្សគ្រប់រូបឱ្យបានយល់ថា គេអាចកាត់បន្ថយឧស្ម័នផ្ទះកញ្ចក់ និងសន្សំថវិកាបានដោយគ្រាន់តែបរិភោគអាហារទិញរួចឱ្យអស់ពីចាននិងពីទូរ៕	ដោយ៖អៀង សុខម៉ិញ / RFI ខេមរភាសា
សិស្សនិស្សិត និងអាណាព្យាបាល អាចជួបពិភាក្សាផ្ទាល់ជាមួយស្ថាប័នអប់រំសហរដ្ឋអាមេរិកទាំងនេះ ដើម្បីស្វែងយល់អំពីជម្រើសសិក្សាគ្រប់កម្រិតចាប់ពីថ្នាក់វិទ្យាល័យ វិជ្ជាជីវៈ ដល់ថ្នាក់សាកលវិទ្យាល័យ រួមទាំងឱកាសការងារ ក៏ដូចជាព័ត៌មានអំពីអាហារូបករណ៍ផ្សេងៗ។ «កម្មវិធីពិព័រណ៍ពីការសិក្សា និងអាហារូបករណ៍នៅអាមេរិក គឺជាវេទិកាពិសេសមួយសម្រាប់អ្នកដែលមានបំណងទៅបន្តការសិក្សា នៅសហរដ្ឋអាមេរិក ដើម្បីទទួលពត៌មានជាក់លាក់បន្ថែម និងដោយផ្ទាល់ពីតំណាងស្ថាប័នអប់រំមកពីរដ្ឋនានានៃសហរដ្ឋអាមេរិក» នេះបើតាមប្រសាសន៍លោក ម៉ៅ ស្រេង នាយកស្ថាប័នអប់រំIDP ប្រចាំប្រទេសកម្ពុជា។ មន្ត្រីមណ្ឌលប្រលង IELTS ប្រចាំប្រទេសកម្ពុជា នឹងមកចូលរួមផ្តល់ប្រឹក្សាពី ការចុះឈ្មោះប្រលង និងការត្រៀមប្រលង IELTS។ អ្នកតំណាងមកពីមជ្ឈមណ្ឌលអូស្រា្តលីសម្រាប់ការបណ្តុះបណ្តាល (ACE) ក៏នឹងមានវត្តមានក្នុងកម្មវិធីនេះដែរ ដើម្បីផ្តល់នូវព័ត៌មានទាក់ទងនឹងការសិក្សាភាសាអង់គ្លេស ដើម្បីត្រៀមខ្លួនបំពេញលក្ខខណ្ឌ របស់ស្ថាប័នអប់រំមកពីសហរដ្ឋអាមេរិក ។ «សហរដ្ឋអាមេរិក គឺជាទិសដៅសិក្សាល្អប្រសើរមួយ ដែលផ្តល់អោយសិស្ស និស្សិតនូវបទពិសោធន៍សិក្សា ជាមួយនឹងបរិយាកាសដែលមានវប្បធម៌ចម្រុះ។ លើសពីនេះទៅទៀត សិស្ស និស្សិតមានឱកាសអាចបំពេញការងារក្រៅម៉ោង ក្នុងកំឡុងពេលកំពុងសិក្សាផងដែរ។ កត្តាទាំងនេះហើយដែលធ្វើអោយសហរដ្ឋអាមេរិក មានភាពទាក់ទាញ។» លោក ឈាង វ៉ាន់តាក់ ប្រធានផ្នែកបញ្ជូនសិស្ស និស្សិតទៅសិក្សានៅក្រៅប្រទេសប្រចាំស្ថាប័នអប់រំ IDP។ IDP Education គឺជាស្ថាប័នធំជាងគេបង្អស់លើពិភពលោកដែលបានដើរតួនាទីក្នុងការបញ្ជូនសិស្សនិស្សិត ទៅសិក្សានៅប្រទេសអូស្ត្រាលី អង់គ្លេស ណូវែលហ្សេឡង់ កាណាដា អាមេរិក និង អៀរឡង់ ជាមួយនឹងការិយាល័យជាង ១០០ នៅ ៣២ប្រទេសជុំវិញពិភពលោក។ ការប្រឹក្សា និងការបំពេញទម្រង់បែបបទសិក្សា ដែលផ្តល់ជូនដោយស្ថាប័ន IDP ធ្វើឡើងដោយឥតគិតថ្លៃ។ សិស្ស និស្សិត និងអាណាព្យាបាលអាចធ្វើការអញ្ជើញមកសាកសួរពត៌មានបន្ថែមទាក់ទងការសិក្សានៅបរទេស នៅគ្រប់ការិយាល័យសិក្សានៅបរទេសរបស់ស្ថាប័ន IDP ផ្ទាល់ដែលមានទីតាំងនៅគ្រប់សាខា នៃសាលា ACE ភ្នំពេញ និងសៀមរាប។ កម្មវិធីពិព័រណ៍ការសិក្សា និងអាហារូបករណ៍នៅអាមេរិក នឹងធ្វើឡើងនៅថ្ងៃទី ០៨ ខែឧសភា ឆ្នាំ២០១៩ នៅសាលា ACE សាខាទូលទំពួង ចាប់ពីម៉ោង ១រសៀល ដល់ម៉ោង ៦ល្ងាច។ ចុះឈ្មោះចួលរួមកម្មវិធីនេះដោយឥតគិតថ្លៃតាមរយៈ www.cambodia.idp.com/usexpo ឫលេខទូរស័ព្ទ 077 667 122៕ (អត្ថបទពាណិជ្ជកម្ម)	អ្នកតំណាងស្ថាប័នអប់រំ និងសាកលវិទ្យាល័យមកពីសហរដ្ឋអាមេរិក នឹងមកកាន់ទីក្រុងភ្នំពេញ សម្រាប់កម្មវិធីពិព័រណ៍ពីជម្រើសសិក្សា និងអាហារូបករណ៍ ដែលនឹងធ្វើឡើងនៅថ្ងៃ ០៨ ឧសភា ឆ្នាំ ២០១៩ នៅសាលពិព័រណ៍នៃសាលា ACE សាខាទួលទំពូង ចាប់ពីម៉ោង ១ រសៀល ដល់ម៉ោង ៦ល្ងាច។ កម្មវិធីពិព័រណ៍ប្រចាំឆ្នាំនេះ គឺអាចចូលរួមដោយឥតគិតថ្លៃ ហើយដែលរៀបចំឡើងដោយស្ថាប័នអប់រំ IDP ដែលជាស្ថាប័នផ្តល់ពត៌មានពីការសិក្សានៅបរទេស និងឈានមុខគេនៅលើពិភពលោក។
លោក ប៊ុន ថៃ ប្រកបរបរជាអ្នករត់ទូកដឹកភ្ញៀវទេសចរ កម្សាន្តនៅកោះរ៉ុង រយៈពេល៣ឆ្នាំមកហើយ។ មុខរបរនេះ ធ្វើឱ្យលោកទទួលបានប្រាក់ចំណូល គួរសមសម្រាប់ផ្គត់ផ្គង់គ្រួសារ។ បន្ទាប់ពីមានការរីករាលដាល នៃជំងឺកូវីដ-១៩ អាជីវកម្មដឹកភ្ញៀវទេសចរកម្សាន្តនៅលើកោះរ៉ុង បានរងផលប៉ះពាល់យ៉ាងខ្លាំង រហូតធ្វើឱ្យលោកបង្ខំចិត្តធ្វើជាអ្នកនេសាទ សម្រាប់រកចំណូលផ្គត់ផ្គង់គ្រួសារវិញ។ បុរសវ័យ ២៧ឆ្នាំរូបនេះ រៀបរាប់ប្រាប់សារព័ត៌មាន ThmeyThmey25 ដូច្នេះថា៖ « តាំងពីផ្ទុះកូវីដ-១៩ ខ្លាំង មកអត់មានភ្ញៀវទេសចរ មកកោះតែម្ដង។ ពេលអត់ភ្ញៀវចឹង ខ្ញុំមកស្ទួចត្រី នេសាទ ហើយផ្ញើតាមទូក ទៅលក់នៅកំពង់សោមវិញ។ កាលនៅដឹកភ្ញៀវទេសចរ យើងលំបាកដែរ តែយើងមានចំណូលចូលច្រើន ដល់ពេលមកនេសាទ លំបាកហើយ បាត់បង់ចំណូលច្រើនទៀត »។ លោក តុប សុភ័ក្ត្រ អ្នកនាំពាក្យក្រសួងទេសចរណ៍ លោក ប៊ុន ថៃ ក៏បានបន្តទៀតថា ពេលប្ដូរពីដឹកភ្ញៀវទេសចរ មកនេសាទវិញ លោកបាត់ប្រាក់ចំណូលប្រមាណជា ៨០ភាគរយ ដែលធ្វើឱ្យលោកស្ទើរ តែមិនអាចផ្គត់ផ្គង់ខ្លួនឯងគ្រប់ផង។ លោកបានបាត់ប្រាក់ចំណូលនេះ ប្រមាណ៣ខែមកហើយ ដោយកាលផ្ទុះកូវីដ-១៩ដំបូង មិនសូវប៉ះពាល់ខ្លាំង ដូចបច្ចុប្បន្ននោះទេ។ លោក តុប សុភ័ក្ត្រ អ្នកនាំពាក្យក្រសួងទេសចរណ៍ ក៏បានប្រាប់សារព័ត៌មាន ThmeyThmey25 ដែរថា អាជីវកម្មទូកដឹកភ្ញៀវទេសចរ ក៏រងផលប៉ះពាល់ ដូចអាជីវកម្ម ដទៃផ្សេងទៀតដែរ។ « មិនខុសពីអាជីវកម្មផ្សេងទៀតទេ គឺប៉ះពាល់ដូចគ្នា ដោយសារគ្មានទេសចរ។ ម្នាក់ៗកំពុងជាប់ប្រយុទ្ធនឹងកូវីដ ដូច្នេះសកម្មភាពទេសចរ ស្ទើរតែគ្មាន»។ នេះជាការបញ្ជាក់របស់លោក តុប សុភ័ក្ត្រ។ ការបាត់ភ្ញៀវទេសចរ ទៅកម្សាន្តនៅលើកោះរ៉ុង មិនមែនប៉ះពាល់តែលោក ប៊ុន ថៃ នោះទេ តួយ៉ាង អ្នករត់ទូកទេសចរណ៍ ដទៃទៀត បានប្ដូរទៅធ្វើសំណង់នៅលើកោះវិញ ដើម្បីរកចំណូលផ្គត់ផ្គង់ជីវភាព ក្នុងអំឡុងការីករាលដាលនៃជំងឺកូវីដ-១៩។ លោក ប៊ុន ថៃ អ្នករត់ទូកដឹកភ្ញៀវទេសចរ នៅលើកោះរ៉ុង ទន្ទឹមនឹងនេះ លោកស្រី ឆាយ សៀវលីន ប្រធានសមាគមន៍ទីភ្នាក់ងារទេសចរណ៍កម្ពុជា ក៏បានស្នើឱ្យក្រសួងទេសចរណ៍ មានវិធានការ ណាមួយដើម្បីរក្សាអ្នកបម្រើការក្នុងវិស័យទេសចរណ៍។ លោកស្រី រៀបរាប់ដូច្នេះថា៖ « ស្នើឱ្យរដ្ឋាភិបាល មានវិធានការពិសេសណាមួយដើម្បីរក្សាអ្នកជំនាញក្នុងវិស័យទេសចរណ៍។ យើងឃើញហើយថា ពួកគាត់បានចាកឆ្ងាយពីវិស័យនេះ និងវិជ្ជាជីវៈរបស់ខ្លួន ម្ដងបន្តិចៗ។ យើងព្រួយបារម្ភខ្លាចតែនៅពេលណាវិស័យទេសចរណ៍អាចស្ដារឡើងវិញបាន ហើយយើងក៏ជួបប្រទះ នឹងការខ្វះធនធានមនុស្ស»។ វិស័យទេសចរណ៍កម្ពុជា ប៉ះពាល់កាន់តែធ្ងន់ឡើង បន្ទាប់ពីផ្ទុះព្រឹត្តិការណ៍សហគមន៍ ២០កុម្ភៈ។ គ្រាន់តែខេត្តព្រះសីហនុមួយ មានអាជីវកម្មទេសចរណ៍ប្រមាណ ៧០ភាគរយ បានបិទទ្វារ ក្នុងអំឡុងព្រឹត្តិការណ៍សហគមន៍នេះ។ សូមបញ្ជាក់ថា គិតមកដល់ពេលនេះ កម្ពុជាបានរកឃើញវិជ្ជមានកូវីដ-១៩ សរុបចំនួន ១ ៥៤១ករណី ក្នុងនោះអ្នកពាក់ព័ន្ធនឹងព្រឹត្តិការណ៍សហគមន៍ ២០កុម្ភៈ មានរហូតដល់ ១ ០២៥នាក់។ ព្រឹត្តិការណ៍សហគមន៍ ដែលរាលដាលដល់១១រាជធានី-ខេត្ត ផ្តើមពីភ្នំពេញ ដល់កណ្តាល ព្រះសីហនុ ព្រៃវែង ស្វាយរៀង កោះកុង កំពង់ចាម កំពង់ធំ សៀមរាប បាត់ដំបង និងតាកែវ៕ លោកស្រី ឆាយ សៀវលីន ពាក់អាវពណ៌ប្រផេះ ក្នុងកិច្ចប្រជុំទេសចរណ៍អាស៊ាន នៅសណ្ឋាគាសូហ្វីតែល ។ រូបភាពពីទំព័រហ្វសប៊ុកក្រសួងទេសចរណ៍	ជាង១ឆ្នាំមកហើយ ដែលវិបត្តិកូវីដ-១៩ បានយាយីវិស័យទេសចរណ៍កម្ពុជា។ ជំងឺរាតត្បាតនេះ ក៏បានធ្វើឱ្យអាជីវកម្មទេសចរណ៍ ច្រើនជាង៣ពាន់កន្លែងដែរ បានបិទទ្វារ។ អាជីវកម្មបើកទូកទេសចរណ៍នៅកោះរ៉ុង របស់ លោក ប៊ុន ថៃ ក៏រងផលប៉ះពាល់ដែរ។ ដោយសារគ្មានភ្ញៀវទេសចរជួលទូកទេសចរណ៍របស់ខ្លួន លោក ប៊ុន ថៃ បានដូរទៅប្រកបរបរនេសាទវិញ។ ទោះយ៉ាងណា ការនេសាទត្រី មិនបានផ្តល់ចំណូលច្រើន ឱ្យលោកថៃ ដូចកាលពីលោកបើកទូកដឹកអ្នកទេសចរនោះទេ។
ការប្រកួត«អ្នកលេងគុន» ប្រព្រឹតិ្តទៅនៅថ្ងៃទី១៥ ធ្នូ វេលាម៉ោង ៦:៣០ ល្ងាច នៅពហុកីឡដ្ឋានជាតិអូឡាំពិក។កីឡាករ៥ប្រទេស ក្នុងតំបន់អាស៊ាន ដែលប្រកួតក្នុងកម្មវិធី«អ្នកលេងគុន» រួមមាន កម្ពុជា ឡាវ វៀតណាម ហ្វីលីពីន និងឥណ្ឌូណេស៊ី៕	ភ្នំពេញ៖ អ្នកលេងគុនល្បុក្កតោកម្ពុជា ខ្លាខ្មៅកំណាចមុខតាន់ មាស រាជៈ ហៅឡុង ឡា បានប្រើក្បាច់ឃ្លេរ យកឈ្នះលើអ្នកលេងគុនឥណ្ឌូណេស៊ីនាគកំណាច SanJaya Hutagaol ។ គូប្រកួតនេះ លើប្រភេទ៦០គីឡូក្រាម។
ខនហ្វីរេល (Confirel) ជាសហគ្រាសខ្មែរដំបូងគេដែលបានផលិតផលិតផលចេញពីត្នោតជាង៣០មុខ មានដូចជា ស្រាទឹកត្នោត ស្ករត្នោត ទឹកខ្មេះជាដើម។ ក្នុងរយៈពេលជាង១៧ឆ្នាំ ក្រុមហ៊ុនក្នុងស្រុកមួយនេះ បាននាំយកកិត្តិនាមស្ករត្នោតកម្ពុជាទៅកាន់ក្រៅប្រទេសជាច្រើន។ សូមជម្រាបថា ខនហ្វីរេលសាខាទី១ ស្ថិតនៅសង្កាត់ជ័យជំនះ ដោយឡែកសាខាទី២ ស្ថិតនៅសង្កាត់ទួលទំពូងទី១៕ សូមលោក អ្នកនាងអញ្ជើញទស្សនាវីដេអូដូចតទៅ៖	សៀមរាប៖ ក្រុមហ៊ុន ខនហ្វីរេល (Confirel) បានបើកសម្ពោធសាខាទី៣ នៅថ្ងៃទី៨ ខែឧសភា ស្ថិតនៅតាមបណ្ដោយផ្លូវព្រះសីហនុក្នុងក្រុងសៀមរាប ទល់មុខសណ្ឋាគារសូហ្វីតែល។ ផលិតផលខ្មែរស្ដង់ដាអន្តរជាតិជាច្រើនត្រូវបានដាក់លក់ក្នុងខេត្តទេសចរណ៍មួយនេះ។
មន្ទីរពហុព្យាបាល សម្ភពសោភាមានជ័យ មានសាស្ត្រាចារ្យ វេជ្ជបណ្ឌិតឯកទេសមានវិជ្ជាជីវៈខ្ពស់បទពិសោធន៍យូរឆ្នាំ ដែលបានបញ្ចប់ការសិក្សាពីបរទេស និងក្នុងប្រទេសព្រមទាំងមានបុគ្គលិកផ្តល់សេវាគោរពតាមក្រមសីលធម៌វិជ្ជាជីវៈសុខាភិបាល ប្រកបដោយគុណធម៌ និងសុជីវៈធម៌។ មន្ទីរពេទ្យសម្ភពសោភាមានបំពាក់នូវសម្ភារៈបរិក្ខារពេទ្យទាន់សម័យទំនើបចុងក្រោយស្របតាមស្តង់ដារជាតិនិងអន្តរជាតិ និងប្រព័ន្ធគ្រប់គ្រងនិងប្រតិបត្តការងារមន្ទីរពេទ្យ ប្រកបដោយគុណភាពនិងប្រសិទ្ធភាពខ្ពស់។ សូមជម្រាបថាមន្ទីរពហុព្យាបាលសម្ភពសោភា មានជ័យ បានដំណើរការផ្តល់សេវាចាប់ពីខែ កក្កដា ឆ្នាំ ២០១៩ និងបានសម្ពោធដំណើរការជាផ្លូវការនាថ្ងៃទី ១៤ ខែ ធ្នូ ឆ្នាំ ២០១៩ កន្លងទៅ។ លោកសាស្ត្រាចារ្យ វេជ្ជបណ្ឌិត ប៉ិច សុធី ប្រធានមន្ទីរពហុព្យាបាលសម្ភពសោភា មានជ័យ បានមានប្រសាសន៍ថា៖«សម្ភពសោភា មានជ័យ មានផ្តល់សេវាថែទាំ មុនសម្រាលកូននិងក្រោយសម្រាលកូន មានពិនិត្យពិគ្រោះជំងឺ ព្យាបាលជំងឺទូទៅ វះកាត់ ជំងឺកុមារនិងទារកទើបកើត ដោយគ្រូពេទ្យឯកទេសមានបទពិសោធន៍ច្រើនឆ្នាំ ។ លើសពីនេះ មន្ទីរពហុព្យាបាល សម្ភពសោភា មានជ័យ យើងខ្ញុំមានផ្តល់សេវា ពិនិត្យអេកូ ស្ត្រីមានផ្ទៃពោះ ជំងឺបេះដូង ទារកទើបកើត។ចំណែកបន្ទប់ធំទូលាយ ស្អាត និងមានផាសុកភាព»។ លោកសាស្ត្រាចារ្យ វេជ្ជបណ្ឌិត បានបញ្ជាក់ថា៖«ប្រជាពលរដ្ឋនឹងទទួលបានការយកចិត្តទុកដាក់ប្រកបដោយគុណធម៌ និងទំនុកចិត្តយ៉ាងកក់ក្តៅពីមន្ទីរពហុព្យាបាលសម្ភពសោភាមានជ័យ ដែលផ្តោតលើគុណភាព ប្រសិទិ្ឋភាព និង សុវត្ថិភាពជាចំបង»។ សូមជម្រាបថា សាខាមន្ទីរពេទ្យសម្ភពសោភាមានមន្ទីរពេទ្យសម្ភពសោភាទី១,សម្ភពសោភាវីអាយភី និង សម្ភពសោភា ហ្គោល ដែលមានទីតាំងនៅសង្កាត់វាលវង់ ខណ្ឌ៧មករា រាជធានីភ្នំពេញ។ចំណែកមន្ទីរពហុព្យាបាល សម្ភពសោភាមានជ័យ ស្ថិតនៅសង្កាត់ស្ទឹងមានជ័យ ខណ្ឌមានជ័យ។ ចំណងជើងរូបថតៈមន្ទីរពហុព្យាបាល សម្ភពសោភា មានជ័យ ដែលមានទីតាំងស្ថិតនៅ ផ្ទះលេខ ៦៧ មហាវិថី សម្តេចមុនីរ៉េត សង្កាត់ស្ទឹងមានជ័យ២ ខណ្ឌ មានជ័យ រាជធានី ភ្នំពេញ៕ (អត្ថបទពាណិជ្ជកម្ម)	ភ្នំពេញៈ បណ្តាញមន្ទីរពេទ្យសម្ភពសោភា ដែលឈានមុខគេក្នុងការផ្តល់សេវាវេជ្ជសាស្ត្រ ២៤ម៉ោងលើសេវាថែទាំ ការពារនិងព្យាបាលជំងឺ បានចាប់ដំណើរការតាំងពីឆ្នាំ១៩៩២មក។ តាមរយៈការចូលរួមលើកកម្ពស់ការថែទាំនិងព្យាបាលដល់ប្រជាពលរដ្ឋនិងលើកស្ទួយវិស័យសុខាភិបាលនោះ មន្ទីរពេទ្យសម្ភពសោភា បានពង្រីក និងដំណើរការសាខាថ្មីមួយទៀត គឺមន្ទីរពហុព្យាបាលសម្ភពសោភាមានជ័យ ដែលមានទីតាំងស្ថិតនៅ ផ្ទះលេខ ៦៧ មហាវិថី សម្តេចមុនីរ៉េត សង្កាត់ស្ទឹងមានជ័យ២ ខណ្ឌមានជ័យ រាជធានីភ្នំពេញ ។
កីឡដ្ឋានអាស៊ីអឺរ៉ុបបានក្លាយជាទីតាំងកាត់សេចក្តីជំនួបរវាងវិសាខាជាមួយអគ្គស្នងការនគរបាលជាតិ សម្រាប់ជំនួបសប្តាហ៍ទី៧នៃពានរង្វាន់លីគកំពូលកម្ពុជា នៅម៉ោង៣រសៀលថ្ងៃទី២៧ ឧសភា ឆ្នាំ២០១៨។ ក្រុមចំណូលថ្មីវិសាខាត្រូវការឈ្នះប៉ូលិសដាច់ខាតនៅក្នុងជំនួបនេះ ដើម្បីពង្រឹងទីតាំងដែលខ្លួនកំពុងឈរ និងបង្កើនឱកាសសប្រជែងដណ្តើមកំពូលតារាង។ បច្ចុប្បន្នវិសាខាកំពុងឈរលេខរៀងទី៣ ដោយមាន១៣ពិន្ទុ ខណៈប៉ូលិសឈរលេខរៀងទី៦ដោយមាន១០ពិន្ទុ។ នៅថ្ងៃអាទិត្យនេះដែរ ក្រុមភ្នំពេញក្រោនត្រូវបើកទ្វារកីឡដ្ឋាន RSN ស្វាគមន៍ភ្ញៀវអាស៊ីអឺរ៉ុប នៅម៉ោង៦ល្ងាច។ ភ្នំពេញក្រោនដែលកំពុងឈរលេខរៀងទី៥ជាមួយ១០ពិន្ទុ ត្រូវការឈ្នះក្រុមភ្ញៀវដែលឈរលេខរៀងទី៩មួយនេះ ដើម្បីបង្កើនក្តីសង្ឃឹមក្នុងការបន្តប្រជែងដណ្តើមកំពូលតារាង។ សម្រាប់ជំនួបសប្តាហ៍មុន ភ្នំពេញក្រោនបានលត់ប៉ូលិសក្នុងលទ្ធផល ៤-០ រីឯអាស៊ីអឺរ៉ុបបានត្រឹមស្មើអង្គរថាយហ្គឺរ ២-២។ តែយ៉ាងសម្រាប់រដូវកាលនេះ អាស៊ីអឺរ៉ុបមានសមត្ថភាពកើនឡើងគួរឲ្យកត់សម្គាល់ ព្រោះរាល់ក្រុមដែលជួបជាមួយពួកគេតែងតែពិបាកក្នុងការយកឈ្នះ។ ជាមួយគ្នានេះ ក្រុមមានមូលដ្ឋាននៅខេត្តសៀមរាបអង្គរថាយហ្គឺរត្រូវប្រជែងតទល់ជាមួយក្រុមបាតតារាងវេស្ទើនភ្នំពេញនាម៉ោង៣:៣០នាទីរសៀលនេះ នៅកីឡដ្ឋានខេត្តសៀមរាប។ បច្ចុប្បន្នអង្គរថាយហ្គឺរឈរលេខរៀងទី៨ ដោយមាន៧ពិន្ទុ ខណៈវេស្ទើនភ្នំពេញឈរបាតតារាងគ្មានពិន្ទុរាប់។ សម្រាប់ជំនួបសប្តាហ៍មុនអង្គរថាយហ្គឺរបញ្ចប់លទ្ធផលស្មើ ២-២ ជាមួយអាស៊ីអឺរ៉ុប រីឯវេស្ទើនចាញ់ក្រុមអគ្គិសនីកម្ពុជា ២-០។ ក្រុមណាហ្គាវើលបានបន្តឈរកំពូលតារាងពានរង្វាន់បាល់ទាត់ក្របខណ្ឌកំពូលកម្ពុជាក្នុងសប្តាហ៍ទី៧បណ្តោះអាសន្នដោយមាន១៩ពិន្ទុ ក្រោយយកឈ្នះក្រុមក្រសួងការពារជាតិ ២-០ នាការប្រកួតនៅកីឡដ្ឋានស្តាតចាស់កាលពីល្ងាចថ្ងៃសៅរ៍ ទី២៦ ឧសភា ឆ្នាំ២០១៨។ គ្រាប់បាល់ជ័យជម្នះរបស់ណាហ្គាវើលសម្រេចដោយកីឡាករ Bisan George ពីរគ្រាប់ម្នាក់ឯងនៅនាទីទី៦៣ និង៨០។ ចំណែកក្រុមការពារតំណែងជើងឯកបឹងកេត បានធ្វើឲ្យទស្សនិកជន ក៏ដូចជាអ្នកគាំទ្រខកចិត្តយ៉ាងខ្លាំង បន្ទាប់ពីក្រុមនេះបានបញ្ចប់ក្នុងលទ្ធផលខុសក្តីរំពឹងទុកដោយស្មើ ១-១ ជាមួយក្រុមឈរបន្ទាប់បាតតារាងអគ្គិសនីកម្ពុជា។ មិនត្រឹមតែប៉ុណ្ណោះលទ្ធផលនេះ បានធ្វើឲ្យបឹងកេតរងការរិះគន់ពីអ្នកគាំទ្របាល់ទាត់មួយចំនួនផងដែរ ដោយអ្នកខ្លះរិះគន់ថា អគ្គិសនីមិនខ្លាំងទេ តែបឹងកេតអន់ រីឯអ្នកខ្លះទៀតថា មកពីបឹងកេតមើលស្រាលសមត្ថភាពគូប្រកួតជាដើម។ តែយ៉ាងណា លទ្ធផលនេះមិនបានធ្វើឲ្យបឹងកេតរបូតទីតាំងរបស់ខ្លួនឡើយ ដោយបន្តឈរលេខរៀងទី២ជាមួយ១៧ពិន្ទុ។ ការប្រកួតនៅកីឡដ្ឋានស្តាតចាស់ ព្រះខ័នរាជស្វាយរៀងបានយកឈ្នះក្រុមចំណូលថ្មីសូលទីឡូអង្គរក្នុងលទ្ធផល ២-១ ដើម្បីឡើងមកឈរលេខរៀងទី៤ដោយមាន១១ពិន្ទុជាបណ្តោះអាសន្ន។ កីឡាករ Debiro Dzarma Bata បានរកគ្រាប់បាល់នាំមុខ ១-០ សម្រាប់សូលទីឡូអង្គរក្នុងតង់ទី១។ តែនៅក្នុងតង់ទី២កីឡាករ Booysen Shane បានរកគ្រាប់បាល់តាមស្មើ ១-១ សម្រាប់ស្វាយរៀងនៅនាទីទី៦៣ មុនកីឡាករ Caeasar Trevin Shonari សម្រេចគ្រាប់ជ័យជម្នះ ២-១ នៅ១នាទីបន្ទាប់៕	ក្រុមចំណូលថ្មីវិសាខាត្រូវការឈ្នះអគ្គស្នងការនគរបាលជាតិ(ប៉ូលិស)នាជំនួបនៅកីឡដ្ឋានអាស៊ីអឺរ៉ុបរសៀលនេះ ដើម្បីពង្រឹងទីតាំងដែលខ្លួនកំពុងឈរ។ ណាហ្គាវើលបានបន្តឈរកំពូលតារាងក្របខណ្ឌបាល់ទាត់កំពូលកម្ពុជាក្នុងសប្តាហ៍ទី៧ ក្រោយយកឈ្នះម្ចាស់ផ្ទះក្រសួងការពារជាតិ ២-០ នាការប្រកួតកាលពីល្ងាចថ្ងៃទី២៦ ឧសភា។ ចំណែកបឹងកេតបានត្រឹមស្មើ ១-១ ជាមួយអគ្គិសនីកម្ពុជា ដែលធ្វើឲ្យទស្សិកជនស្ទើរតែមិនជឿ។
ខ្សែបម្រើ វ័យ៣៦ឆ្នាំ បានបង្ហាញខ្លួនទី៦៣៣ ក្នុងលីកកំពូលអង់គ្លេសនេះ បន្ទាប់ពីចូលលេងលើកដំបូងសម្រាប់រដូវកាលថ្មីឲ្យក្រុម West Brom ដែលត្រូវប៉ះ Arsenal កាលពីរាត្រីថ្ងៃចន្ទទី២៥ ខែកញ្ញានេះ។ អតីតខ្សែបម្រើក្រុម Aston Villa, Manchester City និង Everton រូបនេះបានបំបែកកំណត់ត្រាចាស់របស់ Ryan Giggs ដែលធ្លាប់បង្ហាញខ្លួនឲ្យក្រុមបិសាចក្រហម Manchester United ចំនួន ៦៣២លើកនៅមុនពេលចូលនិវត្តន៍។ អ្វីដែលគួរឲ្យភ្ញាក់ផ្អើលនោះ Barry បានបង្ហើបឲ្យដឹងថាកូនៗ របស់គេមិនបានទៅសាលារៀននោះទេ គឺដើម្បីនៅមើលការប្រកួត និងបង្ហាញខ្លួនរបស់ឪពុកពួកគេបំបែកកំណត់ត្រានៅក្នុងក្របខណ្ឌកំពូលអង់គ្លេស Premier League ក្នុងជំនួបដែល West Brom ចាញ់ក្រុមកាំភ្លើងធំ ២-០។ លើសពីនេះទៀតអ្នកចាត់ការលោក Arsene Wenger ក៏បានអបអរសម្រាប់ការបង្ហាញខ្លួនច្រើនបំផុតនេះដែរ ដោយជូនអាវឯកសណ្ឋានរបស់ក្រុម Arsenal ភ្ញាប់ជាមួយឈ្នោះ Barry និងលេខអាវ ៦៣៣ ផងដែរ។ សូមបញ្ជាក់ថា អតីតសមាជិកជម្រើសជាតិអង់គ្លេសត្រូវបាន West Brom នាំយកពី Everton នៅដើមរដូវកាលនេះដោយចុះកិច្ចសន្យារយៈពេល១ឆ្នាំ ហើយរំពឹងថានឹងអាចតដល់រូបគេអាយុ ៤០តែម្តង ប្រសិនបង្ហាញខ្លួនឲ្យក្រុមបានល្អ។ កីឡាករដែលបង្ហាញខ្លួននៅ Premier League ច្រើនជាងគេទាំង១០រូបផ្សេងទៀតប៉ុន្តែត្រូវចូលនិវត្តន៍អស់ទៅហើយនោះ រួមមាន៖ Ryan Giggs (៦៣២), Frank Lampard (៦០៩), David James (៥៧២), Gary Speed (៥៣៥), Emile Heskey (៥១៦), Mark Schwarzer (៥១៤), Jamie Carragher (៥០៨), Phil Neville (៥០៥), Rio Ferdinand (៥០៤), Steven Gerrard (៥០៤)	អតីតសមាជិកក្រុមជម្រើសជាតិអង់គ្លេស Gareth Barry បានជាប់កំណត់ត្រាថ្មីក្នុងនាមជាកីឡាករដែលបានបង្ហាញខ្លួនក្នុងក្របខណ្ឌ Premier League ច្រើនជាងគេបំផុតរហូតដល់ ៦៣៣លើក ពោលគឺអាចបំបែកកំណត់ត្រាចាស់របស់វីរបុរសក្រុមបិសាចក្រហម Ryan Giggs ដែលធ្លាប់បង្ហាញខ្លួន ៦៣២លើក។
សារព័ត៌មានបារាំង Paris Match បានបង្ហាញពីទំនាក់ទំនងតារាល្បីៗ១៥គូ ដែលបានចែកផ្លូវគ្នានៅឆ្នាំ២០១៧ ដោយគូស្នេហ៍មួយចំនួន ដូចជា Selena Gomez និង The Weeknd, Jennifer Lawrence និង Darren Aronofsky, Katy Perry និង Orlando Bloom សុទ្ធតែបានអះអាងថា បានដើរចេញពីគ្នាដោយសន្តិភាព និងមិត្តភាព។ ជាមួយគ្នានេះ ក៏មានគូស្នេហ៍ចែកផ្លូវពីគ្នាដោយការឈឺចាប់ផងដែរ ដូចជា Chris Pratt និង Anna Faris, Fergie និង Josh Duhamel ជាដើម។ Josh Duhamel និង Fergie ចែកផ្លូវគ្នា ក្រោយរស់នៅជាមួយគ្នាអស់ ១៣ឆ្នាំ និងរៀបការអស់៨ឆ្នាំ Scarlett Johansson និង Romain Dauriac បានប្រកាសចែកផ្លូវគ្នាកាលពីដើមឆ្នាំ ក្រោយរស់នៅជាមួយគ្នា៥ឆ្នាំ និងរៀបការ៣ឆ្នាំ Robert Pattinson និង FKA Twigs បែកបាក់គ្នាកាលពីខែតុលា បន្ទាប់ពីរស់នៅជាមួយគ្នាអស់៣ឆ្នាំ Heidi Klum និង Vito Schnabel ចែកផ្លូវគ្នាកាលពីខែកញ្ញា ក្រោយមានទំនាក់ទំនងគ្នាអស់៣ឆ្នាំ Jane Fonda និង Richard Perry សម្រេចចិត្តដើរផ្លូវរៀងខ្លួនកាលពីខែមករា ក្រោយមានជីវិតរួមគ្នាអស់៨ឆ្នាំ Jesse Williams និង Aryn Drake ចែកផ្លូវគ្នា ក្រោយចំណងអាពាហ៍ពិពាហ៍៥ឆ្នាំ Selena Gomez និង The Weeknd ដើរផ្លូវរៀងៗខ្លួប ក្រោយចំណងស្នេហ៍រយៈពេលត្រឹមតែ១ឆ្នាំ Orlando Bloom និង Katy Perry បែកគ្នានៅខែកុម្ភៈ ក្រោយទំនាក់ទំនងគ្នា១ឆ្នាំ Vanessa Demouy និង Philippe Lellouche ចែកផ្លូវគ្នាផ្លូវការកាលពីខែកញ្ញា ក្រោយចំណងស្នេហ៍១៦ឆ្នាំ និងអាពាហ៍ពិពាហ៍៧ឆ្នាំ Jennifer Lawrence និង Darren Aronofsky ចាកចេញពីគ្នានៅខែវិច្ឆិកា បន្ទាប់ពីទំនាក់ទំនងគ្នាជិត១ឆ្នាំ Ewan McGregor និង Eve Mavrakis បែកបាក់គ្នាកាលពីខែមីនា ក្រោយចំណងអាពាហ៍ពិពាហ៍២២ឆ្នាំ Nicki Minaj និង Meek Mill មានទំនាក់ទំនងនឹងគ្នាអស់រយៈពេល១ឆ្នាំកន្លះ មុនចែកផ្លូវគ្នា Amber Heard និង Elon Musk មានចំណងស្នេហ៍ភ្លើងចំបើងត្រឹមតែ៣ខែប៉ុណ្ណោះ ក៏បែកបាក់គ្នា Janet Jackson និង Wissam Al Mana រស់នៅជាមួយគ្នា៦ឆ្នាំ និងរៀបការអស់៥ឆ្នាំ មុននឹងចែកផ្លូវគ្នាកាលពីខែមេសា Anna Faris និង Chris Pratt ចែកផ្លូវគ្នាកាលពីខែសីហា បន្ទាប់ពីរស់នៅជាមួយគ្នា៩ឆ្នាំ និងរៀបការជាមួយគ្នា៨ឆ្នាំ	កាលពីឆ្នាំ២០១៦ ការចែកផ្លូវគ្នារវាង Angelina Jolie និង Brad Pitt ក្លាយជាព្រឹត្តិការណ៍ដ៏ទាក់ទាញនៅក្នុងពិភពតារាល្បីៗលំដាប់ពិភពលោក។ នេះគ្រាន់តែជាឧទាហរណ៍មួយដែលបង្ហាញថា ភាពល្បីល្បាញ មាសប្រាក់ មិនមែនសុទ្ធតែនាំមកនូវសុភមង្គលក្នុងគ្រួសារនោះឡើយ ។ នៅឆ្នាំ២០១៧នេះ តារាភាពយន្ត តារាចម្រៀង តារាទូរទស្សន៍ និងបុគ្គលល្បីឈ្មោះលំដាប់ពិភពលោក មួយចំនួន ក៏បានចែកផ្លូវគ្នាជាហូរហែផងដែរ។
ក្រវាញ មិនមែនជារុក្ខជាតិធម្មតាទេ។ តាមពិត ក្រវាញ គឺជាឱសថបុរាណកែរោគថែមទៀត។ វចនានុក្រមសម្តេចសង្ឃ ជួន ណាត បានពន្យល់ថា ក្រវាញ គឺជាឈ្មោះប្រទាលមួយប្រភេទ មានផ្លែប្រើជាថ្នាំកែរោគ, ច្រើនតែមានដុះនៅទីភ្នំក្នុងស្រុកថ្ពងក្នុងខែត្រពោធិ៍សាត់ និងខែត្របាត់ដំបង។ នៅក្នុងវចនានុក្រមជាភាសាបរទេសបារាំង ឬអង់គ្លេសវិញ គេមិនហៅថា ក្រវាញ ដូចភាសាខ្មែរទេ។ តែគេប្រើពាក្យអង់គ្លេសថា Cardamom ហើយពាក្យបារាំងថា la Cardamome។ ក្នុងចំណោមជនជាតិបរទេស ឈ្មោះ Cardamom គឺល្បីរន្ទឺ។ ទោះបីជានៅក្នុងភាសាបារាំង ឬអង់គ្លេសក៏ដោយ ក៏ពាក្យ Cardamom ឬ la Cardamome មានន័យដូចភាសាខ្មែរដែរ។ Cardamom ឬ la Cardamome ត្រូវបានគេពន្យល់ថា គឺជារុក្ខជាតិអាស៊ីដែលមានគ្រាប់ពូជធំក្លិនឈ្ងុយ ហើយត្រូវបានគេប្រើប្រាស់ធ្វើជាឱសថ។ ក្រវាញមានក្លិនឈ្ងុយ ប្រហើរ និងហឹរបន្តិច។ បច្ចុប្បន្ន គ្រាប់ក្រវាញត្រូវបានអ្នកជំនួញបរទេស(ចិន កូរ៉េ វៀតណាម) មួយចំនួនបញ្ជាទិញនៅតំបន់ភ្នំក្រវាញដើម្បីនាំចេញទៅក្រៅប្រទេសដើម្បីធ្វើជាស៊ុបប៉ូវកម្លាំង។ សូមបញ្ជាក់ថា រុក្ខជាតិក្រវាញត្រូវបានពលរដ្ឋខ្មែរមួយចំនួនប្រើប្រាស់ជាបន្លែសម្រាប់ធ្វើម្ហូបអាហារ ជាពិសេស ឆាខ្ញី ឬស្ងោរជ្រក់សាច់មាន់។ល។	ភ្នំពេញ៖ មែនទែនទៅ សម្រាប់ប្រជាពលរដ្ឋខ្មែរភាគច្រើន ពួកគេគិតភ្លាមថា ក្រវាញ គឺជាភ្នំ។ ជាការពិត វាជាឈ្មោះភ្នំមែន។ តែភ្នំនេះ មានដុះរុក្ខជាតិម្យ៉ាងដែលគេហៅថា រុក្ខជាតិ ក្រវាញ។ ដោយសារតែ រុក្ខជាតិ ក្រវាញ ដុះលើភ្នំនេះហើយ ទើបគេហៅថា ភ្នំ ក្រវាញ។
- ឆ្នាំងសាកសម្រាប់ប្រើជាមួយរថយន្តល្បឿនលឿន (Car Charger Super-Fast Charge) កម្លាំង 60W ម៉ូឌែល (EP-L5300XBEGWW) ដែលមានតម្លៃ 49 $ មួយគ្រឿងភ្លាម។ - ឈុត Starter Kit មួយឈុតភ្លាម (Travel Adaptor 25W, Flip Cover, S-Pen Fold Edition) - No Worry Crack 150$ Wow! ពិតជាការផ្ដល់ជូនដ៏ពិសេសមែន។ ពិសេសយ៉ាងនេះ ឲ្យរំលង ទើបចម្លែក! ទិញឥឡូវនេះ ព្រោះបើខុសពីពេលនេះ អត់បាន 30$ ហើយត្រូវចំណាយលុយបន្ថែមយ៉ាងច្រើន ដើម្បីបានកាដូទំនើបៗខាងលើ។ ដូច្នេះ សូមប្រញាប់រួសរាន់ កុំឲ្យហួសថ្ងៃទី14វិច្ឆិកា ខាងនេះឲ្យសោះ។ បញ្ជាក់ៈសម្រាប់ប្រម៉ូសិនដែលថែមជូនឆ្នាំងសាកសម្រាប់ប្រើជាមួយរថយន្តល្បឿនលឿន,ឈុត Starter Kit និង No Worry Crack 150$ នឹងបន្តផ្តល់ជូនរហូតដល់ចុងឆ្នាំ 31 ខែធ្នូ ឆ្នាំ 2021 Galaxy Z Fold3 5G ផ្ដល់បទពិសោធទំនើបទាន់សម័យ ដែលមិនធ្លាប់មានលើស្មានហ្វូនដទៃ។ សាមសុងជាទីទុកចិត្តបំផុត!! គួររំលឹកផងដែរថា ក្រៅពីប្រូម៉ូសិន Galaxy Z Fold3 5G សាមសុង ក៏កំពុងតែមានការផ្ដល់ជូនពិសេស សម្រាប់ រាល់ការជាវ Galaxy Z Flip3 5G ចាប់ពីថ្ងៃនេះ រហូតដល់ ថ្ងៃទី 31 ខែធ្នូ ឆ្នាំ 2021 ដែលអតិថិជនទាំងអស់នឹងទទួលបានប្រូម៉ូសិនថែមជូនយ៉ាងច្រើនអស្ចារ្យមិនធ្លាប់មានដូចជា៖ - ប័ណ្ណទូទាត់ដែលមានសាច់ប្រាក់ 50$ (Cash Voucher 50$) សម្រាប់ទិញគ្រឿងសម្អាងនៅហាង Goody Shop - ឆ្នាំងសាក (Travel Adaptor) កម្លាំង 25W - ស្រោមថ្លាមានក្រវិលកាន់ (Clear Ring Cover) - No Worry Crack 100$ Galaxy Z Fold3 5G និង Galaxy Z Flip3 5G ផ្តល់នូវកំពូលបទពិសោធន៍មិនធ្លាប់មាន (Experience like no other) នៃកំពូលស្មាតហ្វូនអេក្រង់បត់ដ៏លេចធ្លោទាក់ទាញ និងទាន់សម័យបំផុត! Galaxy Z Fold3 5G និង Galaxy Z Flip3 5G បង្ហាញឱ្យឃើញនូវពិភពដ៏អស្ចារ្យបំផុតរបស់អ្នក (Unfold Your World) សាមសុងជាទីទុកចិត្តបំផុត។ សម្រាប់ព័ត៌មានបន្ថែមសូមអញ្ជើញមកសាកសួរ ឬធ្វើតេស្តដោយផ្ទាល់នៅតាមដេប៉ូចែកចាយរបស់ សាមសុង ទាំងអស់ ដែលនៅជិតលោកអ្នកបំផុត ឬក៏អាចទំនាក់ទំនងសេវាបម្រើអតិថិជនឥតគិតថ្លៃតាមរយៈលេខទូរស័ព្ទ៖ 1800-203232។ (អត្ថបទពាណិជ្ជកម្ម)	ចំណេញច្រើនជាងពេលណាៗទាំងអស់ ចាប់ពីថ្ងៃនេះ ដល់ថ្ងៃទី 14វិច្ឆិកា រាល់ការទិញ Galaxy Z Fold3 5G មួយគ្រឿង អ្នកនឹងទទួលបានទឹកប្រាក់ត្រឡប់ $30 ភ្លាមៗ ងាយៗ។ ឈប់សិន! មិនមែនតែ 30$ នេះទេ ទឹកប្រាក់នេះ ជាការបន្ថែមលើប្រូម៉ូសិនដែលមានស្រាប់ ជាមួយការផ្ដល់ជូនយ៉ាងសន្ធឹកសន្ធាប់ដូចជា៖
ជំងឺមហារីកច្រមុះ ក៏ត្រូវបានគេហៅថា nasal cancer ឬ cancer of nasal cavity of the Para nasal sinus ។ភាគច្រើននៃជំងឺមហារីកច្រមុះ មានប្រភពមកពី ជាលិកាមួយចំនួនដូចជា sinuses ឬ nasopharynx ។ ជំងឺមហារីកច្រមុះ ផ្គុំឡើងដោយសារតែកោសិកាដែលមានរាងរាបស្មើរ និង ស្តើង នៅក្នុងស្រទាប់ស្បែក epidermisដែលមាននៅក្នុងប្រហោងច្រមុះ ។ រោគសញ្ញានៃជំងឺមហារីកច្រមុះ ប្រសិនបើគេធ្វើការប្រៀបធៀបជាមួយនឹងមនុស្សស្រី មនុស្សប្រុសគឺហាក់ដូចជា នឹងកើតមានជំងឺមហារីកច្រមុះ នេះច្រើនជាង។ បុរសដែលមានអាយុលើសពី ៤៥ឆ្នាំ គឺស្ថិតនៅក្នុងការប្រឈមនឹងគ្រោះថ្នាក់ខ្ពស់ ទៅនឹងការកើត មាននូវជំងឺមហារីកច្រមុះនេះណាស់ ។ រោគសញ្ញានៃជំងឺមហារីកច្រមុះ គឺមានលក្ខណៈស្រដៀងគ្នាទៅនឹង រោគ សញ្ញានៃជំងឺមហារីកស្បែក។ រោគសញ្ញាទាំងនេះ គឺមានភាពពិបាកនឹងតាមដានដឹង នៅក្នុងដំណាក់កាល ដំបូងរបស់វា។ វាអាចនឹងរីករាលដាល ដល់ផ្នែកផ្សេងទៀតនៅលើផ្ទៃមុខ នៅក្នុងដំណាក់កាលរុំារ៉ៃនៃជំងឺនេះ ។ អ្នកដែលមានជំងឺនេះ ត្រូវបានទទួលការណែនាំអោយទៅជួបពិគ្រោះនឹង អ្នកជំនាញ ផ្នែកច្រមុះបំពង់ក ដើម្បី អោយគេធ្វើការកំណត់ពី មូលហេតុអោយបានច្បាស់លាស់ពីរោគសញ្ញាទាំងនេះ ។ រោគសញ្ញាជាបឋមនៃជំងឺមហារីកច្រមុះនេះមានដូចជា៖ · មានភាពរាំងស្ទះនៅក្នុងច្រមុះ និង បំពង់ក ដែលភ្ជាប់ប្រហោងច្រមុះទៅនឹងបំពង់ក។ · មានការហូរឈាមតាមច្រមុះ ។ · មានឡើងកូនកណ្តុរនៅនឹងក ។ · មានការឈឺចាប់នៅត្រង់ក ដោយសារតែកូនកណ្តុរ។ · មានភាពហើមប៉ោងនៅនឹងក ដែលយើងអាចមើលឃើញ។ · មានការហើមបំពង់ក។ · មានភាពកើនឡើងនៃការរាំងស្ទះ នៅក្នុងរន្ធច្រមុះ។ · មានការហូរខ្ទុះពីរន្ធច្រមុះតែម្ខាង។ · ឈឺក្បាល។ · មើលឃើញព្រិលៗ ឬ មិនសូវច្បាស់។ · មានការឈឺចាប់សាច់ដុំ និង មានភាពទន់ខ្សោយនៃសាច់ដុំ។ · មានបញ្ហាពិបាកនឹងការស្តាប់ ។ · មានការហើមប៉ោង និង ចុះខ្សោយនៃអណ្តាត។ · មានបញ្ហាពិបាកក្នុងការដកដង្ហើមធ្ងន់ធ្ងរ។ · មានភាពពិបាកក្នុងការនិយាយ អោយបានច្បាស់។ · សាច់ដុំនៅលើផ្ទៃមុខ មានភាពចុះខ្សោយ។ · កូនកណ្តុរនៅនឹងក មិនស្រកចុះ ។ · មានភាពពិបាកក្នុងការធ្វើចលនា និង លើកស្មាទាំងពីរ។ · មានភាពពិបាកក្នុងការ ផ្អៀងក។ · មានភាពស្លេកស្លាំង ឬ កង្វះឈាម។ · មានការបង្ករោគនៅក្នុងច្រមុះ, បំពង់ក, ក ជាដើម។ · មានភាពស្គមស្គាំង។ · កង្វះជាតិទឹក។ យោងតាមវិទ្យាស្ថានជាតិសិក្សាជំងឺមហារីកបានកំណត់ថា កត្តាដែលអាចបណ្តាលអោយមានរោគសញ្ញា នៃជំងឺ មហារីក ច្រមុះ នេះមាន ៖ · ការស្រូបយកនូវបំណែកតូចល្អិតៗ នៃលោហៈធាតុនៅក្នុងសន្លឹកមាស ឬ ប្រាក់។ · សារធាតុគីមីដែលមានប្រើប្រាស់ នៅក្នុងការផលិតស្បែកជើង។ · ធូលីដែលមាននៅក្នុងការធ្វើគ្រឿងសង្ហារឹម។ · ធូលីដែលមានមកពីរោងម៉ាស៊ីនអារឈើ។ · ធូលីដែលមានមកពីម៉ាស៊ីនធ្វើម្ស៉ៅ ឬ ផលិតនំបុ័ង។ · ជាបុរសដែលស្ថិតក្នុងវ័យលើសពី ៤០ឆ្នាំ ។ · ការជក់បារី។ ត្រួតពិនិត្យដោយ www.health.com.kh	ច្រមុះ គឺជាផ្នែកមួយទាំងមូលនៃមុខរបស់មនុស្ស។ ច្រមុះរបស់មនុស្សប្រុសគឺ មានទំហំធំជាងច្រមុះរបស់ មនុស្សស្រី។ ច្រមុះមាន រន្ធច្រមុះចំនួនពីរ ដែលត្រូវបានចែកដាច់ពីគ្នា និង មានផ្នែកពិសេសមួយដែលអាចជួយ អោយវាហិតក្លិនបាន។ ច្រមុះគឺមានតួនាទីបន្សុទ្ធ, ផ្សើម និង កម្រិតនូវខ្សល់ដែលបានស្រូបចូល ។តើអ្វីជាជំងឺមហារីកច្រមុះ ?
លោកបានបញ្ជាក់ថា ក្នុងចំណោមទាំងចំណូលទាំង១៦លានដុល្លារនេះគឺមានជាង ៣៦ ៧១៥លានរៀល(ប្រមាណ៩លានដុល្លារ) បានពីការចុះបញ្ជីផ្លាកលេខពិសេសផ្ទាល់ខ្លួនចំនួន ៥ ២៩៨ផ្លាក។ រីឯចំណូលជាង ២៩ ៧៣៦លានរៀល(ប្រមាណ៧លានដុល្លារ) គឺបានការចុះបញ្ជីផ្លាកលេខពិសេស(រាជធានី-លេខ)ចំនួន ២១ ៣៦១ផ្លាក។ ផ្អែកតាមតារាងស្ថានភាពចំណូល រួមទាំងចំនួនផ្លាកលេខពិសេស និងផ្លាកលេខពិសេសផ្ទាល់ខ្លួន បានចុះបញ្ជីក្នុងរយៈពេល៥ឆ្នាំចុងក្រោយនេះ ពោលពីឆ្នាំ២០១៩-២០២៣ ក្រសួងសាធារណការ ទទួលបានចំណូលសរុប ៣៤៧ ៦២៧លានរៀល(ប្រមាណ៨៥លានដុល្លាអាម៉េរិក)៕	ក្រសួងសាធារណការ និងដឹកជញ្ជូន ទទួលបានចំណូលប្រមាណ១៦លានដុល្លារ ពីការលក់ផ្លាកលេខពិសេស និងពិសេសផ្ទាល់ខ្លួនសម្រាប់រថយន្តចំនួន ២៦ ៦៥៩ គ្រឿង នៅក្នុងឆ្នាំ២០២៣។ លោក ប៉េង ពោធិ៍នា រដ្ឋមន្ត្រីក្រសួងសាធារណការបានលើកឡើងបែបនេះ ក្នុងពិធីបើកសន្និបាតបូកសរុបការងារប្រចាំឆ្នាំ២០២៣ នាថ្ងៃទី២៨កុម្ភៈនេះ។
លោក Guardiola ធ្លាប់ជាអ្នកចាត់ការក្រុម Bayern Munich បីរដូវកាលដោយចាប់ផ្តើមក្នុងឆ្នាំ ២០១៣ និងបញ្ចប់ក្នុងឆ្នាំ ២០១៦ ។ ចំណែក Lewandowski ចូលរួមជាមួយអ្នកចាត់ការសញ្ជាតិអេស្ប៉ាញក្នុងឆ្នាំ ២០១៤ ដោយផ្ទេរពី Borussia Dortmund ជាក្រុមប្រកួតប្រជែងគ្នាខ្លាំងកាលនោះ។ លេងបានត្រឹម ១០០ប្រកួតប៉ុណ្ណោះ ក្រោមការដឹកនាំរបស់ Pep ខ្សែប្រយុទ្ធវ័យ ៣៣ឆ្នាំរូបនេះ អាចរកគ្រាប់បាល់រហូតដល់ទី ៦៧គ្រាប់រាល់កម្មវិធីប្រកួតរបស់ក្រុម។ បញ្ចប់អាជីពនៅ Bayern កាលពីខែកក្កដាកន្លងទៅ Lewandowski រកបានគ្រាប់បាល់ឱ្យក្រុម ៣៤៤គ្រាប់នៅគ្រប់ការប្រកួត ហើយរូបគេក្លាយជាកីឡាករចំណូលថ្មីនៅទឹកដី Spotify Camp Nou ដែលបានរកគ្រាប់បាល់ក្នុងការបង្ហាញខ្លួនលើកដំបូងឱ្យក្រុមអំឡុងការប្រកួតមិត្តភាពទល់ក្រុម Pumas UNAM។ Barca ឈ្នះប្រកួតមិត្តភាពលើក្រុម Pumas UNAM របស់ម៉ិកស៊ិកលទ្ធផល ៦-០។ ស្ថិតក្រោមការដឹកនាំរបស់ Xavi ដែលជាគ្រូបង្វឹកដើម្បីប្រជែងពានរង្វាន់នានា Lewandowski និយាយថា ការប្រកួតប្រជែងនៅរដូវកាលដំបូងឱ្យ Barca គឺមានទម្រង់លេងស្រដៀងការដឹកនាំរបស់អ្នកចាត់ការក្រុម Manchester City លោក Pep ដែរ។ «Xavi គឺស្រដៀងទៅនឹង Guardiola ពួកគាត់ទាំងពីរគឺធ្លាប់ធ្វើការជាមួយគ្នា ហើយការគិតអំពីបាល់ទាត់គឺក្នុងផ្លូវតែមួយដូចគ្នា ទម្រង់លេងគឺរិតតែដូចគ្នា។ សម្រាប់ការចងចាំនិងការគិតរបស់ខ្ញុំនោះគឺ Barca ជាជម្រើសតែមួយគត់ ហើយនេះជាការត្រៀមខ្លួនមួយយ៉ាងល្អបំផុតនៅពេលខ្ញុំលេងនៅ Bayern ព្រោះខ្ញុំធ្លាប់ស្រមៃថាលេងក្រោមការដឹកនាំរបស់ Pep ថ្ងៃណាមួយខ្ញុំនិងលេងឱ្យ Barca។»។ Lewandowski បានសម្រេចចិត្តចាកចេញពី Bayern ទោះនៅសល់កិច្ចសន្យា ១រដូវកាលក្តី ដោយផ្ទេរមកកាន់ Barca ក្នុងតម្លៃខ្លួន ៥០លានដុល្លារ ។ រូបគេអះអាងថាចង់ទទួលបានបទពិសោធន៍ថ្មី ដោយលេងនៅទឹកដីអេស្ប៉ាញ។ សូមជម្រាបថា ខ្សែប្រយុទ្ធវ័យ ៣៣ឆ្នាំនេះ នឹងបង្ហាញខ្លួនក្នុងការប្រកួតក្របខណ្ឌ La Liga លើកដំបូងរបស់គេទល់ក្រុម Rayo Vallecano នៅថ្ងៃទី១៣ ខែសីហា៕	Robert Lewandowski ជឿជាក់ថាធ្លាប់លេងក្រោមការដឹកនាំរបស់លោក Pep Guardiola នៅក្លិប Bayern Munich ធ្វើឱ្យគេត្រៀមខ្លួនបានយ៉ាងល្អសម្រាប់ការផ្ទេរមកក្រុម Barcelona ដែលស្ថិតក្រោមការគ្រប់គ្រងរបស់ Xavi Hernandez។
កីឡាស្គីក្តារនិងស្គីកង់បានចូលមកកម្ពុជាប្រមាណជាង១០ឆ្នាំហើយ ប៉ុន្តែកីឡាអូឡាំពិកមួយនេះមិនសូវមានសកម្មភាពផុសផុល និងចូលរួមលេងច្រើនពីយុវជននោះឡើយ។ ពោលគឺកាលពីមុនឆ្នាំ២០០៨ មានអ្នកលេងនិងស្គាល់កីឡានេះមិនដល់១០នាក់ផង។ ប៉ុន្តែវត្តមានរបស់លោក Samual Izac James ជនជាតិអូស្ត្រាលីនៅអំឡុងឆ្នាំ២០១២បានឲ្យធ្វើកីឡានេះមានការរីកចម្រើនជាបន្តបន្ទាប់ រហូតលោកបានបើកហាងលក់ក្តារស្គីនៅឆ្នាំ២០១៣។ ការបើកហាងលក់ក្តារស្គីរបស់ជនជាតិអូស្ត្រាលីខាងលើ និងយុវជនខ្មែរមួយរូបដែលស្រលាញ់កីឡានេះបានធ្វើឲ្យកីឡានេះមានភាពរីកចម្រើន និងទាក់ទាញយុវជនឲ្យចូលរួមលេងកាន់តែច្រើនផងដែរ។ ដោយមើលឃើញពីសក្តានុពល និងសន្ទុះនៃចំនួនអ្នកលេង សហព័ន្ធកីឡាស្គីក្តារ និងស្គីកង់ ក៏បានលេចចេញជារូបរាងឡើងកាលពីថ្ងៃទី២៧ ខែមិថុនា ឆ្នាំ២០១៩។ ប៉ុន្តែសហព័ន្ធនេះពុំទាន់ទទួលបានការទទួលស្គាល់ពីក្រសួងអប់រំយុវជននិងកីឡា ក៏ដូចជាគណៈកម្មាធិការជាតិអូឡាំពិកកម្ពុជានៅឡើយទេ។ លោក កុសល ពីសី ដែលអង្គមហាសន្និបាតតែងតាំងជាប្រធានសហព័ន្ធកីឡាស្គីក្តារ និងស្គីកង់កម្ពុជាបាននិយាយថា លោកនឹងរៀបចំបែបបទឯកសារពាក់ព័ន្ធនានា ដើម្បីដាក់ស្នើសុំការទទួលស្គាល់ពីស្ថាប័នកីឡាទាំងពីរខាងលើក្នុងពេលឆាប់ៗខាងមុខនេះ។ លក្ខខណ្ឌក្នុងការទទួលស្គាល់ គឺតម្រូវឲ្យសហព័ន្ធត្រូវមានក្លិប-សមាគមជាសមាជិកយ៉ាងតិច៥ និងត្រូវមានមន្ត្រីអាជ្ញាកណ្តាល ចៅក្រម និងគ្រូបង្វឹកថ្នាក់ជាតិប្រចាំសហព័ន្ធ។ ក្រៅពីសក្តានុពល និងសន្ទុះនៃអ្នកលេង លោក ពីសី បញ្ជាក់ថា ប្រជាប្រិយភាពកីឡានេះ និងការពង្រីកវិសាលភាពឲ្យកាន់តែធំលើឆាកអន្តរជាតិ ក៏ដូចជាចូលរួមប្រកួតអន្តរជាតិនានា ក៏ស្ថិតក្នុងគោលបំណងនៃការបង្កើតឲ្យមានសហព័ន្ធនេះឡើងដែរ។ គ្រប់ប្រភេទកីឡាទាំងអស់បើពុំមានសហព័ន្ធ ដែលទទួលស្គាល់ដោយក្រសួងអប់រំ និងគណៈកម្មាធិការជាតិអូឡាំពិកកម្ពុជា គឺពួកគេមិនអាចចូលរួមការប្រកួតផ្លូវការនោះឡើយ។ «យើងត្រូវតែមានសហព័ន្ធដែលទទួលស្គាល់ពីគណៈកម្មាធិការជាតិអូឡាំពិក ដើម្បីអាចចាប់ដៃគូជាមួយជាសហព័ន្ធកីឡាស្គីក្តារ និងស្គីកង់អន្តរជាតិ។ ធ្វើដូច្នេះទើបយើងអាចមានសិទ្ធិបញ្ជូនកីឡាករយើងទៅចូលរួមការប្រកួតអន្តរជាតិនានាដូចជាកម្រិកអាស៊ី អាស៊ីអាគ្នេយ៍រហូតដល់អូឡាំពិក»។ នេះជាការលើកឡើងរបស់លោក កុសល ពីសី ក្នុងបទសម្ភាសជាមួយសារព័ត៌មានថ្មីៗ។ ប្រធានសហព័ន្ធរូបនេះជឿជាក់ថា បើសិនកីឡាករកម្ពុជាទទួលមានការហ្វឹកហាត់ត្រឹមត្រូវ ក្រោយការបង្កើតសហព័ន្ធ ពួកគេនឹងមានសមត្ថភាពកាន់តែរីកចម្រើន ដែលអាចត្រដំត្រសងជាមួយកីឡាករមកពីបណ្តាប្រទេសក្នុងតំបន់អាស៊ាន។ លោកបានបន្ថែមថា៖«ខ្ញុំសង្កេតឃើញថាប្រជាប្រិយភាពមានការកើនឡើង តែគុណភាពយើងមិនទាន់មាននោះទេ ដោយសារយើងមិនទាន់សហព័ន្ធនិងនិយាមស្តង់ដារត្រឹមត្រូវ ព្រោះបច្ចុប្បន្នយើងមិនទាន់មានចៅក្រមអាជ្ញាកណ្តាល និងគ្រូបង្វឹកថ្នាក់ជាតិនៅឡើយទេ»។ កីឡាការិនី កូវ ចាន់សង្វា ដែលបានប្រឡូកជាមួយកីឡានេះតាំងពីអំឡុងឆ្នាំ២០១២ បានបង្ហាញអារម្មណ៍រំភើបរីករាយ និងគាំទ្រយ៉ាងពេលទំហឹងចំពោះការបង្កើតឲ្យមានសហព័ន្ធនេះឡើង។ នាងជឿជាក់ថា តាមរយៈការបង្កើតសហព័ន្ធនេះនឹងជួយជំរុញឲ្យវិស័យកីឡាស្គីក្តារ និងស្គីកង់កម្ពុជាកាន់តែរីកចម្រើន នាពេលអនាគត។ កីឡាការិនីដែលធ្លាប់តំណាងប្រទេសកម្ពុជាទៅចូលរួមប្រកួតលើឆាកអន្តរជាតិរូបនេះ បានបង្ហាញការតាំងចិត្តនឹងបន្តដើរលើវិថីមួយនេះ ហើយនាងចង់តំណាងកម្ពុជាទៅចូលរួមប្រកួតអន្តរជាតិទៀតផង។ កីឡាស្គីក្តារ និងស្គីកង់ត្រូវបានអង្គការស្គែតធីស្តង់បង្កើតឡើងក្នុងគោលបំណងជួយ និងផ្តល់ការអប់រំ និងកីឡាដល់កុមារ ដែលជួបបញ្ហាផ្សេងៗ។ ព្រោះកីឡានេះ អាចជួយឲ្យពួកគេមានកាយសម្បទា និងស្មារតីរឹងមាំ ពិសេសជួយបង្កើន និងស្តារទំនុកចិត្ត ដែលធ្លាប់បាត់បង់ឲ្យមករកភាពល្អប្រសើរឡើងវិញ។ ពាក់ព័ន្ធបញ្ហានេះលោក កុសល ពីសី បានរៀបរាប់ដូច្នេះថា៖«ដើមឡើយយើងបង្កើតអង្គការស្គែតធីស្តង់ ដើម្បីផ្តល់ការអប់រំផ្នែកកីឡា និងអប់រំចំណេះទូទៅដល់កុមារ ដែលជួបបញ្ហាបី គឺទី១គ្រួសារមានសេដ្ឋកិច្ចទាប ទី២ពិការភាព និងទី៣រងគ្រោះនឹងបញ្ហាសង្គមនានា។ ពេលដែលគាត់មានបញ្ហានឹងការសិក្សា យើងគិតថា តាមរយៈកីឡានេះនឹងអាចជួយឲ្យពួកគាត់មានទឹកចិត្តត្រឡប់មករកសង្គមឡើងវិញ ទើបយើងប្រមូលផ្តុំពួកគាត់ឲ្យមកចូលរួមសិក្សាផ្នែកកីឡា ដើម្បីពង្រឹងស្មារតី និងទំនុកចិត្តឡើងវិញ»។ កីឡាការិនី កូវ ចាន់សង្វា ដែលអះអាងថា នាងធ្លាប់រងហិង្សាពីគ្រួសាររហូតបាក់ទឹកចិត្ត និងខ្លាចមនុស្សជុំវិញខ្លួន។ ប៉ុន្តែកីឡាស្គីក្តារនិងស្គីកង់បានជួយកែប្រែឲ្យក្លាយជាមនុស្សក្លាហាន និងចូលចិត្តរាប់មនុស្សនៅជុំវិញខ្លួនឡើងវិញ។ កូនពៅក្នុងគ្រួសារនៅភ្នំពេញមានបងប្អូន៥នាក់រូបនេះបានរៀបរាប់យ៉ាងដូច្នេះថា៖«បើក្រឡេកទៅមើលពីអតីតកាលខ្ញុំមិនសូវមានមិត្តភក្តិច្រើននោះទេ ហើយខ្លាចគេច្រើន ខ្ញុំមិនលាក់នោះទេ ខ្ញុំធ្លាប់រងអំពើហិង្សាពីប៉ាខ្ញុំ។ ដូច្នេះខ្ញុំជាក្មេងស្រីម្នាក់ដែលអៀនច្រើន មិនហ៊ានប្រឈមមុខនឹងការពិត និយាយរួមខ្លាចគេមែនទែន។ ប៉ុន្តែតាមរយៈកីឡាស្គីកង់ វាបានជួយជំរុញឲ្យខ្ញុំមានទំនុកចិត្ត ហ៊ាននិយាយជាមួយមនុស្សជុំវិញខ្លួន និងហ៊ានប្រឈមមុខដោះស្រាយបញ្ហា ដែលកំពុងកើតមាននៅក្នុងគ្រួសារ»។ ជាមន្ត្រីកម្មវិធី(Program Officer)នៅអង្គការស្គែតធីស្តង់កីឡាការិនី ដែលមានឈ្មោះក្រៅហៅ«ទីន» រូបនេះ បានរៀបពីទុក្ខលំបាកពេលចូលហ្វឹកហាត់កីឡាស្គីកង់លើកដំបូង ដោយមានពេលខ្លះនាងត្រូវរងរបួសដៃជើង និងមុខមាត់ជាដើម។ មិនត្រឹមតែប៉ុណ្ណោះ នាង បានរងសម្ពាធពីសមាជិកគ្រួសារ មិត្តភក្តិ និងអ្នកជិតខាង ពិសេសប្រុសៗហាក់មិនឲ្យតម្លៃដល់នាង ដោយពួកគេគិតថា នាងជាស្រីមិនគួរមកហ្វឹកហាត់កីឡានេះទេ ព្រោះវាមានការហក់លោតជាដើម។ ដោយចង់ឈ្នះចិត្តប្រុសៗ និងផ្លាស់ប្តូរគំនិតអវិជ្ជមានមួយចំនួនដែលលើកឡើងថា ស្ត្រីមិនអាចលេងកីឡាដូចបុរស ទីន បានបន្តប្រឡូកក្នុងវិស័យនេះទាំងដឹងថាមានការលំបាករហូតក្លាយជាអ្នកជិះស្គីកង់ដ៏ស្ទាត់ជំនាញម្នាក់។ ហើយនាងត្រូវបានអង្គការស្គែតធីស្តង់បញ្ជូនទៅចូលរួមប្រកួតក្រៅផ្លូវការលើឆាកអន្តរជាតិ។ «ខ្ញុំរងសម្ពាធខ្លាំងពេលដែលចាប់ផ្តើមលេងកីឡានេះ គឺប្រុសៗភាគច្រើនគាត់មិនសូវឲ្យតម្លៃ ព្រោះគាត់គិតថា ខ្ញុំជាស្រីមិនអាចលេងកីឡាស្គីបានដូចគាត់។ កត្តានេះហើយទើបខ្ញុំចង់ផ្លាស់ប្តូរគំនិតអវិជ្ជមានដែលគិតមកលើស្ត្រីទាំងនេះ តាមរយៈការបន្តលេងកីឡាស្គីកង់ ទោះបីដឹងថា កីឡានេះមានការលំបាក និងអាចបង្កគ្រោះថ្នាក់ដល់ខ្ញុំក៏ដោយ ព្រោះពេលខ្លះខ្ញុំប្រឈមនឹងថ្លោះកជើងនិងឈាមមុខឈាមមាត់ជាដើម»។ នេះជាការរៀបរាប់ពីទុក្ខលំបាករបស់កីឡាការិនី កូវ ចាន់សង្វា។ ប្រទេសមានសេដ្ឋកិច្ចជឿនលឿននៅអឺរ៉ុប អាស៊ី និងអាស៊ានមួយចំនួនបានប្រើស្គីក្តារ ឬស្គីកង់ធ្វើជាមធ្យោបាយជំនួយឲ្យការប្រើយានយន្ត កង់ ម៉ូតូ ទៅកន្លែងធ្វើការ កន្លែងកម្សាន្ត និងកន្លែងនានា។ លើសពីនេះ កីឡានេះត្រូវបានមហាជន សិស្សានុសិស្សជិះកម្សាន្តពេលពួកគេទំនេរពីការងារ និងការសិក្សាទៀតផង៕	ក្រោយមានវត្តមាននៅកម្ពុជាជិត១០ឆ្នាំ កីឡាស្គីក្តារ និងស្គីកង់បានឈានដល់បង្កើតឲ្យជាសហព័ន្ធ ដើម្បីពង្រីកសក្តានុពលឲ្យកាន់តែទូលំទូលាយទាំងក្នុងក្របខណ្ឌជាតិនិងអន្តរជាតិ។ ការបង្កើតឲ្យមានជាសហព័ន្ធ បន្ទាប់ពីសង្កេតឃើញពីសក្តានុពល និងសន្ទុះអ្នកលេងមានការកើនឡើងនាពេលបច្ចុប្បន្ន ពិសេសកីឡានេះផ្តល់អត្ថប្រយោជន៍ច្រើនដល់យុវជន។ កញ្ញា កូវ ចាន់សង្វា ដែលជាអ្នកលេងកីឡាស្គីកង់មួយរូបបានអះអាងថា តាមរយៈកីឡានេះបានជួយកែប្រែនាង ពីមនុស្សស្ងៀមស្ងាត់ និងខ្មាសអៀនច្រើន ទៅជាមនុស្សក្លាហាន និងចូលចិត្តរាប់អានមិត្តភក្តិ។
មកទល់ពេលនេះ កម្ពុជាមានអ្នកឆ្លងកូវីដ-១៩ សរុប ៥១៣៨៤នាក់ ក្នុងនោះ២៦៨០នាក់ករណីនាំចូល។ អ្នកជាសះស្បើយមាន ៤៤៨៥៨នាក់ និងស្លាប់សរុប ៦២៨នាក់៕	មនុស្សចំនួន ៩៩៩នាក់ទៀត តេស្តវិជ្ជមានកូវីដ-១៩ ក្នុងនោះ ១៣២នាក់ជាករណីនាំចូល។ អ្នកជាសះស្បើយ មាន ៧១៥នាក់បន្ថែម និងអ្នកជំងឺ២៦នាក់ទៀតបានស្លាប់។ នេះបើតាមសេចក្តីប្រកាសព័ត៌មាន របស់ក្រសួងសុខាភិបាល នៅថ្ងៃទី១ ខែកក្កដានេះ។
Lobjet de ce concours du jubilé est de produire un clip court dans lequel son auteur exprime ce que représente pour lui la francophonie après sêtre présenté. Monsieur Fabrice BOSSOU, le volontaire international de la francophonie en charge de cette animation, assurance que cest moins la qualité artistique des vidéos que lexpression et largumentation des participants qui orientera le choix du jury. Le 18 février dernier le premier ministre HUN Sè a déclaré : « L'utilisation du Français a fortement diminué au Cambodge parce que le gouvernement français a délaissé le secteur de l'éducation au Cambodge dès 1982. » (https://www.thmeythmey.com/?page=detail&id=88421) De son côté lAUF sinvestit dans le domaine de léducation grâce à son réseau mondiale détablissements d'enseignement supérieur et de recherche francophones. l'AUF regroupe 990 établissements universitaires de 118 pays de tous les continents. Plus dinformation : OneDrive Entreprise & AuF-Cambodge Phnom Penh	A loccasion du cinquantième anniversaire de lOrganisation Internationale de la Francophonie lAgence Universitaire de la Francophonie organise un concours à destination des étudiants des universités partenaires au Cambodge.
អត្ថបទទាក់ទង ១សប្តាហ៍ក្រោយគ្មាន COVID-19 ថ្មី វៀតណាមផ្ដើមបន្ធូរការបិទប្រទេសដើម្បីជួយសេដ្ឋកិច្ច ក្នុងសេចក្តីថ្លែងការណ៍នៅថ្ងៃ២២ ខែមេសា ក្រសួងសន្តិសុខសាធារណៈវៀតណាម បានបញ្ជាក់ថា ប្រធានCDCប្រចាំក្រុងហាណូយ Nguyen Nhat Cam ត្រូវបានចាប់ខ្លួន និងកាត់ទោសពីបទល្មើសច្បាប់លើការដេញថ្លៃដែលបង្កជាផលវិបាកយ៉ាងធ្ងន់ធ្ងរ។ តាមការចុះផ្សាយរបស់សារព័ត៌មានអនឡាញវៀតណាម Vietnam Express ក្រសួង អះអាងថា ប្រធានCDCរូបនេះ បានគប់គិតបោកប្រាស់ និងដំឡើងថ្លៃកញ្ចប់ធ្វើតេស្តCOVID-19ដែលដាក់ដេញថ្លៃ។ លោក Cam បានចូលកាន់តំណែងជាប្រធានCDCប្រចាំក្រុងហាណូយ ក្នុងឆ្នាំ២០១៨។ CDC ទទួលបន្ទុកចាត់វិធានការបង្ការការរីករាលដាលជំងឺឆ្លង ក្នុងទីក្រុងដែលមានប្រជាជនរស់នៅប្រមាណ៨លាន់នាក់ក្នុងប្រទេសវៀតណាមនេះ។ ទន្ទឹមនឹងសហការជាមួយអាជ្ញាធរតំបន់ទប់ស្កាត់COVID-19 និងស៊ើបអង្កេតករណីឆ្លងថ្មី CDC ក៏ទទួលបន្ទុកធ្វើតេស្តCOVID-19 ក្នុងទីក្រុង ហើយធ្វើតេស្តមនុស្សចន្លោះពី២៥០០-៣០០០នាក់ក្នុងមួយថ្ងៃ។ គិតត្រឹមថ្ងៃ២៣ ខែមេសា វៀតណាម មានករណីឆ្លងCOVID-19សរុប ២៦៨ករណី ក្នុងនោះជាង៨០ភាគរយជាសះស្បើយ។ ម្យ៉ាងទៀត ប្រទេសនេះគ្មានករណីឆ្លងថ្មី១សប្តាហ៍ពេញហើយ ដែលធ្វើឲ្យរដ្ឋាភិបាលផ្ដើមគិតគូរដកហូតការរឹតត្បិតការដើរហើរជួយសេដ្ឋកិច្ច៕	ប្រធានមជ្ឈមណ្ឌលគ្រប់គ្រងជំងឺឆ្លងប្រចាំក្រុងហាណូយ (CDC) និងបក្ខពួក៦នាក់ផ្សេងទៀត ត្រូវបានសមត្ថកិច្ចឃាត់ខ្លួនពីបទពុករលួយពាក់ព័ន្ធការបញ្ជាទិញសម្ភារធ្វើតេស្ត COVID-19 ។
អត្ថបទទាក់ទង លោកវ៉ាងជំរុញឱ្យចិន-អាម៉េរិក មានកិច្ចពិភាក្សាស៊ីជម្រៅ ដើម្បីកាត់បន្ថយការមិនយល់ពីគ្នា តាមរយៈសេចក្តីថ្លែងការណ៍របស់សេតវិមាន លោក ចូ បៃឌិន ប្រធាធានាធិបតីអាម៉េរិក បានជួបជាមួយលោកវ៉ាង យី នាយកការិយាល័យគណៈកម្មការកិច្ចការបរទេសនៃបក្សកុម្មុយនីស្ត និងជារដ្ឋមន្រ្តីការបរទេសចិន នៅក្នុងថ្ងៃទី២៧ ខែតុលា។ ក្នុងជំនួបដ៏សំខាន់នេះ លោកបៃឌិន បានជំរុញឱ្យក្រុងប៉េកាំងចូលរួមក្នុងការដោះស្រាយបញ្ហាសកលដូចជាសង្រ្គាមនៅអ៊ុយក្រែន ជម្លោះអ៊ីស្រាអែល និងហាម៉ាស និងបញ្ហាផ្សេងទៀត។ «លោកបៃឌិន បានបញ្ជាក់ថា អាម៉េរិក និងចិនត្រូវតែធ្វើការជាមួយគ្នា ដើម្បីលើកឡើងពីបញ្ហាសកល»។ សេចក្តីថ្លែងការណ៍របស់សេតវិមានអាម៉េរិក បានបញ្ជាក់បែបនេះ នៅថ្ងៃទី២៧ ខែតុលា ដោយបន្តជំរុញឱ្យប្រទេសមហាអំណាចទាំងពីរ គ្រប់គ្រងទំនាក់ទំនងប្រកបដោយការទទួលខុសត្រូវ និងបើកចំហក្នុងកិច្ចពិភាក្សា។ ដំណើរទស្សនកិច្ចរបស់លោកវ៉ាង នៅអាម៉េរិក ជាដំណើរទស្សនកិច្ចដ៏កម្រមួយនៃមន្រ្តីជាន់ខ្ពស់ចិន។ បន្ថែមពីនេះ លោកបៃឌិន ក៏បានចូលរួមរំលែកទុក្ខចំពោះមរណភាពរបស់លោក លី ខឹឈាំង អតីតប្រមុខរដ្ឋាភិបាលចិនផង។ បន្ថែមពីនេះ លោកបៃឌិន បានអញ្ជើញលោកស៊ី ជិនភីង ប្រធានាធិបតីចិនឱ្យមកចូលរួមកិច្ចប្រជុំកិច្ចសហប្រតិបត្តិការសេដ្ឋកិច្ចអាស៊ី-ប៉ាស៊ីហ្វីក ដែលរៀបចំនៅ ក្រុង San Francisco នៅខែវិច្ឆិកាខាងមុខ។ បើសិនបើលោកស៊ីធ្វើដំណើរទស្សនកិច្ចនៅអាម៉េរិកមែន វាជាវត្តមានដ៏កម្រមួយរបស់ប្រធានាធិបតីចិននៅអាម៉េរិក៕	ប្រធានាធិបតីអាម៉េរិក លោក ចូ បៃឌិន នៅថ្ងៃទី២៧ ខែតុលា បានប្រាប់លោកវ៉ាង យី ប្រមុខការទូតចិនថា រដ្ឋាភិបាលក្រុងវ៉ាស៊ីនតោន និងក្រុងប៉េកាំង គួរតែធ្វើការរួមគ្នា ដើម្បីដោះស្រាយបញ្ហាសកល ស្របពេលសង្រ្គាមនៅអ៊ុយក្រែន និងជម្លោះអ៊ីស្រាអែល-ហាម៉ាស កើតឡើង។
សូមទស្សនារូបភាពដែលថតដោយ កញ្ញា អ៊ូ សុខមាន ពីការិយាល័យសារព័ត៌មានថ្មីៗ ក្នុងសង្កាត់ផ្សារដើមថ្កូវ ខណ្ឌចំការមន៖	នារសៀលថ្ងៃសុក្រ ទី៩ ខែមេសា នេះ រាជធានីភ្នំពេញ មានភ្លៀង ផ្គរ និងខ្យល់ បោកបក់យ៉ាងខ្លាំង។
គោលបំណងសំខាន់នៃអនុស្សរណៈយោគយល់នេះ គឺដើម្បីជួយគាំទ្រដល់ការអប់រំថ្នាក់មូលដ្ឋាន តាមរយៈការកសាងសាលាបឋមសិក្សា ក៏ដូចជាការលើកស្ទួយប្រព័ន្ធអប់រំ តាមបែបឌីជីថល សម្រាប់ឲ្យកុមារមានភាពងាយស្រួលក្នុងការ សិក្សាពីចម្ងាយ បានរហ័សជាងមុន ព្រមទាំងមានប្រសិទ្ធិភាព ជាពិសេសអំទ្បុងពេលរីករាលដាលនៃជំងឺកូវីដ១៩។ ឯកឧត្តម បណិ្ឌតសភាចារ្យ ហង់ ជួន ណារ៉ុន រដ្ឋមន្ត្រីក្រសួងអប់រំ យុវជន និងកីឡា ដែលបានដឹកនាំ ការចុះហត្ថលេខា លើអនុស្សរណៈយោគយល់នេះ បានមានប្រសាសន៍ថា៖ យើងជឿជាក់ថាយើងអាចប្រែក្លាយ វិបត្តិនេះ ទៅជាឱកាសថ្មីមួយ តាមរយៈការបង្កើតនូវកម្មវិធីសិក្សាតាមប្រព័ន្ធឌីជីថល ប៉ុន្តែយើងក៏ត្រូវធ្វើការអភិវឌ្ឍហេដ្ឋារចនា សម្ព័ន្ធ និងគាំទ្របន្ថែមជាមុនសិន ដើម្បីឱ្យសិស្សគ្រប់រូបអាចទទួលបានការសិក្សានេះ។ ជាទូទៅសិស្សដែលរៀនតាមអនឡាញ តែងតែមានកង្វះខាតជំនាញក្នុងការសិក្សាដោយឯករាជ្យ ដូច្នេះយើងត្រូវធ្វើយ៉ាងណាយកចិត្តទុកដាក់ ក្នុងការពង្រឹង និងបំពាក់បំប៉នពួកគេឲ្យមានឯករាជ្យភាពក្នុងការសិក្សា។ រហូតមកទល់ពេលនេះមានតែសិស្សានុសិស្ស ប្រមាណ ៥០ ទៅ ៦០ភាគរយប៉ុណ្ណោះ ដែលអាចប្រើប្រាស់កម្មវិធីសិក្សាតាមប្រព័ន្ធឌីជីថលបាន។ ដូច្នេះយើងពិតជារីករាយ ចំពោះគំនិតផ្តួចផ្តើមរបស់ MVL ដែលមានបំណងបង្កើតហេដ្ឋារចនាសម្ព័ន្ធបន្ថែម ផ្តល់ការបណ្តុះបណ្តាល និងបង្កើតមាតិកាក៏ដូចជាកម្មវិធីសិក្សាតាមបែបឌីជីថល ដើម្បីឲ្យវិស័យអប់រំរបស់កុមារ អាចបន្តទៅមុខបានល្អក្នុងអំទ្បុង ពេលវិបត្តិកូវីដ១៩ និងក្រោយពេលនេះក្តី។ បន្ថែមពីលើការកសាងសាលារៀនថ្មី MVL ក៏ផ្តោតទៅលើការកែលម្អសាលា ដែលមានស្រាប់ ឲ្យកាន់តែប្រសើរជាង មុនតាមរយៈការកែលម្អថ្នាក់រៀន ការបន្ថែមបន្ទប់ពិសោធន៍ បង្គន់អនាម័យ ប្រព័ន្ធទឹកស្អាត ការបំពាក់ប្រព័ន្ធអ៊ិនធើណេត និងសម្ភារៈសិក្សាចាំបាច់ផ្សេងៗទៀតនៅទូទាំងប្រទេសកម្ពុជា។ គម្រោងនេះនឹងចាប់ផ្តើមដំណើរការនៅក្នុងរាជធានីភ្នំពេញដំបូងគេ ពីពាក់កណ្តាលឆ្នាំ ២០២១ នេះតទៅ។ MVL រួមជាមួយក្រុមការងារ TADA នៅប្រទេសកម្ពុជា នឹងទទួលបន្ទុកការងារក្នុងការជ្រើសរើសទីតាំងសាលារៀន ការសាងសង់ និងការផ្តល់ការងារដល់បុគ្គលិកផ្នែកអប់រំដូចជាគ្រូបង្រៀនជាដើម។ លោក Kay Woo នាយកប្រតិបត្តិក្រុមហ៊ុន MVL បានមានប្រសាសន៍ថា៖ យើងមកដាក់ទុនវិនិយោគនៅកម្ពុជា គឺមិនមែនតែដើម្បីរកស៊ីប៉ុណ្ណោះទេ។ តាំងពីចាប់ផ្តើមមក យើងតែងតែប្តេជ្ញាក្នុងការគាំទ្រ ដល់ជីវភាពរស់នៅ របស់អ្នកបើកបរ រួមទាំងក្រុមគ្រួសាររបស់ពួកគាត់ ក៏ដូចជាប្រជាជនទាំងអស់នៅក្នុងប្រទេសកម្ពុជា។ តាមរយៈ ផលប៉ះពាល់នៃជំងឺកូវីដ១៩ នាពេលបច្ចុប្បន្ន ធ្វើឲ្យយើងមើលឃើញកាន់តែខ្លាំង និងបន្ទាន់នូវតម្រូវការ ក្នុងការចូលរួម អភិវឌ្ឍកម្ពុជា ជាពិសេសក្នុងវិស័យអប់រំ តាមរយៈការបង្កើតកម្មវិធីសិក្សាបែបឌីជីថលឲ្យបានត្រឹមត្រូវ និងការកសាង ហេដ្ឋារចនាសម្ព័ន្ធឲ្យកាន់តែល្អ។ យើងជឿជាក់ថាយើងមិនត្រឹមតែអាចជួយកាត់បន្ថយ ការលំបាកដែលប្រព័ន្ធអប់រំកំពុង ជួបប្រទះ នាពេលបច្ចុប្បន្នប៉ុណ្ណោះទេ តែក៏អាចបង្កើតមូលដ្ឋានគ្រឹះឲ្យកាន់តែរឹងមាំ ដល់ការអប់រំរបស់កុមារនៅកម្ពុជា នាពេលអនាគត។ បច្ចប្បន្ននេះ MVL កំពុងតែទទួលបានភាពជោគជ័យយ៉ាងខ្លាំង ក្នុងការបង្កើតកម្មវិធីកក់ការធ្វើដំណើរ និងដឹកជញ្ជូន តាមទូរស័ព្ទដៃ នៅតំបន់អាស៊ីអាគ្នេយ៍ដោយមានអ្នកប្រើប្រាស់សរុបចំនួន ១.១១ លាននាក់ ព្រមទាំងមានការកក់ប្រើប្រាស់សរុបរហូតដល់ទៅ ៤.១៥ លានដង។ នៅចុងឆ្នាំនេះ បន្ទាប់ពីកសាងស្ថានីយ៍សាកអាគុយ និងរោងចក្រតំឡើង យានជំនិះអគ្គីសនីរួចរាល់ នៅក្នុងប្រទេសកម្ពុជា MVL ក៏ត្រៀមលក់យានជំនិះអគ្គិសនី (EV) ទៅកាន់ទីផ្សារក្នុងស្រុក តាមរយៈក្រុមហ៊ុនថ្មីមួយ ដែលមានឈ្មោះថា Onion Mobility៕ (អត្ថបទពាណិជ្ជកម្ម)	ភ្នំពេញ, ថ្ងៃទី១២ ខែសីហា ឆ្នាំ ២០២១- មូលនិធិអឹមវីអិល (MVL Foundation) លីមីតធីត បានប្រកាសជាផ្លូវការណ៍ នូវការផ្តល់ជំនួយជាទឹកប្រាក់សរុប ៥ លានដុល្លារអាមេរិក ដើម្បីចូលរួមអភិវឌ្ឍវិស័យអប់រំ ក៏ដូចជាបង្កើតសាលា សប្បុរសធម៌នៅកម្ពុជា។ ការប្រកាសនេះបានធ្វើឡើងនៅក្នុងកម្មវិធីចុះអនុស្សរណៈ នៃការយោគយល់គ្នារវាង ក្រសួងអប់រំ យុវជន និងកីទ្បា នៃព្រះរាជាណាចក្រកម្ពុជា ជាមួយនឹងមូលនិធិអឹមវីអិល ដែលជាផ្នែកមួយនៅក្នុងបុត្រសម្ព័ន្ធរបស់ ក្រុមហ៊ុន TADA ដែលជាកម្មវិធីផ្តល់សេវាដឹកជញ្ជូនទំនិញ និងអ្នកដំណើរ មិនគិតកម្រៃជើងសារ ពីអ្នកបើកបរ ដ៏ល្បីល្បាញមួយនៅប្រទេសកម្ពុជា។
ប្រតិបត្តិការបង្ក្រាបបទល្មើសគ្រឿងញៀនខាងលើ ធ្វើឡើងតាំងពីថ្ងៃទី៣១ ខែឧសភា ឆ្នាំ២០២៣ តែទើបត្រូវបានផ្សព្វផ្សាយលើគេហទំព័ររបស់អគ្គស្នងការដ្ឋាននគរបាលជាតិ នៅថ្ងៃទី៤ មិថុនា។ ប្រតិបត្តិការនេះ មានការបញ្ជាពីក្រោយ ដោយលោកឧត្តមសេនីយ៍ នេត សាវឿន អគ្គស្នងការនគរបាលជាតិ។ ទីតាំងទាំង២ ដែលកម្លាំងសមត្ថកិច្ចចុះទៅបង្ក្រាបករណីគ្រឿងញៀនេះ គឺស្ថិតក្នុងបុរី១កន្លែង ក្នុងភូមិបឹងឈូក និងស្ថិតក្នុងផ្ទះ១កន្លែង ក្នុងភូមិទ្រុងមាន់។ ចំណែកជនសង្ស័យទាំង២នាក់ គឺបុរសខ្មែរម្នាក់ និងបុរសចិនម្នាក់។ អគ្គស្នងការដ្ឋាននគរបាលជាតិ បញ្ជាក់ថា៖«បច្ចុប្បន្ន ជនសង្ស័យ និងវត្ថុតាង ត្រូវបានកម្លាំងជំនាញកសាងសំណុំរឿង បញ្ជូនទៅសាលាដំបូងរាជធានីភំ្នពេញ ដើម្បីចាត់ការតាមនីតិវិធី»៕	កម្លាំងសមត្ថកិច្ច ចុះបង្ក្រាបបទល្មើសគ្រឿងញៀន នៅទីតាំង២ផ្សេងគ្នា ក្នុងរាជធានីភ្នំពេញ ដោយចាប់បានជនសង្ស័យ២នាក់ ជាមួយគ្រឿងញៀនជាង៣៧គីឡូក្រាម និងសារធាតុផ្សេងទៀតជាង១៦៦គីឡូក្រាម។ សមត្ថកិច្ច មិនពិនិត្យឃើញច្បាស់លាស់ឡើយថា សារធាតុជាង១៦៦គីឡូក្រាមនោះ ជាសារធាតុអ្វី។
អ្នកស្រី ហូវ ដាណេ ជាម្ចាស់ហាងកែសម្ផស្ស «ឌែម៉ូគ្លីនិក» និងស្ត្រីម្នាក់ទៀត ដែលជាគ្រូពេទ្យប្រចាំគ្លីនិក ត្រូវបានព្រះរាជអាជ្ញានៃអយ្យការអមសាលាដំបូងរាជធានីភ្នំពេញ ចោទប្រកាន់ពី «បទគំរាមហែកកេរ្តិ៍ បទគំរាមកំហែងយកប្រាក់ និងបទប៉ះពាល់សិទ្ធិខាងរូបភាពនៃបុគ្គល»។ សូមបញ្ជាក់ថា អ្នកស្រី ហូវ ដាណេ ត្រូវបានអតិថិជន ប្តឹងថា អ្នកស្រី លួចថតពួកគេ ពេលទៅកែសម្ផស្ស ហើយក៏ជំរិតទារប្រាក់ពីពួកគេ។ ក្រោយមក កម្លាំងកងរាជអាវុធលើផ្ទៃប្រទេស ក៏ចុះទៅឃាត់ខ្លួនអ្នកស្រី កាលពីថ្ងៃទី២ ខែមករា ក្នុងហាងរបស់អ្នកស្រី ដែលស្ថិតក្នុងសង្កាត់បឹងកក់២ ខណ្ឌទួលគោក រាជធានីភ្នំពេញ៕	ភ្នំពេញ៖ អ្នកស្រី ហូវ ដាណេ ជាម្ចាស់ហាងកែសម្ផស្ស «ឌែម៉ូគ្លីនិក» និងស្ត្រីម្នាក់ទៀត ដែលជាគ្រូពេទ្យប្រចាំគ្លីនិក ត្រូវបានចៅក្រមស៊ើបសួរ សាលាដំបូងរាជធានីភ្នំពេញ លោក ម៉ុង មុនីសោភា ចេញដីកាបង្គាប់ឲ្យឃុំខ្លួនក្នុងពន្ធនាគារ PJ ជាបណ្តោះអាសន្ន នារសៀលថ្ងៃទី០៥ ខែមករា ឆ្នាំ២០១៩នេះ។
សហព័ន្ធកីឡាអុកចត្រង្គកម្ពុជា រៀបចំការប្រកួតជ្រើសរើសកីឡាករជម្រើសជាតិឆ្នាំ២០២៤ នៅថ្ងៃទី១៣ ខែមីនា ដើម្បីជ្រើសរើសយកកីឡាករ ៦រូប ចំណោមសមាសភាពចូលរួម ១២នាក់ ដែលសុទ្ធតែជាម្ចាស់មេដាយស៊ីហ្គេម និងជាស្ដេចអុកអង្គរសង្ក្រាន្ដ។ ការប្រកួតនេះ បែងចែកជា៣ក្រុម ដោយក្នុងក្រុមនីមួយៗ មានកីឡាករចំនួន ៤រូប ហើយក្នុង១ក្រុមយក តែ២រូបប៉ុណ្ណោះ។ ក្រោយប្រកួតប្រជែងរយៈេពលមួយថ្ងៃ សហព័ន្ធបានរកឃើញកីឡាករអុកចត្រង្គ ៦រូបនោះហើយ ដែលរួមមាន ឡាករ សុខ លីមហេង, ហេង សៅឌី, ឆយ វីរ៉ា, សំ កក្កដា, ជា ស៊ីដេត និង កីឡាករ ម៉េង សេរីសម្បត្តិ។ កីឡាករទាំង៦នេះ នឹងត្រូវជាប់ក្នុងជម្រើសជាតិកម្ពុជា ដើម្បីហ្វឹកហាត់ត្រៀមប្រកួតកីឡាស៊ីហ្គេម លើកទី៣៣ នៅថៃ និងព្រឹត្តិការណ៍អន្តរជាតិផ្សេងៗ។ កីឡាករទាំង ១២រូបដែលប្រកួតប្រជែងគ្នាចម្រាញ់យកតែ៦រូប មានដូចជា៖ ១-កីឡាករ សុខ លឹមហេង ម្ចាស់មេដាយមាសស៊ីហ្គេម និងជាស្ដេចអុកអង្គរសង្ក្រាន្ដ ឆ្នាំ២០២៣ ២-កីឡាករ ឈាវ បូរ៉ា ម្ចាស់មេដាយប្រាក់ស៊ីហ្គេម និងជើងឯករងស្ដេចអុកអង្គរសង្ក្រាន្ដ ឆ្នាំ២០២៣ ៣-កីឡាករ យ៉ាន សុខលាង ម្ចាស់មេដាយប្រាក់ស៊ីហ្គេម ៤-កីឡាករ សំ កក្កដា ម្ចាស់មេដាយប្រាក់ស៊ីហ្គេម ៥-កីឡាករ ម៉េង សេរីសម្បត្តិ ម្ចាស់មេដាយប្រាក់ស៊ីហ្គេម ៦-កីឡាករ ប៊ិន គាសេង ម្ចាស់មេដាយប្រាក់ស៊ីហ្គេម ៧-កីឡាករ ឆយ វីរ៉ា ម្ចាស់មេដាយប្រាក់ស៊ីហ្គេម ៨-កីឡាករ ប៊ូ ប៉ុណ្ណម៉ាលីកា ម្ចាស់មេដាយប្រាក់ស៊ីហ្គេម ៩-កីឡាករ ជា ស៊ីដេត ម្ចាស់មេដាយប្រាក់ស៊ីហ្គេម ១០-កីឡាករ នូ ច័ន្ទផានិត ម្ចាស់មេដាយសំរិទ្ធស៊ីហ្គេម ១១-កីឡាករ ហេង សៅឌី ស្ដេចអុកអង្គរសង្ក្រាន្ដឆ្នាំ២០១៧ ១២-កីឡាករ សុខ ប៊ុនថន ម្ចាស់ជ័យលាភីលេខ៣ ជើងឯកថ្នាក់ជាតិឆ្នាំ២០២៣៕	សហព័ន្ធកីឡាអុកចត្រង្គកម្ពុជា បានរកឃើញជ័យលាភី៦រូប ជាប់ជាកីឡាករជម្រើសជាតិកម្ពុជា ឆ្នាំ២០២៤ ដើម្បីត្រៀមការប្រកួតស៊ីហ្គេម លើកទី៣៣ នៅថៃ ឆ្នាំ២០២៥ និងការប្រកួតអន្ដរជាតិនានា។ ម្ចាស់មេដាយមាសស៊ីហ្គេម និងជាស្ដេចអុកអង្គរសង្ក្រាន្ដ ឆ្នាំ២០២៣ សុខ លីមហេង រួមជាមួយ ហេង សៅឌី ស្ដេចអុកអង្គរសង្ក្រាន្ដឆ្នាំ២០១៧ សុទ្ធតែជាប់ក្នុងចំណោម៦រូប ខណៈឈាវ បូរ៉ា ម្ចាស់មេដាយប្រាក់ស៊ីហ្គេម និងជើងឯករងស្ដេចអុកអង្គរសង្ក្រាន្ដ ឆ្នាំ២០២៣ គ្មានឈ្មោះឡើយ។
ទិវាពិភពលោកកំចាត់រោគរបេង ឆ្នាំ២០២៤ រៀបចំឡើងក្រោមប្រធានបទ«មែន ហើយ!យើងអាចបញ្ចប់ជំងឺរបេងបាន» នឹងប្រព្រឹត្តទៅ នាថ្ងៃទី២៤មីនា។ សារលិខិតរបស់នាយករដ្ឋមន្ត្រី ក្នុងឱកាសប្រារព្ធទិវាពិភពលោកកំចាត់រោគរបេង បានលើកឡើងថា កម្ពុជាបានសម្រេចសមិទ្ធផលគួរជាទីមោទនៈ ក្នុងការប្រយុទ្ធប្រឆាំងនឹងជំងឺរបេង នាប៉ុន្មានឆ្នាំកន្លងមកនេះ ។ ២០ឆ្នាំមុនកម្ពុជាស្ថិតនៅ ក្នុងចំណោមប្រទេស ដែលមានអត្រាអ្នកកើតជំងឺរបេងខ្ពស់ជាងគេ នៅលើពិភពលោក។ តែក្នុងរយៈពេលយ៉ាងខ្លី កម្ពុជាបានក្លាយជាប្រទេសគំរូមួយ លើពិភពលោក ចំពោះការកំចាត់ជំងឺរបេង យ៉ាងសកម្ម និងប្រកបដោយប្រសិទ្ធភាព។ សម្ដេច ហ៊ុន ម៉ាណែត ចាត់ទុកលទ្ធផលគាប់ប្រសើរនេះ បានកើតចេញពីការប្រឹងប្រែងរួមគ្នា តាមរយៈការពង្រីកសេវាពិនិត្យ និងព្យាបាលពីរាជរដ្ឋាភិបាល។ «បើទោះបីជាយើងទទួលបានជោគជ័យយ៉ាងនេះក៏ដោយ ក៏ទូលព្រះបង្គំ ខ្ញុំព្រះករុណា ខ្ញុំយល់ថាការងារប្រយុទ្ធនឹងជំងឺរបេងនៅមានបញ្ហាប្រឈមមួយចំនួន ដែលតម្រូវឱ្យយើងបង្កើនល្បឿនកិច្ចខិតខំប្រឹងប្រែងបំពេញកិច្ចការបន្ថែមទៀត ដើម្បីកាត់បន្ថយជាអតិបរមានូវអត្រាឈឺនិងស្លាប់ ដោយសារជំងឺរបេងស្របតាមគោលដៅអភិវឌ្ឍប្រកបដោយចីរភាពកម្ពុជា និងសកលលោក»។ សម្ដេច ហ៊ុន ម៉ាណែត សង្កត់ធ្ងន់បែបនេះ។ ប្រមុខរដ្ឋាភិបាល បានដាស់តឿនឱ្យអាជ្ញាធរ បន្តការយកចិត្តទុកដាក់ ដោះស្រាយបញ្ហាពាក់ព័ន្ធនឹងជំងឺរបេង ប្រកបដោយស័ក្តិសិទ្ធភាព និងប្រសិទ្ធភាពខ្ពស់ ដើម្បីលើកកម្ពស់ សុខភាព និងគុណភាពនៃការរស់នៅរបស់ប្រជាពលរដ្ឋ។ តាមរយៈសារលិខិតដដែលនេះ សម្ដេច ហ៊ុន ម៉ាណែត ជំរុញឱ្យបង្កើនល្បឿន បំពេញកិច្ចការដ៏ច្រើនបន្ថែមទៀត ជាពិសេសពង្រឹងសេវាថែទាំ បង្កើនការស្រាវជ្រាវ និងព្យាបាលជំងឺ របេងជាសកលនៅគ្រប់ទីកន្លែង ។ ដើម្បីឆ្លើយតបប្រធានបទនេះ សម្ដេចបានស្នើទៅក្រសួង ស្ថាប័នពាក់ព័ន្ធ រដ្ឋបាលថ្នាក់ក្រោមជាតិ និងប្រជាពលរដ្ឋ ត្រូវបន្តខិតខំយកចិត្តទុកដាក់លើការងារអាទិភាព ដោយបង្កើនល្បឿន អនុវត្តការងារប្រយុទ្ធនឹងជំងឺរបេង តាមផែនការជាតិ និងសកលលោក៕	ភ្នំពេញ៖ សម្ដេច ហ៊ុន ម៉ាណែត នាយករដ្ឋមន្រ្តី អំពាវនាវឱ្យភាគីពាក់ព័ន្ធ បន្តចូលរួមទប់ស្កាត់ជំងឺរបេងបន្ថែមទៀត បើទោះបីស្ថានភាពនៃជំងឺបច្ចុប្បន្ន មានការធ្លាក់ចុះក៏ដោយ។
សារព័ត៌មានថ្មីៗ សូមដកស្រង់ចំណុចប្រសើរ និងចំណុចខ្វះខាត មួយចំនួន ក្នុងដំណើរការអភិវឌ្ឍនសេដ្ឋកិច្ចកម្ពុជា ដូចមាននៅខាងក្រោមនេះ ដោយយោងតាមរបាយការណ៍របស់ស្ថាប័នជាតិ និងអន្តរជាតិ ដែលបានចេញផ្សាយក្នុងពេលកន្លងមក ពិសេសក្នុងឆ្នាំ២០១៨នេះ។ ចំណុចប្រសើរឡើង៖ -ក្រៅពីតែពីវិស័យកាត់ដេរ ដែលមានផលិតផលនាំចេញធំជាងគេរបស់កម្ពុជា ការផលិតរបស់កម្ពុជាបានលេចចេញនូវទំនិញថ្មីៗ ដូចជាគ្រឿងបន្លាស់ គ្រឿងបង្គុំអេឡិចត្រូនិក ជាដើម ដែលកាន់កាប់ចំណែកនាំចេញកាន់តែធំ។ ការនាំចេញទំនិញទាំងនេះបានកើនដល់ ៨,៧ ភាគរយនៃការនាំចេញសរុបនៅឆ្នាំ២០១៦ ធៀបនឹងចំនួនដែលមិនដល់ ២ភាគរយនៅឆ្នាំ២០១០។ នេះបើតាមតួលេខពី world Bank តែបើតាមរបាយការណ៍របស់ក្រសួងសេដ្ឋកិច្ចវិញ ចំនួននេះមានច្រើនជាងនេះ។ ពិពិធកម្មនាំចេញនេះ ត្រូវបានមើលឃើញថាជាផលវិជ្ជមាន សម្រាប់សេដ្ឋកិច្ចកម្ពុជាសម្រាប់រយៈពេលមធ្យម និងវែង។ លោកស្រី Inguna Dobraja នាយិកាគ្រប់គ្រងធនាគារពិភពលោកប្រចាំកម្ពុជា កាលពីចុងឆ្នាំ២០១៧ ថ្លែងដូច្នេះថា៖«ប្រទេសកម្ពុជាស្ថិតនៅត្រង់ចំណុចមួយដែលបោះជំហានឡើងក្នុងខ្សែសង្វាក់តម្លៃក្នុងវិស័យកម្មន្តសាល ដែលផ្លាស់ប្ដូរពី ការកើនឡើងតែផ្នែកកាត់ដេរ មកកើនផ្នែកអគ្គិសនី និងគ្រឿងបន្លាស់យានយន្ត ហើយនោះគឺជាការអភិវឌ្ឍមួយប្រកបដោយក្ដីសង្ឃឹម»។ -វិស័យសំណង់ និងអចលនទ្រព្យ កាត់ដេរ ទេសចរណ៍ កសិកម្ម នៅតែជាវិស័យចម្បងក្នុងការគាំទ្រកំណើនសេដ្ឋកិច្ចកម្ពុជា។ -អតិផរណា មានកំណើនប្រមាណ ៣ភាគរយ ដែលជាអត្រាអាចគ្រប់គ្រងបាន។ អត្រាប្ដូរប្រាក់រៀល និងដុល្លារ ដែលជះឥទ្ធិពលដល់ការនាំចេញ និងនាំចូល មានស្ថិរភាពល្អ។ លំហូរវិនិយោគផ្ទាល់ពីបរទេស (FDI) នៅតែរឹងមាំ ពិសេសពីប្រទេសចិន។ -កំណើនឥណទាន ដែលបានបង្កក្ដីកង្វល់ក្នុងរយៈពេលប៉ុន្មានឆ្នាំមុន បានថយល្បឿន។ កំណើនឥណទានបន្តថមថយ ដែលធ្លាក់មកកម្រិតប្រមាណ ១៧ភាគរយនៅឆមាសទី១ឆ្នាំនេះ។ -ការចំណាយសាធារណរបស់រដ្ឋាភិបាល កាន់តែមានទំហំធំ ពិសេសផ្នែកកសាងហេដ្ឋារចនាសម្ព័ន្ធ ដែលនឹងរួមចំណែកដល់ការទាក់ទាញវិនិយោគក្នុងស្រុក និងបរទេស។ ចំណុចនៅខ្វះខាត៖ -បញ្ហាជំនាញ ជាចំណុចគន្លឹះមួយក្នុងការអភិវឌ្ឍកម្ពុជា សម្រាប់រយៈពេលមធ្យម និងវែង។ ពលកម្មជំនាញកម្រិតទាប (labour-intensive) និងអត់ជំនាញ មានទំហំធំ ពិសេសក្នុងវិស័យកាត់ដេរ។ ស្ថាប័នអន្តរជាតិធំៗ ជំរុញឲ្យកម្ពុជាអភិវឌ្ឍន៍ធនធានមនុស្សរបស់ខ្លួន ទៅជាកម្លាំងពលកម្មជំនាញកម្រិតមធ្យម និងខ្ពស់ ដើម្បីភាពប្រកួតប្រជែង និងបង្កើតតម្លៃបន្ថែមកាន់តែខ្ពស់។ កង្វះជំនាញ និងការកើនឡើងប្រាក់ខែគោលរបស់កម្មករឆាប់រហ័ស ត្រូវបានស្ថាប័នជំនាញថានឹងធ្វើឲ្យបាត់បង់លទ្ធភាពប្រកួតប្រជែងក្នុងការនាំចេញទំនិញផ្នែកាត់ដេរ និងវាយនភណ្ឌទៅទីផ្សារអន្តរជាតិ។ ប៉ុន្តែបញ្ហាជំនាញនេះ មិនមែនជារឿងតូចនោះទេ។ ជំនាញទូទៅ ដែលមិននិយាយតែវិស័យវាយនភណ្ឌនោះទេ គឺទាមទារប្រព័ន្ធអប់រំ បណ្ដុះបណ្ដាលរបស់កម្ពុជា ឆ្លើយតបនឹងការវិវឌ្ឍន៍នៃសម័យការដ៏ទំនើប និងប្រកួតប្រជែងនេះ ឬអាចឆ្លើយតបតម្រូវការទីផ្សារការងារបច្ចុប្បន្ន និអនាគត។ ការផ្គត់ផ្គង់កម្លាំងពលកម្មជំនាញ និងតម្រូវការទីផ្សារ មិនត្រូវគ្នា (missmatch) ជាបញ្ហាចោទដ៏សំខាន់ ពិសេសបង្កផលលំបាកដល់សិស្សនិស្សិត។ អ្នកជំនាញរបស់ World Bank ដែលបានធ្វើបទបង្ហាញកន្លងមក បានផ្ដល់អនុសាសន៍ថា រដ្ឋាភិបាលត្រូវធ្វើការជាមួយវិស័យឯកជនដើម្បីដឹងថាក្រុមហ៊ុនទាំងនោះត្រូវការជំនាញបែបណា។ -ភាពស្មុគស្មាញក្នុងដំណើរការអាជីវកម្ម។ កម្ពុជានៅតែស្ថិតក្នុងចំណាត់ថ្នាក់ខ្ពស់ អំពីឧបសគ្គក្នុងការធ្វើធុរកិច្ច។ រដ្ឋាភិបាលត្រូវកែលម្អនីតិវិធីធ្វើធុរកិច្ច ចាប់ពីការបង្កើតដំបូង ដំណើរការ និងការអនុវត្តកិច្ចសន្យាក្នុងវិស័យមុខជំនួញ។ -ថ្លៃដើមផលិតខ្ពស់ ដែលទាមទារការបន្តបញ្ចុះតម្លៃអគ្គិសនី និងភស្តុភា ជាដើម។ ទំនិញរបស់កម្ពុជា ពិបាកនឹងប្រកួតប្រជែងសូម្បីជាមួយប្រទេសជិតខាង ថៃ វៀតណាម ដែលថ្លៃដើមផលិតរបស់គេទាបជាង។ ការបន្ថយថ្លៃដើមនេះ នឹងហុចផលល្អដល់ការកែច្នៃនាំចេញផលិតផលកសិកម្មទៅក្រៅប្រទេស និងការផលិតផ្សេងៗទៀត។ ជាមួយគ្នានេះ កម្ពុជាត្រូវការហេដ្ឋារចនាសម្ព័ន្ធ ក្នុងខ្សែសង្វាក់ផលិតកម្ម ជាច្រើនទៀត។ ប្រធាន World BanK ប្រចាំកម្ពុជា ធ្លាប់បានថ្លែងដូច្នេះថា៖«ដើម្បីទទួលជោគជ័យក្នុងការបង្កើនការវិនិយោគ និងពង្រីកការនាំចេញច្រើនប្រភេទទំនិញ កម្ពុជាចាំបាច់ត្រូវធ្វើកំណែទម្រង់រចនាសម្ព័ន្ធឲ្យកាន់តែស៊ីជម្រៅជាងនេះបន្ថែមទៀត ដែលជួយដោះស្រាយថ្លៃចំណាយខ្ពស់លើថ្លៃអគ្គិសនី និងភស្តុភារ ព្រមទាំងបញ្ហាគម្លាតជំនាញ»។ -កំណើនវិស័យសំណង់ និងអចលនទ្រព្យ ទាមទារការយកចិត្តទុកដាក់ខ្ពស់។ នេះជាការក្រើនរម្លឹករបស់មន្ត្រីជំនាញរបស់ World Bank ។ កំណើនខ្លាំងពេក និងបន្តជាច្រើនឆ្នាំកន្លងមករបស់វិស័យនេះ បង្កើតក្ដីបារម្ភ។ «កំណើនឥណទានដែលចាក់បញ្ចូលក្នុងវិស័យសំណង់ និងអចលនទ្រព្យបានបង្កើនល្បឿន ក្នុងរយៈពេលប៉ុន្មានឆ្នាំចុងក្រោយនេះ ដែលចាំបាច់ត្រូវអភិវឌ្ឍគោលនយោបាយកម្រិតម៉ាក្រូ ដើម្បីកាត់បន្ថយវិសាលភាពនៃសកម្មភាពប្រថុយប្រថានក្នុងវិស័យនេះ»។ នេះជាការគូសបញ្ជាក់ក្នុងរបាយការណ៍របស់ World Bank កាលពីខែឧសភាឆ្នាំនេះ។ តែបើតាមតួលេខថ្មីៗនេះរបស់ក្រសួងរៀបចំដែនដី នគរូបនីយកម្ម និងសំណង់ ការបោះទុនវិនិយោគក្នុងវិស័យសំណង់ ក្នុងឆមាសទី១ឆ្នាំនេះមានចំនួន ២,១ពាន់លានដុល្លារ ដែលបានធ្លាក់ចុះពីជិត ៥ពាន់លានដុលា្លរនៅក្នុងរយៈពេលដូចគ្នានៅឆ្នាំ២០១៧។ ទោះយ៉ាងណាឥណទានដែលចាក់បញ្ចូលក្នុងវិស័យសំណង់ នៅមានកំណើនខ្ពស់នៅឡើយ ។ យោងតាមធនាគារជាតិនៃកម្ពុជា ក្នុងឆមាសទី១នេះ ឥណទានក្នុងវិស័យសំណង់មានកំណើន ៣០ភាគរយ។ -ការលេចធ្លាយក្នុងវិស័យទេសចរណ៍។ ស្របពេលដែលកម្ពុជាទាក់ទាញទេសចរកាន់តែច្រើន ប្រាក់ចំណូលក្នុងវិស័យនេះបានជ្រាបលេច ឬហូរទៅក្រៅប្រទេសប្រមាណ ២០ភាគរយ ដោយសារការនាំចូលផលិតផលពីក្រៅប្រទេស។ ទំហំនៃការបាត់បង់ចំណូលក្នុងវិស័យទេសចរណ៍នេះ ត្រូវបានអះអាងដូចគ្នាពីមន្ត្រីជាន់ខ្ពស់ក្រសួងទេសចរណ៍ និងរបាយការណ៍របស់ធនាគារពិភពលោក។ ដោយឡែក បញ្ហាអត់ទីផ្សារ ឬលក់កសិផល ម្រេច កៅស៊ូ ពោត ជាដើម បានតម្លៃទាប នៅតែជាក្ដីកង្វល់របស់កសិករ។ ស្របគ្នានេះ កម្ពុជាដែលជាប្រទេសកសិកម្ម និងសម្បូរកម្លាំងពលកម្មមួយនេះ បន្តនាំចូលគ្រឿងឧបភោគបរិភោគ ទាំងចំណីអាហារស្រស់ និងវេចខ្ចប់ រួមទាំងសម្ភារប្រើប្រាស់តូចតាច យ៉ាងសន្ធឹកសន្ធាប់ពីប្រទេសជិតខាង៕	ភ្នំពេញ៖ សេដ្ឋកិច្ចកម្ពុជា បន្តដំណើរក្នុងល្បឿនកំណើនដ៏រឹងមាំប្រមាណ ៧ភាគរយក្នុងមួយឆ្នាំ។ កំណើននេះត្រូវបានគាំទ្រដោយវិស័យសំខាន់ៗ រួមមាន កាត់ដេរ សំណង់ ទេសចរណ៍ ព្រមទាំងកសិកម្ម។ ស្ថាប័នហិរញ្ញវត្ថុអន្តរជាតិធំៗ បានរកឃើញថាកម្ពុជាកំពុងបោះជំហាននាំចេញផលិតផលថ្មីៗផ្សេងទៀត ដោយមិនពឹងផ្អែកតែទៅលើវិស័យកាត់ដេរ។ ទន្ទឹមនឹងនេះ របាយការណ៍សេដ្ឋកិច្ចនានា ក៏មិនភ្លេចឡើយនឹងរំលេចពីចំណុចខ្វះខាតមួយចំនួន ដែលកម្ពុជាត្រូវកែលម្អ។
ក្នុងរយៈពេលដ៏យូរលង់នេះ ប្រទេសចិនបានបង្កើតវត្ថុមួយចំនួនដែលនៅតែមានឥទ្ធិពលសម្រាប់មនុស្សក្នុងពេលសព្វថ្ងៃ។ ដកស្រង់ចេញពីគេហទំព័រមានឈ្មោះថាscience.howstuffswork.com ខាងក្រោមនេះជារបស់ដែលបង្កើតឡើងដោយការច្នៃប្រឌិតរបស់ចិនពី បុរាណកាល។ ទី១៖ ម្សៅរំសេវ សារធាតុនេះត្រូវបានប្រទេសជុំវិញពិភពលោកប្រើប្រាស់ជាញឹកញាប់ សម្រាប់កាំភ្លើង អាវុធ កាំជ្រួច ផាវ គ្រាប់បែក និងគ្រឿងផ្ទុះដទៃទៀត។ ប៉ុន្តៃអ្នកស្រាវជ្រាវពីប្រវត្តិសាស្ត្របានកំណត់ដើមកំណើតរបស់វាមកពីប្រទេសចិន ក្នុងអំឡុងសតវត្សទី១១ក្រោយគ្រឹស្តសករាជ។ ក្នុងពេលនោះ ប្រជាជនចិនប្រើប្រាស់ ប៉ូតាស្យូមនីត្រាត ធ្យូង និង ស៊ុលផួ ក្នុងការផលិតរំសេវ។ ដំបូងឡើយគេប្រើវាក្នុងគោលបំណង់ធម្មតាប៉ុណ្ណោះ ដូចជាកាំជ្រួចលំអរក្នុងពិធីបុណ្យទេ។ ក្រោយមក អ្នកជំនាញជាច្រើនអ្នកទៀតជុំវិញពិភពលោក បានប្រើប្រាស់គោលការណ៍នៃការបំផ្ទុះរំសេវនេះ ដើម្បីផលិតកាំភ្លើង និងឧបករណ៍សង្គ្រាមផ្សេងៗទៀត។ ទី២៖ ត្រីវិស័យ ក្នុងការធ្វើដំណើរឆ្ងាយ មិនថាតាមសមុទ្រ ឬតាមដីទេ បច្ចុប្បន្នពិភពលោកមានប្រព័ន្ធ GPS ទំនើបក្នុងការចង្អុលទិសដៅ និងចម្ងាយបានយ៉ាងច្បាស់លាស់។ តែពីបុរាណកាល ត្រីវិស័យគឺជាឧបករណ៍ដែលមិនអាចខ្វះបានសម្រាប់អ្នកដំណើររុករក។ ហើយវាត្រូវបានគេកំណត់ថា មានដើមកំណើតក្នុងប្រទេសចិន កាលពីជិត៤០០ឆ្នាំមុនគ្រិស្តសករាជ។ ទី៣៖ ក្រដាស មុនក្រដាសសរសេរត្រូវបានគេបង្កើតឡើង មនុស្សសរសេរអក្សរនៅលើស្លឹកឈើ បំពង់ឬស្សី បន្ទះក្តារ ឬ ដីឥដ្ឋ។ ក្នុងឆ្នាំ១០៥ក្រោយគ្រិស្តសករាជ បុរសជនជាតិចិនម្នាក់មានឈ្មោះថា Cai Lun បានប្រើប្រាស់កម្ទេចឈើ និងវិធីសាស្ត្រផ្សេងៗទៀតក្នុងការផលិតក្រដាស។ ទី៤៖ ឧបករណ៍ប្រាប់ពីគ្រោះរញ្ជួយដី វាមិនមែនជាឧបករណ៍ទំនើបដែលមានប្រព័ន្ធអេឡិចត្រូនិចដូចនេះបច្ចុប្បន្ននោះទេ។ កាលពីជិត២០០០ឆ្នាំមុន ក្នុងរជ្ជកាលរបស់រាជរង្ស ហាន បុរសម្នាក់មានឈ្មោះថា Chang Heng បានបង្កើតឧបករណ៍មួយដែលមានគោលបំណងប្រាប់ពីរលករញ្ជួយដី។ វាធ្វើមកពីដែក លំអរដោយរូបនាគ និងសត្វជាច្រើនទៀត។ ខាងក្នុងមានបណ្តោងដែកដែលអាចរុញបាល់ដែកចេញមកក្រៅ តម្រង់ទៅរកទិសដៅនៃគ្រោះរញ្ជួយដីកើតឡើង។ ទី៥៖ ក្រដាសប្រាក់ នៅពេលដែលប្រទេសដទៃកំពុងតែប្រើប្រាស់មាស ប្រាក់ ឬគ្រឿងមានតម្លៃសម្រាប់ចាយ វាយប្រទេសចិនបានបង្កើតក្រដាសប្រាក់សម្រាប់ចរាចរក្នុងទីផ្សារតាំងពីសតវត្សទី ៧ នៃគ្រិស្តសករាជណោះ។ ការផ្លាស់ប្តូរវិធីសាស្ត្រចាយវាយនេះ ត្រូវបានប្រជាជនចិនធ្វើឡើងក្នុងរជ្ជកាលរាជរង្ស តាំង។	ប្រទេសចិនជាប្រទេសមួយដែលមានអរិយធម៌ និងប្រវត្តិសាស្ត្រយូរលង់ណាស់មកហើយ។ អាយុកាលរបស់ប្រទេសចិន អាចត្រូវបានគេប្រៀបធៀបជាមួយប្រវត្តិសាស្ត្រនៃក្រិក ឥណ្ឌា ឬប្រទេសក្នុងតំបន់អាស៊ីកណ្តាលជាដើម ពោលគឺជិត ៣០០០ ឆ្នាំ។
ចំនួនជនជាតិរ៉ូហ៊ីងយ៉ាង ដែលរត់គេចពីអំពើហិង្សានៅរដ្ឋ Rakhine បានបន្តកើនឡើងជាលំដាប់ ដែលធ្វើឲ្យមានការខ្វះខាតសម្ភារចាំបាច់សម្រាប់ចែកឲ្យជនភៀសខ្លួន។ របាយការណ៍របស់អង្គការសហប្រជាជាតិបង្ហាញថា ជនភៀសខ្លួនប្រហែល៣៧០០០០នាក់បានរត់ចូលទឹកដីបង់ក្លាដែសក្នុងរយៈពេលប៉ុន្មានសប្ដាហ៍មកនេះ។ លំហូរជនភៀសខ្លួនដ៏គំហុកនេះ កើតឡើងក្រោយពេលយោធាមីយ៉ាន់ម៉ាបើកប្រតិបត្តិការប្រឆាំងក្រុមឧទ្ទាម ARSA ដែលអុកឡុកទីតាំងយោធាច្រើនកន្លែង។ ជាមួយលំហូរជនភៀសខ្លួនដ៏ច្រើនបែបនេះ បង់ក្លាដែសកំពុងរងបន្ទុកដ៏ធ្ងន់។ អំឡុងពេលទស្សនកិច្ចនៅជំរំជនភៀសខ្លួនមួយកន្លែងនៅថ្ងៃទី១២ ខែកញ្ញា នាយករដ្ឋមន្ត្រីបង់ក្លាដែស Sheikh Hasina បានស្នើឲ្យមីយ៉ាន់ម៉ាបង្កលក្ខណៈងាយស្រួលសម្រាប់ទទួលយកជនជាតិរ៉ូហ៊ីងយ៉ាវិញ។ បើតាមសារព័ត៌មាន Al Jazeera លោកស្រី Hasina និយាយថា បង់ក្លាដែសអាចផ្ដល់ជម្រក និងជំនួយបណ្ដោះអាសន្ន ប៉ុន្តែមីយ៉ាន់ម៉ាត្រូវត្រៀមខ្លួនទទួលយកពួកគេវិញឆាប់ៗនេះ។ ក្រោយពីអំពើហិង្សាផ្ទុះឡើងកាលពីថ្ងៃទី២៥ ខែសីហា ក្រុមជួយសង្គ្រោះបង់ក្លាដែសបានប្រឹងប្រែងសាងសង់ទីជម្រកបណ្ដោះអាសន្នជាច្រើននៅតាមទីតាំងក្បែរព្រំដែនជាមួយមីយ៉ាន់ម៉ា ប៉ុន្តែមិនគ្រប់គ្រាន់ឡើយ ព្រោះជនភៀសខ្លួនបន្តហូរចូលរាប់ពាន់ក្នុងមួយថ្ងៃៗ។ ការខ្វះខាតស្បៀអាហារ ក្លាយជាបញ្ហាប្រឈមដ៏ធំ ហើយក្រុមជួយសង្គ្រោះក៏បានអំពាវនាវឲ្យសហគមន៍អន្តរជាតិផ្ដល់ជំនួយជាបន្ទាន់ផងដែរ។ ដោយតែអំពើហិង្សាលើជនជាតិរ៉ូហ៊ីងយ៉ា រដ្ឋាភិបាលក្រុងណៃពិដោ ជាពិសេសទីប្រឹក្សារដ្ឋ អ៊ុងសាន ស៊ូជី ដែលជាជ័យលាភីណូបែលសន្តិភាព រងការរិះគន់មិនប្រណីពីសហគមន៍អន្តរជាតិ និងពីប្រទេសកាន់សាសនាឥស្លាមដែរ។ មេដឹកនាំកំពូលអ៊ីរ៉ង់ Ayatollah Ali Khamenei បានហៅការសម្លាប់ជនមូស្លីមរ៉ូហ៊ីងយ៉ា ជាវិបត្តិនយោបាយដ៏ធំរបស់មីយ៉ាន់ម៉ា ឯប្រមុខសិទ្ធិមនុស្សអង្គការសហប្រជាជាតិវិញចាត់ទុកអំពើហិង្សាជាសញ្ញានៃការលុបបំបាត់ពូជសាសន៍ទៅទៀត។ នៅថ្ងៃទី១៣ ខែកញ្ញា ក្រុមប្រឹក្សាសន្តិសុខនឹងបើកកិច្ចប្រជុំលើវិបត្តិរ៉ូហ៊ីងយ៉ា តាមសំណើរបស់អង់គ្លេស និងស៊ុយអែត។ គេមិនទាន់ដឹងថាក្រុមប្រឹក្សាសន្តិសុខនឹងមានចំណាត់ការអ្វីឡើយ ព្រោះការប្រជុំលើកមុនគ្មានទទួលលទ្ធផលអ្វីទេ។ ដោយឡែក យោធាមីយ៉ាន់ម៉ា ក៏ទាត់ចោលសំណើឈប់បាញ់របស់ក្រុមឧទ្ទាម ARSA ដែរដោយលើកមូលហេតុថាខ្លួនមិនចរចាជាមួយភេរវករទេ។ គេបារម្ភថាជំហររបស់យោធាមីយ៉ាន់ម៉ានឹងធ្វើឲ្យស្ថានការណ៍នៅ Rakhine កាន់តែធ្ងន់ធ្ងរមិនខាន៕	នាយករដ្ឋមន្ត្រីបង់ក្លាដែស Sheikh Hasina បានទទូចឲ្យសហគមន៍អន្តរជាតិដាក់សម្ពាធលើរដ្ឋាភិបាលមីយ៉ាន់ម៉ាដើម្បីទទួលយកជនជាតិរ៉ូហ៊ីងយ៉ារាប់ម៉ឺននាក់ ដែលកំពុងស្នាក់នៅតាមជំរំជនភៀសខ្លួននៅតាមបណ្ដោយព្រំដែនប្រទេសទាំងពីរ។ លោកស្រី Hasina និយាយថា បង់ក្លាដែសមិនអាចផ្ដល់ជម្រកអចិន្ត្រៃយ៍សម្រាប់ជនភៀសខ្លួនទាំងនោះឡើយ ហើយពួកគេត្រូវតែត្រឡប់ទៅកាន់ប្រទេសពួកគេវិញ។
សេចក្តីជូនដំណឹងរបស់ក្រសួងពាណិជ្ជកម្ម នាថ្ងៃទី១១កក្កដា បានបញ្ជាក់ថា ពិព័រណ៍ស្បែកជើងអន្តរជាតិនេះ ជាវេទិកាបង្ហាញសម្ភារៈស្បែកជើង ខ្សែក្រវាត់ ផលិតផល ឧបករណ៍ បច្ចេកវិទ្យា សមាសធាតុវត្ថុធាតុដើម។ នៅក្នុងវេទិកានេះ ក៏មានការបង្ហានូវសមាសធាតុសម្រាប់ផលិតផលស្បែកជើង សម្ភារសំយោគ (PVC និង PU) សារធាតុគីមី ផលិតផលស្បែកជើង និងគ្រឿងបន្លាស់..ជាដើម។ សម្រាប់អ្នកចំណាប់អារម្មណ៍ គឺអាចបំពេញបែបបទចូលរួមតាមរយៈតំណភ្ជាប់ https://domesticbooking.indiatradefair.com/ ឬតាមរយៈលោក Shri Alok Jain ទូរស័ព្ទលេខ +៩១-៩៨១១១២១៦៣៦ ឬអ៊ីម៉ែល / ។ ព័ត៌មានបន្ថែមចូលទៅគេហទំព័រ https://indiatradefair.com/footwear-fair/ យ៉ាងយូរត្រឹមថ្ងៃទី១ សីហា ឆ្នាំ២០២៤៕	ម្ចាស់ក្រុមហ៊ុន សហគ្រាស ដែលមានបំណងនាំចូលផលិតផលពីប្រទេសឥណ្ឌាមកកាន់ទីផ្សារកម្ពុជា សូមចូលរួមពិព័រណ៍ស្បែកជើងអន្តរជាតិឥណ្ឌាលើកទី៨។ នេះជាការដំណឹងរបស់ក្រសួងពាណិជ្ជកម្ម ដែលពិព័រណ៍ នឹងធ្វើឡើងពីថ្ងៃទី៨ ដល់ថ្ងៃទី១០ ខែសីហា ឆ្នាំ២០២៤ នៅ Pharat Mandapan, Pragati Maidan, ទីក្រុងញូវដេលី ប្រទេសឥណ្ឌា។
ម៉ានីល ដែលមានប្រជាជនសរុបជិត២លាននាក់ គឺជាទីក្រុងមានមនុស្សរស់នៅកកកុញបំផុតមួយលើពិភពលោក។ ដោយសារប្រជាជនច្រើន តែផ្ទៃដីតូច (៤២,៨៨គីឡូម៉ែត្រការ៉េ) ទីក្រុងនេះ ជួបប្រទះបញ្ហាកកស្ទះចរាចរណ៍ធ្ងន់ធ្ងរ ហើយក្នុងឆ្នាំ២០១៥ ជាប់ឈ្មោះជាទីក្រុងអាក្រក់បំផុតសម្រាប់ការធ្វើចរាចរណ៍។ ទោះជាបែបនេះក្តី អ្នកនាំពាក្យប្រធានាធិបតិ លោក Salvador Panelo ហាក់គ្មានខ្វាយខ្វល់នឹងសុខទុក្ខពលរដ្ឋហ្វីលីពីនបន្តិចសោះឡើយ។ ប្រាប់សារព័ត៌មានក្នុងស្រុកនៅថ្ងៃទី៩ ខែតុលា លោក លើកឡើងថា៖«តើពួកគេមានន័យបែបណា ដោយនិយាយថា វិបត្តិមធ្យោបាយដឹកជញ្ជូន? សម្រាប់ខ្ញុំ វាគ្រាន់តែជាបញ្ហាចរាចរណ៍ប៉ុណ្ណោះ»។ លោក បន្តថា៖ «វានៅតែមានសកម្មភាពដឹកជញ្ជូន, យើងទាំងអស់គ្នានៅតែអាចធ្វើចរាចរណ៍បាន។ ប្រជាជនអាចធ្វើដំណើរទៅកាន់គ្រប់ទីកន្លែងដែលពួកគេចង់ទៅ»។ នេះ គឺជាដំណោះស្រាយ។ លោក Panelo និយាយបែបនេះ ដោយបន្ថែមថា ប្រសិនបើអ្នកចង់ទៅដល់គោលដៅលឿននោះ អ្នកគួរចេញដំណើរឲ្យបានរហ័សបន្តិច។ យ៉ាងណាមិញ យោបល់របស់មន្ត្រីជាន់ខ្ពស់រូបនេះ មិនទទួលការលើកសរសើរពីសំណាក់ពលរដ្ឋហ្វីលីពីនឡើយ។ ពួកគេ បានចោទលោកថា គ្មានដឹងតថភាពជាក់ស្តែងអំពីចរាចរណ៍ក្នុងទីក្រុងម៉ានីល។ ពលរដ្ឋម្នាក់បាននិយាយថា សិស្សចំណាយពេលយ៉ាងតិច៣ម៉ោងឯណោះដើម្បីធ្វើដំណើរពីផ្ទះទៅដល់ថ្នាក់រៀន។ «វា គឺជាវិបត្តិមធ្យោបាយដឹកជញ្ជូនក្នុងទីក្រុងម៉ានីល។» សកម្មជនតំណាងសិស្សហ្វីលីពីនម្នាក់ ឈ្មោះថា John Gemuel Maramba ប្រាប់សារព័ត៌មាន BBC បែបនេះ ដោយបន្ថែមថា សិស្សចាកចេញពីផ្ទះនៅម៉ោង៥ព្រឹកសម្រាប់ថ្នាក់រៀនម៉ោង៨ព្រឹក។ ម្យ៉ាងវិញទៀត រូបគេ កត់សម្គាល់ថា ប្រជាជនភាគច្រើន ពឹងផ្អែកលើសេវាកម្មដឹកជញ្ជូនសាធារណៈដើម្បីធ្វើដំណើរទៅធ្វើការ និងរៀនសូត្រ ក៏ប៉ុន្តែពួកគេជួបបញ្ហាកកស្ទះចរាចរណ៍ដ៏អាក្រក់បំផុត ដ្បិតមនុស្សច្រើនលើសលប់ត្រូវការជិះយានយន្តសាធារណៈ និងពេលខ្លះ រថភ្លើងមិនដំណើរថែមទៀតផង។ ក្នុងសប្តាហ៍នេះ បញ្ហាចរាចរណ៍ក្នុងទីក្រុងកាន់តែដុនដាប ព្រោះតែបណ្តាញរថភ្លើងសំខាន់ចំនួន៣ខ្សែលែងដំណើរការដោយសារបញ្ហាបច្ចេកទេស។ ការណ៍នេះជាហេតុបណ្តាលឲ្យប្រជាជនហ្វីលីពីនគ្មានជម្រើសអ្វីផ្សេងក្រៅពីបន្តដំណើរដែលនៅសេសសល់របស់ពួកគេដោយថ្មើរជើង។ ដោយលើកយកបញ្ហាបច្ចេកទេសរបស់រថភ្លើងមកសំអាង ប្រជាជនហ្វីលីពីនជាច្រើន សម្តែងការមិនយល់ស្របចំពោះយោបល់របស់លោកអ្នកនាំពាក្យ Panelo ដោយចោទថា អ្នកនយោបាយរូបនេះ មិនទាំងប្រើមធ្យោបាយធ្វើដំណើរសាធារណៈ សម្រាប់ការធ្វើដំណើរប្រចាំថ្ងៃផងនោះ។ មតិមួយទៀត លើកឡើងថា សម្តីរបស់លោក Panelo បង្ហាញសារមួយយ៉ាងច្បាស់ថា ក្នុងនាមជាមន្ត្រីម្នាក់ លោកគ្មានដឹងលឺពីការលំបាកប្រចាំថ្ងៃរបស់ពលរដ្ឋក្នុងការដំណើរឡើយ។ អ្វីគួរឲ្យកត់សម្គាល់នោះ កាលពីថ្មីនេះ រដ្ឋាភិបាលហ្វីលីពីន បានសម្រេចចិត្តទិញយន្តហោះយោធាពីអាមេរិកមួយគ្រឿង តម្លៃ៣៩,៩លានដុល្លារ ដើម្បីប្រើប្រាស់ជាយន្តហោះឯកជនរបស់ប្រធានាធិបតី។ រដ្ឋាភិបាលក្រុងម៉ានីល អះអាងថា យន្តហោះដែលនឹងបញ្ជូនទៅដល់ហ្វីលីពីននាឆ្នាំ២០២០ ក៏នឹងត្រូវប្រើប្រាស់ដោយមន្ត្រីជាន់ខ្ពស់ហ្វីលីពីនផ្សេងទៀត និងក្នុងស្ថានភាពអាសន្នណាមួយ។ ក៏ប៉ុន្តែវាពុំមានចំណែកពលរដ្ឋហ្វីលីពីននោះទេ។ ទាក់ទិនរឿងទិញយន្តហោះនេះ ប្រជាជនហ្វីលីពីន តាមរយៈបណ្តាញសង្គម Twitter បានរិះគន់ថា បញ្ហាចរាចរណ៍នៅម៉ានីលកាន់តែអាក្រក់ខ្លាំងឡើងៗ រដ្ឋបាលលោកប្រធានាធិបតី ឌូទើតេ បែរជាជូនរង្វាន់ខ្លួនឯងដោយយន្តហោះឯកជនទៅវិញ។ ដូចគ្នានេះដែរ និស្សិតពេទ្យហ្វីលីពីនម្នាក់ឈ្មោះថា Lya Elago បានចោទថា កញ្ចប់ថវិកាជាតិសម្រាប់វិស័យសុខាភិបាល និងអប់រំ ត្រូវបានកាត់បន្ថយសម្រាប់រឿងទិញយន្តហោះនេះ៕	អ្នកនាំពាក្យប្រធានាធិបតីហ្វីលីពីន រងការរិះគន់យ៉ាងចាស់ដៃពីសំណាក់ពលរដ្ឋ ក្រោយច្រានចោលកង្វល់សាធារណៈពាក់ព័ន្ធរឿងស្ទះចរាចរណ៍នៅរដ្ឋធានីម៉ានីល។ ជាប់ឈ្មោះជាទីក្រុងមានបញ្ហាចរាចរណ៍អាក្រក់បំផុតមួយលើពិភពលោក អ្នកនយោបាយហ្វីលីពីនរូបនេះ ប្រាប់ឲ្យពលរដ្ឋដែលរស់នៅទីក្រុងនេះ រូតរះចេញដំណើរ បើពួកគេចង់ដល់គោលដៅលឿន។ ប្រជាជនហ្វីលីពីនចោទប្រកាន់មន្ត្រីរូបនេះថា «គ្មានយល់ពីតថភាពជាក់ស្តែង»។
ថ្លែងនៅក្នុងសន្នីសីទសារព័ត៌មានមួយនៅថ្ងៃទី២៦ ខែមីនា វេជ្ជបណ្ឌិត Tawee Chotpitayasunondh សមាជិកគណៈកម្មាធិការគ្រប់គ្រងជំងឺឆ្លងថៃ បានអះអាងថា គ្រូពេទ្យបានពិនិត្យរួចហើយ បុរសដែលបានទទួលមរណភាពបន្ទាប់ពីចាក់វ៉ាក់សាំងបាន ១០ថ្ងៃ។ រូបគេស្លាប់ដោយសារធ្លាយសរសៃឈាមក្នុងពោះ មិនមែនដោយសារលទ្ធផលនៃការចាក់វ៉ាក់សាំងឡើយ។ បើតាមលោកវេជ្ជបណ្ឌិត Tawee វាគ្រាន់តែជួនពេលជាមួយនឹងការចាក់វ៉ាក់សាំងប៉ុណ្ណោះ។ ក្នុងន័យនេះ លោកវេជ្ជបណ្ឌិត បានជំរុញឱ្យប្រជាជនថៃទៅចាក់វ៉ាក់សាំងបន្តទៀត ដើម្បីទប់ស្កាត់ការរីកសាយនៃកូវីដ-១៩ នៅក្នុងប្រទេស។ ក្នុងថ្ងៃដដែលនេះដែរ លោកវេជ្ជបណ្ឌិត Sophon Iamsirithaworn អនុប្រធាននាយកដ្ឋានទប់ស្កាត់ជំងឺឆ្លង ក៏បានអះអាងដូចលោក Tawee ដែរ ដោយលើកឡើងថា វាជាករណីប៉ោងសរសៃឈាម។ បុរសរូបនេះ មិនមានទើបតែមានជំងឺនេះទេ ប៉ុន្តែមានតាំងពីកំណើតមកម្លេះ ដែលទាមទារឱ្យមានការព្យាបាលជាញឹកញាប់។ នៅចុងខែមករាកន្លងមក បុរសរូបនេះ បានវះកាត់ ដើម្បីព្យាបាលជំងឺម្តងហើយ និងត្រូវសម្រាកនៅមន្ទីរពេទ្យរហូតដល់ ៤០ថ្ងៃ មុននឹងអនុញ្ញាតឱ្យចាកចេញ។ ដោយសារបារម្ភពីកូវីដ-១៩ នៅថ្ងៃទី៣ ខែមីនា លោកបានមកទទួលវ៉ាក់សាំងដើម្បីប្រឆាំងនឹងជំងឺឆ្លងមួយនេះ។ បន្ទាប់ពីចាក់បាន ៤ ឬ៥ថ្ងៃ សុខភាពអ្នកជំងឺនៅធម្មតាទេ ប៉ុន្តែចូលដល់ថ្ងៃទី៨ និងទី៩ ខែមីនា បុរសរូបនេះ បានឈឺនៅត្រង់ទ្រូង, វិលមុខ និងសន្លប់ ហើយត្រូវបញ្ជូនទៅមន្ទីរពេទ្យ។ ស្ថានភាពអ្នកជំងឺកាន់តែធ្ងន់ធ្ងរទៅ និងទទួលមរណភាពនៅថ្ងៃទី១៣ ខែមីនា។ នេះបើតាមការចុះផ្សាយរបស់កាសែតបាងកកប៉ុស្តិ៍។ ដោយសារករណីស្លាប់របស់បុរសរូបនេះ មិនពាក់ព័ន្ធនឹងវ៉ាក់សាំងប្រឆាំងកូវីដ-១៩ យុទ្ធនាការចាក់វ៉ាក់សាំងទូទាំងប្រទេសនៅតែបន្តដដែល។ គិតមកត្រឹមថ្ងៃទី២៦ ខែមីនា វ៉ាក់សាំងយ៉ាងហោចណាស់ចំនួន ១៣៦០០០ដូស ត្រូវបានចាក់។ ភាគច្រើន ថៃចាក់វ៉ាក់សាំងរបស់ចិន Sinovac ខណៈវ៉ាក់សាំងក្រុមហ៊ុន AstraZeneca ទើបតែត្រូវបានចាប់ផ្តើមនាពេលថ្មីៗនេះប៉ុណ្ណោះ។ នាយករដ្ឋមន្រ្តីថៃ លោកប្រាយុទ្ធ ចន្ទអូចា បានចាក់វ៉ាក់សាំងAstraZeneca មុនគេ ដើម្បីលើកទឹកចិត្តឱ្យប្រជាជនចាក់បន្ត៕	បុរសជនជាតិថៃម្នាក់ បានទទួលមរណភាព បន្ទាប់ពីចាក់វ៉ាក់សាំងបានរយៈពេល ១០ថ្ងៃ។ យ៉ាងណាមិញ អាជ្ញាធរថៃ នៅថ្ងៃទី២៦ ខែមីនា បានអះអាងថា ករណីស្លាប់របស់បុរសរូបនោះ មិនមែនដោយសារវ៉ាក់សាំងឡើយ ប៉ុន្តែដោយសារជំងឺរ៉ាំរ៉ៃរបស់លោក ហើយអំពាវនាវឱ្យរក្សាភាពស្ងប់ស្ងាត់។
ដើម្បីទទួលបានរង្វាន់រថយន្តទំនើបស៊េរីឆ្នាំ២០២២ និងរង្វាន់ធំៗជាច្រើនទៀត លោកអ្នកគ្រាន់តែអនុវត្តតាមវិធីងាយៗ ដូចខាងក្រោម៖ 1- បំពេញសន្លឹកឆ្នោត តាមរយៈតំណ៖ https://bit.ly/wooribankevent ឬ ស្គែន តាមរយៈ QR នៅខាងក្រោម 2- សូមចុចលើពាក្យ ចូលរួមកម្មវិធីចាប់រង្វាន់ ធនាគារ អ៊ូរី Join & Win with WOORI BANK 3- សូម អានអំពីលក្ខខណ្ឌផ្សេងៗ នៃការចាប់ឆ្នោតផ្សងសំណាង របស់ធនាគារ អ៊ូរី រួចចុចលើពាក្យ យល់ព្រម / Confirm 4- បំពេញព័ត៌មានផ្ទាល់ខ្លួនរបស់លោកអ្នក ដូចជា ឈ្មោះ លេខទូរសព្ទ អ៊ីម៉ែល លេខអត្តសញ្ញាណ បណ្ណ ថ្ងៃខែឆ្នាំកំណើត អាសយដ្ឋាន រួចចុចលើពាក្យ យល់ព្រម / Confirm ជាការស្រេច 5- តាមដានទំព័រហ្វេសប៊ុករបស់ធនាគារ អ៊ូរី សម្រាប់ថ្ងៃចាប់ឆ្នោត កម្មវិធីដ៏អស្ចារ្យនេះ ចាប់ផ្ដើមពីថ្ងៃទី១ ខែមករា ដល់ ថ្ងៃទី៣១ ខែមីនា ឆ្នាំ២០២២។ កុំភ្លេចណា សូមចូលរួមទាំងអស់គ្នា ដើម្បីមានឱកាសឈ្នះរង្វាន់យ៉ាងច្រើនសន្ធឹកសន្ធាប់ ពីធនាគារ អ៊ូរី ទាំងអស់គ្នា៕ (អត្ថបទពាណិជ្ជកម្ម)	កាន់តែពិសេស! ងាយៗ លោកអ្នកអាចមានឱកាសឈ្នះរង្វាន់រថយន្ត Ssangyong Tivoli 2022 ពីធនាគារ អ៊ូរី ដោយអនុវត្តតាមវិធីងាយៗប៉ុណ្ណោះ។ កម្មវិធីមហាសំណាងនេះ បានមកដល់ហើយ សម្រាប់ការផ្តល់ជូនដ៏ពិសេសជូនដល់អតិថិជន និងអ្នកចូលរួមទាំងអស់ មានឱកាសឈ្នះរង្វាន់រថយន្តថ្មីសន្លាង និងរង្វាន់ធំៗជាច្រើនទៀត។
អ្នកស្រាវជ្រាវបានពិនិត្យមើលទៅលើការសិក្សាច្រើនជាង ៣៥០ ពីជុំវិញពិភពលោកដែលពិនិត្យទៅលើឥទ្ធិពលនៃការញ៉ាំបន្លែ និងផ្លែឈើថាតើមានផលល្អចំពោះសុខភាពដែរឬអត់ដូចជា បន្ថយការកើតជំងឺដាច់សរសៃឈាមខួរក្បាល និងមហារីក ព្រមទាំងឆាប់ស្លាប់ជាដើម។ ពួកគេបានរកឃើញថា ការញ៉ាំបន្លែ និងផ្លែឈើច្រើនមានជាប់ទាក់ទងនឹងការបន្ថយការប្រឈមនឹងជំងឺទាំងនេះ ព្រមទាំងឆាប់ស្លាប់នៅពេលបានញ៉ាំរហូតដល់ ៨០០ក្រាមក្នុងមួយថ្ងៃ ឬ៦០០ក្រាមក្នុងមួយថ្ងៃសម្រាប់ជំងឺមហារីក។ ដូច្នេះការដែលមានរបបអាហារប្រចាំថ្ងៃត្រឹមតែ បន្លែ និងផ្លែឈើ ៥ពេលប៉ុណ្ណោះក៏អាចផ្តល់សុខភាពដល់មនុស្សទូទៅបានដែរ ហើយក៏ជារឿងដែលមនុស្សភាគច្រើនអាចធ្វើបានទៀត៕ ត្រួតពិនិត្យដោយ www.health.com.kh	តាមការរំលឹកឡើងវិញទៅលើការសិក្សាដ៏ធំមួយបានរកឃើញថា អ្នកដែលញ៉ាំបន្លែ និងផ្លែឈើ ៨០០ក្រាមក្នុងមួយថ្ងៃ ស្មើនឹង ១០ពេល មានការថយចុះនូវការប្រឈមជំងឺរ៉ាំរ៉ៃជាច្រើនបានដូចជា ជំងឺបេះដូងជាដើម។
ក្រសួងសុខាភិបាលបានបញ្ជាក់ថា បុរសជនជាតិហ្ស៊កដានី មានអាយុ៤៧ឆ្នាំ បានធ្វើដំណើរមកពីប្រទេសហ្ស៊កដានី ហើយមកដល់កម្ពុជានៅថ្ងៃទី១០ ខែធ្នូ។ ចំណែកបុរសខ្មែរអាយុ៣២ឆ្នាំម្នាក់ទៀត ទើបតែមក ពីប្រទេសម៉ាលី ហើយមកដល់កម្ពុជានៅថ្ងៃទី១១ ខែធ្នូ។ អ្នកធ្វើដំណើររួមជាមួយនឹងបុរសទាំងពីរនាក់ខាងលើនេះមានចំនួន១៣៨នាក់ បានធ្វើតេស្តដោយលទ្ធផលគឺអវិជ្ជមាន។ ប៉ុន្តែពួកគេនឹងបន្តធ្វើចតា្តឡីស័ក និងគោរពទៅតាមវិធានការណែនាំរបស់ក្រសួងសុខាភិបាល។ បើតាមក្រសួងសុខាភិបាល បច្ចុប្បន្នបុរសទាំងពីរនាក់នេះ ត្រូវបានសម្រាកព្យាបាលនៅមជ្ឈមណ្ឌលជាតិប្រយុទ្ធប្រឆាំងនឹងជំងឺរបេង និងហង់សិន។ ដោយឡែកនៅថ្ងៃនេះដែរ មិនមានករណីអ្នកជាសះស្បើយនោះទេ។ ចំពោះអ្នកពាក់ព័ន្ធនឹងព្រឹត្តិការណ៍២៨វិច្ឆិកាដែលបានធ្វើតេស្តលើកទី៣កាលពីថ្ងៃទី១២ ខែធ្នូ បានបង្ហាញថា អវិជ្ជមានកូវីដ-១៩។ ក្នុងចំណោមនោះគឺមានតែ៤០នាក់ទេដែលឆ្លងកូវីដ-១៩ក្នុងព្រឹត្តិការណ៍២៨វិច្ឆិកា៕	ភ្នំពេញ៖ ក្រសួងសុខាភិបាលនាថ្ងៃទី១៣ ខែធ្នូ បានប្រកាសពីករណីវិជ្ជមានកូវីដ-១៩ លើបុរស២នាក់ ដែលទើបមកពីប្រទេសហ្ស៊កដានី និងម៉ាលី។ ករណីនេះនាំឲ្យកម្ពុជា មានអ្នកឆ្លងសរុប៣៥៩នាក់ និងសះស្បើយ៣០៧នាក់។
ចាប់ពីថ្ងៃទី២៥ដល់ទី១០ធ្នូ CCHR និងក្រសួងកិច្ចការនារី កំពុងផ្សព្វផ្សាយពីយុទ្ធនាការរបស់ខ្លួន ពាក់ព័ន្ធការបញ្ឈប់អំពើហិង្សា ក្នុងCCHR ជ្រើសយកយុទ្ធនាការស្ដីពី «សកម្មភាព១៦ថ្ងៃ ដើម្បីបញ្ចប់អំពើហិង្សាទាក់ទងនឹងយេនឌ័រ»។ ចំណែកក្រសួងកិច្ចនារីជ្រើសយកយុទ្ធនាការស្តីពី យុទ្ធនាការ ១៦ថ្ងៃ បញ្ឈប់អំពើហិង្សាលើស្រ្តី។ នៅអំឡុងពេលយុទ្ធនាការនេះ CCHR បានស្នើឲ្យរដ្ឋាភិបាលបំពេញកាតព្វកិច្ចរបស់ខ្លួនក្នុងការលើកកម្ពស់ ការពារ និងគោរពសិទ្ធិមនុស្ស។ CCHR ថ្លែងក្នុងសេចក្ដីប្រកាសព័ត៌មានរបស់ខ្លួនយ៉ាងដូច្នេះថា៖ «នៅក្នុងថ្ងៃដ៏មានសារៈសំខាន់ទាំងនេះ ម.ស.ម.ក សូមជំរុញឲ្យរដ្ឋាភិបាលបំពេញកាតព្វកិច្ចរបស់ខ្លួនក្នុងការលើកកម្ពស់ ការពារ និងគោរពសិទ្ធិមនុស្សនៅទូទាំងប្រទេស ពិសេស ចាត់វិធានការដើម្បីការពារសិទ្ធិស្រី្តនិងលើកកម្ពស់សមភាពយេនឌ័រ»។ ជុំវិញយុទ្ធនាការនេះ ភាគីរដ្ឋាភិបាលខាងក្រសួងកិច្ចការនារី លោកស្រី ម៉ាន ចិន្តា ជាអ្នកនាំពាក្យរបស់ក្រសួងបានបញ្ជាក់ប្រាប់សារព័ត៌មានថ្មីៗថា ក្រសួងបានបង្កើត ច្បាប់ គោលនយោបាយ ផែនការសកម្មភាព និងកម្មវិធីនានាជាច្រើន ពាក់ព័ន្ធនឹងផែនការកម្មវិធីយុទ្ធនាការរយៈពេល១៦ថ្ងៃនេះ។ ក្រសួងបានផ្សព្វផ្សាយដោយផ្ទាល់និងតាមបណ្ដាញសង្គម ក្នុងការរួមចែកលើកកកម្ពស់និងសារស្ដីការការពារដល់ស្រី្ត។ លើសពីនេះ នៅថ្ងៃទី៨ ខែធ្នូ ខាងមុខនេះ ក្រសួងនឹងផ្សព្វផ្សាយដាក់អោយប្រើប្រាស់ជាផ្លូវការនូវផែនការសកម្មភាពជាតិស្តីពី ការទប់ស្កាត់អំពើហិង្សាលើស្រ្តី ២០១៩-២០២៣ផងដែរ។ «រាជរដ្ឋាភិបាលបានបង្កើតយន្តការនៅថ្នាក់ជាតិនិងក្រោមជាតិ ដើម្បីទប់ស្កាត់ និងឆ្លើយតបអំពើហិង្សាលើស្ត្រីនិងកុមារ និងអំពើហិង្សាគ្រប់ទម្រង់ ហើយអង្គការមួយនឹង(CCHR)ក៏ជាសមាជិកក្រុមការងារ TWGG- GBV ដែរ នៅថ្នាក់ជាតិនិងក្រោមជាតិ។ លើកពីនេះក្រសួងតែងតែរៀបចំយុទ្ធនាការ ១៦ថ្ងៃ បញ្ឈប់អំពើហិង្សាលើស្រ្តីជារៀងរាល់ឆ្នាំ ស្របពេលនេះក្រសួងកំពុងអនុវត្តសកម្មភាពផ្សព្វផ្សាយតាមរយះផ្ទាល់និងប្រព័ន្ធបណ្តាញសង្គម...»។ នេះបើតាមលោកស្រី ម៉ាន ចិន្តា ដែលបានប្រាក់សារព័ត៌មានថ្មីៗតាមប្រព័ន្ធ Telegram កាលពីថ្ងៃទី២៧វិច្ឆិកា។ យុទ្ធនាការសកម្មភាព១៦ថ្ងៃ ដើម្បីបញ្ចប់អំពើហិង្សាទាក់ទងនឹងយេនឌ័រ របស់CCHR នឹងចេញផ្សាយកាលប្បវត្តិបង្ហាញនូវព្រឹត្តិការណ៍សំខាន់ៗ ពាក់ព័ន្ធនឹងសិទ្ធិស្រី្តដែលកើតមានក្នុងឆ្នាំ២០២០។ ជាមួយគ្នាដែរ គឺមានការប្រកួតប្រជែងផ្ដល់ដំណោះស្រាយឆ្លើយតបនឹងបញ្ហាសិទ្ធមនុស្ស។ នាយិកាប្រតិបត្តិនៃមជ្ឈមណ្ឌលសិទ្ធិមនុស្សកម្ពុជាអ្នកស្រី ចក់ សុភាព អះអាងថា ថ្ងៃសំខាន់ៗស្ដីពីសិទ្ធិមនុស្សដែលក្នុងរយៈពេល១៦ថ្ងៃនេះ គឺបញ្ជាក់ឲ្យឃើញថា សិទ្ធិមនុស្សអនុវត្តចំពោះមនុស្សគ្រប់រូប គ្រប់ទីកន្លែង ជាមួយនឹងគុណធម៌នៃភាពជាមនុស្សជាតិ។ ជាមួយដែរ អ្នកស្រីថា សង្ឃឹមថាយុទ្ធនាការ១៦ថ្ងៃនេះ នឹងជំរុញឲ្យសហគមន៍ចូលរួមប្រឆាំងនឹងអំពើហិង្សាទាក់ទងនឹងយេនឌ័រផងដែរ។ នេះបើតាមសេចក្ដីប្រកាសព័ត៌មានរបស់CCHR។ អ្នកស្រីចក់ សុភាពបន្តថា៖ «នេះជាការទទួលខុសត្រូវរបស់បុគ្គលគ្រប់រូបក្នុងការការពារ និងលើកកម្ពស់សិទ្ធិស្រ្តី និងក្មេងស្រី ហើយយើងខ្ញុំលើកទឹកចិត្តឲ្យសាធារណជន យកថ្ងៃនេះ ជាឱកាសក្រោកឈរដើម្បីសិទ្ធិមនុស្ស និងធានាថាពលរដ្ឋទាំងអស់នឹងទទួលបានសិទ្ធិសេរីភាពពេញលេញ»។ នេះបើតាមលើកលឡើងបន្ថែមរបស់អ្នកស្រី ៕	ភ្នំពេញ៖ មជ្ឈមណ្ឌលសិទ្ធិមនុស្សកម្ពុជា ម.ស.ម.ក (CCHR) ស្នើឲ្យរដ្ឋាភិបាលបំពេញកាតព្វកិច្ចក្នុងការលើកកម្ពស់ ការពារ និងគោរពសិទ្ធិមនុស្ស ពិសេសនៅអំឡុងពេលយុទ្ធនាការ១៦ថ្ងៃដើម្បីរួមគ្នាបញ្ឈប់អំពើហិង្សា។ ជាយុទ្ធសាស្ត្រដើម្បីបញ្ឈប់អំពើហិង្សា ក្រសួងកិច្ចនារីក៏កំពុងផ្សព្វផ្សាយដែរ ផ្ដោតសំខាន់លើយុទ្ធនាការរយៈ១៦ថ្ងៃ បញ្ឈប់អំពើហិង្សាលើស្រី្ត។
ដើម្បីជ្រាបច្បាស់ សូមអានបទសម្ភាសរវាង លោក ញ៉ុង ហេង នៃសារព័ត៌មានថ្មីៗ និង លោក ឈួម ពិសិដ្ឋ ដូចតទៅ៖ លោក ញ៉ុង ហេង៖ តើលោកចេះសំឡឹងឱកាសទីផ្សារដោយដូចម្ដេច ទាំងដែលលោកមិនដែលប្រឡូកក្នុងអាជីវកម្មផងនោះ? លោក ឈួម ពិសិដ្ឋ៖ យើងមើលឃើញសន្ទុះនៃការប្រើប្រាស់បច្ចេកវិទ្យានៅកម្ពុជា ក៏ដូចនៅលើពិភពលោកដែរ ហើយម្យ៉ាងដោយក្រុមយើងមានជំនាញពាក់ព័ន្ធផង ដូចនេះយើងអាចផ្ដុំគ្នាដើម្បីបង្កើតផលិតផលហ្គេម ដាក់ឲ្យគេប្រើប្រាស់នៅលើស្មាតហ្វូន។ យើងធ្វើហ្គេម ព្រោះនរណាក៏គេលេងដែរ ទោះចាស់ ឬក្មេង។ លោក ញ៉ុង ហេង៖ លោកស្រឡាញ់អាជីវកម្មនេះទេ បើលោកសិក្សាផ្នែកវិស្វកម្មសំណង់ឯណោះទេ? ហើយតើលោកបានជំនាញពីណាដើម្បីធ្វើវា? លោក ឈួម ពិសិដ្ឋ៖ ចំណុចទី១ ដែលយើងសម្រេចបង្កើតអាជីវកម្មនេះ ព្រោះយើងស្រឡាញ់វា។ វាមិនចាំបាច់ថាយើងរៀនវិស្វកម្ម ហើយត្រូវចងជើងយើងជាប់នឹងជំនាញនេះទេ។ សំខាន់យើងស្រឡាញ់លើផ្នែកហ្គេមនេះ។ ហើយជំនាញ ចំណេះដឹងថ្មី យើងអាចទទួលបានវា ឲ្យតែយើងស្រឡាញ់វា គឺយើងអាចស្រាវជ្រាវ។ លោក ញ៉ុង ហេង៖ តើលោកមានទំនុកចិត្តយ៉ាងដូចម្ដេច ថាបើកអាជីវកម្មនេះអាចដំណើរការទៅបាន? ហើយនរណាជាគូប្រជែងក្នុងទីផ្សារហ្គេម? លោក ឈួម ពិសិដ្ឋ៖ ទីផ្សារហ្គេម គឺទូលំទូលាយណាស់ ពិសេសក្រុមហ៊ុនធំៗពីអឺរ៉ុប និងអាមេរិក ដែលគេចំណាយលុយច្រើនដើម្បីចូលទីផ្សារនៅអាស៊ី។ ហើយយើងបើកអាជីវកម្មនេះ ដោយយើងសម្លឹងឃើញឱកាសទីផ្សារអាស៊ីនេះដែរ ហើយយើងនៅអាស៊ីនេះស្រាប់ ដូចនេះយើងប្រកួតជាមួយទាំងក្រុមហ៊ុនធំ និងតូច។ ដោយឡែកនៅកម្ពុជាវិញ ទីផ្សារផលិតហ្គេមនៅមានតិចតួចណាស់។ លោក ញ៉ុង ហេង៖ ពេលដំណើរការអាជីវកម្ម តើលោកជួបប្រទះបញ្ហាអ្វីខ្លះ និងដោះស្រាយដូចម្ដេច? លោក ឈួម ពិសិដ្ឋ៖ បញ្ហាធនធានមនុស្សជារឿងសំខាន់បំផុត។ មកដល់សព្វថ្ងៃពួកយើងទាំងបួននាក់ធ្វើការដោយគុណជាបីជាបួននៃទំហំការងារឯណោះ។ យើងមិនអាចនៅតូចដូចនេះរហូតទេ យើងត្រូវការពង្រីកខ្លួន។ យើងត្រូវការមនុស្សថែម តែយើងខ្វះថវិកា និងពិបាករកមនុស្សឲ្យត្រូវនឹងជំនាញនេះណាស់។ មួយទៀត គឺរឿងថវិកា យើងព្យាយាមចំណាយត្បិតត្បៀត។ យើងធ្វើការនៅផ្ទះ ដោយមិនជួលការិយាល័យផ្សេងនោះទេ។ ឧបករណ៍ដែលយើងយកមកធ្វើ មិនដែលបានថ្មី លឿនដូចគេ គឺយើងប្រមូលយកមកផ្គុំនូវរបស់ចាស់ៗ។ ចំណូលអាជីវកម្ម យើងរកបានតាំងពីឆ្នាំដំបូង តែគ្រាន់សម្រាប់ទប់ចំណាយថ្លៃប្រតិបត្តិការ ដូចជាថ្លៃទឹក ថ្លៃអគ្គិសនីជាដើមប៉ុណ្ណោះ។ រីឯចំណូលផ្ទាល់ខ្លួន ពួកយើងអត់ទទួលបានរយៈពេល៤ឆ្នាំ។ យើងរៀនផង និងបង្កើតផលិតផលផង។ ទើបមកដល់មួយឆ្នាំកន្លះចុងក្រោយ ដែលយើងបង្កើតហ្គេមមួយល្បី ទើបយើងអាចរកចំណូលបានសម្រាប់ទប់ដំណើរការអាជីវកម្មបានគ្រាន់បើជាងមុន។ លោក ញ៉ុង ហេង៖ អ្នកបើកអាជីវកម្មថ្មី តែងជួបបញ្ហាលក់ផលិតផលថ្មី។ តើលោកដោះស្រាយរឿងនេះដោយរបៀបណា? លោក ឈួម ពិសិដ្ឋ៖ នេះជារឿងទូទៅក្នុងការបើកអាជីវកម្ម។ ផលិតផលរបស់យើងគឺដូចគ្នា។ យើងចង់ឲ្យគេស្គាល់លុះណាយើងប្រើលុយ តែយើងអត់លុយរាប់ពាន់ រាប់ម៉ឺនដុល្លារនោះទេ ដូចនេះយើងត្រូវចាប់ដៃគូ ដែលអាចផ្ដល់ប្រយោជន៍គ្នាទៅវិញទៅមក គឺយើងភ្ជាប់ផលិតផលនឹងគ្នា។ លោក ញ៉ុង ហេង៖ តើលោកអាចបង្កើតក្រុមការងារ ដែលមានឆន្ទៈ ចក្ខុវិស័យដូចគ្នា ដោយវិធីណា? លោក ឈួម ពិសិដ្ឋ៖ យើងអាចថាជាសំណាងក៏ថាបាន ដោយពួកយើងជាបងប្អូននឹងគ្នា។ ហើយយើងមានជំនាញរៀងៗខ្លួន ដែលអាចផ្គុំគ្នាទៅមុខបាន។ រឿងនេះពិកបាកដែរ ដែលយើងអាចរកគ្នាបាន ហើយត្រូវតាមជំនាញតាមផ្នែកនីមួយៗ។ លោក ញ៉ុង ហេង៖ តើលោកជឿជាក់ថា អាជីវកម្មរបស់លោកដំណើរការបានច្រើនឆ្នាំដែរ ឬទេ? ហើយអ្វីជាស្នូលដែលរុញដំណើការនេះ? លោក ឈួម ពិសិដ្ឋ៖ យើងមិនមែនផ្ដោតលើរឿងប្រាក់នោះទេ។ អ្វីដែលយើងផ្ដោតសំខាន់ គឺស្នាដៃ។ យើងព្យាយាមធ្វើឲ្យអស់ពីលទ្ធភាព។ ហើយក្រុមយើងយល់បែបនេះដូចគ្នា ដែលធ្វើឲ្យយើងស៊ីចង្វាក់គ្នាធ្វើកិច្ចការនេះ។ រឿងលុយ គឺមកតាមក្រោយនោះទេ។ លោក ញ៉ុង ហេង៖ ការបើកអាជីវកម្មថ្មីមួយចំនួន ដែលបើកហើយបិទទៅវិញ តើលោកថាមកពីកត្តាអ្វីដែរ? លោក ឈួម ពិសិដ្ឋ៖ ក្រុមហ៊ុនខ្លះជួបបញ្ហាបែកបាក់សាមគ្គី និងកង្វះថវិកា។ ពេលខ្លះ ពួកគេចេញផលិតផលអ្វីមួយ តែទទួលលទ្ធផលមិនសូវល្អ ហើយពួកគេបាត់បង់ទំនុកចិត្តរៀងៗខ្លួន ដែលធ្វើឲ្យបែកបាក់សាមគ្គី។ ពេលខ្លះថវិកាស្ដួចស្ដើង ក៏ពួកគេមិនបន្តទៅមុខទៀត៕	ភ្នំពេញ៖ ដោយការស្រឡាញ់ក្នុងផ្នែកហ្គេម លោក ឈួម ពិសិដ្ឋ និងដៃគូបីនាក់ផ្សេងទៀតរបស់លោក បានបង្កើតអាជីវកម្មផលិតហ្គេមកម្សាន្ត តាំងពីពេលនៅសិក្សាមកម្លេះ។ ចំណុចសំខាន់នៃដំណើរការអាជីវកម្មមួយនេះមកដល់បច្ចុប្បន្ន គឺដោយសារតែមានក្រុមការងារដែលមានចំណូលចិត្ត និងចក្ខុវិស័យដូចគ្នា បើទោះជាអាជីវកម្មនេះជួបបញ្ហាខ្វះខាតថវិកាក៏ដោយ។ លោក ឈួម ពិសិដ្ឋ ដែលជាសហស្ថាបនិក និងអ្នកគ្រប់គ្រងក្រុមហ៊ុនផលិតហ្គេមកម្សាន្ត DirexPlay បានចែករំលែកបទពិសោធជុំវិញការបើកអាជីវកម្មថ្មី ឬ startup business នេះ។
ដើម្បីជ្រាបលម្អិត សូមអញ្ជើញស្តាប់កិច្ចសម្ភាសរវាង នាយ យ៉ាន នៃសារព័ត៌មានថ្មីៗ និងលោក អ៊ូ វណ្ណឌី ដូចតទៅ៖	ភ្នំពេញ៖ លោក អ៊ូ វណ្ណឌី ជាសិល្បករសហសម័យដែលកំពុងផ្គុំរូបសត្វដំរីដ៏ធំអស្ចារ្យមួយ ពីគ្រឿងដែក រណារយន្ត និងផ្នែកខ្លះនៃគ្រឿងបង្គុំម៉ូតូ។ សិល្បករសហសម័យ វ័យប្រមាណ៤១ឆ្នាំ រូបនេះ បានចំណាយពេល ៤ ខែកន្លះ ក្នុងការផ្គុំរូបសត្វដំរី ដែលមានទម្ងន់ប្រមាណ៥តោន។ លោក អ៊ី វណ្ណឌីបញ្ជាក់ថាដូច្នេះ៖«ទម្ងន់វា ខ្ទង់៤តោនកន្លះ។ កម្ពស់ គឺ៣ម៉ែត្រ ១តឹក បណ្តោយវា ៥ម៉ែត្រ។ ហើយយើងប្រើគ្រឿងម៉ាស៊ីនទាំងអស់ ៤៥០ ម៉ាស៊ីន បូកផ្សំគ្រឿងដែក គ្រឿងម៉ូតូទៀត ប្រហែលជាង៨០០ ទៅ៩០០គីឡូទៀត»។ ក្រសួងបរិស្ថានកម្ពុជា បានឲ្យលោក អ៊ូ វណ្ណឌី ដែលជាអ្នកជំនាញក្នុងការផ្គុំរូបសត្វដំរីនេះ ដើម្បីអប់រំមនុស្សឲ្យចូលរួមថែរក្សា និងអភិរក្ស ព្រៃឈើ និងសត្វព្រៃ។ នេះជាការបញ្ជាក់របស់លោក អ៊ូ វណ្ណឌី។
មកទល់ពេលនេះ វីរុសវិវត្តថ្មីនេះ មិនទាន់ឃើញបណ្ដាលឲ្យមានជំងឺធ្ងន់ធ្ងន់ជាងមុនទេ ប៉ុន្តែមជ្ឈមណ្ឌលប្រយុទ្ធនឹងជំងឺឆ្លង (CDC) របស់សហរដ្ឋអាមេរិក បានឲ្យដឹងនៅក្នុងសេចក្ដីថ្លែងការណ៍មួយថា៖ «ទិន្នន័យដំបូងបង្ហាញថា វីរុសវិវត្តថ្មីនេះ អាចឆ្លងងាយស្រួល និងលឿនជាងបណ្ដាវីរុសវិវត្តថ្មីផ្សេងៗទៀត»។ អ្នកស្រី Krutika Kuppalli វេជ្ជបណ្ឌិតផ្នែកជំងឺឆ្លងប្រចាំសាកវិទ្យាល័យ Medical University of South Carolina បានថ្លែងនៅក្នុងបទសម្ភាសន៍មួយជាមួយបណ្ដាញព័ត៌មាន CBS ថា៖ «វាគួរឲ្យភ័យខ្លាចណាស់» ព្រោះមានន័យថា ទំនងជាមានករណីនេះជាច្រើនទៀត ដែលមិនទាន់ត្រូវបានគេរកឃើញនៅសហរដ្ឋអាមេរិក។ «វាប្រហែលជាឆ្លងរាលដាលច្រើនជាងនេះ»។ មន្ត្រី [សុខាភិបាល] និយាយថា ពីរករណីដែលរកឃើញនៅរដ្ឋ South Carolina មិនទំនងជាជាប់ទាក់ទងនឹងការធ្វើដំណើរឡើយ។ វាជារឿងធម្មតាដែលវីរុសបម្លែងខ្លួន។ មកទល់ពេលនេះ ជំងឺកូវីដ១៩ វិវត្តថ្មីដែលមានប្រភពមកពីអង់គ្លេស និងប្រេស៊ីល ក៏ត្រូវបានគេរកឃើញនៅអាមេរិកផងដែរ។ ក្នុងព័ត៌មានជាប់ទាក់ទងគ្នានេះដែរ ទីភ្នាក់ងារព័តមាន Reuters បានរាយការណ៍ថា ចក្រភពអង់គ្លេសបានហាមឃាត់ជើងហោះហើរដោយផ្ទាល់មកពីទីក្រុង Dubai នៃប្រទេសអេមីរ៉ាតអារ៉ាប់រួម ចាប់ពីថ្ងៃសុក្រនេះតទៅ ដើម្បីទប់ស្កាត់ជំងឺកូវីដ១៩វិវត្តថ្មីពីអាហ្វ្រិកខាងត្បូងនេះ ដែលគេបារម្ភថា មិនត្រឹមតែអាចឆ្លងលឿនជាងមុនប៉ុណ្ណោះទេ តែថែមទាំងអាចស៊ាំនឹងវ៉ាក់សាំងទៀតផង។ ជាផ្នែកនៃចំណាត់ការនេះ ចក្រភពអង់គ្លេសថា ខ្លួនបានបញ្ចូលប្រទេសអេមីរ៉ាតអារ៉ាប់រួម នៅមជ្ឈិមបូព៌ា និងប្រទេសប៊ូរុនឌី និងរវ៉ាន់ដា នៅទ្វីបអាហ្វ្រិក ទៅក្នុងបញ្ជីហាមឃាត់ការធ្វើដំណើរដោយសារជំងឺកូវីដ១៩៕ សូមចុចទៅប្រភពដើម VOA ត្រង់នេះ	មន្ត្រីសុខាភិបាលក្នុងរដ្ឋ South Carolina បានឲ្យដឹងថា ពួកគេបានរកឃើញជំងឺកូវីដ១៩ វិវិត្តថ្មីដែលមានប្រភពមកពីប្រទេសអាហ្វ្រិកខាងត្បូង ចំនួនពីរករណីដំបូងនៅក្នុងសហរដ្ឋអាមេរិក។
នៅក្នុងបទសម្ភាសផ្តាច់មុខជាមួយសារព័ត៌មាន Al Jazeera នៅថ្ងៃទី៦ ខែមករា រដ្ឋមន្ត្រីការបរទេសអ៊ីរ៉ង់ Hossein Amir-Abdollahian បានលើកឡើងថា កិច្ចព្រមព្រៀងនុយក្លេអ៊ែរអាចសម្រេចបាន ប្រសិនបើទណ្ឌកម្មដែលបានដាក់លើអ៊ីរ៉ង់ដោយប្រទេសលោកខាងលិចនិងអាម៉េរិកត្រូវបានដកចេញទាំងស្រុង។ ទាក់ទិននឹងការទាមទារដកទណ្ឌកម្មនេះ លោក Amir-Abdollahian បានប្រាប់ Al Jazeera ថា គឺការដកទណ្ឌកម្មគ្រប់ទម្រង់ដែលមានចែងក្នុងកិច្ចព្រមព្រៀងនុយក្លេអ៊ែរឆ្នាំ២០១៥ និងដកទណ្ឌកម្មដែលលោក ដូណាល់ ត្រាំ កន្លងមកបានដាក់ផ្ទុយនឹងលក្ខខណ្ឌនៃកិច្ចព្រមព្រៀង។ «យើងទាមទារឱ្យមានការធានា រួមមានការធានាមិនដាក់ទណ្ឌកម្មថ្មី និងការមិនដាក់ទណ្ឌកម្មឡើងវិញបន្ទាប់ពីបានដកចេញក្រោមលេសណាមួយ»។ លោក Amir-Abdollahian បានបន្តបែបនេះក្នុងកិច្ចសម្ភាសដដែល។ ទន្ទឹមនឹងការចរចាដែលមានបំណងស្តារឡើងវិញនូវកិច្ចព្រមព្រៀងនុយក្លេអ៊ែរឆ្នាំ ២០១៥ អ៊ីរ៉ង់តែងទាមទារឱ្យអាម៉េរិកដកទណ្ឌកម្មចេញ។ កិច្ចពិភាក្សាជុំវិញកិច្ចព្រមព្រៀងនេះ ត្រូវបានគេស្គាល់ថាជាផែនការសកម្មភាពទូលំទូលាយរួម (JCPOA) ។ បើទោះបីជាបានដកខ្លួនក្នុងឆ្នាំ២០១៨ អាម៉េរិកនៅតែបន្តយកចិត្តទុកដាក់ និងចូលរួមដោយប្រយោលក្នុងការចរចា។ កន្លងមក JCPOA បានផ្តល់ការបន្ធូរបន្ថយទណ្ឌកម្មដល់អ៊ីរ៉ង់ជាថ្នូរនឹងការទប់ស្កាត់កម្មវិធីនុយក្លេអ៊ែរ។ ប៉ុន្តែបន្ទាប់ពីការដកខ្លួនរបស់អាម៉េរិក អ៊ីរ៉ង់ហាក់លែងខ្វល់ខ្វាយនឹងកិច្ចព្រមព្រៀងនេះ ដោយបច្ចុប្បន្នកំពុងអនុវត្តកម្មវិធីចម្រាញ់សារធាតុអ៊ុយរ៉ាញ៉ូម។ បើទោះជាចាកចេញហើយក្តី អាម៉េរិកឯណោះនៅតែបន្តដាក់ទណ្ឌកម្មលើអ៊ីរ៉ង់។ ទីក្រុងតេហេរ៉ង់ជារឿយៗបានទាមទារឱ្យមានការដកទណ្ឌកម្មរបស់អាម៉េរិកចេញទាំងស្រុង ក៏ដូចជាការធានាថា អាម៉េរិកនឹងមិនដកខ្លួនចេញពីកិច្ចព្រមព្រៀងនេះម្តងទៀតឡើយ។ លើសពីនេះដែរ អ៊ីរ៉ង់ក៏បានអំពាវនាវឱ្យផ្តល់ពេលវេលាជាក់លាក់ណាមួយពីអាម៉េរិក ក្នុងការដកទណ្ឌកម្មនេះប្រកបដោយប្រសិទ្ធភាព៕	រដ្ឋមន្ត្រីការបរទេសអ៊ីរ៉ង់ Hossein Amir-Abdollahian ក្នុងកិច្ចសម្ភាសមួយនៅថ្ងៃទី៦ ខែមករា បានលើកឡើងថា កិច្ចព្រមព្រៀងនុយក្លេអ៊ែរជាមួយប្រទេសមហាអំណាច អាចនឹងសម្រេចបាន ប្រសិនបើភាគីលោកខាងលិចមានឆន្ទៈ និងចេតនាពិតប្រាកដក្នុងការចុះកិច្ចព្រមព្រៀង។ លើសពីនេះដែរ រដ្ឋមន្ត្រីការបរទេសអ៊ីរ៉ង់ក៏បានសង្កត់ធ្ងន់ថា ដំណើរការចុះកិច្ចព្រមព្រៀងនេះអាចនឹងរលូន ប្រសិនទណ្ឌកម្មលើអ៊ីរ៉ង់ត្រូវបានដក។
ការប្រកួតវគ្គផ្តាច់ព្រ័ត្រ នឹងប្រព្រឹត្តទៅនាវេលាម៉ោង ១ និង៤៥នាទី (ម៉ោងនៅកម្ពុជា)។ កាលពីវគ្គពាក់កណ្តាលផ្តាច់ព្រ័ត្រ អេស្ប៉ាញ ក្រោមការដឹកនាំរបស់លោក Luis Enrique បានយកឈ្នះម្ចាស់ជើងឯក Euro អ៊ីតាលី ក្នុងលទ្ធផល ២-១ ដែលសម្រេចបានដោយ Ferran Torres ទាំងពីរគ្រាប់ ខណៈ១គ្រាប់របស់អ៊ីតាលី រកបានដោយ Lorenzo Pellegrini។ រីឯបារាំងរបស់លោក Didier Deschamps ឯណោះវិញ បានយកឈ្នះ បែលហ្ស៊ិក ៣-២។ បែលហ្ស៊ិកនាមុខ២គ្រាប់នៅតង់ទីមួយ ពីសំណាក់ Yannick Carrasco និង Romelu Lukaku ប៉ុន្តែបារាំងបានវាយបកវិញ៣គ្រាប់ក្នុងតង់ទីពីរ ដោយ Karim Benzema, Kylian Mbappe និងចុងក្រោយ Theo Hernandez នៅនាទី៩០។ នៅមុនជំនួបផ្តាច់ព្រ័ត្រ អ៊ីតាលី ត្រូវប្រជែងយកចំណាត់ថ្នាក់លេខ៣ជាមួយបែលហ្ស៊ិក នាវេលាម៉ោង៨យប់នេះ។ កាលពីឆ្នាំ២០១៩ ព័រទុយហ្គាល់ បានក្លាយជាម្ចាស់ពានបើកឆាក ដោយឈ្នះហូឡង់ ១-០ នៅវគ្គផ្តាច់ព្រ័ត្រ ខណៈអង់គ្លេស ឈ្នះស្វីស ដោយការទាត់បាល់ប៉េណាល់ទីកាត់សេចក្តីសម្រាប់ចំណាត់ថ្នាក់លេខ៣៕	នារាត្រីនេះ ក្រុមកីឡាបាល់ទាត់ជម្រើសជាតិអេស្ប៉ាញ និងបារាំង ត្រូវប្រជែងគ្នាយកពាន UEFA Nations League ប្រចាំឆ្នាំ២០២១ នាកីឡដ្ឋាន San Siro ក្រុង Milan បន្ទាប់ពីជំនួបដណ្តើមយកលេខ៣ រវាងអ៊ីតាលី និង បែលហ្ស៊ិក នៅកីឡដ្ឋាន Juventus Stadium ក្រុង Turin។
នេះមានន័យថា Cristiano Ronaldo ដែលទើបចាកចេញពី Real Madrid ទៅចូលរួមជាមួយម្ចាស់ជើងឯកអ៊ីតាលី Serie A នឹងត្រូវប្រឈមមុខនឹងក្រុមចាស់ Man Utd ក្នុងការប្រកួតវគ្គសន្សំពិន្ទុ។ សម្រាប់ពូលដទៃ ពី A ដល់ H Group A: Atletico Madrid, Borussia Dortmund, Monaco, Club Brugge. Group B: Barcelona, Tottenham, PSV Eindhoven, Inter Milan. Group C: Paris St-Germain, Napoli, Liverpool, Red Star Belgrade. Group D: Lokomotiv Moscow, Porto, Schalke, Galatasaray. Group E: Bayern Munich, Benfica, Ajax, AEK Athen. Group F: Manchester City, Shakhtar Donetsk, Lyon, Hoffenheim Group G: Real Madrid, Roma, CSKA Moscow, Viktoria Plzen. Group H: Juventus, Manchester United, Valencia, Young Boys.	Manchester United នឹងត្រូវជួប Juventus, Valencia និង Young Boys ក្នុងពូលH សម្រាប់ការប្រកួតពានរង្វាន់ UEFA Champions League រដូវកាល ២០១៨-២០១៩ បន្ទាប់ពីការចាប់ឆ្នោតរើសពូលរួចរាល់ នៅយប់ថ្ងៃព្រហស្បតិ៍ទី៣០ ខែសីហានេះនៅប្រទេសម៉ូណាកូ។
អត្ថបទទាក់ទង មន្ត្រីជាន់ខ្ពស់អ៊ីរ៉ង់ម្នាក់ទៀត ស្លាប់ដោយសារ COVID-19 លោក Sheikholeslam ជាអតីតអ្នកនយោបាយជាន់ខ្ពស់អ៊ីរ៉ង់ ដែលធ្លាប់ធ្វើជាសមាជិកសភាឥស្លាម និងជាអតីតឯកអគ្គរដ្ឋទូតអ៊ីរ៉ង់ប្រចាំស៊ីរី។ លោកក៏ជាអតីតទីប្រឹក្សារដ្ឋមន្ត្រីការបរទេសអ៊ីរ៉ង់ លោក Javd Zarif ផងដែរ។ នេះបើយោងតាមការផ្សាយរបស់ទីភ្នាក់ងារព័ត៌មានអ៊ីរ៉ង់ Fars News Agency។ កន្លងមក មន្ត្រីជាន់ខ្ពស់អ៊ីរ៉ង់ដែលបានស្លាប់ដោយសារ COVID-19 មាន លោក Seyyed Mohammad Mirmohammadi សមាជិកមួយរូបនៃក្រុមប្រឹក្សាផ្ដល់យោបល់ (Expediency Discernment Council) និង អតីតអគ្គរដ្ឋទូតរបស់អ៊ីរ៉ង់ប្រចាំបុរីវ៉ាទីកង់ លោក Hadi Khosroshahi។ កាលពីថ្ងៃទី ២៧ ខែកុម្ភៈ លោកស្រី Masoumeh Ebtekar អនុប្រធានាធិបតីអ៊ីរ៉ង់ ទទួលបន្ទុកកិច្ចការនារី និងគ្រួសារ មានលទ្ធផលតេស្តវិជ្ជមានកូរ៉ូណាវីរុស។ អនុរដ្ឋមន្ត្រីសុខាភិបាលអ៊ីរ៉ង់ ក៏បានអះអាងថា ខ្លួនបានឆ្លង COVID-19 ផងដែរ៕	លោក Hossein Sheikholeslam អតីតសមាជិកសភាព និងជាអតីតឯកអគ្គរដ្ឋទូតអ៊ីរ៉ង់ប្រចាំស៊ីរី បានទទួលមរណភាពដោយសារកូរ៉ូណាវីរុសប្រចាំថ្មី (COVID-19) ក្នុងអាយុ៦៧ឆ្នាំ។ មកដល់ពេលនេះ អ៊ីរ៉ង់ មានការឆ្លង៣៥១៣ករណី ក្នុងនោះស្លាប់ដល់ទៅ១០៨នាក់ និងសះស្បើយជាង៥០០នាក់។
ថ្មីៗនេះ ដោយសារភ្លៀងធ្លាក់ជាបន្តបន្ទាប់ ធ្វើឱ្យផ្លូវថ្នល់ដែលខូចខាតតិចតួច កាន់តែរីក ក្លាយជាជង្ហុកធំៗ ផ្លូវខ្លះបែកភក់ ធ្វើឱ្យការធ្វើដំណើររបស់ប្រជាពលរដ្ឋមានការពិបាក។ ជាមួយគ្នានេះ ផ្លូវសំខាន់ៗដែលបានបើកការដ្ឋានជួសជុលរួចហើយនោះ ក៏មិនទាន់ដំណើរការផងដែរ បន្ទាប់ពីមានការឈូសឆាយបានខ្លះហើយនោះ។ ការណ៍នេះ ធ្វើឱ្យប្រជាពលរដ្ឋមានការងឿងឆ្ងល់ និងរិះគន់អាជ្ញាធរកាន់តែខ្លាំង។ ប្រធានមន្ទីរសាធារណការថ្មី លោក គី វីរិន្ទ បានចេញមុខធ្វើសន្និសីទកាសែតនៅថ្ងៃទី៧ កញ្ញា ដើម្បីបំភ្លឺពីរឿងនេះ។ លោក គី វីរិន្ទ ពន្យល់ថា ផ្លូវក្នុងក្រុងសៀមរាបដែលរងការខូចខាតគឺសុទ្ធសឹងមានគម្រោងអភិវឌ្ឍន៍និងជួសជុលថ្មីហើយ ដែលក្នុងនោះមានទាំងគម្រោងរបស់ខេត្តនិងមន្ទីរ។ ឆ្លើយតបនឹងផ្លូវក្រវ៉ាត់ក្រុងនិងផ្លូវខ្នារចាញ់ដែលសរុបប្រវែងប្រមាណ៧គីឡូម៉ែត្រ ដែលបើកការដ្ឋានជិតមួយខែហើយ តែមិនទាន់បន្តការជួសជុលនោះ លោកប្រធានសាធារណការបកស្រាយថា ដោយសារប៉ុន្មានថ្ងៃមុន «មានភ្លៀងធ្លាក់ច្រើនពេក និងស្របពេលដែលមន្ទីរកំពុងខ្វះខាតថវិកា» ទើបធ្វើឱ្យការជួសជុលមានភាពយឺតយ៉ាវ។ ជាមួយគ្នានេះដែរ លោក គី វីរិន្ទ ក៏សុំការយោគយល់ពីប្រជាពលរដ្ឋ ហើយថាបន្ទាប់ពីឡើងជាប្រធានសាធារណការមក លោកបានធ្វើការងារជាច្រើន បំណងដើម្បីអភិវឌ្ឍហេដ្ឋារចនាសម្ព័ន្ធក្នុងខេត្តសៀមរាបឱ្យបានល្អប្រសើរ៕	សៀមរាប៖ គិតមកដល់ថ្ងៃទី៩ ខែកញ្ញា គឺមានរយៈពេល២៦ថ្ងៃហើយ ដែលលោក គី វីរិន្ទ ឡើងជាប្រធានមន្ទីរសាធារណការ និងដឹកជញ្ជូនខេត្តសៀមរាប ជំនួសលោក គឹម ប៉ុណ្ណា ដែលត្រូវឡើងជាអនុរដ្ឋលេខាធិការក្រសួងសាធារណការ។ ការរិះគន់ចំពោះបញ្ហាផ្លូវថ្នល់ក្នុងក្រុងសៀមរាបមិនមែនទើបតែកើតនោះទេ ជារួមគឺកើតឡើងច្រើនឆ្នាំមកហើយ ដ្បិតប្រជាពលរដ្ឋមើលឃើញថាហេដ្ឋារចនាសម្ព័ន្ធក្នុងខេត្តនេះមិនស័ក្ដិសមនឹងខេត្តទេសចរណ៍ឡើយ។
ករណីនេះ នាំឲ្យអ៊ុយក្រែន ក្លាយជាប្រទេសដែលរកឃើញអ្នកឆ្លងមេរោគកូរ៉ូណាប្រភេទថ្មី (COVID-19) ដែលកំពុងរាលដាលយ៉ាងខ្លាំង។ បច្ចុប្បន្នមនុស្សជាង៣១០០នាក់បានស្លាប់ក្នុងចំណោមអ្នកជាង៩ម៉ឺននាក់។ ប្រទេស៧៣កន្លងមកដែលមានករណីឆ្លង COVID-19 រួមមាន៖ -អាស៊ី៖ ចិន (បញ្ចូលទាំង ហុងកុង តៃវ៉ាន់ និងម៉ាកាវ) កូរ៉េខាងត្បូង ជប៉ុន (បូកករណីនាវា Diamond Princess) អ៊ីរ៉ង់ សិង្ហបុរី ថៃ អេមីរ៉ាតអារា់ប់រួម ម៉ាឡេស៊ី វៀតណាម អូម៉ង់ ហ្វីលីពីន លីបង់ អ៊ីរ៉ាក់ កូវ៉ែត ប៉ារែន អាហ្វហ្គានីស្ថាន ឥណ្ឌា ណេប៉ាល់ កម្ពុជា ស្រីលង្កា ប៉ាគីស្ថាន កាតា ឥណ្ឌូណេស៊ី ហ្ស៊កដានី និងអារ៉ាប៊ីសាអូឌីត។ -អឺរ៉ុប៖ អ៊ីតាលី បារាំង ចក្រភពអង់គ្លេស (មានករណីនៅអង់គ្លេស វេលស៍ ស្កុតឡេន និងអៀរឡង់ខាងជើង) អាល្លឺម៉ង់ ស៊ុយអែត រុស្ស៊ី អេស្ប៉ាញ ហ្វាំងឡង់ បែលហ្ស៊ិក អូទ្រីស ក្រូអាស៊ី ស្វីស ក្រិក រូម៉ានី ន័រវេស ម៉ាសេដ្វានខាងជើង ដាណឺម៉ាក អេស្តូនី ហូឡង់ និងសាំងម៉ារាំង លីទុយអានី បេឡារុស អ៊ីស្លង់ ម៉ូណាកូ អៀរឡង់ លុចសំបួ អាមេនី សាធារណរដ្ឋឆេក អង់ដូរ៉ា ព័រទុយហ្គាល់ និងឡេតូនី។ អាមេរិកខាងជើង៖ សហរដ្ឋអាមេរិក កាណាដា ម៉ិកស៊ិក។ អាមេរិកឡាទីន៖ ប្រេស៊ីល, អេក្វាឌ័រ។ អាហ្វ្រិក៖ អេហ្ស៊ីប, អាល់ហ្សេរី, នីហ្សេរីយ៉ា, ទុយនីស៊ី, សេណេហ្គាល់, ម៉ារ៉ុក។ អូសេអានី៖ អូស្ត្រាលី, នូវែលសេឡង់។ ផ្សេងៗ៖ អាស៊ែបៃហ្សង់, ហ្សកហ្ស៊ី, អ៊ីស្រាអែល, សាធារណរដ្ឋដូមីនិក៕	បុរសម្នាក់ដែលធ្វើដំណើរពីអ៊ីតាលី និងឆ្លងកាត់រូម៉ានី បានក្លាយជាករណីដំបូងនៃការឆ្លង COVID-19 នៅប្រទេសអ៊ុយក្រែន។ នេះបើយោងតាមការផ្សាយរបស់ទីភ្នាក់ងារព័ត៌មានរ៉យទ័រ ដែលដកស្រង់សម្តីមន្ត្រីសុខាភិបាលអ៊ុយក្រែន នារសៀលថ្ងៃទី៣ ខែមីនា។
«ពន្លាជាតិកម្ពុជា» បានសាងសង់យ៉ាងល្អប្រណិតតាមរចនាបថខ្មែរ ដោយច្របាច់បញ្ចូលគ្នានូវសម័យកាលប្រវត្តិសាស្រ្តសំខាន់ៗ ចំនួនបួន គឺសម័យមុនអង្គរ សម័យអង្គរ សម័យលង្វែក ឬសម័យឧត្តុង្គ និងសម័យចតុមុខ ឬសម័យភ្នំពេញបច្ចុប្បន្ន ។ ចំណុចដែលធ្វើឱ្យអ្នកទស្សនាចាប់អារម្មណ៍ គឺដោយសារកម្ពុជាបាននាំយករូបសំណាកចម្លងមួយចំនួន ដូចជា ចម្លាក់តោ ឆ្មាំអង្គរ ព្រះវិស្ណុ ព្រះសិវៈ ព្រះបាទជ័យវរ័្មនទី៧ ព្រហ្មបាយ័ន ជាពិសេស ម៉ាកែតអង្គរវត្តធ្វើពីស្ពាន់ ទៅរៀបចំតុបតែងក្នុងពន្លាជាតិជូនភ្ញៀវទស្សនា។ រូបភាពក្រសួងពាណិជ្ជកម្ម លោក ប៉ាន សូរស័ក្តិ រដ្ឋមន្ត្រីក្រសួងពាណិជ្ជកម្ម បានបញ្ជាក់ដូច្នេះថា៖« ចំណុចពិសេសទាំងនេះ ទើបធ្វើឱ្យ «ពន្លាជាតិកម្ពុជា» ត្រូវបានគណៈកម្មការជ្រើសរើសចូលក្នុងបញ្ជីប្រទេសចំនួន៣០ ក្នុងចំណោម១៩០ប្រទេស ដែលបានរៀបចំពន្លាជាតិស្អាតជាងគេ និងមានលក្ខណៈពិសេសស្របតាមប្រធានបទនៃពិព័រណ៍ សម្រាប់បើកទទួលភ្ញៀវសាកល្បង មុនពេលពិព័រណ៍ពិភពលោក បើកសម្ពោធជាផ្លូវការមួយថ្ងៃ»។ លោក រដ្ឋមន្រ្តីពន្យល់ថា អត្ថន័យសំខាន់នៃការសាងសង់ពន្លាជាតិកម្ពុជានេះ គឺចង់បង្ហាញថា កម្ពុជា ជាដែនដីសុវណ្ណភូមិដ៏ចំណាស់មួយ នៅក្នុងតំបន់ឤស៊ីឤគ្នេយ៍ និងធ្លាប់មានកេរ្តិ៍ឈ្មោះល្បីល្បាញ ក្នុងប្រវត្តិសាស្ត្រតាំងពីបុរាណរហូតមកដល់បច្ចុប្បន្ន។ កម្ពុជាធ្លាប់មានវប្បធម៌ និងអរិយធម៌រុងរឿងយូរលង់មកហើយ តាមរយៈភាពល្បីល្បាញនៃប្រាង្គប្រាសាទបុរាណដ៏អស្ចារ្យជាច្រើន ជាពិសេសប្រាសាទអង្គរវត្ត។ ដូច្នេះ លោករំពឹងទុកថា ការចូលរួមពិព័រណ៍ពិភពលោកនៅឌូបៃនេះ នឹងធ្វើឱ្យគេស្គាល់ និងចាប់អារម្មណ៍លើកម្ពុជា កាន់តែច្រើនថែមទៀត។ ចាប់តាំងពីពេលបើកដំណើរការ ពីថ្ងៃទី១ ខែតុលា ឆ្នាំ២០២១ ដល់ថ្ងៃទី២៣ ខែមករា ឆ្នាំ២០២២ ពន្លាជាតិកម្ពុជា ទទួលភ្ញៀវចូលទស្សនាចំនួន ១៧៤០១៨នាក់ ។ រូបភាពក្រសួងពាណិជ្ជកម្ម គួរបញ្ជាក់ថា ពិព័រណ៍ពិភពលោក២០២០ ឌូបៃ គឺជាព្រឹត្តិការណ៍កម្រិតពិភពលោកលើកដំបូង ដែលរៀបចំឡើងនៅតំបន់មជ្ឈឹមបូព៌ា មានរយៈពេល ៦ខែ ចាប់ពីថ្ងៃទី១ ខែតុលា ឆ្នាំ២០២១ រហូតដល់ថ្ងៃទី៣១ ខែមីនា ឆ្នាំ២០២២ ។ ប្រធានបទនៃពិព័រណ៍នេះ គឺការតភ្ជាប់គំនិតដើម្បីស្ថាបនាអនាគត (Connecting Minds, Creating the Future) និងមានប្រធានបទរងចំនួន ៣ រួមមានកាលានុវត្តភាព វឌ្ឍនភាព និងនិរន្តរភាព៕ រូបភាពក្រសួងពាណិជ្ជកម្ម	ភ្នំពេញ៖ «ពន្លាជាតិកម្ពុជា» ដែលដាក់បង្ហាញក្នុងពិព័រណ៍ពិភពលោកនៅឌូបៃ ទទួលបានភ្ញៀវទស្សនាជាង១៧មុឺននាក់ ចាប់តាំងពីខែតុលា ២០២១ ដល់ថ្ងៃទី២៣ មករា ២០២២។ មិនតែប៉ុណ្ណោះ «ពន្លាជាតិកម្ពុជា» ត្រូវបានជ្រើសរើសចូលក្នុងបញ្ជីប្រទេសចំនួន៣០ ក្នុងចំណោម១៩០ប្រទេស ដែលមានពន្លាជាតិស្អាតជាងគេ និងមានលក្ខណៈពិសេស ស្របតាមប្រធានបទនៃពិព័រណ៍។
តាមរយៈសេចក្តីថ្លែងការណ៍នេះ ក្រសួងការបរទេសកម្ពុជា មានការសោកស្ដាយនិងការព្រួយបារម្ភយ៉ាងខ្លាំង ចំពោះការសាកល្បងនុយក្លេអ៊ែរ ដោយកូរ៉េជើង កាលពីថ្ងៃទី៣ កញ្ញាកន្លងមកនេះ។ កម្ពុជា យល់ឃើញថា ការសាកល្បងនុយក្លេអ៊ែរ លើកទី៦របស់កូរ៉េខាងជើងនេះ គឺជាការរំលោភជាថ្មីម្ដងទៀត ទៅលើសេចក្តីសម្រេចចិត្តរបស់ក្រុមប្រឹក្សាសន្តិសុខរបស់អង្គការសហប្រជាជាតិ និងបង្កការគំរាមកំហែងយ៉ាងធ្ងន់ធ្ងរដល់សន្តិភាព សន្តិសុខ និងស្ថិរភាព នៅឧបទ្វីបកូរ៉េ ក៏ដូចជានៅក្នុងតំបន់ទាំងមូល។ កូរ៉េខាងជើងបានសាកល្បងគ្រាប់បែកអ៊ីដ្រូសែនកាលពីថ្ងៃទី៣ ខែកញ្ញា នៅឯទីតាំងសាកល្បង Punggye-ri ។ វាជាការសាកល្បងលើកទី៦ របស់កូរ៉េខាងជើង និងត្រូវបានចាត់ទុកជាគ្រាប់បែកដែលមានកម្លាំងខ្លាំងជាងការសាកល្បងលើកមុនៗ។ កូរ៉េខាងជើងនិយាយថា គ្រាប់បែកអ៊ីដ្រូសែននេះត្រូវបានផលិតដោយអ្នកវិទ្យាសាស្ត្រក្នុងស្រុកសុទ្ធសាធ ហើយអាចបំពាក់លើមីស៊ីលរំលងទ្វីបដែលអាចបាញ់ដល់ទឹកដីអាមេរិក។ ដោយសារតែទង្វើគឃ្លើនម្ដងហើយម្ដងទៀតរបស់កូរ៉េខាងជើងនេះ ទើបក្រុមប្រឹក្សាសន្តិសុខអង្គការសហប្រជាជាតិ នៅថ្ងៃទី១១ ខែកញ្ញា បានបោះឆ្នោតជាឯកច្ឆន្ទគាំទ្រសំណើ ដាក់ទណ្ឌកម្មលើកូរ៉េខាងជើង ដែលរៀបរៀងដោយអាមេរិក ដោយមានការគាំទ្រពីសំណាក់ចិន និងរុស្ស៊ី ។ ទណ្ឌកម្មប្រឆាំងកូរ៉េខាងជើងលើកនេះ គឺជាទណ្ឌកម្មលើកទី៩ ចាប់តាំងពីឆ្នាំ២០០៦ មក។ ទណ្ឌកម្មពេលនេះរួមបញ្ចូលការហាមឃាត់ការនាំចេញផលិតវាយនភណ្ឌ និងការរឹតបន្តឹតការនាំចូលប្រភពថាមពល៕	ភ្នំពេញ៖ កម្ពុជា ចេញសេចក្តីថ្លែងការណ៍មួយ ទាមទារឲ្យសាធារណរដ្ឋប្រជាមានិតប្រជាធិបតេយ្យកូរ៉េ អនុវត្តឲ្យបានពេញលេញនៃការសម្រេចរបស់ក្រុមប្រឹក្សាសន្តិសុខអង្គការសហប្រជាជាតិ (UN) ដែលឲ្យបញ្ឈប់ការសាកល្បងនុយក្លេអ៊ែរ និងមីស៊ីលគ្រប់ប្រភេទ ក្នុងគោលបំណងការពារសន្តិភាព និងស្ថិរភាព នៅក្នុងឧបទ្វីបកូរ៉េ។
លោក Thomas Bach ប្រធាន IOC ប្រាប់សន្និសីទសារព័ត៌មានមួយនៅថ្ងៃទី៨ ខែកញ្ញាថា គណៈកម្មាធិការអូឡាំពិកជាតិនៃសាធារណរដ្ឋប្រជាមានិតប្រជាធិបតេយ្យកូរ៉េ (PRK NOC) ត្រូវបានផ្អាករហូតដល់ដំណាច់ឆ្នាំ ២០២២ ដោយសារការសម្រេចចិត្តឯកតោភាគី មិនចូលរួមអូឡាំពិករដូវក្តៅក្រុងតូក្យូ។ នេះបើតាមការផ្សាយរបស់ទីភ្នាក់ងារព័ត៌មាន Reuters។ បើតាមលោក Bach ការសម្រេចនេះមានន័យថាគណៈកម្មាធិការអូឡាំពិកកូរ៉េខាងជើង (NKOC) នឹងមិនទទួលបានការគាំទ្រផ្នែកហិរញ្ញវត្ថុក្នុងអំឡុងពេលព្យួរការងារនោះទេ ហើយនឹងកាត់កងការគាំទ្រ ដែលត្រូវបានព្យួរកាលពីមុនដោយសារទណ្ឌកម្មផង។ ទោះយ៉ាងណាប្រធាន IOC រូបនេះ នៅតែរក្សាសិទ្ធិក្នុងការសម្រេចចិត្តលើអត្តពលិកកូរ៉េខាងជើងណាមួយ ដែលមានលក្ខណៈគ្រប់គ្រាន់ ក្នុងការបង្ហាញខ្លួននៅក្រុងប៉េកាំងឆ្នាំ ២០២២ និងពិចារណាឡើងវិញ អំពីរយៈពេលនៃការព្យួរការងាររបស់ប្រទេសនេះដែរ។ កូរ៉េខាងជើង ជាប្រទេសតែមួយគត់ ដែលមិនបញ្ជូនអត្តពលិកទៅកាន់អូឡាំពិកក្រុងតូក្យូ ដែលធ្វើឡើងពីថ្ងៃទី២៣ កក្កដា ដល់ថ្ងៃទី៨ ខែសីហា ដោយសារហេតុផលបារម្ភពីជំងឺកូវីដ-១៩ ខណៈដែល IOC ព្រមានថា ប្រទេសនេះ នឹងរងផលវិបាកជុំវិញការមិនចូលរួមព្រឹត្តិការណ៍កីឡាលំដាប់ពិភពលោក ដែលរៀបចំ៤ឆ្នាំម្តងនេះ។ IOC ថែមទាំងបានពិភាក្សារកដំណោះស្រាយ រួមទាំងការផ្តល់វ៉ាក់សាំងដល់អត្តពលិក និងប្រជាជនកូរ៉េខាងជើងទៀតផង ប៉ុន្តែវិធានការទាំងនេះត្រូវបាន PRK NOC ច្រានចោល៕	កូរ៉េខាងជើងត្រូវបានព្យួរការងារពីគណៈកម្មាធិការអូឡាំពិកអន្តរជាតិ (IOC) រហូតដល់ចុងឆ្នាំ ២០២២ បន្ទាប់ពីពួកគេមិនបញ្ជូនអត្តពលិកទៅអូឡាំពិកតូក្យូឆ្នាំ២០២០។ ការព្យួរនេះ មានន័យថា កូរ៉េខាងជើងនឹងខកខានចូលរួមកីឡារដូវរងាក្រុងប៉េកាំងឆ្នាំ២០២២ និងមិនទទួលបានប្រាក់ឧបត្ថម្ភគាំទ្រផងដែរ។

Subsets and Splits

No community queries yet

The top public SQL queries from the community will appear here once available.